
Tim Flannery este om de ştiinţă, explorator şi 
conservaţionist. A publicat peste 130 de lucrări 
ştiinţifice şi câteva cărţi, incluzând bestsellerurile 
internaţionale The Weather Makers, Throwing Way 
Leg, Here on Earth şi Among the Islands. A primit 
distincţia Australian of the Year în 2007, iar din 
2001 în 2013 a fost Comisar de Mediu al Australiei. 


Lui Colin Groves şi Ken Alpin, 


colegi de-o viaţă şi eroi ai zoologiei. 


CRONOLOGIE GEOLOGICĂ 


Diviziuni Depozite importante de Ani în 
temporale fosile urmă 

Holocen 11 764 
Pleistocen 2,6 


milioane 


Pliocen Dmanisi 5,3 


milioane 

Miocen Urme de paşi în Creta Mină 23 
de fier în Ungaria milioane 

Oligocen 34 
milioane 

Eocen Messel Monte Bolca 56 
milioane 

Paleocen Hainin 66 
milioane 

Cretacic Haţeg 
Introducere 


Istoriile naturale includ atât lumea naturală, cât şi pe cea 
umană. Lucrarea de faţă încearcă să răspundă la trei mari 
întrebări. Cum s-a format Europa? Cum a fost descoperită 
istoria sa extraordinară? Şi de ce a devenit Europa atât de 
importantă pentru lume? Pentru cei care, la fel ca mine, 
caută răspunsuri este un noroc că Europa are o mare 
abundență de oase - strat peste strat, îngropate în roci şi 
în sedimente care merg până la începuturile animalelor cu 
schelet. Europenii au lăsat, de asemenea, un tezaur 
extrem de bogat de observaţii de istorie naturală: de la 
lucrările lui Herodot şi Plinius la cele ale naturaliştilor 
englezi Robert Plot şi Gilbert White. Europa este şi locul în 
care au început cercetările trecutului îndepărtat. Prima 
hartă geologică, primele studii paleobiologice şi primele 
reconstituiri ale unor dinozauri s-au făcut, toate, în Europa. 
lar în ultimii ani, o revoluţie în cercetare, bazată pe noi 
studii ADN solide, alături de descoperiri uimitoare din 


domeniul paleontologiei, a permis o reinterpretare în 
profunzime a trecutului continentului. 


Această istorie începe cu aproximativ 100 de milioane de 
ani în urmă, în momentul formării Europei - clipa în care a 
evoluat primul organism european distinct. Scoarța 
terestră este alcătuită din plăci tectonice care se mişcă 
imperceptibil de lent pe tot globul şi pe care se deplasează 
continentele. Cele mai multe continente s-au format prin 
ruperea unor supercontinente antice. Dar Europa are la 
origine un arhipelag de insule, iar formarea sa a implicat 
interacţiunile geologice a trei „părinţi” continentali - Asia, 
America de Nord şi Africa. Împreună, aceste continente 
însumează aproximativ două treimi din suprafaţa terestră 
a Pământului şi, întrucât Europa a avut rolul unui pod între 
aceste mase continentale, a fost scena celor mai 
semnificative schimbări din istoria planetei noastre.* 


Europa este un loc în care evoluţia se produce rapid - un 
loc în avangarda schimbării globale. Dar, încă din 
îndepărtata eră a dinozaurilor, Europa a avut caracteristici 
speciale care au modelat evoluţia locuitorilor ei. Câteva 
dintre aceste caracteristici continuă să îşi exercite 
influenţa astăzi. De fapt, unele dintre dilemele umane 
contemporane ale Europei sunt rezultatul acelor 
caracteristici. 


Definirea Europei este o încercare complicată. 
Diversitatea, istoria evolutivă şi granițele schimbătoare o 
fac să fie aproape proteică. Dar, paradoxal, Europa este 
imediat recognoscibilă. Cu peisajele ei umane distincte, 
pădurile cândva vaste, coasta meditaraneană şi 
panoramele alpine - toți recunoaştem Europa atunci când 
o vedem. lar europenii înşişi, cu oraşele, castelele şi 
muzica lor inconfundabilă, sunt recognoscibili imediat. Mai 


mult, este important să recunoaştem că europenii 
împărtăşesc un „Timp al Visării” extrem de influent - în 
lumile antice ale Greciei şi Romei. Chiar şi europenii ai 
căror strămoşi nu au făcut niciodată parte din această 
lume clasică o revendică drept a lor, privind către ea 
pentru cunoaştere şi inspiraţie. 


Aşadar, ce este Europa şi ce înseamnă să fii european? 
Europa contemporană nu este un continent în adevăratul 
sens geografic.** În schimb, este un apendice - o 
peninsulă înconjurată de insule, proiectată în Atlantic din 
capătul vestic al Eurasiei. Într-o istorie naturală, Europa 
este cel mai bine definită prin istoria rocilor ei. Astfel 
conceptualizată, Europa se întinde din Irlanda în vest până 
în Caucaz în est, şi din Svalbard în nord până în Gibraltar şi 
Siria în sud.*** Potrivit acestei definiţii, Turcia este parte a 
Europei, dar Israelul nu este: rocile din Turcia au o istorie 
comună cu cea a restului Europei, în timp ce rocile din 
Israel îşi au originea în Africa. 


Nu sunt european - în sens politic, cel puţin. M-am născut 
la antipozi - opusul Europei - aşa cum europenii au numit 
cândva Australia. Dar, fizic, sunt la fel de european ca 
regina Angliei (care, întâmplător, este de etnie germană). 
Istoria războaielor şi a monarhilor europeni mi-a fost 
întipărită în minte de copil, dar nu am învăţat aproape 
nimic despre copacii şi peisajele Australiei. Poate că 
această contradicţie mi-a trezit curiozitatea. Oricare ar fi 
fost motivul, căutarea Europei a început pentru mine 
demult, înainte de a fi atins pământul european. 


Când am călătorit pentru prima dată în Europa, student 
fiind, în 1983, am fost încântat, convins că mă îndreptam 
spre centrul lumii. Dar, când ne apropiam de Heathrow, 
pilotul avionului British Airways a făcut un anunţ pe care 


nu aveam să îl uit niciodată: „Ne îndreptăm acum spre o 
insulă destul de mică şi ceţoasă din Marea Nordului”. 
Niciodată în viaţa mea nu mă gândisem la Marea Britanie 
în acest fel. Când am aterizat, am fost uimit de blândeţea 
aerului. Chiar şi mirosul brizei părea liniştitor, fără acel 
miros caracteristic de eucalipt de care abia dacă fusesem 
conştient până când nu l-am mai simţit. Şi soarele. Unde 
era soarele? Ca intensitate şi forţă de pătrundere, semăna 
mai mult cu luna australiană decât cu globul mare de foc 
care pârjolea locurile mele natale. 


Natura europeană oferea şi alte surprize. Am fost uimit de 
dimensiunea uriaşă a porumbeilor sălbatici şi de 
abundența de căprioare din suburbiile oraşelor Angliei. 
Vegetaţia era atât de delicată şi de verde în acel aer umed 
şi protector încât nuanțele ei strălucitoare păreau ireale. 
Avea foarte puţini spini sau tulpini tăioase - atât de diferite 
de tufişurile prăfuite, ghimpoase de acasă. După câteva 
zile de privit cerul ceţos şi orizonturile domoale, am 
început să mă simt ca învelit în vată. 


Am făcut acea primă vizită pentru a studia colecţiile de la 
Muzeul de Istorie Naturală din Londra. Curând după aceea, 
am devenit curator al secţiei mamifere de la Muzeul 
Australian din Sydney, unde mă aşteptam să dezvolt o 
expertiză globală în mamalogie. Prin urmare, când 
Redmond O'Hanlon, redactorul de istorie naturală al Times 
Literary Supplement, mi-a cerut să scriu recenzia unei 
cărţi despre mamiferele din Marea Britanie, am acceptat 
destul de reticent provocarea. Lucrarea m-a intrigat, 
deoarece nu menţiona cele două specii - vacile şi oamenii 
- care au o lungă istorie în Marea Britanie, şi pe care le-am 
găsit acolo din abundență. 


După ce mi-a primit recenzia, Redmond m-a invitat să îl 
vizitez acasă, în Oxfordshire. M-am temut că acesta era 
modul lui amabil de a-mi spune că lucrarea mea nu era 
bună de nimic. În schimb, am fost primit călduros şi am 
discutat animat despre istoria naturală. Noaptea târziu, 
după o masă copioasă însoţită de multe pahare de 
Bordeaux, m-a dus conspirativ în grădină, unde a arătat 
spre un iaz. Ne-am furişat spre malul lui, Redmond 
făcându-mi semn să nu fac zgomot. Apoi, mi-a dat o 
lanternă şi, printre plantele acvatice, am zărit o umbră 
palidă. 


O salamandră! Prima pe care o vedeam. După cum 
Redmond ştia, în Australia nu sunt amfibieni cu coadă. Am 
fost la fel de surprins ca şi minunatul personaj al lui P.G. 
Wodehouse din romanele cu Jeeves, Gussie Fink-Nottle cu 
faţă de peşte, care „s-a izolat la ţară şi s-a dedicat în 
totalitate studiului salamandrelor, ţinându-le pe micuţele 
vieţuitoare într-un acvariu şi observându-le obiceiurile cu 
un ochi zelos”. 1 Salamandrele sunt creaturi atât de 
primitive încât a le privi este echivalent cu a privi în timpul 
însuşi. 


Din momentul în care am văzut prima mea salamandră 
până la descoperirea originilor europenilor, călătoria mea 
de 30 de ani de cercetare a istoriei naturale a Europei a 
fost plină de descoperiri. Probabil ceea ce m-a uimit cel 
mai mult, ca locuitor al ținuturilor ornitorincului, a fost 
faptul că Europa are creaturi la fel de vechi şi de primitive 
care, deşi familiare, sunt subapreciate. O altă descoperire 
care m-a uimit a fost numărul de ecosisteme şi de specii 
de importanţă globală care au apărut în Europa, dar care 
sunt acum demult dispărute de pe continent. Cine ar fi 
crezut, de exemplu, că vechile mări ale Europei au jucat 
un rol important în evoluţia recifelor de corali moderne? 


Sau că primii noştri strămoşi care au adoptat poziţia 
verticală au evoluat în Europa, nu în Africa? Şi cine îşi 
imaginează că mare parte din megafauna Europei din era 
glaciară supravieţuieşte, ascunsă ca spiriduşii şi zânele din 
folclor, în păduri şi câmpii fermecate, îndepărtate, sau ca 
genele adormite în permafrost? 


Atât de mult din ceea ce a dat formă lumii noastre 
moderne a început în Europa: grecii şi romanii, 
Iluminismul, Revoluţia industrială şi imperiile care în 
secolul al XIX-lea şi-au împărţit între ele planeta. lar 
Europa continuă să conducă lumea în atât de multe 
moduri: de la tranziţia demografică la crearea unor noi 
forme de politică şi la revigorarea naturii. Cine ştia că în 
Europa, cu populaţia sa de aproape 750 de milioane de 
oameni, trăiesc mai mulţi lupi decât în SUA, inclusiv 
Alaska? 


Şi, poate cel mai uimitor lucru, unele dintre speciile cele 
mai distinctive ale Europei, inclusiv mamiferele sale 
sălbatice mari, sunt hibride. Pentru cei obişnuiţi să 
gândească în termeni de „rasă pură” şi „corcituri”, hibrizii 
sunt deseori priviţi drept greşeli ale naturii - ameninţări la 
puritatea genetică. Dar studii noi au arătat că hibridizarea 
este vitală pentru succesul evoluţiei. De la elefanţi la 
ceapă, hibridizarea a permis împărţirea genelor benefice 
care le-au dat organismelor capacitatea de a supravieţui în 
medii noi, provocatoare. 


Unii hibrizi care au o vigoare şi o abilitate neîntâlnite la nici 
unul dintre părinţi, şi nici la unele specii mongrele (cum li 
se spune uneori hibrizilor) au supravieţuit mult după 
extincţia speciilor părinţilor lor. Europenii înşişi sunt hibrizi, 
creaţi acum aproximativ 38 000 de ani, când hominizii cu 
piele închisă la culoare din Africa au început să se 


împerecheze cu neanderthalieni cu piele deschisă la 
culoare şi ochi albaştri. Aproape simultan cu apariţia 
acestor primi hibrizi, o cultură dinamică se naşte în 
Europa, ale cărei realizări includ crearea primelor forme de 
pictură şi primele figurine umane, primele instrumente 
muzicale şi domesticirea primelor animale. Primii europeni 
au fost, se pare, într-adevăr nişte bastarzi foarte speciali. 
Dar cu mult înainte de asta, biodiversitatea Europei avea 
să fie distrusă şi refăcută de trei ori, după ce forţe cereşti 
şi tectonice au modelat terenul. 


Să pornim acum într-o călătorie de descoperire a naturii 
acestui loc care a influenţat atât de mult lumea. Pentru a 
face acest lucru, vom avea nevoie de mai multe invenţii 
europene: descoperirea timpului adânc de către James 
Hutton, principiile fondatoare ale geologiei enunțate de 
Charles Lyell, elucidarea procesului evoluţionar de către 
Charles Darwin şi marea inovaţie imaginară a lui H.G. 
Wells, maşina timpului. Pregătiţi-vă să păşiţi înapoi în 
timp, la momentul în care au apărut primele trăsături 
distinctive ale Europei. 


Mărimea, forma şi localizarea acestor mase continentale s- 
au schimbat în timp. Africa a fost legată de Gondwana 
acum aproximativ 100 de milioane de ani. America de 
Nord s-a îndepărtat de Europa în ultimele 30 de milioane 
de ani. Cele 3 milioane de kilometri pătraţi ai Indiei nu au 
făcut parte din masa continentală asiatică până acum 
aproximativ 50 de milioane de ani. Uneori, nivelurile mai 
ridicate ale mării au redus suprafaţa maselor continentale 
ale Pământului, în timp ce alteori încreţirea a extins şi a 
fragmentat diferite teritorii (ca atunci când Peninsula 
Arabică s-a separat de Africa). 


În sens geologic, este parte a Platoului Eurasiatic. 


Nici această definiţie nu este exactă, întrucât mari părţi 
din Europa de la sud de Alpi includ fragmente din Africa şi 
din scoarţa oceanică, încorporate în masa terestră 
europeană. 


I. ARHIPELAGUL TROPICAL 


100-34 milioane de ani în urmă 


Europa în Cretacic, acum 80 de milioane de ar 


v vx 
raa, 
D Small: Ba terra 


Capitolul 1. Destinația Europa 


Când pilotezi o maşină a timpului, trebuie să stabileşti 
două coordonate: timpul şi spaţiul. Unele părţi ale Europei 
sunt inimaginabil de vechi, aşa că există numeroase 
opţiuni. Rocile pe care sunt aşezate Ţările Baltice sunt 
unele dintre cele mai vechi de pe Pământ, datând de acum 
mai bine de trei miliarde de ani. Pe atunci, viaţa consta din 
organisme simple, unicelulare, iar în atmosferă nu exista 
oxigen liber. Derulăm rapid înainte 2,5 miliarde de ani şi 
ajungem într-o lume cu o viaţă complexă, dar în care 
suprafaţa uscatului este în continuare pustie. În urmă cu 
300 de milioane de ani, uscatul a fost colonizat de plante 
şi de animale, dar nici unul dintre continente nu s-a rupt 
încă de marea masă de uscat cunoscută sub numele de 
Pangeea. Chiar şi după ce Pangeea s-a rupt în două, 
formând supercontinentul sudic Gondwana şi omologul lui 
nordic Eurasia, Europa nu devenise încă o entitate 
distinctă. Într-adevăr, abia în urmă cu 100 de milioane de 
ani, în ultima parte a epocii dinozaurilor (perioada 
cretacică), a început să se contureze o regiune 
zoogeografică europeană. 


Acum 100 de milioane de ani, nivelul mărilor era mult mai 
ridicat decât astăzi şi o uriaşă suprafaţă marină, aşa- 
numita Mare Tethys (creată atunci când s-au separat 
supercontinentele Eurasia şi Gondwana) se întindea din 
Europa până în Australia. Un braţ al Mării Tethys, cunoscut 
ca Strâmtoarea Turgai, constituia o importantă barieră 
zoogeografică, separând Asia de Europa. Oceanul Atlantic, 
acolo unde exista la vremea respectivă, era foarte îngust. 
La nord era mărginit de un pod de pământ care lega 
America de Nord şi Groenlanda de Europa. Cunoscută 
drept Coridorul De Geer, această punte de uscat trecea 
aproape de Polul Nord, frigul şi întunericul sezonier 


limitând speciile care puteau să facă traversarea. Africa 
mărginea Marea Tethys la sud, iar apele de mică adâncime 
pătrundeau mult în ceea ce este astăzi Sahara centrală. 
Forţele geologice care în timp aveau să desprindă 
Peninsula Arabică de marginea estică a Africii şi să 
deschidă Valea Marelui Rift (lărgind astfel continentul 
african) nu începuseră încă să lucreze. 


Arhipelagul european de acum 100 de milioane de ani era 
poziţionat unde se află Europa astăzi - la est de 
Groenlanda, la vest de Asia şi centrat pe o regiune care se 
întindea între 30 şi 50 de grade latitudine nordică de 
Ecuator. Locul cel mai potrivit spre care să ne îndreptăm 
maşina timpului ar fi insula Bal (care face parte astăzi din 
regiunea baltică). De departe cea mai mare şi mai veche 
insulă din Arhipelagul european, Bal trebuie să fi jucat un 
rol vital în dezvoltarea faunei şi a florei primare din 
Europa. Este însă frustrant că nici o fosilă din ultima parte 
a epocii dinozaurilor nu a fost găsită pe întreaga suprafaţă 
de uscat, aşa că tot ce ştim despre viaţa în insula Bal 
provine de la câteva rămăşiţe de plante şi de animale care 
au fost duse de ape în mare şi s-au păstrat în sedimentele 
vizibile acum în Suedia şi în sud-estul Rusiei. N-ar avea nici 
un rost să aterizăm cu maşina timpului într-un pustiu atât 
de înfricoşător.! 


Este important să  precizăm, totuşi, că  pustiurile 
înfricoşătoare sunt norma în paleontologie. Pentru a 
explica influenţa lor puternică, trebuie să apelez la Signor- 
Lipps - nu vreun italian vorbăreţ, ci doi profesori erudiţi. 
Philip Signor şi Jere Lipps şi-au unit forţele în 1982 ca să 
supună spre confirmare un principiu important în 
paleontologie: „Întrucât registrul fosilelor organismelor nu 
este niciodată complet, nici primul, nici ultimul organism 
dintr-un taxon dat nu va fi înregistrat ca fosilă”.? Exact la 


fel cum anticii au tras vălul modestiei peste momentul 
critic din legenda Europei răpite de taur, ne informează 
Signor-Lipps, geologia a acoperit cu un văl momentul 
conceperii zoogeografice a Europei, lăsându-ne să ne 
setăm busola maşinii timpului între acum 86 de milioane şi 
acum 65 de milioane de ani, când o gamă de o diversitate 
uimitoare de depozite de fosile păstrează dovezi din 
copilăria viguroasă a Europei. Depozitele s-au format pe 
lanţul de insule Modac, la sud de Bal. Acum multă vreme, 
Modac a fost încorporat într-o regiune care cuprinde cam o 
duzină de ţări din estul Europei - din Macedonia la vest 
până în Ucraina la est. În vremea Imperiului Roman, 
această mare fâşie de teren acoperea două provincii 
întinse, Moesia şi Dacia, de unde provine şi numele. 


La vremea sosirii noastre, părţi mari din Modac sunt 
împinse deasupra valurilor oceanului de primele răbufniri 
ale forţelor tectonice care, în timp, aveau să formeze Alpii 
europeni, în vreme ce alte fragmente alunecă sub mare. În 
mijlocul acestui vârtej de activitate tectonică se află insula 
Haţeg, un loc înconjurat de vulcani submarini care erup 
din când în când până la suprafaţă, împrăştiind cenuşă 
deasupra uscatului. A rezistat milioane de ani până la 
momentul vizitei noastre, permiţând dezvoltarea unei flore 
şi faune unice. Cu o suprafaţă de aproximativ 80 000 de 
kilometri pătraţi, cam de mărimea insulei caraibiene 
Hispaniola, Haţeg este o insulă izolată la 27 grade nord de 
Ecuator, separată de 200-300 de kilometri de ocean adânc 
de vecina cea mai apropiată, Bomas (Masivul Boemiei din 
zilele noastre). Astăzi, Haţeg face parte din Transilvania, în 
România, iar fosilele care se găsesc aici sunt printre cele 
mai abundente şi mai diverse din Europa din ultima parte 
a epocii dinozaurilor. 


Să deschidem uşa maşinii timpului şi să păşim pe 
pământul Hațegului, tărâmul dragonilor. Am ajuns la 
sfârşitul unei toamne superbe. Soarele străluceşte 
reconfortant, dar la această latitudine se află destul de jos 
pe cer. In aer este o căldură tropicală, iar sub picioarele 
noastre scârţâie nispul alb şi fin al unei plaje strălucitoare. 
Vegetaţia din apropiere este un amestec de tufişuri 
înflorite, de mică înălţime, dar prin alte locuri cresc 
palmieri şi ferigi dominate de arbori ginkgo, cu frunzele 
îngălbenite de toamnă gata să cadă la primul semn al 
iernii, blândă şi ea, care se apropie. Vedem, de 
asemenea, semne, sub forma unor văi largi şi adânci care 
pornesc din înălțimile din depărtare, că ploile au un 
caracter sezonier pronunţat. 


Pe o coamă muntoasă uscată, zărim nişte copaci uriaşi 
care seamănă cu cedrii de Liban. Aparţinând speciei acum 
dispărute Cunninghamites, ei sunt de fapt un fel de 
chiparoşi dispăruţi şi ei de multă vreme. La doi paşi de noi, 
un iaz cu ferigi este împodobit cu nuferi şi mărginit de 
copaci care seamănă izbitor cu familiarul platan londonez. 
Nuferii şi platanii sunt supraviețuitori antici, iar Europa a 
păstrat un număr surprinzător de astfel de „dinozauri 
vegetali”.4 


Privirile ne sunt atrase de la uscat către marea de azur, al 
cărei țărm este presărat cu ceea ce, la prima vedere, par 
nişte cauciucuri de camion opalescente, cu nişte încreţituri 
sinuoase. Strălucesc cu o frumuseţe stranie în soarele 
tropical. Undeva departe, în mare, o furtună a ucis o 
colonie de amoniţi - moluşte asemănătoare cu nautilii, ale 
căror cochilii pot depăşi un metru în diametru - iar valurile, 
vântul şi curenţii le-au adus cochiliile pe ţărmul Hațegului. 


În timp ce mergem prin nisipul care sclipeşte, simţim la un 
moment dat un miros greu. In faţa noastră zace o masă 
informă, ca o lipitoare uriaşă, rămasă pe țărm la reflux. 
Este o creatură cum nu mai există astăzi alta - un 
plesiozaur. Cele patru înotătoare, care altădată îl 
propulsau cu putere, zac acum nemişcate pe nisip. Din 
corpul ca un butoi iese un gât neobişnuit de lung, terminat 
cu un cap mic, încă săltat de valuri. 


Din pădure ies, târşâind picioarele, trei figuri gigantice 
asemănătoare unor vampiri înfăşuraţi în pelerine de piele, 
fiecare de înălţimea unei girafe. Foarte puternici şi cu ochi 
diavoleşti, cei trei înconjoară cadavrul, pe care cel mai 
mare dintre ei îl decapitează fără efort cu ciocul lui de 3 
metri lungime. Prădătorii se învârt în jurul corpului şi îl 
consumă, cu muşcături sălbatice. Treziţi la realitate de 
spectacol, ne întoarcem la siguranţa maşinii timpului. 


Ceea ce am văzut sugerează ce loc ciudat este Haţegul. 
Creaturile care arată a vampiri sunt un fel de pterozauri 
uriaşi cunoscuţi ca Hatzegopteryx. Acesta, şi nu vreun 
dinozaur cu colţi, este prădătorul din vârful lanţului trofic. 
Dacă ne-am fi aventurat spre interiorul insulei am fi 
întâlnit şi prada lui obişnuită - mai multe tipuri de 
dinozauri pitici. Haţeg a fost un loc straniu din două puncte 
de vedere: straniu pentru noi deoarece datează dintr-o 
vreme în care dinozaurii stăpâneau Pământul, dar straniu 
şi pentru epoca dinozaurilor, deoarece - ca şi restul 
arhipelagului european - a fost un ţinut izolat, cu o 
ecologie şi o faună foarte neobişnuite. 


Capitolul 2. Primul explorator 
al Hațegului 


Povestea despre cum am ajuns să aflăm despre Haţeg şi 
creaturile lui este una aproape la fel de uimitoare ca 
ţinutul însuşi. In 1895, când romancierul irlandez Bram 
Stoker scria Dracula, un nobil din Transilvania, Franz 
Nopcsa von Fels6-Szilvâs, baron de Săcel, stătea în 
castelul lui, preocupat nu de sânge, ci de oase. Oasele cu 
pricina erau un dar de la sora lui Ilona, care le găsise în 
timp ce se plimba pe malul unui râu de pe moşia familiei 
Nopcsa. Se vedea clar că erau foarte, foarte vechi. Astăzi, 
castelul din Săcel al familiei Nopcsa este o ruină, dar în 
1895 era un conac elegant cu două etaje, cu mobilă de 
nuc, o bibliotecă mare şi o sală de bal al cărei interior 
grandios se mai întrezăreşte prin ferestrele sparte. Deşi 
modestă după standardele europene, moşia furniza 
suficiente venituri să-i permită tânărului Nopcsa să-şi 
urmeze pasiunea pentru oasele străvechi. 


Nopcsa avea să devină unul dintre cei mai extraordinari 
paleontologi care au existat vreodată, şi totuşi astăzi este 
aproape uitat. Călătoria lui intelectuală a început când a 
plecat de la castel, cu oasele primite în dar, ca să studieze 
ştiinţele la Universitatea din Viena. Lucrând în general 
singur, el a stabilit curând că oasele găsite de sora lui erau 
din craniul unui fel de dinozaur primitiv de mici 
dimensiuni, cu botul asemănător unui cioc de raţă.! 
Fascinat, contele s-a apucat de ceea ce avea să devină 
munca lui de-o viaţă - învierea morţilor din Haţeg. 


Savant cu preocupări multiple, singuratic şi excentric, 
Nopcsa a văzut multe lucruri mai limpede decât alţii, deşi 
se descria el însuşi ca suferind de „căderi nervoase”. În 
1992, dr. Eugene Gaffney, o autoritate incontestabilă în 
fosile de țestoase, a remarcat că Nopcsa, „în perioadele lui 


de luciditate, îşi concentra mintea asupra cercetării 
dinozaurilor şi a altor fosile de reptile”, dar între aceste 
momente de strălucire erau perioade de întuneric şi de 
excentricitate.2 In zilele noastre, Nopcsa ar fi fost probabil 
diagnosticat ca suferind de tulburare bipolară. Oricare ar fi 
fost boala lui, îl lăsa fără orice simţ al etichetei. De fapt, el 
manifesta de cele mai multe ori „un talent colosal pentru 
grosolănie”.3 


Un exemplu concludent a fost relatat de dr. Tilly Edinger, 
pionier al cercetării creierelor fosilelor, care a realizat un 
studiu despre Nopcsa în anii 1950. În primul lui an la 
universitate, Nopcsa a publicat o descriere a craniului lui 
de dinozaur - o realizare remarcabilă. Şi când l-a întâlnit 
pe cel mai eminent paleontolog al vremii, Louis Dollo - şi 
el un aristocrat -, tânărul conte s-a lăudat: „Nu este 
minunat că eu, atât de tânăr, am scris aşa un memoriu 
excelent?”+ Mai târziu, Dollo avea să-i facă un compliment 
sarcastic, amintind de Nopcsa ca de „o cometă ce a 
străbătut cerul nostru paleontologic, răspândind doar un 
fel de lumină difuză”.5 


La Universitatea din Viena, Nopcsa pare să fi fost lăsat în 
general de capul lui. Izolat de colegi, independenţa lui a 
mers până într-acolo încât a inventat singur un clei cu care 
să-şi lipească fosilele. Dar a avut un coleg, profesorul 
Othenio Abel, care îi împărtăşea interesul pentru 
paleobiologie. Abel era un fascist care fondase un grup 
secret de 18 profesori care colaborau ca să distrugă 
carierele în cercetare ale „comuniştilor, social- 
democraţilor şi evreilor”. El fusese cât pe ce să fie ucis 
când un coleg, profesorul K.C. Schneider, încercase să îl 
împuşte. Când naziştii au venit la putere, Abel a emigrat în 
Germania. Vizitând Viena după Anschluss, în 1939, a văzut 
steagul nazist fluturând la universitate şi a declarat că era 


cea mai fericită zi din viaţa lui. Nopcsa avea modul lui de a 
se purta cu Abel. Când Nopcsa s-a îmbolnăvit, el l-a 
chemat pe Abel la apartamentul lui, cerându-i unuia dintre 
cei mai mari paleontologi ai Europei (care era totuşi un om 
de rând) să-i ducă iubitului lui o haină şi o pereche de 
mănuşi purtate.* 


În timp ce Nopcsa îşi studia dinozaurii, în el clocotea o a 
doua pasiune. Cutreierând satele Transilvaniei, îl întâlnise 
pe contele Drašković şi se îndrăgostise de el. Cu doi ani 
mai în vârstă decât Nopcsa, Drašković era un aventurier 
din Albania care, la un secol după vizita lui Byron, 
rămânea un loc exotic, întunecat şi primitiv. Influențat de 
poveştile iubitului, Nopcsa a făcut câteva călătorii cu 
finanţare privată în Albania, unde a trăit în comunităţile 
locale, le-a învăţat dialectele şi tradiţiile, şi chiar s-a 
implicat în disputele lor. O fotografie îl arată în toată 
splendoarea, îmbrăcat, înarmat şi purtând însemnele 
tradiţionale ale unui războinic Shqiptar. De un romantism 
înflăcărat, Nopcsa era şi foarte curios şi un documentarist 
meticulos, ajungând să fie recunoscut curând ca fiind 
principalul expert din Europa privind istoria, limba şi 
cultura Albaniei. 


Într-o călătorie făcută în Albania în 1906, Nopcsa l-a 
întâlnit pe Baiazid Elmas Doda, un cioban care trăia la 
altitudine, în Munţii Blestemaţi. Nopcsa l-a angajat pe 
Doda ca secretar şi a mărturisit în jurnalul lui că Doda era 
„singura persoană de la contele Drašković care m-a iubit 
cu adevărat”.” Relaţia lui cu Doda avea să dureze aproape 
30 de ani şi, în 1923, Nopcsa a denumit în onoarea lui o 
fosilă de ţestoasă stranie: Kallokibotion bajazidi - 
„frumosul şi rotundul Baiazid”. 


Oasele ţestoasei fuseseră găsite alături de cele de 
dinozaur, pe moşia familiei. Cu o lungime de o jumătate de 
metru, Kallokibotion era o creatură amfibie de dimensiune 
medie, asemănătoare în aparenţă cu ţestoasele de apă 
dulce din Europa de azi. Dar anatomia osoasă a lui 
Kallokibotion demonstrează că ea era foarte diferită de 
orice specie actuală, aparţinând unui grup străvechi, acum 
dispărut, de țestoase primitive, ultimii reprezentanţi ai 
uimitoarelor meiolanide. 


Meiolanidele au supravieţuit în Australia până la sosirea 
primilor aborigeni, în urmă cu 45 000 de ani. Ultimele au 
fost nişte creaturi enorme, de mărimea unui automobil, 
care se deplasau pe uscat, ale căror cozi deveniseră nişte 
bastoane osoase şi care aveau pe cap nişte coarne mari, 
curbate, ca ale vitelor. Este foarte probabil ca primii 
australieni să fi văzut ultimii descendenţi ai ţestoasei 
„frumoase şi rotunde” a lui Baiazid. Dar câteva au plutit pe 
mare spre insulele calde, umede şi active tectonic, 
Vanuatu. Sechestrate în pustnicia lor, meiolanidele au 
supravieţuit până când şi aceste ţinuturi au fost la rândul 
lor descoperite - de data aceasta de către strămoşii Ni- 
Vanuatu, care populează insulele astăzi. Un strat dens de 
oase măcelărite şi gătite de meiolanide datând de acum 
circa 3 000 de ani marchează sosirea oamenilor. Şi aşa s-a 
pierdut ultima urmă a ținuturilor Modac - aproape ultimul 
ecou, într-adevăr, al acelui arhipelag dispărut. 


Baiazid, Albania şi fosilele au fost principalele constante 
din viaţa lui Nopcsa, iar dintre acestea avea să renunţe la 
una singură. Ataşamentul lui pentru Albania a atins 
apogeul chiar înainte de izbucnirea Primului Război 
Mondial, când a pus la cale un plan îndrăzneţ, dar sortit 
eşecului, de a invada ţara şi de a deveni primul ei 
monarh.**** În ciuda distragerii de moment, Nopcsa a 


rămas cufundat până peste cap în paleontologie şi în 1914 
a produs o lucrare despre viaţa dinozaurilor din 
Transilvania care a revoluţionat înţelegerea Europei 
timpurii.8 Deosebit la cercetările lui este faptul că a 
analizat fosilele ca pe rămăşiţele unor creaturi vii, care au 
trăit într-un habitat specific şi au răspuns la constrângerile 
de mediu. Nopcsa a fost, de fapt, primul paleobiolog al 
lumii. 


Nopcsa a demonstrat că Haţegul a fost locuit de doar zece 
specii de creaturi de mari dimensiuni. Acestea includeau 
un dinozaur mic şi carnivor identificat după doi dinţi (ambii 
pierduţi ulterior), pe care Nopcsa l-a numit Megalosaurus 
hungaricus. Megalosaurus este un tip de dinozaur carnivor 
ale cărui fosile sunt ceva comun în restul Europei, dar în 
roci mai vechi. Prezenţa lui în Haţeg apărea ca o anomalie, 
şi curând avea să se demonstreze că Megalosaurus 
hungaricus era una din puţinele erori făcute de tânărul 
savant. 


O curiozitate ştiinţifică, meritând aici o mică diversiune, 
este că prima denumire ştiinţifică a lui Megalosaurus a fost 
Scrotum. Povestea începe cu prima fosilă de dinozaur, 
care a fost descrisă şi desenată de reverendul Robert Plot, 
în 1677.” Cartea lui, The Natural History of Oxfordshire, 
este fără îndoială primul tratat modern de istorie naturală 
în limba engleză şi, după moda vremii, acoperea totul, de 
la plantele, animalele şi rocile din Oxfordshire până la 
clădirile importante şi chiar predicile faimoase rostite în 
bisericile ținutului. Plot a identificat corect fosila respectivă 
ca fiind un capăt de femur. El s-a gândit că ar fi fost de la 
un elefant adus în Marea Britanie în timpul presupusei 
vizite făcute de împăratul Claudius la Gloucester când 
(potrivit lui Plot) a reconstruit oraşul „în memoria 
căsătoriei frumoasei lui fiice Gennissa cu Arviragus, pe 


atunci regele Britaniei, când este posibil să-şi fi adus cu el 
unii dintre elefanţi”. Supărător însă pentru el, Plot nu a 
reuşit să găsească vreo dovadă a prezenţei elefanților în 
vreun loc mai apropiat de Gloucester decât Marsilia. *x*** 


După o argumentaţie lungă şi savantă, Plot a tras 
concluzia că osul, care fusese găsit în apropierea unui 
cimitir, ar fi putut să provină de la un gigant. La fel ca 
mulţi dintre contemporanii lui, Plot credea că lucrarea din 
secolul al XII-lea a lui Geoffrey de Monmouth, The History 
of the Kings of Britain (Istoria regilor Britaniei), era reală 
de la cap la coadă. Şi atât de puternică era atracţia acelor 
vremuri de început ale Europei, încât Geoffrey de 
Monmouth şi-a început istoria cu un poem inspirat de 
Vergiliu, în care Brutus, un urmaş al troianului Enea, 
soseşte pe țărmurile Albionului şi se căsătoreşte cu 
locuitorii orginali ai insulei, „giganţii din Albion”, întemeind 
astfel rasa britanică. 


Plot nu a dat rămăşiţei o denumire ştiinţifică şi lucrurile au 
rămas aşa până în 1763, când un anume Richard Brookes 
a reprodus ilustraţia lui Plot în propria carte, A New and 
Accurate System of Natural History (Un sistem nou şi 
precis de istorie naturală). Brookes, care pare să-l fi 
crezut şi el pe Geoffrey de Monmouth,****** nu era însă de 
părere că fragmentul desenat de Plot făcea parte dintr-un 
os. În schimb, el l-a identificat ca fiind o remarcabilă 
pereche de testicule umane. Cu giganţii din Albion în 
minte şi uimit, probabil, de gândul că a descoperit 
testiculele care au dus la naşterea primei regine a 
Britaniei, Brookes a denumit fosila Scrotum humanum. 
Pentru că a urmat sistemul lui Linné, denumirea rămâne 
validă din punct de vedere ştiinţific. Şi identificarea lui 
Brookes a fost, evident, convingătoare: filosoful francez 
Jean-Baptiste Robinet a pretins că putea distinge 


musculatura testiculelor şi chiar şi rămăşiţele unei uretre 
în masa fosilizată. 


Până în secolul al XIX-lea, încrederea în veridicitatea 
concluziilor lui Geoffrey de Monmouth scăzuse, iar 
cercetarea ştiinţifică a dinozaurilor începuse. În 1842, 
anatomistul sir Richard Owen, un om invidios pe realizările 
ştiinţifice ale altora şi dispus la o adică să ignore numele 
mai vechi ale fosilelor interesante, a inventat termenul 
„Dinosauria”. Nu este clar dacă el ştia despre Scrotum, dar 
atâta vâlvă s-a făcut în jurul „descoperirii” lui Owen, încât 
descrierea lui Brookes avea să fie trecută cu vederea mai 
bine de un secol. Chiar şi osul în sine a dispărut. Însă 
desenul lui Plot a permis identificarea lui certă ca 
provenind de la dinozaurul carnivor Megalosaurus, ale 
cărui rămăşiţe sunt destul de întâlnite în sedimentele 
jurasice din Marea Britanie. 


Ştiinţa taxonomiei construieşte pe baza propriei istorii şi, 
în termenii denumirilor ştiinţifice valide, pierderea unui 
specimen ca obiect nu are importanţă. În centrul acestei 
ştiinţe stă o cărţulie verde cunoscută ca The International 
Code of Zoological Nomenclature (Codul internaţional de 
nomenclatură  zoologică).!! Ca şi legile succesiunii, 
taxonomia este guvernată de regula primogeniturii, care 
afirmă că prima denumire ştiinţifică atribuită legitim are 
precedent asupra tuturor celorlalte.*******  Regretabil 
pentru cei cărora nu le place ideea de a le spune 
dinozaurilor scroturi, codul nu interzice folosirea unor 
denumiri ale părţilor corpului. De fapt, marele Linné însuşi 
a denumit o floare tropicală Clitorea, după forma florilor ei 
de un albastru strălucitor. O clauză din reglementările 
codului prevede totuşi că, dacă o denumire nu a mai fost 
folosită din 1899, ea poate fi considerată nomen oblitum, 


un nume uitat, şi abandonată. Măsura nu este însă 
obligatorie. XXX xxx 


Când, în 1970, paleontologul Lambert Beverly Halstead a 
subliniat că Scrotum era un nume valid din punct de 
vedere ştiinţific şi primul propus vreodată pentru un 
dinozaur, un fior a străbătut comunitatea taxonomică, de 
obicei impasibilă. Probabil că nu a ajutat prea mult nici 
faptul că Halstead părea să aibă o obsesie pentru sexul 
dinozaurilor. Lucrarea lui cea mai memorabilă este un 
compendiu ilustrat ce trece în revistă poziţiile de copulare 
ale dinozaurilor - un fel de Kama Sutra reptiliană - care 
includea o manevră „cu un picior deasupra” pentru 
sauropod, cel mai mare dintre toţi dinozaurii, pe care mulţi 
o considerau extrem de dubioasă. In cel puţin două ocazii, 
Halstead a urcat pe scenă şi a demonstrat, cu ajutorul 
soţiei, câteva dintre posturile mai complicate. xXx 


La sfârşitul Primului Război Mondial, Transilvania a fost 
cedată României de către Imperiul Austro-Ungar, iar 
baronul Nopcsa şi-a pierdut castelul, moşiile şi averea. Ca 
o compensație, i s-a oferit poziţia de director al 
magnificului Institut Geologic din Bucureşti. Dar pierderile 
au fost prea mult pentru Nopcsa, care îşi petrecea cea mai 
mare parte a timpului pledând pe lângă guvern pentru 
restituirea domeniului. În 1919 a reuşit, dar, când s-a 
întors la Săcel, foştii lui iobagi l-au bătut crunt, forțându-l 
să renunţe pentru a doua oară la patrimoniu. 


Nopcsa a fost imobilizat pentru un timp într-un scaun cu 
rotile şi, simțind cum îl lasă puterile, a decis să fie 
„steinacherizat”. Operația, care implica o formă extremă 
de vasectomie unilaterală, a fost pusă la punct de dr. 
Eugene Steinach ca o cură pentru oboseală şi scăderea 
potenţei masculine.******** Dacă Nopcsa era încântat de 


efectele minunate pe care le-a avut operaţia asupra 
performanţelor lui sexuale, intervenţia nu i-a revigorat şi 
restul trupului - după cum s-a văzut la reuniunea din 1928 
a Societăţii paleontologice din Germania, unde Nopcsa a 
prezentat „o comunicare strălucită” despre glanda tiroidă 
la diverse specii dispărute. Tilly Edinger, care a participat 
la reuniune, îşi amintea: „A fost împins printre noi în 
scaunul cu rotile în care stătea paralizat de la cap până în 
vârful picioarelor... a încheiat cu cuvintele: «Cu mâna 
slăbită, am încercat să trag astăzi o cortină grea, ca să vă 
arăt zorii. Trageţi cu putere, mai ales voi, cei tineri; veţi 
vedea cum creşte lumina dimineţii şi veţi fi martorii unui 
nou răsărit.»,,12 


Incapabil de a-şi reforma institutul, Nopcsa a demisionat 
din funcţia de director şi a sărăcit şi mai mult. Şi-a vândut 
colecţia de fosile către British Museum şi a început să 
călătorească prin Europa pe motocicleta condusă de 
Baiazid. Sfârşitul a venit pe când studia cutremurele şi 
locuia împreună cu Baiazid într-un apartament pe 
Singerstrasse, numărul 12, în Viena. După cum a descris 
evenimentul marele expert în dinozauri Edwin H. Colbert: 


Pe 25 aprilie 1933, ceva s-a rupt în interiorul lui Nopcsa. l- 
a dat prietenului lui Baiazid o ceaşcă de ceai în care 
dizolvase din belşug prafuri somnifere. Apoi l-a omorât pe 
Baiazid, adormit, împuşcându-l în cap cu un pistol.!3 


Nopcsa a scris un bileţel, apoi s-a împuşcat şi el, punând 
astfel capăt nobilei lui genealogii. În bilet a explicat că 
suferea de „o cădere totală a sistemului nervos”. Excentric 
până la capăt, a lăsat poliţiei instrucţiuni potrivit cărora 
„academicienilor din Ungaria” le era interzis să îl 


înmormânteze. Incinerarea lui, îmbrăcat în costum de 
piele, de motociclist, a fost demnă de o căpetenie 
vikingă.!+ Baiazid, în schimb, a fost înmormântat în 
sectorul musulman al cimitirului local. 


Capitolul 3. Dinozauri pitici, 
degenerați 


Printre oasele pe care Nopcsa le-a colectat de pe moşia 
familiei lui erau şi rămăşiţele unui sauropod - un dinozaur 
masiv, cu gât lung, de tipul brontozaurului. Era mic, totuşi, 
în comparaţie cu rudele lui, având doar dimensiunile unui 
cal. Printre speciile cele mai numeroase erau dinozaurul 
mic cu platoşă (Struthiosaurus) şi dinozaurul pitic cu cioc 
de rață Telmatosaurus, care avea doar 5 metri lungime şi 
cântărea 500 de kilograme. Insula Haţeg avea printre 
locuitori şi o specie acum dispărută de crocodil de 3 metri 
lungime şi, desigur, frumoasa şi rotunda ţestoasă a lui 
Baiazid. 


Dinozaurii lui Nopcsa nu erau doar pitici, ci şi primitivi. În 
descrierile lui, el a folosit termeni ca „sărăcăcioşi” şi 
„degeneraţi”.! La începutul secolului XX, acest limbaj era 
cu totul neobişnuit. Alţi savanţi europeni pretindeau că 
fosilele din ţările lor erau cele mai mari, cele mai bune sau 
cele mai vechi de tipul lor (uneori fraudulos de-a dreptul, 
ca în cazul Omului din Piltdown, din Marea Britanie). De 
exemplu, chiar înainte să înceapă Primul Război Mondial, 
în coloniile germane din estul Africii a fost descoperit un 
schelet gigantic de sauropod. A fost reconstituit la Muzeul 
de istorie naturală din Berlin unde, până şi în anii 1960, 
bătrânul Klaus Zimmerman, zoolog la muzeu, adora să-i 


interpeleze pe vizitatorii americani ca să le arate că „ei nu 
au unul mai mare”.? 


Într-adevăr, în epoca imperiilor nu era ceva neobişnuit ca o 
naţiune străină să fie umilită cu sugestia că făpturile ei ar 
fi fost mici sau primitive. Când contele de Buffon, părintele 
istoriei naturale moderne, s-a întâlnit cu Thomas Jefferson 
la Paris în 1781, Buffon a pretins despre cerbii şi celelalte 
animale ale Americii că erau mici, jalnice şi degenerate, la 
fel cum erau şi oamenii care populau America, despre care 
a scris: „Organele de reproducere le sunt mici şi slabe. 
Bărbaţii nu au păr, nici barbă, şi nici o dorinţă pentru 
femei.”2 Jefferson s-a înfuriat şi, mai hotărât ca niciodată 
să demonstreze superioritatea a tot ce era american, a 
cerut să i se aducă din Vermont o piele de elan şi o 
pereche de coarne dintre cele mai mari. A fost ofensat de- 
a dreptul când i s-a trimis o piele râncedă, de pe care se 
desprindeau perii, şi o pereche de coarne de la un 
exemplar mic. 


Nopcsa pare să fi fost lipsit de un astfel de naționalism 
fals. El şi-a studiat cu atenţie specimenele, încercând să 
înţeleagă de ce erau mai mici decât dinozaurii găsiţi în alte 
părţi ale lumii, şi a fost primul savant care a tăiat secţiuni 
în oasele fosilizate, demonstrând astfel că dinozaurii din 
Transilvania crescuseră foarte lent. Ştiinţa zoogeografiei 
era abia la început, dar se ştia că insulele puteau să 
funcţioneze ca refugii pentru creaturi anacronice, cu 
creştere lentă, iar resursele limitate făceau ca fiinţele 
insulare să îşi reducă dimensiunile de-a lungul generaţiilor. 
Aşa a înţeles Nopcsa că trăsăturile distinctive ale fosilelor 
lui puteau fi explicate într-un singur mod: erau rămăşiţele 
unor creaturi care trăiseră pe o insulă. El a continuat cu 
analiza populațiilor de dinozauri din toată Europa, 
descoperind peste tot semne de „sărăcire şi degenerare”. 


Pe această bază, a susţinut că, în vremea dinozaurilor, 
întreaga Europă fusese un arhipelag de insule. Această 
percepţie profundă este piatra de temelie pe care s-au 
construit toate studiile fosilelor europene de la sfârşitul 
epocii dinozaurilor. Şi totuşi Nopcsa a fost ignorat. Faptul 
că era lipsit de şovinism european, homosexualitatea 
făţişă şi personalitatea excentrică au contribuit, fără 
îndoială, la neacceptarea ideilor lui. 


Nu toţi dinozaurii Europei au fost pitici. Cei care au trăit în 
perioada Jurasicului (mai devreme decât dinozaurii lui 
Nopcsa) au ajuns, într-adevăr, la dimensiuni foarte mari. 
Dar ei populau o Europă care era parte dintr-un 
supercontinent. Dinozaurii care au ajuns pe insulele 
europene traversând înot marea puteau să fie şi ei mari, 
dar descendenţii lor s-au tot micşorat de-a lungul a mii de 
generaţii, pe măsură ce s-au adaptat la condiţiile insulare. 


Un exemplar superb de dinozaur european de mari 
dimensiuni este bipedul erbivor Iguanodon bernissartensis. 
38 de schelete articulate ale acestor creaturi masive, 
fiecare de până la 10 metri lungime, au fost găsite la o 
adâncime de 322 de metri într-o mină de cărbune din 
Belgia, în 1878. Oasele, articulate şi montate de Louis 
Dollo (cel în faţa căruia Nopcsa se lăudase cu prima lui 
lucrare publicată), au fost expuse iniţial în Capela St. 
George din Bruxelles, un oratoriu bogat decorat datând din 
secolul al XV-lea şi care aparținuse Prințului de Nassau. 
Expoziţia era atât de impresionantă, încât atunci când 
germanii au ocupat Belgia, în timpul Primului Război 
Mondial, ei au reluat săpăturile în mina de cărbune şi erau 
cât pe ce să ajungă la stratul cu fosile, când Aliaţii au 
recucerit Bernissart. Lucrările s-au oprit şi, chiar dacă s-au 
mai făcut şi alte eforturi de a ajunge la fosile, în 1921 mina 
a fost inundată şi s-a pierdut orice speranţă. 


Dezvoltarea unor tehnici noi le-a permis paleontologilor să 
afle mai multe despre viaţa în Haţeg decât ar fi putut să 
descopere vreodată Nopcsa. Una dintre cele mai 
importante evoluţii a fost folosirea de site fine pentru 
recuperarea oaselor unor creaturi minuscule, inclusiv 
mamifere primitive. Unele dintre acestea, precum 
Kogaionidele, depuneau probabil ouă şi ţopăiau ca 
broaştele. In acest mod au mai fost recuperate oasele unor 
amfibieni stranii, cunoscuţi sub denumirea de 
albanerpetonide, şi ale strămoşilor broaştelor-mamoş, care 
sunt printre cele mai vechi creaturi din Europa, precum şi 
oasele unor şerpi asemănători cu pitonii, matsoiizii, 
crocodili de uscat cu dinţi zimţaţi, şopârle fără picioare, 
făpturi străvechi asemănătoare cu guşterii şi şopârle cu 
coadă lungă. Şerpii matsoiizi şi crocodilii cu dinţi zimţaţi au 
supravieţuit în Australia până la sosirea primilor oameni pe 
insula-continent. Povestea este una cunoscută - Europa 
străveche supraviețuind până în vremuri recente în 
Australasia. 


În 2002, cercetătorii au anunţat descoperirea principalului 
prădător din Haţeg, Hatzegopteryx - creaturile pe care le- 
am văzut când am ieşit din maşina noastră a timpului.+ 
Spre deosebire de dinozauri, Hatzegopteryx s-a adaptat la 
viaţa pe insulă devenind un gigant, probabil cel mai mare 
pterodactil care a existat vreodată. Creatura este 
cunoscută doar după o parte a craniului, osul superior de 
la aripă (humerus) şi vertebrele gâtului, dar a fost suficient 
pentru a le permite paleontologilor să-i estimeze 
anvergura aripilor la 10 metri şi craniul la peste 3 metri 
lungime. Hatzegopteryx era suficient de mare să ucidă 
dinozaurii din Haţeg, iar ciocul lui masiv, ca un pumnal, 
sugerează că îşi apuca prada într-un mod asemănător 
berzelor.5 Chiar dacă putea să zboare, îşi petrecea 


aproape sigur cea mai mare parte a timpului pe jos, 
mergând pe încheieturi şi cu aripile mari din piele 
înfăşurate pe corp ca un giulgiu. Îţi vine în minte un fel de 
Nosferatu gigantic. Cât de mult i-ar fi plăcut această 
creatură bizară lui Nopcsa - şi cu siguranţă şi lui Bram 
Stoker! 


Capitolul 4. insulele de la 
răscrucea lumii 


Fauna Insulei Haţeg în epoca dinozaurilor este cea mai 
specială din câte se cunosc. Dar Haţegul este doar o parte 
din povestea Europei în vremea saurienilor. Ca să vedem 
imaginea completă, trebuie să câălătorim peste tot. 
Zburând spre sud de pe ţărmul Hategului, traversăm 
întinderea tropicală a Mării Tethys. În apele ei puţin 
adânci, scoici acum dispărute, cunoscute sub numele de 
rudişti, formează bancuri întinse. lar melcii marini numiţi 
acteonela se găsesc din abundență, cel mai mare dintre ei, 
cu o formă asemănătoare unui obuz, având dimensiunea 
unei palme. Cochiliile acestor melci răpitori erau foarte 
groase. Ei prosperau pe recifele de rudişti şi se îngropau, 
când le permiteau sedimentele. Erau atât de numeroşi, 
încât astăzi există în România coline întregi - denumite 
dealuri cu melci - formate din fosilele lor. Împreună cu 
amoniţii şi cu reptilele marine mari, precum plesiozaurii, 
ţestoasele marine şi rechinii, se găseau din abundență în 
Marea Tethys. 


La nord de arhipelag, era un ocean foarte diferit. Nu avea 
în comun aproape nici o specie cu calda Tethys - amoniţii 
lui, de exemplu, erau de tipuri cu totul diferite. Marea 


Boreală nu era tropicală, iar apele ei nu erau limpezi şi 
îmbietoare. Erau pline de nişte alge planctonice brun-aurii 
numite cocolitofore, ale căror schelete aveau să formeze 
calcarele albe care astăzi stau la baza unor părţi din Marea 
Britanie, Belgia şi Franţa. Cele mai multe rămăşiţe de 
cocolitofore din componenţa calcarelor albe au fost 
măcinate - ele trebuie să fi fost mâncate şi apoi excretate 
de un prădător neidentificat până acum.! 


Dacă speciile de cocolitofore din Marea Boreală semănau 
cu Emiliana huxleyi (Ehux), cea mai abundentă 
cocolitoforă care trăieşte astăzi, atunci ştim destul de 
multe despre cum arăta Marea Boreală. Acolo unde 
curenţii sau alte surse de nutrienți o permit, Ehux poate să 
prolifereze, înflorind, până când oceanul capătă un aspect 
lăptos. De asemenea, Ehux reflectă lumina şi 
concentrează căldura în stratul superior al oceanului, 
producând totodată sulfură de dimetil, un compus care 
ajută la formarea norilor. Probabil că Marea Boreală era un 
loc extraordinar de productiv, cu apele ei lăptoase la 
suprafaţă pline de organisme ce se hrăneau cu plancton, 
în timp ce norii de pe cer le protejau de supraîncălzire şi 
de radiaţia ultravioletă dăunătoare. 


Exagerările nu şi-ar avea locul pentru a arăta cât de 
neobişnuită era Europa spre sfârşitul epocii dinozaurilor. 
Era un arc de insule complex şi dinamic din punct de 
vedere geologic, masele individuale de uscat fiind formate 
din vechi fragmente continentale, segmente ridicate din 
crusta oceanică şi suprafeţe nou constituite prin activitate 
vulcanică. Chiar şi în această etapă timpurie, Europa 
exercita o influenţă disproporţionată asupra restului lumii, 
datorată în parte subţierii crustei de sub ea. Pe măsură ce 
căldura ajungea la suprafaţă ridica fundul mării în creste 
între insule. lar această scădere a adâncimii mării, 


împreună cu ridicarea crustei la jumătatea oceanelor când 
supercontinentele s-au despărţit, au forţat o creştere a 
nivelului oceanului care a schimbat țărmurile continentelor 
şi a scufundat unele dintre insulele europene.? Tendinţa pe 
termen lung era însă crearea unor suprafeţe şi mai mari 
de uscat în ceea ce avea să devină Europa. 


Ca şi Galia lui Cezar, Arhipelagul European spre sfârşitul 
epocii dinozaurilor poate fi divizat în trei părţi. Marele ţinut 
nordic Bal şi vecinul lui din sud Modac formau partea 
principală. Spre sud se întindea o regiune extrem de 
diversă şi rapid schimbătoare pe care o vom numi Insulele 
Mării şi care cuprindea îndepărtatele arhipelaguri Pontic, 
Pelagonia şi Tau. 50 de milioane de ani mai târziu, acestea 
aveau să fie încorporate în ţinuturile care mărginesc astăzi 
estul Mediteranei. 


La vest de aceste două mari diviziuni se afla o a treia 
parte. Împrăştiat între longitudinile dintre Groenlanda şi 
Bal, exista un complex de suprafeţe de uscat. În absenţa 
unei denumiri general acceptate vom numi această 
regiune Gaelia (de la Insulele Gaelice şi Iberia). Compusă 
din Insulele Gaelice (proto-lrlanda, Scoţia, Cornwall şi Ţara 
Galilor) şi, spre sectorul african al Gondwanei, Insulele 
Galo-lberice (cuprinzând părţi din ceea ce sunt astăzi 
Franţa, Spania şi Portugalia), este o regiune diversă. Să ne 
oprim în două locuri din Gaelia unde există depozite 
bogate de fosile. 


Maşina noastră a timpului poposeşte în apele puţin adânci 
ale mării aproape de ceea ce este astăzi Charentes, în 
vestul Franţei. Ne găsim la gurile unui mic râu, aproape 
secat. O reptilă asemănătoare unei şopârle (chiar una 
dintre cele mai vechi şopârle) o ia la goană peste algele 
uscate de pe plajă, iar într-o băltoacă liniştită, verde, se 


formează nişte vălurele. Un bot ce seamănă cu un rât de 
porc apare la suprafaţă, apoi se scufundă la loc. Este o 
ţestoasă cu rât: o singură specie supravieţuieşte astăzi, în 
râurile mari din sudul Noii Guinee şi în Ţinutul Arnhem, din 
Australia. 


Ne uităm de-a lungul țărmului gaelic şi vedem țestoase cu 
gât lateral, de mari dimensiuni, care se încălzesc la soare. 
Aceste creaturi sunt numite astfel după modul 
caracteristic în care îşi vâră capul în carapace, îndoindu-şi 
gâtul într-o parte. Astăzi, ţestoasele cu gât lateral se 
găsesc doar în emisfera sudică, în râurile şi lacurile din 
Australia, America de Sud şi Madagascar. Dar fosilele 
europene provin de la cea mai neobişnuită ramură a 
familiei, ţestoasele cunoscute ca Bothremydide. Acestea 
sunt singurele țestoase cu gât lateral care au trăit 
vreodată în apă sărată şi existenţa a fost limitată aproape 
exclusiv la Europa. In pădurile ce se întind de-a lungul 
râului vedem dinozauri primitivi, pitici, asemănători cu cei 
găsiţi în Haţeg, dar din specii diferite. O mişcare în 
vegetaţie trădează prezenţa unui marsupial de mărimea 
unui şobolan, foarte asemănător cu oposumul din pădurile 
Americii de Sud de astăzi. Este primul mamifer modern 
care a ajuns vreodată în Europa. 


Rămăşiţele unei creaturi gaelice şi mai ciudate - o pasăre 
uriaşă, care nu zboară - au fost găsite în 1995 în regiunea 
Provence-Alpi-Coasta de Azur, din sudul Franţei. A fost 
numită Gargantuavis philoinos, „pasărea uriaşă iubitoare 
de vin”, deoarece oasele ei fosilizate au fost găsite în viile 
de lângă satul Fox-Amphoux (un loc mai bine cunoscut, 
poate, ca locul naşterii liderului revoluţionar francez Paul 
Barras). 


La vremea în care au trăit aceste creaturi, insula care avea 
să devină sudul Franţei se ridica încet deasupra valurilor. 
Insă la sudul ei se scufunda în acelaşi timp insula Meseta 
(care conţinea cea mai mare parte din Peninsula Iberică). 
Spania avea să se ridice din nou, desigur, într-un proces 
care avea să formeze grandioşii Pirinei şi să determine 
fuziunea lberiei cu restul Europei. Dar acum 70 de 
milioane de ani, în apropiere de Asturia modernă din 
nordul Spaniei, exista o lagună pe care mareea o inunda 
tot mai mult, pe măsură ce pământul se scufunda, iar 
oasele de aligator, de pterozaur şi de titanozaur (dinozaur 
sauropod cu gât lung) au fost îngropate în sedimente. 
Fosilele din alte părţi din Meseta ne mai spun că pădurile 
insulei ce se scufunda erau pline de salamandre. 


Capitolul 5. Origini şi europeni 
primitivi 


Ce anume era specific european în acele vremuri 
primitive? Şi ce a supravieţuit, până astăzi, din el? Oamenii 
de ştiinţă vorbesc despre o „faună de bază” europeană, 
prin care se referă la animale ale căror linii de rudenie 
erau prezente peste tot în arhipelag în epoca dinozaurilor. 
Strămoşii celor mai multe specii din această faună de bază 
- care include amfibieni, țestoase, crocodili şi dinozauri - 
au venit foarte devreme din America de Nord, Africa şi 
Asia, pe apă. Intuitiv, s-ar putea spune că Asia a avut 
influenţa dominantă, dar Strâmtoarea Turgai (parte a Mării 
Tethys) acţiona ca o barieră puternică, aşa că posibilităţile 
de migraţie dinspre Asia erau limitate. În strâmtoare 
apăreau însă ocazional insule vulcanice care funcționau ca 
elemente de trecere, aşa că, de-a lungul milioanelor de 


ani, diferite creaturi au reuşit să traverseze, fie plutind pe 
resturi de vegetaţie, fie înotând, purtate în derivă sau 
zburând de la o insulă vulcanică la următoarea. 


Dinozaurii veniţi din Asia s-au dovedit imigranții cei mai 
rezistenți, deşi  zhelestidele (mamifere  insectivore 
primitive care semănau cu chiţcanul-elefant) au rezistat 
cumva şi ele. Cel mai mare succes l-au avut hadrozaurii 
bipezi, marii şi greoii lambeozauri, unele ceratopsiene 
asemănătoare cu rinocerii şi rudele velociraptorilor - toate 
animale mari şi care probabil înotau bine. Pentru fiecare 
animal care reuşea să ajungă pe ţărmul insulelor 
europene, probabil că alte 10 000 se înecau. Peste 
aproximativ 1 milion de ani, descendenţii lor aveau să 
figureze printre dinozaurii pitici din Arhipelagul European. 


Drumul de migraţie dinspre Asia către Europa era mai 
degrabă un filtru decât o autostradă, pe care puţini aveau 
capacitatea, forţa sau norocul să îl parcurgă. Şi totuşi 
rămân mistere profunde. De exemplu, de ce nu au reuşit 
să facă traversarea ţestoasele cu carapace moale sau 
ţestoasele-clătită şi ţestoasele tipice, care existau în Asia 
şi erau înotătoare foarte bune? O mulţime de creaturi de 
mici dimensiuni trebuie să fi fost aruncate ocazional în 
mare, de furtuni sau de inundaţii. Însă, oricare ar fi fost 
motivul, nu există nici o dovadă că vreuna dintre acestea 
ar fi supravieţuit ca să se stabilească pe o insulă 
europeană. 


De-a lungul întregii existenţe a Europei, Africa s-a lipit în 
repetate rânduri de vecina ei din nord, ca să se retragă 
apoi după o perdea de apă sărată. Spre sfârşitul epocii 
dinozaurilor, fluvii uriaşe curgeau din Africa spre Europa şi 
peştii africani de apă dulce au intrat masiv în Europa. 
Printre ei se numărau rude străvechi ale peştilor piranha şi 


ale popularelor specii de acvariu din zilele noastre, peştii 
tetra, alături de zărganul şi celacantul de apă dulce. 
Celacantul este un peşte de dimensiuni mari înrudit cu 
tetrapodele, a cărui descoperire în largul coastei estice a 
Africii de Sud, în 1938, a provocat uluire globală: se credea 
că specia dispăruse de 66 de milioane de ani. 


Pe lângă peşti, în Europa au intrat şi primele broaşte 
moderne. Numit neobatracieni, acest grup include broasca 
taur şi broaştele autentice care se găsesc în Europa de azi. 
Aceşti migranţi africani au găsit o casă primitoare în ceea 
ce este astăzi Ungaria, unde rămăşiţele lor au fost găsite 
în minele de bauxită. În Europa au mai intrat, venind din 
Africa, unele testoase cu gât lateral, nişte şerpi 
asemănători cu pitonii, dar cu membre vestigiale, crocodili 
de uscat cu dinţi zimţaţi şi diverşi dinozauri. Un dinozaur 
carnivor, Arcovenator, pare să fi migrat în Europa tocmai 
din India, via Africa. Însă, acum 66 de milioane de ani, 
legătura pe uscat cu Africa dispăruse sub valuri. 


Cum conexiunile cu Africa au fost pierdute, s-au accelerat 
migrațiile dinspre America de Nord, prin Coridorul De 
Geer. Lumea era pe atunci mult mai caldă decât este 
astăzi, dar pentru a face traversarea tot era necesar un 
drum lung prin regiunile polare, scufundate şi atunci (ca 
întotdeauna) în întuneric vreme de trei luni în fiecare an. 
Unii dintre primii imigranţi au fost şopârlele cu coada-bici, 
deşi ramura europeană a familiei s-a stins de multă vreme. 
Este posibil ca marsupialul primitiv ai cărui dinţi au fost 
găsiţi la Charentes, în Franţa, să fi venit şi el prin Coridorul 
De Geer. 


Diverşi membri din familia crocodililor şi dinozauri înrudiţi 
cu ciudatul şi gălăgiosul Lambeosaurus au sosit prin 
Coridorul De Geer târziu în epoca dinozaurilor, într-o 


perioadă în care clima în încălzire pare să fi făcut drumul 
mai ospitalier. In general, însă, Coridorul De Geer era prea 
polar şi cu condiţii prea extreme pentru mare parte din 
fauna Americii de Nord. Este cert că nici fiorosul 
Tiranosaurus, nici Triceratops cu cele trei coarne ale lui nu 
au păşit vreodată pe solurile boreale. Chiar şi pentru cele 
câteva specii norocoase care au reuşit să ajungă în 
Europa, existau bariere complexe care le restricţionau 
deplasările. Arhipelagul european era întreţesut cu mări şi 
fiecare insulă avea propriile caracteristici, unele fiind prea 
mici, sau prea uscate, sau în vreun fel nepotrivit să susţină 
populaţii din anumite specii. Este adevărat că unele specii 
au ajuns la o distribuţie paneuropeană, dar multe au 
rămas restricţionate la o singură insulă sau la un grup de 
insule. ******** Europa era primitoare de imigranţi la 
vremea respectivă, dar ea a dat ceva lumii? Răspunsul 
este nu: nu există nici o dovadă a răspândirii vreunui grup 
european către alte suprafeţe de uscat în ultima parte a 
epocii dinozaurilor. Europa a funcţionat totuşi ca pasaj de 
trecere pentru unele creaturi, mamiferele primitive şi unii 
dinozauri folosind-o ca să treacă din Asia spre America şi 
invers. O explicaţie a acestei asimetrii ar putea consta într- 
o tendinţă biologică formulată de Charles Darwin, care 
considera că speciile de pe suprafeţele de uscat mai mari 
erau competitiv superioare, aşadar migrațiile de succes 
erau de obicei cele dinspre suprafeţele mari de uscat către 
cele mai mici. După cum remarca Darwin referitor la 
migrațiile mai recente: 


Bănuiala mea este că această migraţie preponderent 
dinspre nord spre sud se datorează suprafeţei mai mari a 
ținuturilor din nord şi faptului că formele de viaţă nordice 
se găsesc acolo în număr mai mare, fiind, în consecinţă, 


mai avansate prin selecţie naturală şi competiţie, ajunse la 
un nivel mai ridicat de perfecţiune sau de putere de 
dominare decât formele sudice.! 


Cea mai mare parte a faunei de bază din Europa a dispărut 
de multă vreme, dar există totuşi câţiva supraviețuitori 
neaşteptaţi. Cei mai importanţi sunt Alytidele (familia din 
care face parte broasca-mamoş) şi familia 
Salamandridelor, care include salamandrele comune şi 
tritonii. Aceste relicve din perioada de început a Europei 
merită o recunoaştere specială, pentru că ele sunt, de 
fapt, fosile vii europene, la fel de preţioase ca ornitorincul 
şi peştele pulmonat. 


În martie 2017 am vizitat domeniul lui Voltaire în Ferney- 
Voltaire, în apropiere de Geneva. Primele flori de 
primăvară apăreau pe versanţii dinspre sud, dar pădurea 
era încă umedă şi rece, ca iarna. Am răsturnat un buştean 
şi am văzut sub el o creatură maronie care abia dacă 
atingea 10 centimetri lungime, singura urmă de culoare în 
această perioadă în care nu se punea problema 
împerecherii fiind o uşoară dungă portocalie ce cobora pe 
spate. Era un triton italian cu creastă (Triturus carnifex), 
care peste câteva săptămâni avea să intre într-un lac şi, 
dacă era mascul, să-i apară o creastă extravagantă ca de 
dragon, pete strălucitoare şi nişte semne faciale puternic 
contrastante, în alb şi negru. 


Creatura aparţine familiei Salamandridelor, care numără 
77 de specii distribuite în America de Nord, Europa şi Asia. 
Această distribuire largă a mascat multă vreme punctul lor 
de origine, dar un studiu al AND-ului mitocondrial de la 44 
de specii a demonstrat că salamandrele au apărut în urmă 
cu aproximativ 90 de milioane de ani, pe o insulă din 


Arhipelagul European.? Poată că a fost Meseta, unde au 
fost găsite cele mai vechi fosile de salamandre de pe 
Pământ. Studiul a mai arătat că spectaculoasa şi colorata 
salamandră cu ochelari italiană s-a desprins de restul 
familiei salamanaridelor pe când dinozaurii erau încă în 
viaţă. Imediat după extincţia dinozaurilor, salamandridele 
au ajuns în America de Nord şi au dat naştere tritonilor 
nord-americani şi din Pacific. Şi mai târziu, acum în jur de 
29 de milioane de ani, unele salamandride au ajuns în 
Asia, dând naştere la rândul lor salamandrelor cu burta de 
foc, tritonilor cu coada lată şi altor specii asiatice.? 


Este copleşitor, într-adevăr, să îţi dai seama că strămoşii 
creaturii micuţe şi fragile pe care am văzut-o în iazul lui 
Redmond O'Hanlon din Oxfordshire făceau parte dintr-un 
grup care a plecat din Europa ca să colonizeze Americile 
cu mult înainte de Columb şi spre estul Asiei cu mult 
înaintea lui Marco Polo. După părerea mea, ei, şi nu 
colonizatorii umani care au construit imperii, sunt 
adevărata întruchipare a succesului european. 


Capitolul 6. Broasca-mamoş 


Poate că sună ca un basm, dar adevărul este că povestea 
Europei străvechi are în centru un broscoi.XX****** Astăzi, 
broasca-mamoş comună poate fi găsită din depresiunile 
din sudul Belgiei până în câmpiile deşertice ale Spaniei, 
fiind cel mai de succes şi mai larg răspândit membru al 
celei mai vechi familii de vertebrate care a supravieţuit în 
Europa, Alytidele, un grup care include broaştele-mamoş, 
broaştele cu limbă-disc, broaştele cu burta de foc şi 
broaştele pictate.******** Priviţi în ochii unei broaşte- 
mamoş şi vă uitaţi la un european ai cărui strămoşi l-au 


văzut pe teribilul Hatzegopteryx, unul care a supravieţuit 
tuturor catastrofelor care au zguduit lumea în ultimii 100 
de milioane de ani. Mai venerabile şi mai distinctiv 
europene decât oricare alte fiinţe, Alytidele sunt fosile vii 
şi ar trebui considerate o aristocrație a naturii. 


Unele Alytide sunt taţi dedicați - ceea ce fără îndoială că a 
ajutat la supraviețuirea lor. Când broasca-mamoş se 
împerechează, masculul adună ouăle, pe care şi le 
răsuceşte în şiraguri în jurul picioarelor. El se poate 
împerechea de până la trei ori pe sezon, aşa că unii 
indivizi ajung să se încarce cu trei rânduri de ouă. Vreme 
de opt săptămâni, masculul are mare grijă de ouă, 
purtându-le peste tot cu el, udându-le când sunt în pericol 
să se usuce şi secretând prin piele antibiotice naturale, 
care să le protejeze de infecţii. Când simte că sunt pe cale 
să eclozeze, caută o baltă cu apă rece şi liniştită, în care 
să crească mormolocii. 


Există cinci specii de broaşte-mamoş: specia cea mai 
răspândită şi căreia i s-a dat denumirea generică, trei 
specii restricţionate la Spania şi insulele ei, precum şi o 
specie care a făcut trecerea din Spania în Maroc, în 
trecutul geologic recent. Broasca-mamoş de Mallorca se 
distinge prin faptul că este o aşa-numită „specie Lazăr”, 
descrisă prima dată după nişte fosile.******** Era foarte 
răspândită în Mallorca înainte de sosirea oamenilor, dar 
când pe insulă au ajuns şoareci, şobolani şi alţi prădători, 
broaştele au dispărut. Câteva au supravieţuit însă, 
neştiute, în văile adânci din Serra de Tramuntana, iar după 
descoperirea lor, în anii 1980, au fost reintroduse în 
diferite zone ale insulei unde, cu puţină protecţie, prosperă 
din nou.! 


Broaştele-mamoş au jucat un rol crucial în disputa de 
acum uitată de la începutul secolului XX, dintre 
statisticianul şi biologul englez William Bateson - omul 
care a creat denumirea de „genetică” - şi profesorul 
Richard Semon şi colegii lui, care susțineau o formă de 
moştenire  non-genetică printr-un fel de „memorie” 
celulară de inspiraţie lamarckiană.? 


Richard Semon a avut o minte genială. Născut la Berlin în 
1859, el şi-a petrecut mare parte din tinereţe în sălbăticia 
Australiei coloniale, colectând specimene biologice şi 
trăind alături de aborigeni. La întoarcerea în Germania, el 
a studiat cum se transmit ideile şi trăsăturile de la un 
individ la altul. Cartea lui, The Mneme, publicată în 1904, a 
fost o lucrare de bază în domeniu, iar influenţa ei avea să 
meargă mult mai departe de biologie. Ea începe cu 
observaţia: 


Încercarea de a găsi analogii între diferite fenomene 
organice de reproducere nu este în nici un caz o noutate. 
Ar fi ciudat ca filosofii şi naturaliştii să nu fie şocaţi de 
similaritatea care există între reproducerea prin urmaşi a 
formei şi altor caracteristici ale organismelor parentale, şi 
alt tip de reproducere pe care îl numim memorie. 


În încercarea de explicare a conceptului, Semon evoca o 
amintire: 


Stăteam odată pe mal, în Golful Napoli, şi priveam insula 
Capri înaintea noastră; în apropiere un flaşnetar cânta la o 
flaşnetă mare; un miros aparte de ulei ajungea la noi din 
„trattoria” învecinată; soarele ne ardea nemilos spatele şi 


cizmele, în care umblasem ore în şir, ne rodeau. Mulţi ani 
după aceea, un miros similar de ulei trezea amintirea 
vizuală a insulei Capri. Melodia flaşnetei, căldura soarelui, 
disconfortul cizmelor - nu sunt readuse în memorie nici de 
mirosul de ulei, nici de reînnoirea experienţei insulei 
Capri... Această proprietate mnemonică poate fi privită 
dintr-un punct de vedere pur fiziologic, tot aşa cum poate 
fi considerat şi efectul stimulilor aplicaţi unei substanţe 
organice iritabile.! 


Potrivit lui Semon, acest lucru era valabil şi pentru 
memorie, şi pentru o caracteristică moştenită a corpului, 
precum culoarea ochilor. 


Rivalitatea germano-britanică şi ororile Primului Război 
Mondial au făcut ca lucrarea lui Semon să nu fie tradusă în 
engleză până în 1921, prea târziu pentru autorul ei. Un 
mare naţionalist, el a fost atât de afectat de înfrângere şi 
de ruşinea capitulării, încât s-a înfăşurat în steagul 
Germaniei şi s-a împuşcat. În zilele noastre, Semon nu a 
fost dat uitării cu totul. O şopârlă descoperită pe o insulă 
din Noua Guinee îi poartă numele. Trăsătura cea mai 
specială a lui Prasinohaema semoni este că are sângele de 
un verde aprins. 


După moartea lui Semon, cercetările lui au fost continuate 
la Universitatea din Viena de o echipă din care făcea parte 
şi Paul Kammerer, un cercetător tânăr şi strălucit care 
studiase mai întâi muzica, înainte să se îndrepte către 
ştiinţă. Experimentele lui par bizare după standardele 
moderne, dar erau considerate culmea eleganţei ştiinţifice 
la vremea respectivă. Cel mai mare triumf al lui a fost 
influențarea vieții amoroase a „broaştei obstetrice” 
(broasca-mamoş, cum i se spune azi). Trudind cu sute de 


creaturi verucoase, le-a convins să renunţe la predilecţia 
lor pentru împerecherea pe uscat. 


El a obţinut în cele din urmă copularea acvatică ţinând 
broaştele „într-o încăpere cu temperaturi ridicate... până 
când erau determinate să se răcorească într-un bazin cu 
apă... acolo, masculul şi femela se descopereau unul pe 
celălalt...” şi, după cum a consemnat Krammerer, se 
împerecheau în stilul normal al Anurelor*t******* (adică 
femela elibera ouăle în apă, unde erau fecundate) şi nu al 
broaştelor-mamoş (la care masculul ajută la scoaterea 
ouălor şi apoi şi le înfăşoară pe după picioarele din spate). 
El a interpretat aceasta prin faptul că broaştele „şi-au 
amintit” modul ancestral de împerechere - o trăsătură 
despre care s-a pretins că a persistat la generaţiile 
următoare. Descendenții masculi ai broaştelor-mamoş 
care s-au împerecheat în apă, a spus Kammerer, chiar au 
dezvoltat la palme nişte excrescenţe negre speciale, pe 
care le foloseau ca să se agaţe de femela udă şi 
alunecoasă - o caracteristică prezentă la multe alte specii 
de batracieni, dar care se pierduse la broaştele-mamoş. 


Chiar după ce au furnizat asemenea „dovezi” uimitoare 
pentru teoria mnemonică a lui Semon, amfibienii din 
laboratorul lui Kammerer nu au avut parte de odihnă. Într- 
un experiment separat, dr. Hans Spemann a forţat 
creşterea de ţesut cristalin ocular pe ceafa unui broscoi 
din specia buhaiului de baltă cu burtă roşie******** - o 
ispravă remarcabilă, întrecută însă de Gunna-Ekman, care 
a reuşit să inducă pe trei brotăcei (Hyla arborea) creşterea 
de ţesut cristalin oriunde pe corp „posibil cu excepţia 
urechilor şi a nasului”. Aceasta, s-a susţinut, dovedea că 
pielea broaştelor „îşi amintea” cum să formeze ochi - dacă 
era stimulată corespunzător. Între timp, Walter Finkler s-a 
dedicat transplantării capetelor de insecte mascul pe 


corpuri de femele. Creaturile hibrid au dat semne de viaţă 
pentru câteva zile, dar, deloc surprinzător probabil, au 
prezentat un comportament sexual perturbat. 


În anii 1920, cercetările lui Kammerer au fost puternic 
contestate, deoarece contraziceau „ortodoxia 
neodarwinistă” al cărei promotor era William Bateson, 
descris în tinereţe ca fiind „snob, rasist şi foarte patriot”.+ 
Atacurile lui Bateson împotriva lui Kammerer erau, după 
cum spunea Arthur Koestler, caustice şi obsesive. Bateson 
bănuise că fusese vorba de fraudă încă de la început şi, 
într-adevăr, frauda a fost demonstrată în 1926, când s-a 
descoperit că excrescenţa pigmentată apărută pe palma 
uneia dintre broaştele-mamoş ale lui Kammerer fusese, de 
fapt, tatuată pe piele. Autorul fraudei a rămas necunoscut 
până astăzi, dar este posibil să fi fost un asistent care era 
simpatizant nazist şi care încerca să-l discrediteze pe 
Kammerer, acesta fiind evreu, socialist şi pacifist convins. 
Frauda a fost invocată de Bateson ca o dovadă că toată 
munca de o viaţă a lui Kammerer era suspectă. Cu 
reputaţia compromisă, Kammerer a plecat să se plimbe 
într-o pădure şi - la fel ca Semon înaintea lui - s-a 
împuşcat. 


În 2009, biologul specializat în dezvoltare Alexandre 
Vargas a reexaminat cercetările lui Kammerer şi a susţinut 
că, în afară palma tatuată, era posibil ca alte rezultate să 
nu fi fost fraudate şi puteau fi explicate prin epigenetică - 
schimbări cauzate de modificarea comportamentului 
genelor, nu de alterarea propriu-zisă a acestora. Potrivit 
altor cercetători, Kammerer ar trebui considerat fondatorul 
fenomenului epigenetic cunoscut ca efectul „părintelui de 
origine”, prin care imprimarea genetică determină 
inactivarea anumitor gene. La un secol după ce disperarea 


i-a împins la sinucidere, atât Kammerer, cât şi Semon 
beneficiază de o oarecare recunoaştere. 


Broaştele-mamoş au o rudă apropiată în Europa, în 
broaştele cu burta de foc sau buhaii de baltă (aceleaşi 
creaturi pe care Hans Spemann le manipula ca să le 
crească ţesuturi oculare pe ceafă). Există opt specii din 
acest amfibian mic, dar foarte colorat, iar ei sunt singurii 
călători veritabili dintre Alytide.******** Acum zeci de 
milioane de ani, aceste mici vietăţi colorate au reuşit să 
traverseze întreaga lăţime a uscatului eurasiatic, iar cinci 
dintre aceste opt specii populează astăzi munţii şi 
mlaştinile din China. 


Alytidele sunt doar una dintre cele trei familii străvechi de 
broaşte din ordinul Archaeobatrachia - cele mai primitive 
broaşte care supraviețuiesc şi în zilele noastre. Celelalte 
două sunt broaştele din Noua Zeelandă şi broaştele cu 
coadă din Munţii Stâncoşi ai Americii de Nord. Combinate, 
aceste două familii numără doar cinci specii, în vreme ce 
Alytidele includ în jur de 20 de specii încă vii, dintre care 
mai mult de jumătate sunt în Europa. Alytidele includ şase 
specii de broaşte cu limba-disc, dintre care două au ajuns 
în nordul Africii, şi broaştele pictate (Latonia), dintre care a 
supravieţuit o singură specie. De acum 30 de milioane de 
ani şi până în urmă cu 1 milion de ani, broaştele pictate se 
găseau din abundență în Europa, dar apoi au dispărut. În 
1940, biologii au colectat două broaşte adulte şi doi 
mormoloci din vecinătatea lacului Hula, pe teritoriul 
Israelului de azi. Spre uluirea tuturor, erau broaşte pictate. 
Cea mai mare dintre ele şi-a mâncat rapid companionul 
mai mic, iar în 1943 canibalul - pe atunci aflat deja într-un 
borcan cu lichid de conservare, într-o colecţie universitară 
- a fost declarat ca fiind o specie nouă, broasca pictată 
Hula. 


O altă broască pictată a fost colectată în 1955, dar după 
aceea creaturile au dispărut, iar în 1996 Uniunea 
Internaţională pentru Conservarea Naturii a presupus că 
specia s-a stins. Israelul a păstrat însă specia pe lista celor 
în pericol de dispariţie. Speranţele i-au fost răsplătite în 
2011, când o broască pictată vie a fost localizată de 
rangerul Yoram Malka în Rezervaţia naturală Hula din 
nordul Israelului, unde s-a constatat că supravieţuise o 
populaţie de câteva sute de exemplare. Broasca pictată 
Hula este exemplul suprem de taxon Lazăr: considerată 
dispărută de milioane de ani, a fost descoperită agăţându- 
se de viaţă într-o mlaştină de la periferia Europei. 


Până acum 1 milion de ani, Alytidele împărțeau Europa cu 
un alt grup de amfibieni, paleobatracienii.5 Broaştele nu se 
fosilizează bine, de obicei, dar paleobatracienii sunt o 
excepţie, iar rămăşiţele lor păstrate în detaliu sunt expuse 
în multe muzee din Europa. Ca obiceiuri şi formă a 
corpului, paleobatracienii semănau cu grotesca broască cu 
gheare din Africa şi cu broaştele Surinam din America de 
Sud. La fel ca acestea, se pare că îşi petreceau întreaga 
viaţă sub apă, cu o preferinţă pentru lacuri, inclusiv cele 
adânci şi liniştite, unde şansa ca osemintele lor să fie 
păstrate ca fosile este mult mai mare decât pentru 
broaştele ce trăiesc în mlaştini şi pe uscat. La scară de 
timp geologic, nu a lipsit decât o clipă ca să vedem aceste 
broaşte în carne şi oase. 


Această Europă „de la începuturi” poate să pară un loc 
îndepărtat, care are mai multe în comun cu Australasia, să 
zicem, decât cu Europa din zilele noastre, dar chiar şi în 
această etapă timpurie se manifestă unele tendinţe care o 
leagă de Europa vremurilor mai recente. Una dintre ele 
este diversitatea ei extrem de mare. La început, reptilele 
greoaie şi uriaşe erau cele care făceau diferenţa între 


insulele europene. Astăzi diferenţa o fac limbile şi culturile 
umane distincte care există în interiorul graniţelor şi 
dincolo de ele. Dar, la fel de important este şi că Europa 
era atunci, ca şi acum, un ţinut de un dinamism 
excepţional şi cu migraţie la scară largă - cu specii care 
soseau şi îşi găseau locul printre locuitorii mai vechi ai 
Europei, adaptându-se la condiţiile locale şi ajutând la 
reînnoirea Europei. 


Capitolul 7. Marea catastrofă 


Un strat gros de gresie din bazinul Tremp, în sudul 
Pirineilor, păstrează amintirea fantomatică a ultimilor 
dinozauri din Europa - sub forma unor urme de 
paşi.******** Deoarece rocile în care s-au păstrat au fost 
ridicate, cutate şi erodate de jos în sus, multe dintre 
aceste urme se păstrează pe acoperişul unor surplombe, 
astfel încât ceea ce vedem este o mare replică din piatră a 
tălpilor dinozaurilor, care coboară greoi spre noi de sus.! 
Urmele au fost lăsate mai ales de sauropode cu gât lung şi 
de hadrozauri bipezi, care migraseră în arhipelag din 
America de Nord şi din Asia spre sfârşitul epocii 
dinozaurilor. De unde veneau şi încotro mergeau în ziua 
aceea, nu ştie nimeni. Ceea ce ştim este că, la 300 000 de 
ani după imprimarea urmelor respective, descendenţii 
creaturilor care le-au lăsat aveau să fie şterşi de pe faţa 
Pământului. Dovezi rare ale cataclismului care le-a distrus 
sunt păstrate în stâncile din bazinul Tremp, unde o 
succesiune de sedimente s-au acumulat neîntrerupt 
pentru o perioadă lungă de timp, atât înainte, cât şi după 
evenimentul de extincţie. 


Cauza extincţiei dinozaurilor este de multă vreme un 
subiect de dezbateri. Unii paleontologi susțin că 
schimbările climatice sau geologice au întrerupt sursa de 
hrană a dinozaurilor, însă nici unul nu a putut să explice 
convingător ce s-a întâmplat până în 1980, când o echipă 
de cercetători - conduşi de fizicianul Louis Alvarez şi de 
fiul lui Walter, geolog - au sugerat că un asteroid a lovit 
Pământul, provocând o iarnă nucleară suficient de severă 
ca să declanşeze un fenomen de extincţie în masă. Echipa 
a anunţat că deţinea şi dovezi - sub forma unor straturi 
sedimentare bogate în iridiu provenit de la asteroid - 
găsite în roci de pe tot globul. Pornind de la munca lor de 
pionierat, în 2013, o echipă condusă de profesorul Paul 
Renne, de la Centrul de Geocronologie de la Berkeley, a 
folosit datarea cu argon ca să precizeze momentul 
impactului: acum 66 038 000 de ani, plus sau minus 11 
000 de ani.2 


Unii paleontologi par scandalizaţi de teoria extincţiei din 
cauza impactului cu asteroidul sau - şi mai probabil - de 
faptul că o persoană din afara domeniului a îndrăznit să se 
amestece în treburile lor. Ei au argumentat că dinozaurii 
au continuat să existe multe milenii după impact sau că la 
vremea dezastrului erau oricum într-un declin lent. Alţii au 
negat că impactul unui asteroid ar fi putut să aibă un 
asemenea efect catastrofal. Cu toate contraargumentele, 
este acceptat astăzi că un corp ceresc (un bolid) a lovit 
Pământul şi a provocat extincţiile. Oamenii de ştiinţă sunt 
tot mai convinşi că obiectul în cauză a fost un meteorit sau 
o cometă de dimensiunile insulei Manhattan. 


Aşadar, cât de grav ar putea fi impactul cu un astfel de 
asteroid? Un răspuns vine din faptul că este nevoie deo 
forţă enormă pentru producerea aşa-numitului cuarţ de 
şoc. Într-adevăr, până nu demult se credea că structura 


cuarţului nu poate fi deformată. Oamenii de ştiinţă au 
examinat apoi granulele de nisip din apropierea locului în 
care s-a făcut un test nuclear subteran. Puterea exploziei 
fusese suficient de mare pentru a deforma structura 
cristalină a cuarţului, fapt care apărea ca nişte linii 
microscopice în granulele de nisip. Este nevoie de mai 
mult de doi gigapascali (două miliarde de pascali) de 
presiune pentru a provoca în cuarţ un astfel de efect 
(pentru comparaţie, atmosfera la nivelul mării exercită o 
presiune puţin peste 100 000 de pascali). Întâmplător, 
vulcanii nu „şochează” cuarțul. Chiar dacă pot genera 
presiunea necesară, pentru alterarea structurii cristaline 
este nevoie ca temperaturile să rămână scăzute, iar 
vulcanii sunt prea fierbinţi. Bolidul care a exterminat 
dinozaurii a eliberat de 2 milioane de ori mai multă 
energie decât cel mai puternic test nuclear făcut vreodată, 
creând cel mai mare volum de cuarţ de şoc din istoria 
planetei: acesta este omniprezent în rocile formate la 
vremea respectivă. 


Bolidul a lovit în apropiere de Ecuator, unde este astăzi 
Peninsula Yucatan, în Mexic. Impactul a dislocat în jur de 
200 000 de kilometri cubi de sedimente, iar undele de şoc 
trebuie să fi scuturat Pământul ca pe un clopot, 
declanşând eruptii vulcanice şi cutremure pe tot globul.+ 
Se estimează că impactul a provocat un mega-tsunami de 
câţiva kilometri înălţime - unul dintre cele mai mari din 
istoria planetei şi care trebuie să fi fost impresionant şi 
atunci când a ajuns în Arhipelagul European. După 
ciocnire, din cer au căzut resturi în flăcări care au 
declanşat furtuni de foc ce au înghiţit păduri întregi, 
lăsând în urmă straturi consistente de cărbune. Deoarece 
concentraţia de oxigen era mare pe atunci, probabil că s-a 
aprins chiar şi vegetaţia udă. XX 


Când incendiile s-au stins, a început o iarnă nucleară, 
iniţiată de particulele proiectate în atmosferă şi care au 
obturat soarele. Ca efectul distructiv să fie şi mai mare, 
bolidul a căzut pe un strat de ghips, creând cantităţi 
enorme de trioxid de sulf care s-a amestecat cu apa şi a 
produs acid sulfuric. Acesta a redus lumina solară ce 
ajungea pe Pământ cu până la 20 la sută, exacerbând 
iarna nucleară într-o asemenea măsură, încât 
temperaturile au scăzut sub limita îngheţului şi fotosinteza 
a fost împiedicată aproape un deceniu. Paradoxal, iarna 
nucleară a fost urmată de o încălzire globală provocată de 
dioxidul de carbon emis de incendii şi de activitatea 
vulcanică. Curenţii oceanici s-au oprit brusc şi circulaţia 
apei trebuie să fi fost afectată sever vreme de mii de ani. 
Viaţa marină a fost distrusă. Lumea nu avea să mai vadă 
niciodată fiinţe asemenea grandioşilor amoniţi sau a 
masivilor plesiozauri. Şi nici rudişti sau acteone cu formă 
de obuze. 


Locul impactului a fost relativ aproape de Arhipelagul 
European, aşadar era de aşteptat ca urmările enormului 
tsunami şi ale incendiilor să fie foarte grave. De fapt, nici 
un loc de pe Pământ nu ar fi putut scăpa de iarna nucleară 
ce a urmat. Aproape orice specie care cântărea mai mult 
de câteva kilograme - inclusiv dinozaurii mai piperniciţi din 
Europa şi ţestoasa lui Baiazid - a dispărut. Au dispărut 
chiar şi multe creaturi mai mici, inclusiv şopârlele cu coada 
bici din Europa, şerpii ei matsoiizi şi unele mamifere 
primitive. Sic transit gloria mundi! 


Apele dulci ale Europei au oferit însă refugii importante. 
Amfibienii care le populau au scăpat în general 
nevătămaţi, la fel şi unele din ţestoasele acvatice. Apele 
adânci funcţionează ca un scut împotriva frigului şi a 
căldurii extreme, iar ecosistemele din apa dulce pot 


supravieţui un timp fără fotosinteză, deoarece bacteriile şi 
fungii care se hrănesc cu detritusul spălat de ape din 
zonele distruse pot constitui o bază pentru lanţul trofic. În 
final, în vârful lanţului trofic, broaştele şi ţestoasele se pot 
hrăni cu resturi. Deci aşa au supravieţuit catastrofei 
globale strămoşii delicatelor salamandre şi ai broaştelor- 
mamoş. 


Este frustrant că nu avem aproape deloc în Europa fosile 
din perioada impactului cu bolidul care să ne spună ce s-a 
întâmplat pe uscat. Avem însă mai mult noroc când vine 
vorba de mări. In Italia şi în Olanda, printre alte locuri, 
momentul exact al impactului poate fi citit în piatră. 
Gubbio, în munţii Apenini din Italia, este locul în care a fost 
identificat şi studiat pentru prima dată stratul de iridiu, 
după ce a fost expus în toată splendoarea lui la săpăturile 
de pe şantinerul unei şosele. Stratul s-a dovedit a fi foarte 
bogat în mici sfere sticloase - rămăşiţe de rocă topită 
proiectate în atmosfera Pământului, unde s-au solidificat şi 
au căzut înapoi ca o ploaie. 


Poate cea mai importantă dintre extincţiile marine, în 
Europa cel puţin, a fost cea a cocolitoforelor, ale căror 
fosile, depuse cu gigatonele, au format creta ce avea să 
dea numele Cretacicului. De la stâncile albe din Dover 
până la silexul folosit în construcţii şi rocile în care au fost 
săpate tunelurile de pe câmpurile de luptă ale Primului 
Război Mondial în Belgia şi nordul Franţei, Europa este 
plină de dovezi privind abundența din trecut a 
cocolitoforelor. Dată fiind extincţia atât de multor tipuri- 
cheie, nu avea să se mai formeze niciodată cretă. XXX 


Deşi cei mai mulţi dintre noi ignorăm cu totul această 
ameninţare, impactul cu un asteroid continuă să rămână o 
posibilitate. In decembrie 2016, oamenii de ştiinţă de la 


NASA au avertizat că suntem „teribil de nepregătiţi” în 
eventualitatea ca un asteroid sau o cometă să lovească 
Pământul.5 Chiar un impact mult mai mic decât cel de 
acum 66 de milioane de ani ar putea fi devastator pentru 
civilizaţia noastră. 


Capitolul 8. O lume 
postapocaliptică 


Marea  extincţie provocată de impactul cu  bolidul 
marchează sfârşitul erei dinozaurilor şi începutul erei 
mamiferelor. Cunoscută ca Era Neozoică, însemnând 
„viaţă recentă”, este diviziunea temporală în care trăim şi 
noi, astăzi. Neozoicul este împărţit în epoci care încep cu 
Paleogenul, între acum 66 de milioane şi 56 de milioane 
de ani.! Însemnând „vechiul nou”, acest nume derutant i-a 
fost dat în 1874 de Wilhelm Philippe Schimper, un expert 
francez în muşchi şi licheni, care s-a ocupat şi de 
paleobotanică. 


Cum arăta Arhipelagul European, odată ce climatul s-a 
stabilizat şi viaţa a început să recucerească pământul? In 
mod frustrant, ne confruntăm cu un gol teribil în registrul 
fosilelor în acest moment critic - un gol care persistă de 5 
milioane de ani. Probabilitatea să se fi păstrat fosilele unor 
creaturi terestre a scăzut şi din cauza faptului că mare 
parte din Arhipelagul European se afla sub ape la vremea 
respectivă (deşi existau insule mari). Insă dovezile găsite 
în alte părţi, mai ales în America de Nord, ne conduc la 
presupunerea că milenii de-a rândul a existat un peisaj 
devastat, dominat de ferigi. x******* Apoi, încetul cu 
încetul, copacii şi tufişurile care au supravieţuit au început 


să apară din refugiile lor, probabil din văile izolate, sau din 
seminţele păstrate în sol ori aduse de apele oceanului. Dar 
climatul se schimbase de acum: Europa era mai rece şi 
mai uscată, aşa că au prosperat noi tipuri de plante, în 
timp ce unii supraviețuitori găseau condiţiile dificile. 


În ciuda schimbării climatice, cum trebuie să fi crescut 
copacii! Şi asta pentru că scăpaseră nu doar de fălcile 
lacome ale dinozaurilor, ci şi de numeroasele insecte 
consumatoare de frunze care, în America de Nord cel 
puţin, dispăruseră şi ele.? Este rezonabil să presupunem 
un impact similar şi în Europa, care a permis pădurilor de 
pe insule să crească mai rapid şi mai dens decât în orice 
altă perioadă. Inmulţirea plantelor a fost însă probabil mult 
mai grea, deoarece se împuţinaseră vectorii de polenizare 
şi de împrăştiere a seminţelor. 


Cum era viaţa în acele păduri cu creştere rapidă? Ceea ce 
ne-a permis să aruncăm o privire a fost o gaură de 25 de 
metri adâncime şi diametrul de un metru, săpată într-un 
teren de fotbal din Hainin, în apropierea oraşului belgian 
Mons, care intersectează sedimente depuse în aproximativ 
5 milioane de ani după impactul bolidului. Excavaţiile au 
urmat unei descoperiri făcute întâmplător în anii 1970 de 
geologii care au forat câteva găuri mai mici, sperând să 
obţină probe de sedimente marine. Ei au găsit în schimb 
ceva infinit mai valoros: fosile ale primelor vietăţi terestre 
din Europa epocii mamiferelor.? Ulterior au mai fost săpate 
trei gropi în terenul de fotbal, fiecare aducând noi fosile şi 
noi informaţii dintr-o epocă dispărută. 


În scurta ei perioadă de glorie dinainte de frenezia 
forajelor, echipa locală de fotbal ROC de Charleroi- 
Marchienne juca în Divizia |, dar astăzi lâncezeşte în 
Divizia III B. Sper că forajele de pe teren nu au avut nimic 


de-a face cu asta, dar, în ceea ce mă priveşte, aş fi 
decopertat şi jumătate din Bruxelles pentru fosilele scoase 
la lumină de săpăturile din Hainin. Desigur, volumul 
descoperirilor era foarte redus. Cele 400 de fragmente - 
cele mai multe dinţi izolaţi de mamifere de mărimea 
şobolanilor, la care se adaugă câteva oase de reptile, 
amfibieni şi peşti - abia dacă umplu o cutie de chibrituri 
sau două. Dar ce bogăţie de informaţii! Ele ne spun că în 
Hainin se găsea din belşug apă dulce, deoarece printre 
fosile se găsesc rămăşiţele unui peşte răpitor de mari 
dimensiuni, numit saratoga. Foarte prețuit de pescarii 
sportivi, se găseşte astăzi doar în râurile din sud-estul 
Asiei şi Australia, dar în vremurile în care s-a format 
depozitul de sedimente de la Hainin era răspândit în toată 
lumea. S-au găsit acolo şi oasele unor Alytide străvechi - 
strămoşii broaştei-mamoş - precum şi rămăşiţele unei 
salamandre. 


Albanerpetonidele - a existat vreodată un nume mai 
ciudat? Ar trebui prescurtat cumva - erau nişte amfibieni 
asemănători tritonilor, care săpau tuneluri prin straturile 
de frunze moarte. Fosilele lor se găsesc în America de 
Nord, în Asia şi în Europa (inclusiv la Hainin), în straturi de 
sedimente depuse şi înainte, şi după impactul cu bolidul. 
Imaginaţi-vă că ţineţi în palmă o astfel de vietate. Cum 
trăieşte în sol, este probabil închisă la culoare şi aţi putea- 
o confunda uşor cu un triton cu pielea noduroasă. Spre 
deosebire de acesta, însă, este tare la pipăit, deoarece sub 
piele are o platoşă osoasă. Creatura ridică şi ea capul să 
vă privească, dezvăluind un gât suplu şi flexibil, diferit de 
orice amfibian din zilele noastre. 


Amfibienii au fost primele vertebrate care au colonizat 
Pământul - începând din perioada devoniană, în urmă cu 
circa 370 de milioane de ani. Astăzi avem doar trei ordine 


importante de amfibieni - Anurele (amfibieni fără coadă, 
broaşte), Urodele (tritonii şi salamandrele) şi Apodele 
asemănătoare unor viermi, toate trei cu strămoşi ce au 
precedat cu mult dinozaurii. Albanerpetonidele constituiau 
un al patrulea ordin - unul originar chiar la începutul 
poveştii amfibienilor. Generaţie după generaţie, ochii lor 
au văzut aproape toată istoria vieţii terestre. lar noi, 
oamenii, abia dacă am apucat să-i zărim. In 2007, au fost 
identificate fosile de-ale lor datând de acum doar 1,8 
milioane de ani, în calcarele din apropierea oraşului italian 
Verona.” Este tragic că un decalaj temporal atât de mic 
(geologic vorbind) ne-a răpit şansa de a întâlni vreunul, 
după ce au supravieţuit 370 de milioane de ani. Ce frumos 
ar fi dacă ar mai supravieţui unul pe undeva, în vreo vale 
ascunsă din Europa! 


Pare ciudat că la Hainin s-au păstrat şi cochilii de ouă de la 
două specii de țestoase, pentru că ouăle se fosilizează 
foarte rar. Nu putem identifica ţestoasele care au depus 
acele ouă, dar posibilităţile se mai reduc din cauză că trei 
din patru mari familii de țestoase europene au dispărut la 
impactul cu bolidul. Testoasele cu gâtul lateral sunt 
singurele care au supravieţuit, însă doar pentru o perioadă 
limitată, pentru că au dispărut şi ele 10 milioane de ani 
mai târziu. Toate ţestoasele care trăiesc astăzi în Europa 
sunt descendenţi ai imigranţilor veniţi după impactul cu 
bolidul. 


Două creaturi asemănătoare cu crocodilii sunt 
reprezentate şi ele la Hainin, fiecare prin câte o vertebră, 
aşa că nu se pot spune prea multe despre ele. Insă alte 
două vertebre minuscule atestă prezenţa a ceva mult mai 
interesant: un şarpe orb. Şerpii orbi sunt cei mai primitivi 
dintre toţi şerpii, iar oasele de la Hainin sunt cele mai 
vechi fosile de şarpe orb descoperite în toată lumea.” 


Aceşti şerpi sapă tuneluri şi trăiesc ca râmele, cu care 
seamănă destul de bine, şi se hrănesc cu furnici şi termite. 
In Europa de azi a supravieţuit o singură specie, care 
trăieşte în Balcani şi în Insulele Egee. 


La Hainin au fost găsite şi fosile de Amfisbenide - un fel de 
şopârle bizare, subterane, asemănătoare  râmelor, 
originare din America de Nord, de acum 100 de milioane 
de ani. Lungi de aproximativ zece centimetri, sunt nişte 
prădători formidabili, cu capete înspăimântătoare, lipsite 
de ochi, dar cu dinţi care se întrepătrund şi pot smulge 
bucăţi întregi din victimele lor, care sunt mâncate de vii. 
Cu o piele lăsată care pare să se mişte pe cont propriu, 
târându-se în urma corpului, aceste Amfisbenide se pot 
deplasa înainte sau înapoi cu aceeaşi uşurinţă. Oarbe, cu 
pielea deschisă la culoare şi aspect sinistru, unele dintre 
aceste vietăţi seamănă cu Seer din Kattegat, din serialul 
de televiziune Vikingii. Amfisbenidele au supravieţuit 
impactului cu bolidul în America de Nord, iar prezenţa lor 
la Hainin sugerează că au migrat timpuriu spre Europa.8 
Cum este puţin probabil să fi înotat prin apele mării, se 
pare că au traversat Atlanticul de Nord pe vegetaţia 
purtată de curenţi. In Europa au supravieţuit până în zilele 
noastre patru specii de amfisbenide - două în Peninsula 
Iberică şi două în Turcia. XX rr 


Cel mai şocant lucru în ceea ce priveşte fauna de la Hainin 
este cât de htonică este. Salamandre şi broaşte, şopârle şi 
şerpi fără vedere care sapă tuneluri, toate par creaturi ale 
Pământului însuşi. Când mă gândesc la lumea lor, îmi vin 
în minte imagini din Europa după catastrofe mult mai 
recente. Imagini filmate la sfârşitul celui de-al Doilea 
Război Mondial surprind făpturi amărâte şi asediate, cum 
ies din ascunzătorile lor subterane printre dărâmături într- 
o lume devastată şi tristă. Era ca şi cum doar măruntaiele 


Pământului puteau oferi adăpost în faţa unor asemenea 
distrugeri. 


Acum 66 de milioane de ani, consecinţele impactului 
bolidului nu au durat decenii, ci milioane de ani. Şi totuşi 
viaţa s-a refăcut până la urmă. Intr-o pădure de la ţărmul 
mării, cum cred paleontologii că era odată la Hainin, 
crângurile în creştere erau din nou însufleţite de un grup 
de mici supraviețuitori. O varietate surprinzătoare de 
mamifere de mărimea unui şobolan se căţărau pe buştenii 
prăbuşiţi şi apoi pe crengile copacilor. Cel mai numeros 
era grupul aşa-numitelor Adapisoriculide, nişte animale 
nocturne de 15 centimetri lungime, care se hrăneau cu 
insecte şi cu fructe. Multă vreme s-a crezut că erau 
înrudite cu aricii, dar studiile mai recente le-au identificat 
ca fiind nişte creaturi primitive care nu îşi dezvoltau o 
placentă, dar în celelalte privinţe erau similare cu 
mamiferele placentare. Semănau foarte mult cu şobolanii 
şi au rezistat în jur de 10 milioane de ani după impactul 
bolidului. Cele mai multe specii erau europene. 


Unele dintre cele mai stranii mamifere care mişunau prin 
pădurile de la Hainin erau Kogaionidele - supraviețuitori 
iniţiali ai impactului cu bolidul, pe care i-am întâlnit în 
trecere şi în Haţeg. Unici în Europa, rămăşiţele lor se 
găsesc din abundență la Hainin; una dintre specii, Hainina, 
îşi trage chiar numele din situl respectiv. Kogaionidele 
trebuie să fi fost nişte supraviețuitori excepţionali, dar 
erau nişte mamifere primitive, care probabil depuneau 
ouă. Chiar dacă dimensiunile lor erau similare şobolanilor, 
Kogaionidele n-ar fi putut fi niciodată confundate cu nişte 
rozătoare. Să ne imaginăm că ne aflăm în pădurile 
străvechi de la Hainin. O mişcare în tufişurile umbroase 
trădează prezenţa unei vietăţi care sare din ferigi. Se 
deplasează exact ca o broască dar este acoperită cu 


blană. lată Kogaionidul, singurul mamifer care a dezvoltat 
vreodată un mijloc de locomoţie asemănător cu al 
broaştelork*******.10 Când deschide botul ca să mănânce 
şarpele orb pe care l-a încolţit, îi putem vedea premolarii 
ascuţiţi, pe care îi foloseşte să sfâşie prada. Ciudat, 
incisivii lungi cu care şi-a străpuns victima sunt roşii la 
culoare - rezultat al faptului că smalţul este întărit cu 
fier.11 Copitate primitive de mărimea unui şobolan, 
marsupialele şi  chiţcanii-elefant completează fauna 
mamiferelor de la Hainin.!2 Toate ar fi putut supraviețui 
impactului cu bolidul ascunse în vizuini, iar apoi perioadei 
întunecată şi rece care a urmat mâncând nevertebrate 
mici cum ar fi viermi, lăcuste şi insecte, ori seminţe 
rămase în sol. 


Capitolul 9. Un nou răsărit, noi 
invazii 


La 10 milioane de ani după dispariţia dinozaurilor, au 
apărut zorii unei noi ere geologice. Începutul Eocenului 
este marcat de o creştere bruscă a proporţiei în ceea ce 
priveşte doi izotopi ai carbonului - C12 şi C13 - indicând o 
erupție de carbon fosil în atmosferă. Evenimentul este 
unul dintre cele mai frapante din istoria Pământului. De-a 
lungul a 20 000 de ani - doar o clipă, la scară geologică - 
carbonul fosil a provocat o creştere între 5°C şi 8°C a 
temperaturilor globale, care aveau să rămână ridicate 
pentru 200 000 de ani. În acelaşi timp, oceanele au 
devenit mai acide, în special Atlanticul de Nord. Circulaţia 
curenților oceanici s-a schimbat radical (inversându-se în 
unele regiuni), iar foraminiferele (organisme unicelulare) 
de mare adâncime au dispărut în masă. Pe uscat, s-au 


modificat tiparele precipitațiilor, cu unele regiuni expuse 
unor inundaţii de proporţii biblice, iar altele secetei 
extreme. Eroziunea şi infiltrarea la un nivel fără precedent 
au drenat solul, depunând mari straturi sedimentare noi în 
luncile inundabile ale râurilor. Pădurile tropicale s-au 
extins în nord până în Groenlanda. 


Unii cercetători sunt de părere că încălzirea s-a produs pe 
măsură ce conductele de kimberlite (orificii vulcanice 
originare adânc în mantia Pământului) au ajuns la 
suprafaţă în apropiere de Lac de Gras, în nordul Canadei, 
şi au eliberat cantităţi uriaşe de carbon. Alţii văd cauza 
într-o eliberare masivă de gaze naturale din adâncul 
oceanului. Acidifierea extremă a centrului şi a nordului 
Atlanticului vine în sprijinul acestei ipoteze, ca şi prezenţa 
pe fundul oceanului a unor structuri mari, asemănătoare 
unor cratere, care au la bază straturi subţiri de roci 
vulcanice, numite sill. Magma infiltrată prin aceste silluri a 
aprins probabil vaste rezerve de gaze naturale, îngropate 
superficial, ca un chibrit apropiat de ochiul aragazului.! 
Oricare ar fi fost cauza, este general acceptat că încălzirea 
a fost provocată de o scurgere anuală de carbon mai mică 
decât cea pe care omenirea o elimină acum în atmosferă.2 


Denumirea de Eocen (însemnând „zori noi”) a fost 
introdusă de părintele geologiei moderne, Charles Lyell. 
Lucrarea lui în trei volume Principles of Geology (Principiile 
geologiei) a fost publicată între 1830 şi 1833, iar în ultimul 
volum el a definit Eocenul pe baza faptului că între 1 şi 5 
procente din speciile lui există şi astăzi. Epoca a durat 22 
de milioane de ani - de acum 56 de milioane de ani şi 
până acum 34 de milioane -, iar la începutul ei exista o 
uriaşă masă terestră acolo unde se întinsese odată 
Arhipelagul European. Erau încă multe insule în jur, 
inclusiv o proto-Britanie în vest şi Iberia în sud, însă de la 


Strâmtoarea Turgai în est până în Scandinavia în nord, 
începea să prindă contur un protocontinent european, unul 
pe care nici o creştere a nivelului mărilor şi nici o 
deplasare tectonică nu aveau să-l mai fragmenteze de 
atunci. 


Vreme de 10 milioane de ani după ce au încremenit fălcile 
ultimilor dinozauri, vegetaţia Europei a crescut fără ca 
nimic s-o împiedice. Pădurile Europei au căpătat acel aer 
de catedrală - chiar mai dese, mai întunecoase şi mai 
tăcute - pe care îl aveau uriaşele păduri din Borneo în 
secolul al XIX-lea, când a pătruns în ele, pentru prima 
dată, exploratorul italian Odoardo Beccari. El a avut 
impresia că pădurile tropicale din Borneo, cele mai înalte 
de pe Pământ, erau nişte locuri „care au rămas neatinse şi 
neschimbate din epoci geologice îndepărtate, unde 
vegetaţia a continuat să crească neîntrerupt sute de 
secole, de când s-a ridicat pământul din ocean”.2 Dacă ne 
imaginăm printre trunchiurile uriaşe, cu întunericul luminat 
de insecte şi de ciuperci luminiscente, încremenite într-o 
tăcere întreruptă doar de trecerea în goană a vreunei 
creaturi stranii, ne putem face o oarecare idee despre cum 
arătau pădurile virgine ale Europei. 


Chiar înainte de marea încălzire, o uşoară răcire a făcut ca 
nivelul mării să scadă cu aproximativ 20 de metri, ceea ce 
a deschis o punte de pământ între Europa şi America de 
Nord, permiţând unui gigant american să ajungă în 
Europa. Coryphodon a fost cea mai mare creatură care a 
existat după extincţia dinozaurilor. Descendent din 
strămoşii nord-americani de mărimea şobolanului, care 
existaseră cu 10 milioane de ani mai devreme, 
Coryphodon a aparţinut unui ordin străvechi, acum 
dispărut. Nişte fiinţe greoaie, cu o lungime de 2,5 metri şi 
o greutate de până la 700 de kilograme, cu un creier care 


cântărea doar 90 de grame, probabil că nu aveau o 
înfăţişare prea plăcută - semănând cu nişte chiţcani 
supradimensionaţi. 


Aceşti Coryphodon mâncau cantităţi uriaşe de vegetaţie în 
pădurile mlăştinoase din Lumea Nouă, care se întindeau 
până în Groenlanda, acţionând ca un fel de buldozere şi 
tocătoare fără minte. Impactul sosirii lor în Europa era 
previzibil. S-au trezit într-o rezervă de hrană pentru a cărei 
formare fusese nevoie de 10 milioane de ani. Prea mari ca 
să fie atacați de vreun prădător, s-au înmulţit în neştire şi 
s-au răspândit peste tot, ospătându-se şi făcând prăpăd 
până când şi-au epuizat sursa de hrană. 


Cum lăstarii şi plantele de mică înălţime erau mâncate, iar 
copacii bătrâni mureau fără să le ia alţii locul, în 
frunzişurile dense şi întunecoase ale pădurilor străvechi au 
apărut deschideri ce au permis luminii solare să ajungă la 
sol şi să le dea plantelor mici şansa să se dezvolte. In 
pădure au apărut poteci care legau mlaştinile şi locurile de 
hrănire, presărate cu nutrienți şi seminţe în excrementele 
de Coryphodon. Prezenţa luminii solare şi a unui mijloc de 
răspândire a seminţelor au dus la formarea unei păduri 
mult mai diverse, cu o varietate de plante mai mare decât 
existase vreodată înainte. 


Invazia de Coryphodon a fost doar un eveniment dintr-o 
serie complexă de migrații care s-au produs în perioada de 
început a Eocenului. Datorăm mare parte din cunoştinţele 
noastre despre aceste migrații cercetărilor realizate de dr. 
Jerry Hooker. Când l-am cunoscut pe Jerry, în iunie 2016, el 
studia de mai bine de 50 de ani fosilele de mamifere la 
Muzeul de Istorie Naturală din Londra. După cum mi-a 
explicat, munca lui presupunea foarte mult cernutul. Atât 
de mult, de fapt, încât şoldurile începuseră să-i cedeze. 


Ajutorul era însă pe cale să sosească - aştepta o pereche 
de proteze de şold din titan, mulţumită Serviciului Naţional 
de Sănătate. Date fiind sacrificiile lui, cred că ar fi fost mai 
potrivite unele placate cu aur. 


Cernutul la care recurg paleontologii ca Jerry este 
anevoios, implicând agitarea unor site greoaie umplute cu 
argilă şi sedimente lipicioase, de obicei într-un bazin cu 
apă rece, pentru a înlătura prafurile fine şi a concentra 
eventualele fosile. După un timp, tot ce rămâne sunt nişte 
bucățele mici de rocă şi, într-o zi norocoasă, între trei şi 
şapte dinţi mărunți la fiecare tonă de sediment spălată de 
Jerry. Jerry cerne orice - de la argilă veche de aproape 200 
de milioane de ani până la sedimente mai proaspete, 
formate doar acum câteva milioane de ani - câtă vreme 
există şansa de a găsi o fosilă. 


Unul dintre momentele lui de glorie a fost descoperirea 
oaselor celei mai bătrâne cârtiţe din lume. El a recuperat 
rămăşiţele vechi de 33-37 de milioane de ani din 
sedimente de pe Insula Wight.+ Dinţii creaturii fuseseră 
descrişi deja de câteva decenii, iar dacă dinţii îţi pot spune 
cu ce se hrănea animalul respectiv, ei nu arată şi dacă era 
vorba de o vietate care săpa tuneluri sau de una care se 
furişa prin tufişuri. Jerry a stăruit cu îndârjire să cerceteze 
situl, spălând sedimentele prin site din ce în ce mai fine, 
până când a recuperat oase minuscule de la membre, ale 
căror terminaţii ca nişte lopăţele au demonstrat că avea 
de-a face cu cel mai vechi animal cunoscut că săpa 
vizuine. Revelația a deschis posibilitatea evoluției 
cârtiţelor mai întâi în Europa, o ipoteză susţinută şi de 
analizele ADN şi de descoperirea în rocile europene a 
fosilelor unor cârtiţe care trăiesc astăzi în America de 
Nord.5 


După părerea mea, Jerry Hooker este o comoară naţională 
şi un sfânt totodată. De-a lungul carierei lui, a descoperit 
destule fosile minuscule ca să umple câteva pachete de 
ţigări. Un prieten priceput la mecanică şi care îl văzuse de 
prea multe ori pe amicul lui cum trece argila prin sită, 
încovoiat într-un bazin cu apă îngheţată, s-a îndurat până 
la urmă de el. După ce a meşterit puţin într-o magazie, a 
venit cu o „maşină de spălat” fosile. Am văzut-o în 
funcţiune în curtea Muzeului de Istorie Naturală, cum se 
zguduie şi elimină apa noroiasă în timp ce concentrează 
fosilele. Tot ce avea Jerry de făcut era să toarne 
sedimentele pe sus şi să scoată prin partea de jos 
concentratul, care era pus la uscat ca să fie sortat ulterior. 
Este o maşinărie uimitoare. Nu la fel de sofisticată ca 
roverul marțian, dar în toate privinţele la fel de eficientă 
pentru explorarea lumilor îndepărtate. 


Munca lui Jerry a dezvăluit că, în urmă cu aproape 54 de 
milioane de ani, migranţii au năvălit în Europa dinspre 
toate punctele cardinale. De la cei mai mici la cei mai 
mari, imigranții din America de Nord erau rozătoare antice, 
veverite,  dihori primitivi, nişte creaturi dispărute 
asemănătoare cu vidrele, pangolini, carnivore primitive şi 
strămoşi ai copitatelor. Din Africa a venit un contingent 
modest de carnivore primitive, iar din Asia - primele 
copitate, solipede şi biongulate, precum şi primele primate 
din Europa şi strămoşii carnivorelor moderne.® 


Ca rezultat al sosirii acestor specii de mamifere avansate, 
fauna europeană, care evolua în izolare de la impactul cu 
meteoritul, a fost distrusă. Creaturile din Hainin 
asemănătoare cu broaştele au dispărut, ca şi speciile 
înrudite cu ele şi aproape toate celelalte mamifere din 
zonă. Extincţia după invazie este, desigur, ceva obişnuit în 
istoria Pământului şi s-a petrecut în repetate rânduri în 


Europa în ultima sută de milioane de ani, dar extincţiile de 
acum 54 de milioane de ani au fost deosebit de severe. 


Printre victime s-au numărat şi chiţcanii-elefant din 
Europa.” Chiţcanii-elefant se găsesc acum doar în Africa, 
dar cele mai vechi fosile africane nu apar decât la 5 
milioane de ani după primele din Europa. Chiţcanii-elefant 
sunt nişte creaturi mici, specializate, cu nasurile ca nişte 
trompe de elefant în miniatură. Ei se hrănesc în special cu 
insecte şi îşi creează poteci prin vegetaţie, pe care se 
deplasează apoi cu viteză. Unii sunt consideraţi cele mai 
rapide mamifere de pe Pământ, la dimensiunea lor. Ciudat 
este şi că sunt una din foarte puţinele specii de mamifere, 
omul fiind o alta, care au un ciclu menstrual. 


Prezenţa lor neaşteptată în Europa este o mică diversiune. 
Chiţcanii-elefant aparţin unei categorii mai mari de 
mamifere, un superordin cunoscut ca Afrotheria, care 
include elefanții, furnicarul african, lamantinii şi alte specii 
de animale mai mici. Afrotherienii sunt atât de diverşi ca 
dimensiune şi aspect, încât nimeni nu a bănuit că ar fi 
înrudiţi până în 1999, când un studiu ADN le-a dezvăluit 
afinităţile. Existau însă indicii în modul lor de reproducere: 
toţi afrotherienii au placente neobişnuite şi produc mai 
mulţi fetuşi decât se pot dezvolta în uter. 


Se presupunea de multă vreme că afrotherienii au apărut 
în Africa. Era ciudat însă ca chiţcanii-elefant să fie singurii 
afrotherieni care au făcut atât de devreme călătoria spre 
nord, în Europa. Ipoteza alternativă era că afrotherienii 
erau orginari din Europa, iar o creatură asemănătoare 
chiţcanului-elefant a trecut în Africa şi a dat naştere unei 
mari varietăţi de afrotherieni - de la elefanţi la cârtiţele 
aurii - care populează continentul şi astăzi. Dacă aşa au 
stat lucrurile, atunci  afrotherienii sunt singurii 


supraviețuitori dintre mamiferele europene care au 
evoluat din perioada Hainin. 


În timp ce mamiferele din Europa erau decimate de noii 
invadatori, păsările au continuat să prospere. Aşa cum era 
de aşteptat pe un arhipelag de insule, existau multe specii 
de mari dimensiuni, care nu zburau, printre care şi o 
pasăre uriaşă de 2 metri înălţime, numită Gastornis.8 
Primele fosile din această specie au fost descoperite în anii 
1850 în sedimentele din Bazinul Parisului de către Gaston 
Plante, care avea să devină ulterior un fizician celebru, 
cunoscut mai ales ca inventator al acumulatorului cu 
plumb. Paleontologul Edmond Hébert a fost atât de 
impresionat de „tânărul studios şi plin de zel” care a venit 
cu descoperirile lui la muzeul din Paris, încât a denumit 
creatura în onoarea lui Gaston. 


Gastornis a evoluat în Europa din strămoşi asemănători 
gâştei, care şi-au pierdut abilitatea de a zbura în mediul lor 
insular. Când s-a deschis drumul terestru spre America de 
Nord, Gastornis a trecut pe continent, iar recenta 
descoperire a unor fosile în China arată că a ajuns şi în 
ASia********, Gastornis avea un cioc masiv, capabil să 
sfărâme obiecte dure, şi generații întregi de paleontologi 
au crezut că erau prădători: numeroase ilustrații mai vechi 
îi arată prinzând şi mâncând cai primitivi. O analiză 
recentă a izotopilor de calciu a arătat însă că Gastornis era 
exclusiv erbivor.? Acum 45 de milioane de ani, aceste 
păsări uriaşe au dispărut din America de Nord şi din Asia, 
iar apoi şi din ultima lor fortăreață - patria lor ancestrală, 
Europa. 


Au sosit şopărlele moderne şi mai multe amfisbenide.:0 
Intre timp, broaştele comune veneau şi plecau. Broaştele 
propriu-zise au ajuns în Europa acum circa 60 de milioane 


de ani (probabil din Asia) doar ca să dispară şi să 
recolonizeze continentul în urmă cu 25 de milioane de ani. 
Acum aproximativ 34 de milioane de ani au început să 
vină broaştele de apă (Ranidae), din Asia sau din Africa, 
probabil.: Tot în această perioadă, nu se ştie de unde, a 
venit în Europa primul liliac.!2 Este uimitor că liliecii par să 
fi lipsit până atunci din Europa, din Asia şi din America de 
Nord. Aşadar, de unde au venit? Cele mai vechi fosile de 
liliac din lume se găsesc în Australia, dar pe acest 
continent nu se cunosc nici posibili strămoşi ai liliecilor, 
nici specii înrudite cu aceştia. Originea şi răspândirea 
liliecilor rămâne unul dintre cele mai mari mistere ale 
paleontologiei. 


Cercetările lui Jerry Hooker au arătat că, în urmă cu 54 de 
milioane de ani, s-a produs o a doua migraţie, la doar 200 
000 de ani după prima. Incălzirea puternică a făcut ca 
nivelul mării să se ridice cu 60-80 de metri în doar 13 000 
de ani, acoperind fâşiile de uscat către Asia şi Africa. 
Activitatea vulcanică a făcut însă ca podul de pământ spre 
America de Nord să rămână deschis, iar marsupialele, 
creaturi asemănătoare primatelor şi unele carnivore 
primitive l-au folosit ca să ajungă în Europa. In acelaşi 
timp, s-a întâmplat ceva fără precedent: vietăţile din 
Europa, inclusiv strămoşii câinilor, ai cailor şi ai cămilelor, 
veniţi cu toţii în Europa din Asia cu doar 200 000 de ani 
înainte, au migrat în masă către America de Nord. 


Într-un fel, această mare migraţie a pus bazele lumii 
moderne, pentru că a permis evoluţia în America de Nord 
a cailor, a cămilelor şi a câinilor care, în mâinile noastre, 
aveau să ajute la transformarea planetei. Ea a prefigurat, 
totodată, viitorul Europei: bogăţia biologică a Asiei se 
revărsase pe proto-continentul european şi apoi a fost 
descoperită o cale spre Americi. 


Capitolul 10. Messel - o 
fereastră spre trecut 


Mulțumită unuia dintre cele mai extraordinare depozite de 
fosile din lume, ştim despre viața pe proto-continentul 
european la câteva milioane de ani după marea încălzire 
mai multe decât despre orice perioadă anterioară. 
Depozitul, format acum 47 de milioane de ani, se află într- 
o veche mină de lignit din Messel, în apropiere de 
Frankfurt, în Germania. Fosilele de la Messel arată ca 
rămăşiţele unor animale care au fost presate între paginile 
unei cărţi, cu amprente de peri şi blană, uneori fiind 
prezent şi conţinutul stomacului. Situaţie cât se poate de 
departe de dinţii solitari pe care îi studiază cercetători ca 
Jerry Hooker, făcând ca fosilele din Messel să fie extrem de 
valoroase. 


Fosile minunate au fost descoperite la Messel încă din anul 
1900, dar în anii 1970 locuitorii oraşului au propus ca locul 
să fie folosit ca groapă de gunoi. O asemenea 
desconsiderare a valorilor de patrimoniu ale Europei nu s-a 
mai pomenit de când papa Sixt al V-lea a propus 
transformarea Colosseumului din Roma în filatură de lână, 
ca să ofere locuri de muncă prostituatelor din oraş (o 
soartă evitată doar prin moartea prematură a pontifului). 
Autorităţile şi-au venit în fire în 1991 şi au cumpărat fosta 
mină ca să asigure accesul oamenilor de ştiinţă. Din 1971 
şi până în 1995, însă, colecţionarii amatori au avut acces 
liber la nepreţuitele fosile şi aşa s-a ajuns la o poveste 
despre  frivolitatea şi lăcomia oamenilor, care le dă 
paleontologilor fiori. 


Pe 14 mai 2009, în redacţiile presei din toată lumea a 
ajuns un comunicat cu titlul: „Savanţi de renume mondial 
dezvăluie o descoperire ştiinţifică revoluţionară care va 
schimba totul”.! La conferinţa de presă ce a avut loc în 
ziua următoare la Muzeul de Istorie Naturală din New York 
s-a susţinut că în mina de la Messel a fost descoperită o 
verigă lipsă în evoluţia omului, o descoperire comparabilă 
ca valoare de patrimoniu cu Mona Lisa. Echipa de 
cercetare care susţinea aceasta era condusă de Jørn 
Hurum de la Muzeul de Istorie Naturală al Universităţii din 
Oslo. El i-a dat fosilei numele lda, după fiica lui 
adolescentă. Hurum a susţinut că „specimenul acesta este 
ca şi cum ai fi găsit arca pierdută... Este echivalentul 
ştiinţific al Sfântului Graal.” 2 Fosila „verigii lipsă”, după 
cum s-a aflat, era scheletul foarte bine păstrat al unei 
primate mici, cu lungimea de 58 de centimetri, înconjurat 
de urme de blană şi plin cu resturi din ceea ce consumase 
la ultima masă. Într-o lucrare ştiinţifică publicată două zile 
mai târziu, cercetătorii au susţinut că micuța creatură, pe 
care au denumit-o Darwinius masillae********, era o formă 
intermediară între primatele mai primitive cunoscute ca 
Prosimieni şi Simieni, grupul care include maimuţele şi 
oamenii. Dacă descoperirea chiar ar fi fost reală, ar fi 
rescris complet modul în care înţelegem evoluţia primelor 
primate. Până să apară Darwinius, era general acceptat că 
Simienii  evoluaseră din nişte fiinte asemănătoare 
Tarsierilor. 


Oamenilor de ştiinţă nu le plac afirmaţiile spectaculoase 
făcute în presa populară, mai ales dacă sunt anunţate 
înainte ca dovezile pe care se sprijină să fie publicate într- 
o revistă de specialitate. Titlul de ziar „Înşelătoria 
speciilor”, apărut la scurtă vreme după anunţul 
descoperirii, ar fi trebuit să îi avertizeze pe Hurum şi pe 


coautorii lui cu privire la ceea ce avea să vină.* Nils 
Christian Stensteth, unul dintre biologii de frunte a 
Norvegiei, a calificat afirmaţiile drept „o farsă exagerată”, 
care „încălca fundamental principiile ştiinţifice şi etice”.+ 
Mai mult, analizele au arătat că echipa lui Hurum se 
înşelase. Ida nu se încadra printre strămoşii omului, ci 
aparţinea unui grup primitiv de primate, aşa-numitele 
Adapiforme, care erau asemănătoare lemurilor. 


Specimenul fusese dezgropat în 1983 de un căutător 
amator de fosile, din mina de la Messel. Din cauza modului 
în care se păstrează fosilele la Messel, scheletul a venit în 
două părţi - o placă în care se aflau oasele („pozitivul”, ca 
să spunem aşa) şi placa opusă cu amprenta („negativul”, 
adică). Negativul a apărut într-un muzeu particular din 
Wyoming SUA în 1991, dar curând avea să se 
demonstreze că fusese parţial falsificat: era o compoziţie 
alcătuită din rămăşiţele a două creaturi diferitex**x**x*. În 
2006, placa „pozitivă” i-a fost oferită lui Hurum pentru 1 
milion de dolari. El a cumpărat-o cu 750 000 de dolari, un 
preţ care putea pune presiune pe bugetele celor mai multe 
muzee. Şi odată cu presiunea financiară a venit nevoia de 
a maximiza publicitatea şi importanţa descoperirii. S-a 
semnat un contract pentru o carte de popularizare şi se 
spune că History Channel a plătit pentru poveste mai mult 
decât pentru oricare alt program. Săpăturile 
nereglementate făcute de amatori în situri cum este 
Messel pot să creeze un mare risc pentru oamenii de 
ştiinţă. Dacă bunii locuitori din Messel şi-ar fi dat seama în 
1971 ce comoară aveau în vechea mină de lignit şi ar fi 
protejat-o, mascarada ar fi fost evitată. 


Depozitele de la Messel s-au format acum 54 de milioane 
de ani, o vreme în care descendenţii creaturilor venite pe 
proto-continentul european se diversificau şi se adaptau 


condiţiilor locale. Printre ei erau exemplare străvechi de 
Paleotherium, rude primitive ale rinocerilor, tapirilor şi 
cailor. Au prosperat şi diverse copitate primitive şi bizare 
din şase familii de Artiodactile, printre care Anoploteridele 
asemănătoare antilopelor şi Dichobunidele de mărimea 
iepurilor. Toate aceste familii erau unice în Europa şi toate 
erau de dimensiuni mici. La fel ca dinozaurii pitici ai lui 
Nopcsa, mamiferele din Eocenul european s-au adaptat la 
viaţa pe o insulă tropicală reducându-şi dimensiunile. 


La vremea aceea, Germania se afla cu 10* mai la sud de 
localizarea ei actuală şi era un teritoriu vulcanic, instabil 
tectonic. Cariera de la Messel era pe atunci un lac 
înconjurat de o pădure tropicală luxuriantă, pe fundul 
căruia, într-un mediu fără oxigen, s-au format lignitul şi 
şisturile petroliere ce aveau să fie exploatate mai târziu. 
Vulcanii din apropiere au făcut din lac depozitul de fosile 
perfect. Ei emiteau din când în când CO2 care, fiind mai 
greu decât aerul, cobora la nivelul cel mai de jos din peisaj 
- suprafaţa lacului - şi persista acolo. Orice pasăre sau 
liliac care zbura desupra lacului, ori animal care venea să 
venea să bea apă îşi pierdea cunoştinţa şi se scufunda pe 
fundul lacului, unde chimia anaerobă a sedimentelor îl 
pregătea pentru eternitate, ca un expert în mumificare. 


Unele fosile din Messel conţin suficiente detalii ca să dea 
acea impresie de vechi fotografii alb-negru ale unor 
creaturi de mult dispărute. Dar până şi culoarea este 
păstrată în unele vietăţi mici, cum ar fi scarabeii. lar uneori 
fosilele ne spun cum funcţiona ecosistemul pădurii: 
amprenta unor fălci de furnică pe o frunză i-a făcut pe 
cercetători să presupună că furnica suferea din cauza unei 
ciuperci parazite care altera comportamentul, 
determinându-şi gazda să urce la înălţime mare şi să 


rămână acolo până moare, astfel încât ciuperca să-şi 
poată elibera sporii în curentul de aer. 


Printre cele mai extraordinare dintre comorile de la Messel 
sunt nouă cupluri de țestoase de apă cu rât, care se 
împerecheau (creaturi descoperite şi în sedimentele din 
Charentes, din epoca dinozaurilor). Ca unul care a studiat 
mult fosilele, vă pot asigura că nu se întâmplă prea des ca 
fiinţe astfel surprinse în flagrant să fie transformate în 
memento mori. Numeroasele mamifere descoperite la 
Messel includ şi exemplare de  Propaleotherium, 
asemănătoare tapirilor. Au fost găsite corpuri ale acestor 
creaturi de circa 10 kilograme cu fetuşi aproape de termen 
şi cu stomacul plin de la ultima lor masă (fructe de pădure 
şi frunze). Există şi unele surprize ca Eurotamandua, un 
pangolin fără solzi care seamănă uimitor de mult cu 
furnicarul din America de Sud. Adevărata comoară de la 
Messel o constituie însă păsările. Lipsite de dinţi, păsările 
nu sunt de obicei prea valoroase ca fosile şi sunt greu de 
clasificat după alte fragmente osoase. La Messel s-a 
păstrat însă o întreagă populaţie aviară, ca în aspic. 


Unele dintre păsările de la Messel - printre care se numără 
şoimi, pupeze, ibişi, o bufniţă şi nişte creaturi străvechi 
asemănătoare fazanilor - erau de aşteptat. Altele însă sunt 
în locul nepotrivit, prezenţa lor fiind neaşteptată sau de-a 
dreptul ciudată. Printre acestea din urmă se numără un fel 
de potoo (o pasăre de noapte care seamănă cu 
caprimulgul), un colibri, o pasăre a soarelui şi o seriema 
carnivoră, toate acestea găsindu-se astăzi în America de 
Sud, nu în Europa. În acest grup intră şi o pasăre înrudită 
cu struţul şi o pasăre-şoarece care astăzi trăiesc exclusiv 
în Africa. Neaşteptată este şi prezenţa unui fel de gâşte 
sălbatice care vânau la suprafaţa apei, dar printre cele mai 
uimitoare sunt cu siguranţă un papagal cu un cioc 


neobişnuit şi o creatură stranie, ca o încrucişare de şoim şi 
bufniţă, dar care are pe piept nişte pene membranoase, ca 
nişte panglici.” Ce lipseşte de la Messel şi de fapt din toată 
Europa la acea vreme sunt strămoşii ciocârliilor, sturzilor, 
graurilor şi ciorilor, toate păsări cu gheare adaptate la 
agăţatul pe crengi, în ciuda faptului că aceste păsări 
formează astăzi cea mai mare parte a faunei aviare a 
Europei. 


Ce semnificaţie are această proporţie ridicată de păsări 
sud-americane în sedimentele de la Messel? Ciudat este că 
există dovezi geologice clare că, la vremea respectivă, 
America de Sud se afla mai aproape de Africa, dar era în 
întregime înconjurată de ape, aşa că migraţia peste ocean 
era singura rută posibilă. După cum stau lucrurile, nu 
avem nici o explicaţie convingătoare pentru prezenţa în 
Eocenul european a atât de multor păsări care trăiesc 
astăzi doar în America de Sud. 


Capitolul 11. Marele recif de 
corali al Europei 


Este 1 iunie 2016, mă aflu în faţa unui dulap cenuşiu care 
conţine colecţia de corali fosili a Muzeului de Istorie 
Naturală şi nu îmi vine să-mi cred ochilor. Arată ca un 
bulgăre neregulat de rocă, dar Brian Rosen, unul dintre 
specialiştii în corali ai muzeului, îmi spune că este de fapt 
holotipul (exemplarul pe baza căruia s-a făcut descrierea 
speciei) de Acropora britannica - un membru din marea 
familie Acropora, sau coralii corn-de-cerb, fiind astăzi 
printre cei mai importanţi corali care formează recife. 
Denumirea i-a fost dată de dr. Carden Wallace, un 


cercetător australian specializat în acest grup de corali ce 
formează recife (Acroporidele), şi a fost descoperit în 
sedimentele vechi de 37 de milioane de ani (din Eocenul 
târziu) din apropierea pitorescului sat Brockenhurts din 
New Forest, lângă Southampton. 


Stâncile din apropiere de Brockenhurts au furnizat 
fragmente dintr-o faună marină extraordinară, inclusiv 
Acropora anglica şi britannica - două specii care se 
numără printre primii membri ai celor două mari grupuri 
de corali ramificaţi - „robusta” şi „humilis II” - care 
compun majoritatea recifelor din Indo-Pacific astăzi.! Este 
posibil ca Brockenhurst din New Forest să fie cu adevărat 
locul naşterii magnificelor recife de corali ale Pământului? 
Geologii ştiu de mai bine de un secol că, în urmă cu 37 de 
milioane de ani, zona Brockenhurst era locul unde coasta 
continentului proto-european se întâlnea cu Oceanul 
Atlantic. Acolo, potrivit unui geolog din secolul al XIX-lea, 
„recifele de corali expuse valurilor furioase şi fluxurilor 
marelui ocean” formau un bastion în calea vânturilor şi a 
rafalelor din sud. 


Mai recent, cercetătorii au început să se îndoiască de 
faptul că într-adevăr se formase un recif de corali în zona 
Brockenhurst, chiar dacă acolo în mod clar crescuseră 
corali de acest tip, iar coralilor ramificaţi cu creştere rapidă 
de tipul Acropora le merge foarte bine în astfel de medii 
agitate. Mai mult, Brockenhurst nu a marcat nici 
începuturile genului Acropora, deoarece există câteva 
fosile mai vechi ce provin din Franţa şi chiar un exemplar 
unic din Somalia datat acum aproximativ 55 de milioane 
de ani. Fosilele din Brockenhurst reprezintă totuşi o parte 
a dovezilor potrivit cărora multe dintre organismele ce 
formează recifele de corali din zilele noastre sunt originare 
din partea europeană a Mării Tethys. 


Mulțumită unui depozit de fosile cu totul excepţional din 
Italia, ştim câte ceva despre comunităţile de animale care 
prosperau atunci când au apărut primii corali Acropora. De 
mai bine de 400 de ani, turiştii vizitează Monte Bolca, 
lângă Verona, ca să admire un acvariu vechi de 50 de 
milioane de ani, sau Cava della Pesciara, cum îi spun 
italienii. Cea mai veche atestare documentară a sitului 
datează din 1554, când Pietro Andrea Mattioli a scris, după 
o vizită, despre „lespezile de piatră care, desfăcute în 
două, dezvăluie formele a tot felul de specii de peşti, cu 
toate detaliile transformate în piatră”.3 De-a lungul anilor 
au trecut pe acolo nobili, cardinali şi chiar şi împăratul 
Franz Josef, toţi plecând cu fosile de peşti ca amintire. 


În urmă cu 50 de milioane de ani, când fosilele erau fiinţe 
vii, stâncile din Monte Bolca se formau în Marea Tethys. 
Peştii şi celelalte creaturi păstrate în sedimente par să fi 
trăit într-o lagună dintre țărm şi un recif (deşi acolo nu s- 
au găsit corali moderni care formează recife, ca Acropora). 
În apropiere au fost descoperite rămăşiţe de crocodili, 
țestoase, insecte şi plante, toate foarte bine păstrate. 
Printre plante se numără cocotieri şi alte tipuri de palmieri, 
smochini şi eucalipţi.+ Fosilele de peşti sunt unele dintre 
cele mai spectaculoase şi mai frumoase descoperite 
vreodată pe Pământ: unele arată de parcă peştii ar înota 
încă şi păstrează urme de modele şi culoare.5 


Nu există o explicaţie completă pentru conservarea 
extraordinară a fosilelor din Pesciara. Cea mai bună teorie 
de până acum este că din când în când se producea o 
înmulţire masivă a algelor, care ucidea în masă peştii, iar 
trupurile acestora alunecau spre apele fără oxigen din 
zonele mai adânci ale lagunei. Oricare ar fi fost cauza, în 
sedimente sunt prezente 250 de specii de peşti. Şi n-am fi 
avut probabil nici una, dacă nu s-ar fi produs un eveniment 


geologic neaşteptat. Întreaga regiune din jurul Veronei era 
vulcanică şi foarte instabilă la vremea în care s-au format 
straturile. Inainte să se întărească până la stadiul de rocă, 
întreaga placă de sentimente ce conţinea peştii, care are 
câteva sute de metri lungime şi 19 metri grosime, a fost 
transportată intactă pe o distanţă considerabilă - probabil 
de o alunecare de teren subacvatică. 


Cel mai important lucru despre fauna de la Monte Bolca 
este că oferă cea mai veche imagine a comunităţilor de 
peşti care populează şi astăzi recifele de corali. Cu 
excepţia câtorva familii de peşti acum dispărute, cele 250 
de specii păstrate în sedimente seamănă ca tip şi ca formă 
cu cele care pot fi văzute în zilele noastre prin recifele 
lumii, inclusiv pisici de mare, scalari şi anghile. Din 
depuneri lipsesc însă peştii-fluture şi peştii-papagal, care 
abundă în recifele de corali moderne, fapt care sugerează 
că speciile acestea au evoluat probabil mai târziu. O 
excepţie uimitoare este însă fosila unică a unui peşte cu 
mâini, denumit astfel deoarece se deplasează „mergând” 
pe nişte aripioare ce seamănă cu nişte palme. Aceşti peşti 
trăiesc astăzi doar în apele reci din sudul 
Australiei. **xxx*** Acum câţiva ani am avut de ales între a 
vizita Galleria dell'Accademia din Florenţa, ca să-l văd pe 
David al lui Michelangelo, sau Muzeul de Istorie Naturală 
din Verona, să văd peştele fosilizat. Vă puteţi da seama ce 
am ales. Am ajuns la Verona într-o zi însorită de joi şi m- 
am dus direct la muzeu, localizat peste râu de centrul 
oraşului, unde am descoperit consternat că era închis fără 
vreo înştiinţare. După un scenariu despre care sunt 
convins că este familiar multor amatori de muzee care 
vizitează Italia, am revenit în ziua următoare doar ca să 
aflu că muzeul era închis de vineri până marţi, tocmai 
când îmi programasem plecarea! Singura mea consolare a 


fost că am rătăcit în voie prin arena romană foarte bine 
păstrată din Verona, unde unele din băncile de piatră 
conţin rămăşiţele unor amoniţi de mărimea roţilor de 
camion, cu suprafeţele lustruite ca sticla de posterioarele 
romanilor din Antichitate. Şi m-am întrebat dacă ei s-au 
mirat vreodată ce era cu formele acelea rotunde, ca nişte 
cochilii, de pe scaunele lor de piatră. 


Capitolul 12. Poveşti din 
canalizarea pariziană 


În perioada în care au murit peştii de la Monte Bolca, o 
regiune din nordul Franţei era un golf plăcut şi călduros al 
Oceanului Atlantic. Sedimentele care cădeau la fundul 
mării sunt cunoscute astăzi ca roci din Bazinul Parizian, iar 
în 1883 geologul francez Albert de Lapparent - mai 
cunoscut probabil pentru eforturile lui de a lega Marea 
Britanie de restul Europei printr-un tunel de cale ferată - a 
dat denumirea de Luteţian (după numele roman al 
Parisului) epocii geologice în care s-au format rocile din 
acest bazin. 


Rocile din Bazinul Parizian includ celebra „piatră de Paris” 
- un calcar folosit la construcţii încă din vremea romanilor 
şi ale cărui tonuri calde de bej-cenuşiu oferă oraşului o 
frumuseţe inconfundabilă. În timp ce rătăceam pe străzile 
lui, prin minte nu îmi treceau doar scene din Revoluţia 
Franceză şi nu mă bântuiau doar mirosurile delicioase de 
pâine caldă şi de brânză, ci şi amintirile unui Paris 
străvechi, un loc cu giganţi marini şi creaturi tropicale - şi 
o uimitoare biodiversitate. 


Nu există loc mai bun să vezi urmele gloriei pierdute a 
Parisului decât Museum Nationale d'Histoire Naturelle din 
Jardin des Plantes. Unul dintre cele mai vechi muzee din 
lume, este şi locul în care şi-au făcut cercetările contele de 
Buffon şi Georges Cuvier (părintele paleontologiei). In 
primele decenii ale secolului al XIX-lea, Cuvier a pus la 
punct câteva „doctrine”, dintre care unele au trecut testul 
timpului mai bine decât altele. El a avut dreptate când a 
susţinut că extincţia s-a petrecut cu adevărat (un fapt pus 
la îndoială la vremea respectivă), dar a greşit în 
argumentele lui împotriva evoluţiei. ******** În schimb, el a 
dezvoltat ideea catastrofelor care provocau periodic 
dispariţia vieţii, şi în care de fiecare dată Dumnezeu crea 
viaţa din nou. Aceasta a fost o concluzie logică a modului 
în care interpreta el registrul fosilelor. ******** După cum 
vedea Cuvier lucrurile, cele mai multe specii prezente ca 
fosile rămâneau similare ca formă de la prima lor apariţie 
până la ultima, iar „verigile lipsă” erau extrem de rare. 
Faptul acesta îi era cunoscut şi lui Darwin şi îl preocupa 
peste măsură. Însă Darwin a înţeles ceva ce i-a scăpat lui 
Cuvier: că preistoria este atât de vastă, încât fosilele nu ne 
permit decât să aruncăm o privire, ca o străfulgerare, 
asupra vieţii din vremurile de mult trecute. După cum au 
subliniat Signor-Lipps, aceasta înseamnă că registrul de 
fosile nu surprinde aproape niciodată originea unei specii 
sau extincţia ei. 


În unele dintre cele mai importante cercetări, Cuvier a 
colaborat cu Alexandre Brogniart, profesor la Şcoala de 
Minerit din Paris. Ei au examinat împreună fosile 
dezgropate din jurul oraşului, multe cu prilejul săpăturilor 
pentru faimoasele canalizări pariziene. O altă zonă bogată 
în descoperiri era Montmartre, unde extragerile de ghips 
pentru ipsosul din Paris au fost cât pe ce să destabilizeze 


faimoasa colină.******** Abundenţa de fosile păstrate în 
aceste locuri, de provenienţă şi terestră, şi marină, a fost 
cea care i-a permis lui Cuvier să-şi dea seama de legile 
succesiunii geologice (şi anume că rocile mai tinere se află 
în straturile de deasupra celor mai vechi). 


Cu toate că tendinţa globală pe termen lung era de răcire, 
condiţiile din mările superficiale din jurul a ceea ce avea să 
devină Paris au rămas favorabile creşterii organismelor 
marine.! Unul dintre beneficiari a fost uriaşul melc cu 
cochilie spiralată Campanile giganteum, descris în 1804 de 
Jean-Baptiste  Lamarck.********  Depăşind probabil un 
metru lungime, este cel mai mare gasteropod care a 
existat vreodată, iar rămăşiţele lui, întâlnite aproape 
exclusiv în Bazinul Parisului, au fost găsite frecvent în 
timpul săpăturilor pentru canalizare. O singură specie de 
astfel de melci a supravieţuit în zilele noastre - în habitatul 
stâncos, cu ape reci şi puţin adânci din sud-vestul 
Australiei. Chiar dacă atinge doar un sfert din dimensiunile 
uriaşei lui rubedenii europene, este o rară şi minunată 
rememorare a glorioaselor făpturi care umpleau odată 
marea în locul unde se află astăzi Parisul. 


Dar cum era viaţa în restul Mării Tethys, minunata mare 
pierdută care scălda proto-continentul cu apele ei sărate, 
tămăduitor de călduţe? Un alt gigant era cel mai mare 
ghioc care a existat vreodată, Gisortia gigantea. Superbele 
lui cochilii fosilizate, de mărimea unei mingi de rugby, au o 
vechime între 49 şi 34 de milioane de ani şi au fost găsite 
până în Egipt, Bulgaria şi România. Ghiocurile, cu luciul lor 
ca de porțelan, sunt printre cele mai frumoase dintre toate 
gasteropodele. Din păcate, în oceanele din zilele noastre 
nu a supravieţuit nici o specie care să se apropie măcar de 
dimensiunile măreţului Gisortia. 


Tethys era şi cartierul general al grandioşilor numuliţi, 
dintre care supraviețuiesc câteva specii şi în Pacificul de 
azi. Numele lor derivă dintr-un cuvânt latin care înseamnă 
monedă mică, iar aceste organisme unicelulare se găseau 
din abundență în Eocen. Numuliţii se târau pe fundul mării, 
hrănindu-se cu detritus şi depunând unul peste altul 
straturi sub formă de disc de carapace interne de calciu. 
Tehys era habitatul perfect pentru ei: tropical, cu ape 
puţin adânci şi luminate de soare. În Turcia au fost găsite 
fosile de numuliţi care ating şi 16 centimetri în diametru. 
Se estimează că uriaşii aceştia au trăit în jur de un secol, 
fiind cele mai longevive organisme unicelulare cunoscute.? 


Atât de mare era abundența de numuliţi în Marea Tethys, 
încât în multe locuri rămăşiţele lor au format un tip distinct 
de rocă, aşa-numitul calcar numulitic, preferat de 
constructori din cele mai vechi timpuri. Originea acestei 
roci extrem de larg răspândite - a fost folosită de egiptenii 
din Antichitate la construcţia piramidelor - a fost multă 
vreme un mister. Herodot a răspândit una dintre cele mai 
vechi concepții greşite: că numuliţii erau rămăşiţe 
pietrificate de la lintea cu care egiptenii îşi hrăneau sclavii 
care lucrau la ridicarea uriaşelor structuri. Dar chiar şi la 
începutul secolului XX, prezenţa numuliţilor în piramide 
continua să provoace confuzie, aşa cum a arătat povestea 
tristă a lui Randolph Kirkpatrick, curatorul colecţiei de 
nevertebrate primitive de la ceea ce este astăzi Muzeul de 
Istorie Naturală din Londra. 


Una dintre cele mai mari dispute din ştiinţa geologiei a fost 
cea dusă între plutonişti şi neptunişti cu privire la originile 
suprafeţei Pământului. Plutoniştii, care îl aveau de partea 
lor pe Thomas Huxley, susțineau că sursa primară erau 
rocile ca bazaltul şi granitul, originare din magma topită 
din adâncurile Pământului, iar celelalte tipuri de roci, 


precum gresia şi ardezia, s-ar fi format ulterior prin 
descopunerea şi redepunerea lor sub formă de aluviuni şi 
nămol. În tabăra opusă, neptuniştii, care îl aveau printre ei 
pe Goethe, credeau că, la început, Pământul fusese 
acoperit complet de apele oceanului şi că toate rocile erau 
sedimentele de pe fundul mărilor antice. La jumătatea 
secolului al XIX-lea, disputa a fost tranşată în favoarea 
plutoniştilor. Dar apoi, în 1912, Kirkpatrick a lansat o 
bombă care a reaprins disputa. 


Lui Kirkpatrick nu i-a scăpat faptul că piramidele erau 
formate aproape în întregime din numuliţi. Când a început 
să cerceteze alte roci în căutare de numuliţi, a început să-i 
observe în fiecare tip de piatră pe care îl punea la 
microscop. In lucrarea lui cea mai importantă, The 
Nummulosphere (care are pe prima pagină o imagine 
surprinzătoare cu zeul Neptun conducând un car de luptă 
pe un glob terestru acoperit cu ape), Kirkpatrick s-a folosit 
de această presupusă omniprezenţă a numuliţilor ca să 
reînvie teoria neptuniştilor, argumentând că întreaga 
scoarță terestră şi, în ultimă instanţă, sistemul solar şi 
universul constau din fragmentele fosilizate ale numuliţilor 
care au trăit într-o mare primară.? 


Istoricii ştiinţei s-au minunat adesea cum de un savant 
incontestabil şi fără îndoială sobru de la una dintre cele 
mai reputate instituţii de istorie naturală din lume a putut 
trece de la publicarea rezutatelor unor cercetări serioase şi 
importante la astfel de afirmaţii scandaloase. Când am 
discutat subiectul cu experţii în corali, ei mi-au spus că o 
viaţă dedicată exclusiv cercetării biologiei complexe a 
unor organisme cum sunt coralii şi bureţii poate afecta un 
om. George Matthai a lucrat la Muzeul de Istorie Naturală 
la puţin timp după Kirkpatrick. După ce a descris o 
mulţime de specii noi de corali, inclusiv multe dintre cele 


care formează recifele din Marea Barieră australiană, s-a 
sinucis. 


Colegul lui Matthai, Cyril Crossland, a suferit şi el pentru 
cauză. În 1938, după decenii de muncă asiduă studiind 
coralii în institutele de cercetare britanice, egiptene şi din 
alte ţări, a acceptat o funcţie la Muzeul Zoologic al 
Universităţii din Danemarca. Poate că dedicarea extremă 
faţă de munca lui l-a făcut să ignore pericolul care creştea 
în sud, sau poate surzenia care se accentua l-a ţinut la 
distanţă. Înainte de moartea lui, în 1943, era văzut în 
tramvaiele din Copenhaga insultându-i deschis pe nazişti 
cu un accent englezesc cultivat. Eroicul şi imprudentul 
Crossland a fost regretat profund de colegii lui, care au 
denumit după el 60 de specii de organisme marine. 


În afară de obsesia lui pentru numuliţi, Kirkpatrick nu 
prezenta semne de boală mintală. El credea sincer în 
numulosfera lui şi a publicat imagini despre care susţinea 
că ar reprezenta numuliţi în bazalt, în granit şi în meteoriți 
- roci în care nu se găsise niciodată vreo fosilă - pentru ca 
şi alţii să-i poată verifica afirmaţiile. Fiul meu David, care 
este şi el om de ştiinţă, când a auzit povestea lui 
Kirkpatrick, mi-a spus că s-a întâmplat de multe ori ca un 
cercetător, după ce a petrecut mii de ore uitându-se la 
microscop la o formă repetată, să înceapă să o vadă până 
la saturație pe pereţi, în peisaje îndepărtate şi chiar pe 
faţa nevestei. Şi nu este vorba doar de imagini, ci şi de 
teorii care ajung să se imprime şi să se reflecte în orice, 
determinându-l pe savant să vadă peste tot dovezi ale 
teoriei lui preferate. Poate că boala aceasta ar trebui să fie 
denumită numulitită. 


În aceeaşi perioadă în care lucra Kirkpatrick, Otto Hahn - 
un avocat german foarte patriot şi petrograf amator 


devenit swedenborgian care credea că viaţa este de 
origine extraterestră - petrecea şi el multe ore la 
microscop, privind ceea ce credea că erau rămăşiţe de 
alge. Hahn era neptunist ca şi Kirkpatrick, dar considera 
ridicolă ideea că rocile de pe Pământ ar fi fost formate din 
numuliţi. El suţinea că erau compuse dintr-o pădure 
fosilizată de alge originare de pe meteoriți. El a 
„descoperit”, totodată, fosila unui vierme minuscul, cu trei 
fălci, care se hrănea cu alge şi pe care l-a denumit Titanus 
bismarcki, în onoarea cancelarului german. Bismarck avea 
însă alte lucruri cu care să-şi bată capul, pentru că Marile 
Puteri tocmai intraseră în Primul Război Mondial. 


Cu 49 de milioane de ani în urmă, creşterea continuă a 
proto-continentului european începea să afecteze serios 
mările din jur. La sud, Tethys se îngusta, la fel şi 
Strâmtoarea Turgai, care despărțea Europa de Asia. Cu 
excepţia recent formatului şi încă îngustului Atlantic de 
Nord, Turgai era singura legătură dintre apele Mării Arctice 
şi restul oceanelor lumii. 


Marea Arctică nu a fost întotdeauna rece şi acoperită de 
gheaţă. Acum 49 de milioane de ani semăna mai degrabă 
cu Marea Neagră de azi - cu straturile ei de apă foarte 
sărată şi lipsită de oxigen, sub apele mai proaspete de la 
suprafaţă - deşi Marea Arctică era mai tropicală decât 
Marea Neagră de azi. Perioada respectivă a fost totodată 
una cu ploi foarte puternice şi, pe măsură ce legătura 
dintre Marea Arctică şi restul oceanului se îngusta tot mai 
mult, apele dulci aduse de râuri au început să se 
acumuleze în straturile ei superioare, împrospătate astfel 
până la punctul în care în ele a putut să crească un tip 
particular de verdeață, cunoscută ca Azolla. 


Dacă aţi avut sau aţi trăit vreodată în apropierea unui iaz 
sunteţi familiarizați cu Azolla, zisă şi lintiţă, otrăţel sau 
ferigă de apă. Frunzuliţele ei verzi şi încreţite apar mai 
întâi ca nişte pete plutitoare, care par să crească lent. Insă 
din momentul în care au acoperit 10 la sută din suprafaţa 
iazului, este o chestiune de zile până să-l acopere cu totul. 
In funcţie de căldură şi de nutrienţii de care dispune, 
Azolla îşi dublează masa la intervale între trei şi zece zile. 


Dovezile că Azolla a crescut odată în Marea Arctică sunt 
îngropate astăzi sub mii de metri de sedimente îngheţate, 
apă şi straturi de gheaţă. Poate ar fi zăcut acolo pentru 
totdeauna, necunoscute, dacă n-ar fi fost extrem de 
costisitoarele foraje făcute în 2004 în sedimentele arctice 
de o echipă care căuta petrol. Ultimul lucru pe care se 
aşteptau să îl găsească erau urmele de lintiţă. Dar ea era 
acolo - în straturi de grosimi diferite, distribuite pe cel 
puţin 8 metri de sediment, pe verticală. Fosilele aveau să 
fie denumite curând Azolla arctica.+ Prezenţa Azollei a fost 
confirmată în peste 100 de probe de foraj extrase de peste 
tot din regiunea arctică, iar concentrațiile cele mai mari se 
găsesc chiar în probele din Marea Arctică însăşi. 


Cel puţin cinci specii de Azolla creşteau acum 49 de 
milioane de ani în Marea Arctică şi în împrejurimi.5 
Căldura, apa dulce adusă de râuri şi nutrienţii din ea erau 
tot ce le trebuia acestor ierburi. In perioada ei de maximă 
înflorire, Azolla acoperea în jur de 30 de milioane de 
kilometri pătraţi de ocean - o suprafaţă de mărimea 
Africii. Verdeaţa creştea atât de viguros, absorbind în 
acest proces CO2 atmosferic, încât a redus concentraţia 
globală de CO2 de la cel puţin 1 000 de părţi per milion la 
650. Şi tot acest carbon capturat avea să se transforme în 
zăcămintele arctice de petrol, la care marile companii sunt 
atât de dornice să ajungă. 


Până la urmă, Azolla şi-a provocat singură extincţia, pentru 
că reducerea concentraţiei de CO2 a coborât atât de mult 
temperaturile globale, încât ploile s-au împuţinat către 
poli, reducând şi apa dulce, şi nutrienţii, iar plantele au 
rămas fără hrană.******** Cum temperaturile au continuat 
să scadă, la suprafaţa Mării Arctice s-a format un strat de 
gheaţă. Şi astfel, o plantă minusculă a iniţiat o nouă epocă 
glaciară. La început însă, scăderea concentraţiei de CO2 a 
avut în mod remarcabil un efect mic asupra Europei - era 
aproape ca şi cum se instalaseră deja condiţiile 
preliminare pentru o schimbare majoră, dar mai trebuia 
apăsat pe trăgaci. 


Albania se elibera treptat de muribundul Imperiu Otoman, 
iar în 1913 Marile Puteri din Europa s-au reunit într-un 
congres la Trieste ca să decidă cine ar trebui să fie 
desemnat rege. Nopcsa i-a scris şefului de Stat Major al 
armatei austro-ungare din Trieste, cerând 500 de soldaţi 
îmbrăcaţi civil, dotați cu piese de artilerie. El urma să 
cumpere două vase mici şi rapide cu aburi cu ajutorul 
cărora să invadeze Albania, instaurând un regim prieten 
Imperiului Austro-Ungar. Campania, i-a transmis Nopcsa 
generalului, avea să fie rapidă şi să culmineze cu o paradă 
triumfală pe străzile capitalei Tirana, avându-l în frunte pe 
Nopcsa călare pe un cal alb. Nu toate motivele lui Nopcsa 
par să fi fost onorabile, după cum a mărturisit el în jurnal: 
„Odată instalat ca monarh european, nu aş avea nici o 
problemă să fac rost de fondurile necesare, prin căsătoria 
cu o moştenitoare americană bogată dornică de un titlu 
regal, un pas care în alte circumstanţe mi-ar provoca 
repulsie.” Ministerul britanic de externe nu împărtăşea 
viziunea lui Nopcsa în această chestiune şi, la cererea 
Londrei, congresul l-a desemnat pe prinţul german 
Wilhelm de Wied să fie primul rege al Albaniei. Când a 


izbucnit Primul Război Mondial şi Albania a refuzat să 
trimită trupe în sprijinul austro-ungarilor, regelui Willie i s- 
au tăiat fondurile şi a fost nevoit să fugă. Albania a rămas 
fără rege până în 1928, când a urcat pe tron regele Zog l. 
Dezamăgit şi plin de amărăciune, Nopcsa i-a scris lui Smith 
Woodward, colegul lui paleontolog de la British Museum 
(acum Muzeul de Istorie Naturală), spunându-i: „Albania 
mea a murit”. 


Acestă istorioară stranie este, din păcate, imaginară în 
întregime. 


Lucru care este probabil scuzabil. Punerea la îndoială a 
genealogiilor regale a fost întotdeauna o întreprindere 
riscantă. 


În timp ce codul poate hotărî că Megalosaurus ar trebui să 
fie cunoscut ca Scrotum, nu există nici o indicație privind 
clasificările de nivel superior, precum Dinosauria, care 
sunt lăsate la latitudinea cercetătorilor. 


În anii 1970, doi colegi de-ai mei s-au gândit foarte serios 
să publice o lucrare ştiinţifică prin care să reînvie termenul 
de Scrotum şi să redenumească Dinosauria - Scrotalia. 
Faptul că numele celor doi profesori erau Bill Ball şi Barry 
Cox nu avea nici o legătură, presupun eu, cu interesul lor 
pentru acest subiect. 


Jurnalistul ştiinţific Robyn Williams, care s-a aflat în public 
la una dintre demonstraţii, a remarcat că Halstead părea 
să fi avut nevoie de un întăritor, pentru că a comandat de 
la bar un pahar mare de gin şi tonic. 


Steinach era celebru pentru transplantul testiculelor de la 
porcuşorii de Guineea masculi la femele, fapt care le-a 


indus acestora un comportament sexual masculinizat 
asupra altor cobai. El a fost nominalizat de şase ori la 
Premiul Nobel. 


Printre speciile supuse unor astfel de restricţii s-au 
numărat acum dipărutele țestoase solemydide şi broaştele 
paleobatraciene de lac, care se găseau exclusiv în Gaelia, 
ca şi pasărea uriaşă care nu zbura Gargantuavis, 
dinozaurii carnivori abelosaurieni, un fel de salamandre, 
posibil  ciudatele şopârle de vizuină cunoscute ca 
amfisbenide şi rudele şopârlelor de sticlă (originare din 
America de Nord). Ţestoasa frumoasă şi rotundă a lui 
Baiazid şi fiorosul Hatzegopteryx se găseau exclusiv în 
Haţeg, pe când şerpii matsoiine, asemănători pitonilor, dar 
cu membre rudimentare, trăiau doar în insulele din estul şi 
vestul Arhipelagului European, dar nu şi în centru. 


Strict vorbind, termenul de broască ar trebui folosit doar 
pentru membrii familiei Bufonidelor, din care fac parte 
broasca râioasă comună din Europa şi broasca râioasă 
dungată. În vorbirea comună însă termenul a ajuns să fie 
folosit pentru toate amfibienele verucoase fără coadă. 


Este frustrant că şi tritonii asiatici, şi broaştele râioase 
asiatice sunt specii aşa-numite cu burtă de foc. Deşi 
ambele specii ridică o întrebare foarte interesantă, din 
perspectivă evoluționistă: de ce ar dezvolta colonizatorii 
europeni ai Asiei un asemenea colorit spectaculos pe 
partea ventrală? 


Denumirea de „specie Lazăr” a fost dată de paleontologul 
David Jablonski pentru a descrie un taxon considerat 
dispărut în urma unui eveniment de extincţie în masă, dar 
care este redescoperit în viaţă milioane de ani mai târziu. 


Anurele sunt amfibieni fără coadă - cele mai multe specii 
de broaşte. 


Numele buhaiului de baltă (Bombina bombina) vine de la 
sunetul pe care îl scoate pe nas, orăcăitul acestei specii cu 
totul neobişnuite de broască fiind asemănat cu zumzetul 
zborului albinei. Sunetul este produs printr-o inhalare 
bruscă a aerului, spre deosebire de alte specii de broască, 
al căror orăcăit este dat de aerul suflat spre exterior. 


Plasarea lor în familia Alytidelor este încă disputată, unii 
cercetători considerându-i e) familie distinctă, 
Bombinatoridele. Nimeni nu pune la îndoială, însă, că sunt 
rude apropiate ale Alytidelor. 


În geologie, bazinul este o zonă cutată orientată în jos sau 
o zonă de roci cutate în jos care a acumulat un strat gros 
de sedimente. 


Oxigenul a scăzut, după impact, la niveluri apropiate de 
cele actuale. 


Unele  cocolitofore trebuie să fi supravieţuit totuşi, 
deoarece s-a depus în continuare cretă în câteva locuri, 
inclusiv în Anglia şi în Danemarca, vreme de câteva 
milioane de ani după impactul cu bolidul. 


Unele ferigi sunt specii pionier, capabile să colonizeze 
rapid soluri pustii. 


Strămoşii amfisbenidelor din Europa par să fi venit peste 
mare în migrații separate. 


Există încă unele controverse privind modul de deplasare 
al Kogaionidelor. Reconstrucţiile mai vechi îi prezentau ca 


fiind asemenea veveriţelor, dar o reanalizare mai recentă 
sugerează că se deplasau ca broaştele. 


În America de Nord, această pasăre a fost cunoscută multă 
vreme ca Diatryma. 


Primul nume era un omagiu prilejuit de bicentenarul 
naşterii lui Charles Darwin, iar al doilea deriva din 
denumirea romană pentru Messel. 


Nu se ştie cât s-a plătit pentru specimenul falsificat cu 
pricepere, dar bănuiesc că a fost o sumă importantă. 


Peştele cu mâini de la Monte Bolca este cunoscut ca 
Histionotophorus bassani. Dintre cele 14 specii care există 
astăzi, 11 se găsesc doar în apele Tasmaniei. În Eocen, 
aceşti peşti trebuie să fi fost răspândiţi în toată Marea 
Tethys. 


Oricât de remarcabilă ni se pare acum, ideea de extincţie 
întâmpina atunci opoziţie pe motiv că speciile presupus 
dispărute au supravieţuit cu siguranţă pe undeva - poate 
în vestul american neexplorat - şi în baza argumentului 
teologic că Dumnezeu nu şi-ar distruge propria creaţie. 


Un argument mult mai uşor de susţinut înainte ca Darwin 
să publice Originea speciilor. Cuvier a murit în 1832. 


Ghipsul folosit la fabricarea celebrului ipsos de Paris s-a 
format în urmă cu aproximativ 50 de milioane de ani, când 
vastele lagune au secat, iar mineralul s-a depus în straturi 
groase. 


Lamarck este cunoscut mai ales pentru teoria lui a 
evoluţiei, în care a postulat că experienţele trăite de o 
fiinţă în timpul vieţii pot fi transmise progeniturilor ei. 


Acesta este un exemplu foarte bun de autoreglare a 
Pământului nostru: o buclă de reacţie negativă care 
împiedică formele de viaţă să modifice climatul dincolo de 
limitele locuibile. 


II. DEVENIREA UNUI CONTINENT 


34-2,6 milioane de ani în urmă 


Europa in Miocenul timpuriu, acum 20 de milioane di 


Capitolul 13. La grande 
coupure (Marea ruptură) 


La începutul secolului XX, care aducea minunăţii precum 
zborul cu un aparat propulsat de motor, electricitatea şi 
automobilul, paleontologul elveţian Hans Stehlin era 
nedezlipit de microscopul din biroul lui de la Muzeul de 
Istorie Naturală din Basel, scrutând oase străvechi. 
Devenise un fel de legendă pentru perseverenţa faţă de 
paleontologie, dar se pare că în spatele dăruirii sale nu 
stătea doar interesul ştiinţific. Printre colegii lui de la 


pată 


t 


muzeu circula zvonul că fusese trădat în dragoste şi, ca să 
uite de nefericirea lui, îşi punea toată energia şi pasiunea 
în muncă. Frumos, cu o barbă în stilul lui Freud şi cu ochi 
pătrunzători, se mai spunea că îşi perfecţionase o 
adevărată privire a morţii. Ori de câte ori avea nevoie de 
scheletul vreunui animal exotic pe care să îl compare cu 
fosilele lui, vizita grădina zoologică din Basel şi îşi aţintea 
privirea spre animalul care îl interesa, iar acesta, nu peste 
multă vreme, îşi găsea inexplicabil sfârşitul. 


În jurul anului 1910, Stehlin şi-a dat seama că în fauna 
Europei se petrecuse o schimbare dramatică, în urmă cu 
aproximativ 34 de milioane de ani. Într-o perioadă de 
schimbări climatice  tumultuoase, multe specii care 
supravieţuiseră milioane de ani au dispărut dintr-odată şi 
au apărut numeroase specii noi. Stehlin a numit 
evenimentul la grande coupure - marea ruptură. Cauzele 
exacte şi plasarea în timp sunt de atunci motive de 
dispută pentru oamenii de ştiinţă. La grande coupure, 
acum datată la 34 de milioane de ani în urmă, este 
considerată pe scară largă ca marcând sfârşitul unei epoci 
tropicale neobişnuit de lungi, Eocenul, şi începutul uneia 
mai reci şi mai uscate, Oligocenul. În termeni generali, 
acest lucru este adevărat, pentru că la grande coupure a 
însemnat o reorganizare fundamentală a climatului - de la 
o lume asemănătoare unei sere la o gheţărie. rr 


Cauza acestei schimbări climatice bruşte pare să fi fost, de 
data aceasta, desprinderea Americii de Sud de vestul 
Antarcticii. Pasajul Drake, cum este cunoscut braţul de 
mare ce separă aceste mase de uscat, era la început puţin 
adânc şi a rămas aşa milioane de ani, dar fluxul de apă a 
fost suficient pentru formarea unui curent oceanic care 
înconjura Antarctica. Acesta a permis să se acumuleze apă 
rece şi să se formeze o calotă de gheaţă, ducând la o 


reorganizare fundamentală a curenților oceanici şi a 
vânturilor, însemnând în general condiţii mai reci. 


În Europa, această schimbare a fost însoţită de 
modificarea ciclului hidrologic. Povestea celor întâmplate 
de fapt este spusă de cochiliile melcilor - şi anume de 
cochiliile fosilizate ale unui melc de apă dulce, Viviparus 
lentus, care se găsea odată din abundență în câmpia de 
coastă unde se află acum Strâmtoarea Solent, ce separă 
Insula Wight.! Melcul de râu al lui Lister (Viviparus 
contectus) - o specie mare de apă dulce cu cochilia 
dungată, care trăieşte în zilele noastre în lacurile din 
Marea Britanie - ne ajută să ne facem o idee despre cum 
arăta şi trăia ruda lui din vechime. Studiile izotopice pe 
cochiliile de melci fosilizate arată că aportul de apă rece 
adusă în nordul Atlanticului dinspre Antarctica a 
determinat scăderea temperaturilor aerului în sudul Marii 
Britanii cu 4*C până la 6*C. Însă vara, perioada de creştere 
a melcilor, temperaturile au scăzut cu aproape 10°C. Pe 
lângă schimbarea climatică, se mai petrecea ceva 
important. Strâmtoarea Turgai, care se întindea de la 
Marea Tethys, via ceea ce este acum Marea Caspică, până 
la Marea Arctică, era pe cale să dispară parţial. Prin 
urmare, Europa şi Asia erau în sfârşit conectate. Şi, cam în 
aceeaşi perioadă, Europa şi America de Nord au fost unite 
ultima dată, pentru scurtă vreme, de o punte de uscat. 


În 2004, redutabilul Jerry Hooker şi colegii lui au aruncat şi 
ei o privire la marea ruptură a lui Stehlin. Examinând 
sedimentele expuse în jurul estuarului Solent, precum şi în 
nordul Franţei şi în Belgia, ei au arătat că, aşa cum se 
întâmplă de obicei, lucrurile erau mult mai complexe decât 
păruseră la prima vedere. Printre fosilele pe care le-au 
examinat, au găsit dovezi pentru două evenimente de 
extincţie diferite - unul de mai mică amploare, care a 


coincis cu o schimbare a climei, şi unul mai mare, doar 
câteva sute de mii de ani mai târziu, care a coincis cu o 
nouă invazie de mamifere.2 


Una dintre puţinele specii care au supravieţuit a fost 
pârşul. Pârşii nu sunt şoareci, ci membri ai familiei 
Gliridae, rozătoare antice ale căror strămoşi au venit în 
Europa acum 55 de milioane de ani, din America de Nord. 
Ei s-au înmulţit, adaptându-se la condiţiile din Europa şi 
răspândindu-se într-o varietate largă de nişe ecologice. 
Mai mult de 40 de milioane de ani, au rămas exclusiv în 
Europa, după care s-au răspândit în Africa, acum 
aproximativ 23 de milioane de ani, şi doar mult mai târziu 
şi în Asia. Sunt cele mai vechi şi mai venerabile mamifere 
din Europa, cu toate că diversitatea actuală este doar o 
umbră vagă a gloriei lor de odinioară. 


Oligocenul s-a întins în timp de la marea ruptură de acum 
34 de milioane de ani până în urmă cu 23 de milioane de 
ani. În pofida condiţiilor mai reci, mare parte din vegetaţia 
Europei a rămas în general tropicală şi subtropicală. Pe 
țărmurile Turciei creşteau din abundență mangrove, 
palmieri nipa (care nu rezistă la temperaturi mai mici de 
20°) şi alte plante asociate astăzi cu sud-estul tropical al 
Asiei. În urmă cu 28 de milioane de ani, nivelul mărilor a 
coborât din nou, iar temperaturile au scăzut şi mai mult. Şi 
totuşi, fosilele de plante din Turcia arată că ratanul şi 
Cycas au rezistat în regiuni îndepărtate de mare, într-o 
pădure formată în general din plante cu flori, printre care 
se numărau Engelhardia (prezentă astăzi exclusiv în sud- 
estul Asiei), hicori (care nu se mai găseşte în Europa) şi o 
varietate străveche de carpen.+ Cu toate că pădurile 
continuau să ocupe cea mai mare parte a uscatului, 
deşerturile şi stepele începeau să câştige teren în zone ca 


Iberia, permiţând o diversitate şi mai mare de specii de 
animale. 


Între timp, uscatul însuşi trecea prin schimbări 
spectaculoase, printre care ridicarea celui mai mare lanţ 
muntos din Europa, Alpii. Originile Alpilor merg înapoi în 
timp până în epoca dinozaurilor, dar prima înălţare a fost 
urmată de o perioadă de stagnare care s-a încheiat la 
începutul Oligocenului, când o porţiune înclinată în jos a 
plăcii europene s-a rupt şi a început să-şi creeze drum spre 
suprafaţă, determinând ridicarea Alpilor moderni. 


Formarea actualei topografii a Europei a presupus multe 
încreţiri, ruperi şi presiuni. Fragmentele de uscat se 
deplasau în toate felurile şi în direcţii diferite. Unele par să 
fi ţâşnit rapid (la standarde geologice, desigur) dintr-o 
parte a Mediteranei în alta. Altele au fost împinse în 
adâncimea scoarţei terestre, ajungând să se deformeze şi 
să se topească în acest proces, iar nişte straturi stâncoase 
originare din Africa, numite pânze, au fost împinse peste 
roci de origine europeană sau oceanică. O astfel de bucată 
de geologie africană avea să devină vârful Matterhorn, 
denumit frecvent şi „muntele african”. ******** Cum Africa 
şi Europa se apropiau una de alta, suprafeţe uriaşe de pe 
fundul Mării Tethys s-au ridicat şi apoi s-au erodat, dând 
naştere spectaculoaselor peisaje cu calcare ce pot fi 
admirate astăzi la poalele Alpilor. 


Forţa motrice a fost Africa. După ce iniţial a alunecat spre 
nord-nord-est, de acum 16 milioane până acum 7 milioane 
de ani, a deviat uşor în direcţia nord-nord-vest. Apoi s-a 
deplasat din nou şi a început să se mişte spre nord-vest - 
direcţie pe care continuă şi astăzi.” Această răsucire în 
sens antiorar a secţionat Marea Tethys, blocând temporar 
Strâmtoarea Gibraltar şi împingând în sus Alpii. Într- 


adevăr, pe măsură ce Africa se deplasează spre nord, Alpii 
continuă să se înalțe - cu o viteză între un milimetru şi un 
centimetru pe an, deşi se erodează aproape la fel de 
repede pe cât se înalţă. 


Nu aş fi suprins dacă George Orwell s-ar fi inspirat din 
Oligocen pentru romanul lui, Ferma animalelor. Oricum, la 
fel ca în povestea distopică a lui Orwell, speciile definitorii 
ale Oligocenului erau un grup neplăcut de porci şi de 
animale asemănătoare porcilor, dintre care cei mai vechi 
erau entelodonţii, denumiți popular porcii iadului sau porci 
ucigaşi. Strămoşii acestor creaturi de mărimea unor vaci 
au migrat din Asia în urmă cu aproximativ 37 de milioane 
de ani. Paleontologii vă vor spune că nu erau porci, ci nişte 
animale înrudite cu hipopotamii şi balenele. Dar, dacă aţi fi 
întâlnit unul, prima impresie pe care v-ar fi lăsat-o ar fi fost 
cea de vier gigantic, carnivor. 


Cea mai neplăcută trăsătură a entelodonţilor era probabil 
capul lor supradimensionat. Acesta era ornamentat cu 
nişte negi osoşi de mărimea şi forma unui penis uman, iar 
fălcile lor aproape ca de crocodil aveau nişte colţi 
înspăimântători şi molari puternici, pentru mărunţit. Spre 
deosebire de porcii din zilele noastre, care sunt dispuşi să 
consume carne, dar se hrănesc mai ales cu materii 
vegetale, entelodonţii erau carnivori dedicați. Şi erau 
rapizi, picioarele lor zvelte şi puternice transportându-le 
greutatea de 400 de kilograme cu o viteză care ar fi lăsat 
mult în urmă mistreţii sau oamenii. 


Eficienţa lor ca prădători este dovedită de descoperirea 
depozitelor cu rămăşiţe fosilizate ale victimelor lor. Un 
astfel de depozit nord-american conţine scheletele câtorva 
cămile străvechi, de mărimea oilor. Se crede că 
entelodonţii încolţeau turme de animale mai mici şi apoi le 


sfârtecau şi le ucideau în masă, o metodă care îi obliga să 
pună la păstrare resturile. Sau poate carnea în putrefacție 
era mai potrivită pentru sistemul lor digestiv, care 
evoluase din cel al strămoşilor lor erbivori, aşa că îşi 
îngropau victimele până se înmuia carnea. 


De parcă porcii iadului nu ar fi fost o năpastă suficientă 
pentru peisajul din Oligocen, Europa mai găzduia două 
grupuri de animale asemănătoare porcilor. Antracoterele 
(nume care înseamnă animale-din-cărbune, deoarece 
primele fosile au fost găsite în straturi de cărbune) au 
prosperat în timpul Oligocenului. Animale înrudite cu 
hipopotamii, erau mai suple şi cele mai multe par să fi 
avut un stil de viaţă asemănător porcilor. Un antracoter 
misterios cunoscut ca Diplopus (numit aşa pentru că 
fiecare dintre picioarele lui se termina cu două degete) a 
intrat în Europa chiar înainte de la grande coupure, 
probabil traversând înot Strâmtoarea Turgai. Au fost 
identificate cele mai multe dintre oasele lui, inclusiv 
delicatul omoplat, însă nu s-a găsit nici măcar o urmă de 
craniu - un fapt care îl face pe Jerry Hooker să dea 
neîncrezător din cap. Rămăşiţele pe care le găseşte cel 
mai des de la alte animale sunt maxilarele şi dinţii, iar 
absenţa craniilor de Diplopus este un mare mister. 
Întâmplător, Muzeul de Istorie Naturală din Berlin este 
mândrul posesor al unui excrement fosilizat de antracoter. 
Este negru şi seamănă cu un rahat de câine 
supradimensionat. Am aflat cu încântare că pare să fie 
format în cea mai mare parte, dacă nu în întregime, din 
materii vegetale. 


Porcii de astăzi sunt clasificați în două mari familii: pecarii 
din Lumea Nouă şi porcii din Lumea Veche, incluzând 
mistreţii şi facocerii. Nici unul dintre cele două grupuri nu 
exista în Oligocenul european, deşi erau o mulţime de 


creaturi care arătau ca pecarii şi ca porcii. În schimb, 
creaturile din Europa asemănătoare cu porcii aparţineau 
unui grup dispărut, cunoscut ca pecari din Lumea Veche 
(familia Palaeochoeridae).” Proveniţi din nişte strămoşi 
care migraseră din Asia, Palaeochoerus (nume care 
înseamnă, destul de prozaic, „porc antic”) erau exemplul 
tipic. Mai mici decât mistreţii din zilele noastre, cu un corp 
îndesat şi picioare puternice, tropăitul lor era categoric 
porcesc. Mai mult, molarii paleocerilor erau mai degrabă 
ascuţiţi, ceea ce sugerează că trecuseră deja la o dietă 
omnivoră. 


După ce am văzut ce ravagii pot face porcii sălbatici din 
Australia printre miei, nu am nici un pic de simpatie pentru 
porci. Antipatia mea a fost consolidată în 2016, când 
cercetătorii au descoperit că mai mult de trei sferturi 
dintre porcii domestici şi 40 la sută dintre cei sălbatici pe 
care i-au examinat aveau răni de muşcături pe penis. 
Fotografiile sunt oribile. Cine erau autorii muşcăturilor 
rămâne un mister, dar cred că lucrurile merg cât se poate 
de rău atunci când o creatură fundamental erbivoră prinde 
gustul cărnii.8 


Deşi este posibil să fi apărut în Europa, pecarii se găsesc 
astăzi exclusiv în America. Sunt animale sociale, formând 
turme care au atins ocazional şi 2 000 de exemplare, şi 
pot să atace oamenii. In noaptea de 30 aprilie 2016, o 
femeie din Fountain Hills, Arizona, îşi plimba câinii când a 
fost atacată de şase pecari cu guler. Au doborât-o la 
pământ şi au muşcat-o de gât şi de partea superioară a 
corpului, provocându-i răni grave. Din fericire, femeia a 
fost salvată de soţul ei.* 


Oligocenul nu a însemnat doar porci. În Europa au intrat, 
venind dinspre Asia, castori, marmote şi arici, precum şi 


tapirii, rinocerii şi rumegătoarele. Astăzi, rumegătoarele - 
specii cu stomacul compartimentat şi copite despicate - 
sunt un grup foarte important, care include vitele şi oile, 
căprioarele,  girafele şi  antilopele. Cele mai vechi 
rumegătoare europene erau de dimensiuni mici şi 
semănau cu moscul, cu canini în formă de sabie şi fără 
coarne.109 


Unele dintre carnivorele migrante par să fi venit mai 
degrabă din America de Nord decât din Asia. Un exemplu 
este Eusmilus, un prădător cu dinţii ca săbiile, cunoscut şi 
ca nimravid. Cu picioare scurte şi canini lungi, această 
creatură nu tocmai plăcută ca aspect nu era înrudită, 
oricât de derutant ar părea, cu speciile mai târzii cu astfel 
de canini (şi care fac parte cu adevărat din familia 
felinelor). Câinele-urs (hemicyon) arăta ca un câine 
îndesat, cu coada scurtă, dar era înrudit de fapt cu urşii. Și 
de parcă lucrurile nu ar fi fost destul de confuze, exista şi 
un grup de urşi-câine (amphycyonide). Aceste rude 
apropiate ale câinilor au ajuns să semene cu urşii, cel mai 
mare cântărind în jur de 600 de kilograme. Ei au evoluat în 
America de Nord, dar în Oligocen s-au răspândit şi în 
Eurasia, unde au îmbrăţişat moduri de viaţă omnivore şi 
carnivore. 


În Europa din vremea Oligocenului existau şi numeroase 
rozătoare, inclusiv o mulţime de pârşi, veverite, şoareci de 
câmp şi castori. O astfel de creatură micuță este strămoşul 
desmanului. Dintre cele mai distincte mamifere din Europa 
şi membri ai familiei cârtiţelor care au ales să trăiască în 
râuri, pâraie şi iazuri, mai există astăzi doar două specii - 
una în Pirinei şi una în estul Rusiei. Desmanul rusesc, care 
poate ajunge la o jumătate de kilogram, este de departe 
cel mai mare membru al familiei cârtiţelor - suficient de 
mare ca să fie căutat pentru blana lui. 


d = = 


Capitolul 14. Pisici, păsări şi 
olmi 


Acum circa 25 de milioane de ani, pe când Oligocenul se 
apropia de sfârşit, dinspre Asia a apărut primul membru al 
familiei felinelor, cunoscut ca Proailurus, şi a intrat în 
Europa. Cam de mărimea unei pisici domestice, fosilele 
acestuia au fost găsite în Germania, în Spania şi în 
Mongolia. Vreme de 10 milioane de ani după sosirea lor în 
Europa, cu toată prezenţa în număr foarte mare a 
rozătoarelor mici, felinele nu au dat semne că ar prospera, 
fiind departe de poziţia dominantă printre animalele de 
pradă pe care o au astăzi. 


Oasele de păsări nu se fosilizează prea bine, iar registrele 
incomplete din Oligocenul european lasă mult loc pentru 
speculaţii. Câteva fragmente găsite în Anglia şi în Franţa 
au fost prezentate cu mult entuziasm ca dovezi că vulturii 
din Lumea Nouă (un grup care include şi condorii) zburau 
odată pe cerul Europei. O reevaluare a fosilelor a arătat 
însă că era vorba de un fel de cuc din Oligocen.! În sudul 
Angliei au fost găsite oase de Paracygnopterus, despre 
care unii susţin că ar fi cel mai vechi membru al celui mai 
decorativ grup de păsări de apă, lebedele. Alţii sunt însă 
de părere că era o banală gâscă.? 


Există dovezi mai bune că, în Oligocen, lacurile din Anglia 
şi din Belgia erau pline de cufundari, păsări acvatice care 
pescuiau aşa cum o fac şi rudele lor de azi, deşi nu se ştie 
dacă scoteau aceleaşi sunete tulburătoare ca marii 
cufundari nordici. Mai neaşteptată era o specie de pasăre 
secretar - o prezenţă obişnuită astăzi în savana africană - 


întâlnită prin păşunile din Franţa. Dar cea mai importantă 
sosire din Oligocen a fost cea a primelor păsări cântătoare 
din Europa - probabil la momentul marii rupturi. Aceşti 
primi migranţi aveau să dispară apoi din Europa, înlocuiţi 
de alte specii de păsări cântătoare, care au migrat mai 
târziu.? 


Analize ADN recente sugerează că păsările cântătoare, 
papagalii şi vulturii sunt specii înrudite, şi că acest grup de 
foarte mare succes a apărut cam în perioada extincţiei 
dinozaurilor, în secţiunea australiană a Gondwanei. Că 
şoimul şi măcăleandrul sunt rude mai apropiate decât sunt 
şoimul şi uliul pare un nonsens. Dar dezvoltarea corpului 
păsărilor este limitată strict de cerinţele zborului, aşa că 
evoluţiile convergente, prin care vietăţi neînrudite ajung 
să capete caracteristici similare, sunt ceva obişnuit. 


Păsările cântătoare sunt de departe cele mai numeroase şi 
mai de succes. Cele 5 000 de specii, împărţite în 40 de 
ordine, reprezintă 47 la sută dintre toate speciile de 
păsări. 18 dintre cele mai numeroase specii de păsări din 
Marea Britanie sunt cântătoare, cum este şi cea care se 
găseşte cel mai din abundentă pe Pământ, pasărea ţesător 
cu cioc roşu din Africa, care se estimează că există în 1,5 
miliarde de exemplare. Acestea fiind spuse, marea 
majoritate a păsărilor cântătoare aparţin unui singur ordin, 
aşa-numitele passeriforme, denumite după cuvântul latin 
care înseamnă vrabie. Toate aceste păsări micuţe, care 
mişună printre frunze, sunt păsări cu gheare agăţătoare, la 
fel ca ciorile şi coţofenele - iar un aspect care le 
diferenţiază de altele este deținerea unei gheare 
posterioare, acţionate de un set independent de tendoane. 


Primele indicii despre originea păsărilor cântătoare au 
apărut la începutul anilor 1970. Charles Sibley, un 


ornitolog care lucra la Universitatea din California, a 
descoperit că dacă purifica şi fierbea ADN de pasăre, cele 
două lanţuri care formează spirala se recombinau odată ce 
amestecul se răcea. Dacă amesteca ADN provenit de la 
specii strâns înrudite, legăturile dintre lanţuri erau mai 
puternice decât în cazul speciilor mult mai îndepărtate.+ 
Faţă de epoca lui Sibley, studiile genetice au devenit mult 
mai sofisticate. In 2002 s-a demonstrat că pitulicile din 
Noua Zeelandă se află la baza arborelui evoluţiei păsărilor 
cântătoare. Alte studii arată că a doua cea mai veche 
ramură a familiei păsărilor cântătoare include păsările liră 
şi păsările de tufiş din Australia, iar a treia cea mai veche, 
cojoaicele şi păsările grădinar, tot din Australia. Nici una 
dintre aceste ramuri nu are prea multe specii şi toate 
aparţin exclusiv Australasiei. Această abundență de tipuri 
timpurii, împreună cu descoperirea în Australia a celor mai 
vechi fosile de păsări cântătoare din lume, oferă dovezi 
convingătoare privind locul de origine al păsărilor 
cântătoare: Australia. 


Australia a funcţionat în repetate rânduri ca sursă primară 
pentru păsările cântătoare care au colonizat Eurasia. Unul 
dintre grupurile mai recente de imigranţi este cel al 
grangurilor, care au venit în Eurasia din Australia/Noua 
Guinee acum 7 milioane de ani. Ecologistul australian lan 
Low este de părere că succesul păsărilor cântătoare din 
Australia se datorează faptului că ele au exploatat o nouă 
nişă ecologică apărută din cauza solurilor infertile ale 
Australiei, care determină plantele de pe acest continent 
să înmagazineze toţi nutrienţii pe care reuşesc să-i 
obţină.” Producerea nectarului necesită puţini nutrienți, iar 
florile  eucalipţilor din Australia furnizează nectar din 
belşug. Oricine vizitează Australia poate vedea cu uşurinţă 
consecinţele: eucalipţii în floare freamătă de papagali 


lorius şi de sunetele răguşite ale câtorva specii de păsări 
mâncătoare de miere. Speciile de mici dimensiuni, cum 
erau păsările cântătoare, au triumfat în această busculadă 
devenind foarte sociale, agresive şi inteligente. Dacă aşa 
stau lucrurile, nu se poate spune că păsările cântătoare 
contrazic ideile lui Darwin despre migraţie - care, la urma 
urmei, au la bază ideea că un grad mai mare de 
competiţie face evoluţia să fie mai rapidă - ci, mai 
degrabă, dezvăluie o dimensiune neaşteptată a acestora. 


Persistă numeroase mistere privind primii 60 de milioane 
de ani ai Europei, dar nici unul nu este atât de frustrant ca 
originea unuia dintre cei mai extraordinari supraviețuitori 
ai perioadei. Numit de sloveni „peştele om” (şi de restul 
lumii olm), această salamandră oarbă şi rozalie creşte 
până la 30 de centimetri în lungime şi este singura 
vertebrată din Europa care îşi petrece întreaga viaţă în 
peşteri. In 1689, Johann Weikhard von Valvasor i-a anunţat 
existenţa în cartea lui, Gloria Ducatului Carniola. Ducatul, 
încorporat de multă vreme în Slovenia, era o regiune mică, 
dar Valvasor avea sentimentul pregnant că lumea nu ştia 
destule despre el. Gloria avea 15 volume ce totalizau 3 
532 de pagini format mare, 528 de gravuri pe plăci de 
cupru şi 24 de anexe. Lucrarea era meticulos documentată 
şi de o acuratețe ştiinţifică remarcabilă după standardele 
perioadei, iar pentru realizarea ei Valvasor a instalat o 
presă de tipărit cu plăci de cupru în castelul Bogenšperk, 
unde locuia. Cartea l-a ruinat financiar şi a fost nevoit să-şi 
vândă castelul, imprimeria şi moşiile. Episcopului de 
Zagreb i s-a făcut milă de cărturarul patriot, aşa că i-a 
cumpărat biblioteca şi gravurile pentru o sumă frumuşică. 
Nu a fost însă de ajuns, iar în 1693 Valvasor a murit falit, 
supraviețuind doar patru ani publicării Gloriei lui. 


Este ceva tipic european în obsesia măreaţă a lui Valvasor. 
După ce a absolvit şcoala iezuită din Ljubljana, el a 
petrecut 14 ani călătorind prin Europa şi prin Africa de 
Nord, căutând în permanenţă compania oamenilor 
învăţaţi. Edmund Halley l-a propus ca membru în 
Societatea Regală, unde a intrat în 1687. Dragostea lui 
pentru ţara natală este evidentă în marea sa lucrare, al 
cărei loc este printre acele volume care, din vremea lui 
Herodot, au încercat să explice natura Europei sau a unei 
părţi a ei. Mulțumită celor ca Valvasor, Europa este 
singurul continent care are înregistrări atât de profunde şi 
atât de bogate despre istoria lui naturală, la costuri plătite 
deseori cu viaţa şi cu averea autorilor. XXX 


Relatările lui Valvasor despre olm susțineau că, după ploile 
abundente, creaturile fuseseră aduse la suprafaţă din 
peşterile subterane. Localnicii, spunea el, credeau că sunt 
urmaşii unui dragon de peşteră. 


Valvasor însuşi a descris olmul ca fiind „un vierme şi un 
parazit, din care sunt mulţi prin împrejurimi”. În Originea 
speciilor, Darwin a fost atât de impresionat de olm, încât a 
exclamat: „Sunt suprins doar că nu s-au păstrat mai multe 
urme ale vieţii străvechi „. Până în secolul al XIX-lea, în 
Europa s-a dezvoltat o adevărată manie de colecţionare a 
olmilor. Mii de exemplare au fost exportate, unele fiind 
eliberate în peşteri din Franţa, Belgia, Ungaria, Germania, 
Italia şi posibil Anglia. 


Vietatea se găseşte în mod natural în anumite peşteri şi 
ape din Slovenia, Croaţia şi Bosnia-Herţegovina. Populaţiile 
sunt uşor diferenţiate şi nu s-a ajuns încă la un acord 
referitor la câte specii există. În 1994, oamenii de ştiinţă 
au anunţat descoperirea unui olm negru, cu ochi, care 
trăieşte doar în apele subterane dintr-o mică zonă în jurul 


pârâului Doblicica, în regiunea Carniola Albă a Sloveniei. 
Cum a ajuns olmul în Europa rămâne un mister. Familia 
Proteidae, din care face parte, numără doar şase specii, 
dintre care cinci sunt nord-americane. Fosilele sunt rare, 
cele mai vechi fiind găsite în America de Nord şi datând de 
la sfârşitul epocii dinozaurilor. Cele mai vechi fosile din 
Europa au în jur de 23 de milioane de ani vechime.€ 


Un lucru cu care toată lumea este de acord este că olmii 
sunt creaturi bizare. În primul rând, întreaga lor viaţă se 
derulează cu încetinitorul. O serie de 64 de ouă depuse în 
peştera Postojna, din Slovenia, a avut nevoie de patru luni 
să eclozeze, iar puii au ajuns la maturitatea sexuală după 
o perioadă similară speciei umane - în jur de 14 ani. 
Nimeni nu ştie cât de mult trăieşte olmul, dar cel puţin un 
secol pare o presupunere adecvată. Şi pot fi foarte 
rezistenți. Un olm a supravieţuit în captivitate 12 ani fără 
să mănânce. 


Nu ne-am purtat deloc frumos cu olmii. Mai mult de un 
secol, au fost strânşi de colecționari într-un ritm susţinut, 
şi chiar au ajuns să fie folosiţi de fermieri ca hrană pentru 
porci. Astăzi, supraviețuitorii sunt în pericol să fie otrăviţi 
cu metale grele din reziduurile industriale.” Ce mod de a 
trata o comoară naţională! 


Capitolul 15. Minunatul Miocen 


Plasat în timp între acum 23 de milioane şi 5,3 milioane de 
ani în urmă, Miocenul şi-a primit numele de la Charles 
Lyell xk Înseamnă „mai puţin nou” în limba greacă, 
iar Lyell i-a dat acest nume din motivul banal că, după 
părerea lui, supravieţuiseră până în vremuri moderne mai 


puţine specii din Miocen decât din epocile mai recente. 
Datorită climatului favorabil şi diversităţii faunei şi florei, 
Miocenul este, fără îndoială, cea mai încântătoare epocă a 
Europei. Suprafaţa de uscat în creştere, coridoarele de 
migraţie lărgite şi climatul favorabil au contribuit la 
apariţia unei diversităţi de mamifere fără precedent, dintre 
care unele aveau să colonizeze cu succes Asia şi Africa. 
Europa nu mai era doar o destinaţie pentru migranţi, fauna 
ei începea să influenţeze continentele învecinate. 


Dovezile privitoare la viaţa în Miocen nu sunt răspândite 
uniform în Europa. Grecia este neobişnuit de bogată în 
fosile de reptile, în timp ce Spania, Franţa, Elveţia şi Italia 
păstrează registre excepţionale atât din mediul marin, cât 
şi din cel terestru. Elveţia prezintă unele dintre cele mai 
bine păstrate fosile de insecte, iar Germania unele dintre 
fosilele de plante cele mai bogate în informaţii. În contrast, 
Insulele Britanice, care au fost un sprijin de bază când am 
examinat Eocenul şi Oligocenul, nu au aproape deloc fosile 
de mamifere şi de plante de uscat din Miocen. 


Tendinţa de răcire globală, care a început în urmă cu 54 
de milioane de ani, a continuat de-a lungul Miocenului, 
deşi au existat şi unele inversiuni excepţionale. De 
exemplu, în intervalul dintre acum 21 şi 14 milioane de ani 
în urmă, condiţiile au devenit la fel de calde pe cât 
fuseseră în precedentul Oligocen. Când mă gândesc la 
Europa în această fază caldă, îmi imaginez un fel de 
Coastă de Azur pe Sena. In perioadele mai calde, nivelul 
mărilor creştea, aşa că regiunea care este astăzi Parisul se 
afla mult mai aproape de țărm decât în zilele noastre. 
Când încălzirea a ajuns la apogeu, multe din ţinuturile 
joase au fost inundate, recreând un arhipelag de insule ce 
amintea (cu toate că era mult mai conectat) de cel care a 
existat spre sfârşitul epocii dinozaurilor.! 


În ansamblu, însă, tendinţa era spre mai mult uscat şi o 
conectivitate mai mare. În Miocen a început o etapă 
importantă de ridicare a munţilor şi, pe măsură ce se 
înălţau Alpii şi nu numai, uscatul Europei se zguduia, 
provocând erupția vulcanilor în sud şi declanşând, fără 
îndoială, numeroase cutremure. Unii munţi trebuie să se fi 
ridicat cu o viteză uimitoare (din perspectivă geologică): 
analiza izotopică a proporţiilor de apă şi de oxigen a 
dezvăluit că vârfurile cele mai înalte ale Alpilor elveţieni au 
atins altitudinea lor actuală pe la jumătatea Miocenului, în 
urmă cu aproximativ 15 milioane de ani.2 Forţa motrice din 
spatele acestor turbulenţe a fost strânsoarea ca de 
menghină provocată de Africa în deplasarea ei spre nord. 
Şi nu se ridicau doar Alpii. Pe măsură ce pământul se 
ondula, apăreau insule şi lanţuri muntoase noi, separate 
de bazine largi. XXX x 


Unul dintre cele mai remarcabile dintre aceste noi lanţuri 
muntoase a fost Cordiliera Betică, provenită dintr-o insulă 
muntoasă ce încorpora regiunea din jurul actualului oraş 
Cadiz, în sudul Spaniei, Sierra Nevada, Stânca Gibraltar şi 
Sierra Tramuntana din Majorca (unde şi-a găsit refugiu 
broasca-mamoş de Mallorca). Mai la nord, Pirineii au primit 
un impuls ascendent major, la fel şi Apeninii din Italia. lar 
mai departe, spre est, s-au dezvoltat arcuri muntoase din 
Albania direct până în Turcia. 


Multe dintre cele mai faimoase regiuni vulcanice ale 
Europei îşi au originea în Miocen, ca rezultat al împingerii 
unor mari plăci din scoarţa terestră în jos, spre manta, 
unde roca s-a topit şi a devenit magmă. Un arc vulcanic 
important este cel care se întinde din Toscana (Muntele 
Amiata) către Sicilia, unde Etna şi alţi vulcani, printre care 
Stromboli, sunt şi astăzi suficient de activi ca să devină 
atracţii turistice importante. Alte regiuni vulcanice 


potenţial periculoase sunt adormite, inclusiv o zonă întinsă 
la sud de Roma care a erupt ultima dată în urmă cu 
aproximativ 25 000 de ani. O a doua regiune vulcanică 
importantă există în Grecia, unde vulcanii din Methana, 
Santorini şi Nisyros sunt consideraţi activi. In timpul 
Miocenului, activitatea vulcanică era mult mai răspândită, 
cu regiuni vulcanice importante în sudul Franţei, de 
exemplu, în fazele de început şi de final ale epocii. 


O altă trăsătură definitorie a Miocenului european este 
reprezentată de migrațiile ample. După la grande coupure, 
migrațiile est-vest nu au întâmpinat, de obicei, piedici din 
cauza topografiei. Dar s-au deschis coridoare largi de 
migraţie şi între Africa şi Europa, care erau câteodată atât 
de ample încât, în urmă cu aproximativ 12 milioane de ani, 
fauna din Kenya şi cea din Germania au devenit aproape 
identice. 


Vegetaţia Europei a evoluat în continuare, deşi mare parte 
a continentului a rămas dominată de o pădure 
subtropicală bogată în specii din familia  laurului, 
cunoscută ca pădure laurofilă. Dacă vreţi să vedeţi o astfel 
de pădure, trebuie să vizitaţi arhipelagurile de insule 
Madeira şi Canare, din  Macaronesia. Macaronesia 
înseamnă „insulele celor norocoşi” în limba greacă, şi într- 
adevăr sunt insule norocoase, pentru că în ele 
supravieţuieşte până în zilele noastre un fragment din 
Europa străveche. Zona împădurită care apare la 
jumătatea munţilor din Gran Canaria este un bun exemplu, 
fiind dominată de patru specii din familia laurului, inclusiv 
laurul de Canare şi Azore, Ocotea bullata şi un copac 
înrudit cu avocado, toate fiind tipuri străvechi care cresc 
alături de membri ai familiilor abanosului şi măslinului. 


O altă relicvă vegetală care a supravieţuit în Macaronesia 
este legendarul dragonier, a cărui sevă, comercializată ca 
sânge de dragon, era foarte preţuită pe vremuri în 
medicină, ca tămâie sau colorant. Dragonierul nu aparţine 
pădurilor laurofile; el provine dintr-un habitat mai uscat, 
care a început să se stabilească în unele părţi ale Europei 
în timpul Miocenului. Aceste habitate erau mai evidente în 
Peninsula Iberică unde, în urmă cu 15 milioane de ani, 
plante ţepoase din familiile Neurada şi Nitraria, ierburi 
esparto şi mesquite de miere înfloreau în zone aride.? 


Din păcate, pădurile laurofile din Macaronesia sunt lipsite 
aproape în totalitate de animalele care prosperau în 
Miocenul european. Aceasta deoarece insulele 
Macaronesiei au fost la origini vulcani care au răsărit de pe 
fundul oceanului sau fragmente de crustă oceanică 
împinse deasupra suprafeţei apei. Pădurile laurofile 
străvechi trebuie să se fi născut din seminţe aduse de 
păsări sau care au venit plutind pe ocean. Cu o singură 
excepţie importantă, fiinţele terestre nu puteau să 
traverseze marea - şi dacă ai fi fost un marinar 
carthaginez sub comanda lui Hanno Navigatorul, cu câteva 
secole înainte ca Roma să distrugă măreţul tău oraş, ai fi 
putut să vezi cu ochii tăi acele creaturi excepţionale. 


Imaginaţi-vă că sunteţi unii dintre primii oameni care au 
păşit pe pământul legendarei Macaronesia. Anul este în jur 
de 500 î.Hr. şi, atunci ca şi acum, marele pisc din Tenerife 
este atât de înalt, încât este deseori pierdut în nori. Dar, 
spre deosebire de solul uscat şi pietros de astăzi din 
Tenerife, insula pe care o vizitaţi este un paradis înverzit, 
cu copaci plini de păsări, inclusiv canarii ce aveau să 
devină celebri, care nu se sperie când te apropii. Există o 
singură creatură terestră de mari dimensiuni. Cum intraţi 
în pădure, daţi cu ochii de o reptilă uriaşă. Şopârla uriaşă 


de Tenerife, Gallotia goliath, este un erbivor de un metru 
lungime, cu maxilare puternice. 


Astăzi, tot ceea ce ne aminteşte de existenţa ei sunt 
oasele şi un singur cap şi tors mumificate, găsite într-o 
peşteră de lavă. Şopârle aproape la fel de mari, dar 
aparţinând unor alte specii, au trăit în alte regiuni din 
Canare, dar au fost exterminate una câte una când 
oamenii au colonizat insulele şi au adus cu ei prădători, 
cum ar fi câinii şi pisicile. Timp de un secol, s-a crezut că 
aceste şopârle uriaşe nu mai există. Dar apoi, chiar la 
sfârşitul mileniului trecut, a fost redescoperită o populaţie 
remanentă. 


Vreme de peste un secol, s-a crezut că şopârla uriaşă La 
Gomera (Gallotia bravoana) a dispărut. Dar, în 1999, 
biologul spaniol Juan Carlos Rando a descoperit şase 
exemplare care supravieţuiau cu greu pe două stânci 
inaccesibile de pe insulă. Ele găsiseră un refugiu precar 
din calea prădătorilor şi  reuşiseră cumva să 
supraviețuiască multe generații după dispariția semenilor 
lor, care existaseră în număr mare prin insulă. S-a decis 
aducerea câtorva dintre aceşti ultimi supraviețuitori în 
captivitate şi, astăzi, după un dificil program de 
recuperare, există în jur de 90 de şopârle uriaşe La 
Gomera în colonii din captivitate şi din sălbăticie. Poate că 
într-o bună zi, cu puţin ajutor din partea oamenilor, urmaşii 
lor îşi vor reocupa insula natală. 


Şopârlele sunt binecunoscute pentru abilitatea lor de a 
ajunge pe insule, deseori plutind pe resturi de vegetaţie, 
aşa că nu este surprinzător că Gallotia a colonizat 
Macaronesia. Ele fac parte din familia mai largă a 
şopârlelor din Europa, lacertidele, şi se înrudesc cu 
şopârlele de ziduri pe care pe vedem peste tot prin Europa 


temperată. În Insulele Canare trăiesc şi şase specii de 
Gallotia mai mici, de dimensiuni similare şopârlelor de 
ziduri şi care se găsesc în număr mare. Ele sunt speciale 
prin faptul că sunt unele dintre cele mai mici şopârle 
erbivore din lume. 


Biologii arată de multă vreme spre Gallotia uriaşă ca fiind 
un exemplu al tendinței creaturilor de mici dimensiuni de a 
deveni gigantice atunci când sunt izolate pe insule. Dar 
descoperirea întâmplătoare a unor fosile în apropiere de 
Ulm, în Germania, a demonstrat că ipoteza aceasta era 
greşită. Scheletul aproape complet al unei Gallotia 
carnivore, gigantice şi cu o vechime de 22 de milioane de 
ani, a arătat că, atunci când au ajuns în Macaronesia, 
şopârlele trebuie să fi devenit vegetariene, iar multe dintre 
ele au ajuns pitice. 


Imediat după ce laurii Macaronesiei au ajuns în refugiul lor 
insular, pădurile străvechi ale Europei au început să se 
schimbe. Unele dintre cele mai bune dovezi cu privire la 
cele întâmplate provin din Germania, unde trunchiurile 
silicifiate a circa 80 de specii de copaci au fost descoperite 
păstrate în ceea ce odată era o uriaşă lagună la baza 
versanților nordici ai Alpilor în formare. Cu vechimi între 
17,5 şi 14 milioane de ani, ele dezvăluie prezenţa unei 
păduri subtropicale a cărei compoziţie se schimba rapid.5 
În straturile cele mai vechi ale depozitului, tipul cel mai 
abundent de lemn silicifiat provenea de la o rudă a 
mangrovei cu fructe asemănătoare unei ghiulele 
(Xylocarpus granatum). Membre ale familiei mahonului, 
mangrovele cu fructe precum ghiulele le se găsesc astăzi 
în regiunile tropicale de coastă ale Africii, Asiei şi 
Australasiei, extinzându-se până departe în Pacific. 


În mlaştinile din apropiere prosperau palmierii şi o rudă a 
chiparosului chinezesc de  mlaştină, cunoscută ca 
Glyptostrobus europeaus. Unii botanişti sunt de părere că 
fosilele europene de chiparos de mlaştină şi copacul care 
există astăzi în Asia (Glyptostrobus pensilis) sunt identice: 
„este posibil ca arborele care este acum pe cale de 
dispariţie în China să fie chiar specia din Terţiar, 
nemodificată”.s Chiparosul chinezesc de mlaştină are 
frunze căzătoare şi creşte, în mod natural, doar pe 
malurile râurilor şi în mlaştini. Cu un lemn parfumat şi care 
se degradează greu, a fost exploatat aproape până la 
extincţie. 


Pe teren mai ferm, departe de țărm, pe teritoriul actual al 
Germaniei creştea în Miocen o pădure în care se 
amestecau strămoşii fagului şi ai mirtului. Singurul lucru 
pe care nu îl ştim cu certitudine este ce anume îmbrăca 
pantele Alpilor la altitudine, pentru că nu s-au păstrat 
fosile. Dar este rezonabil să presupunem că spre vârfurile 
cele mai înalte, la 3 000 de metri sau mai mult deasupra 
nivelului mării, se forma o floră alpină sau subalpină. 
Astăzi, 250 din cele 4 500 de specii de plante alpine din 
Europa, inclusiv frumuseți ca saxifrage du Mercantour şi 
macul alpin, nu se găsesc în nici o altă zonă, fapt care 
sugerează că ele au trecut printr-o îndelungată evoluţie în 
căminul lor alpin. 


La vremea în care următorul strat de lemn adus de ape se 
depunea pe fundul lagunei germane străvechi, un milion 
sau două de ani mai târziu, clima se răcise şi devenise mai 
uscată. În acest strat, trunchiurile silicifiate arată că rude 
ale salcâmilor şi membri ai familiei laurului dominau o 
pădure foarte diversă, care includea şi dipterocarpul, 
astăzi printre cei mai înalţi copaci în pădurile din Borneo. 
În straturile mai recente, formate într-un climat şi mai rece 


şi mai uscat, predomină stejarii şi laurii, pe când în 
sedimentele cele mai recente (datând de acum 
aproximativ 14 milioane de ani), dominanţi sunt arborii 
înrudiţi cu salcâmul (Robinia) şi Dichrostachys, membri ai 
familiei acacia similari cu mimoza sunătoare. 


Aceste schimbări ale vegetației - de la pădurile tropicale 
perene la speciile cu frunze căzătoare şi tipurile adaptate 
unui climat mai uscat - ilustrează în parte complexitatea 
schimbărilor petrecute în flora Europei de-a lungul celor 18 
milioane de ani ai Miocenului. Povestea este dusă mai 
departe de flora fosilizată de o bogăţie excepţională din 
sud-vestul României. Datând de acum 13 milioane de ani, 
fosilele amintesc de o vegetaţie asemănătoare în linii mari 
celei din Europa contemporană, dar mult mai bogată. 
Pădurile mixte de stejari şi de pini au crescut pe malurile 
unui lac străvechi, întrepătrunse din loc în loc cu fagi, ulmi, 
arţari, carpeni şi unele specii din familia laurului. Pe 
terenurile mlăştinoase prosperau chiparoşii, pe lângă sălcii 
şi plopi. În ansamblu, această vegetaţie amestecată de 
pini, conifere şi foioase aminteşte de pădurile care încă 
mai cresc în estul Asiei şi al Americii de Nord, dar includea 
şi specii care domină şi azi pădurile României. Acest tip de 
floră fosilă, prezentă în multe depozite din Miocenul târziu 
şi din Pliocen în Europa, este cunoscut ca geofloră arcto- 
terţiară. 


O caracteristică ciudată a pădurilor din Europa la vremea 
în care se formau depozitele de fosile din Germania şi 
România este apariţia bruscă a arborelui ginkgo. Deşi era 
cunoscut din epoca dinozaurilor, el pare să fi dispărut din 
Europa cam în perioada impactului cu asteroidul sau 
imediat după aceea, aşa că reapariţia lui 40 de milioane 
de ani mai târziu este surprinzătoare. Dar condiţiile din 
Miocenul european îi erau clar favorabile, aşa că, pentru o 


vreme, ginkgo a prosperat aici.” Ginkgo european nu era 
chiar identic cu ginkgo actual, care creşte natural doar 
într-o mică regiune din munţii Chinei, dar era foarte 
apropiat. Ginkgo din Europa pare să fi dispărut acum 2,6 
milioane de ani, puţin înainte de debutul epocilor glaciare, 
unele din ultimele dovezi ale prezenţei lui provenind din 
România. Recenta lor întoarcere în Europa, ca arbori 
decorativi stradali sau de grădină, ar trebui salutată ca 
întoarcerea unui băştinaş. 


La sfârşitul Miocenului, în urmă cu aproximativ 5 milioane 
de ani, ridicarea munţilor, scăderile dramatice de 
temperatură şi coborârea nivelului mărilor au creat o 
Europă foarte asemănătoare topografic cu Europa de azi. 
Răcirea a dus totodată la extincţia unor specii sensibile la 
frig din flora europeană, iar păşunile, zonele aride cu 
arbuşti şi flora alpină au devenit bine definite. O 
importanţă deosebită pentru istoria propriei noastre specii 
a avut-o amestecul de savană şi pădure care apăruse pe 
zone întinse din sud-estul Europei - unde se află astăzi 
Grecia şi Turcia. 


Capitolul 16. Un bestiar din 
Miocen 


În unele perioade din Miocen, fauna europeană a fost 
aproape la fel de bogată şi de diversă cum este cea care 
se găseşte astăzi în estul Africii. Aceste creaturi au lăsat o 
arhivă abundentă de fosile, care uneori este uimitor de 
variată, indicând totodată schimbări rapide. Rinocerii au 
venit în Europa în timpul Eocenului, dar diversitatea lor a 
rămas moderată până la începutul Miocenului. Apoi, în 


perioada dintre acum 23 şi 20 de milioane de ani, a apărut 
un mozaic de habitate capabil să susţină până la şase 
specii coexistente - inclusiv micul Pleuroceros (cântărea 
doar o jumătate de tonă), care avea două coarne la 
capătul botului. Acesta era însă doar începutul proliferării 
rinocerilor în Europa: în urmă cu 16 milioane de ani, 
numărul speciilor de rinocer din Europa crescuse la 15, în 
parte datorită evoluţiei locale şi în parte prin sosirea unor 
migranti dinspre Asia. Totuşi, la fel ca în vremurile mai 
vechi, nu au coexistat mai mult de cinci sau şase specii.! 


Chalicotherele sunt unele dintre cele mai stranii mamifere 
care au trăit vreodată. Erau perissodactili - înrudite cu caii, 
rinocerii şi tapirii - iar dacă nu ai fi văzut din ele decât 
capul, le-ai fi putut lua drept nişte cai mai ciudaţi. Dar 
corpul era asemănător cu cel al unei gorile, iar membrele 
se terminau cu nişte gheare uriaşe, ascuţite. Amestecul de 
trăsături este atât de bizar, încât paleontologii nu şi-au dat 
seama secole de-a rândul că fosilele diferitelor părţi ale 
corpului provin de la un singur tip de animal. 


Chalicotherele au apărut în Asia în urmă cu aproximativ 46 
de milioane de ani şi s-au răspândit rapid către America de 
Nord, apoi în Europa, migraţia lor urmând drumul mai lung 
şi ocolit, prin podul de uscat din Marea Bering şi Coridorul 
De Geer.? În timpul Miocenului, în Europa s-a produs o 
adevărată explozie evoluționistă a chalicotherelor, cu nu 
mai puţin de cinci genuri care existau în acelaşi timp. Cel 
mai ciudat dintre toate era anisodonul. Locuitor al 
Miocenului european târziu, avea în jur de 1,5 metri 
înălţime la umăr şi cântărea aproape 600 de kilograme. 
Capul lui, asemănător cu al calului, era agăţat la capătul 
unui gât lung, aproape ca al unui okapi din zilele noastre, 
care ieşea dintr-un corp aşezat pe membre lungi şi solide, 
cele din faţă mai lungi decât cele din spate, fapt care îi 


dădea o postură înclinată ca a unei gorile. Şi tot la fel ca o 
gorilă, anisodonul mergea pe încheieturi, îndoindu-şi 
degetele spre interior ca să-şi protejeze ghearele ascuţite. 
Se hrănea cu frunze şi cu seminţe, cu nuci şi cu fructe tari, 
atât de dure încât cojile îi toceau dinţii într-o măsură 
extraordinară.* Dintr-o perspectivă ecologică, era replica 
europeană la leneşul terestru din America de Sud şi la 
gorilele din Africa. 


Chalicotherele au dispărut din Europa în urmă cu câteva 
milioane de ani, dar o linie de evoluţie a supravieţuit în 
pădurile din sudul Asiei până acum 780 000 de ani, aşa că 
trebuie să fi fost o imagine familiară pentru Homo erectus. 
Dacă aş căpăta puterea divină de a readuce la viaţă o 
singură creatură din cimitirul naturii, aceasta ar fi 
anisodonul, un animal atât de misterios pentru mine, încât 
pare desprins dintr-o poveste. 


Ne gândim deseori la girafe ca fiind africane, dar în 
realitate originile lor sunt în Asia, de unde au migrat spre 
Europa şi Africa.* Animalele dintr-un grup dispărut, 
cunoscute ca sivathere, erau foarte mari şi aveau pe cap 
coarne asemănătoare antilopelor. Ele arătau probabil ca 
nişte okapi uriaşe, cu coarne. Sivatherele au dispărut 
acum 2 milioane de ani, dar alte girafide, printre care 
strămoşii okapi şi ai girafelor de azi au prosperat. Cele mai 
numeroase girafe din Miocenul european aparţineau 
genului Palaeotragus, despre care se crede că au dispărut 
în urmă cu 5 milioane de ani. Până în 2010, Palaeotragus 
nu interesa aproape pe nimeni în afara specialiştilor în 
fosile de girafe, dar în acel an doi paleontologi, Graham 
Mitchell şi John Skinner, au anunţat că ele nu dispăruseră 
deloc. Ei considerau că supravieţuiau încă în pădurile de 
munte din Africa centrală - sub formă de okapi.5 


Ipoteza lor este respinsă de mulţi oameni de ştiinţă, dar 
afirmaţia că o creatură presupus dispărută din Europa ar fi 
supravieţuit în junglele Africii centrale este uimitoare. 
Okapi, cu blana lor catifelată, violacee cu dungi albe, sunt 
probabil cele mai frumoase mamifere de pe Pământ. Dacă 
originea lor este într-adevăr în Europa străveche sau chiar 
dacă sunt un înlocuitor ecologic pentru o specie de atunci, 
entuziaştii repopulării cu faună sălbatică îl vor putea 
readuce acasă, într-o Europă viitoare, încălzită de efectul 
gazelor de seră produse de om. 


Întâmplător, Michael şi Skinner au adus informaţii noi, 
surprinzătoare, şi despre originea girafelor cu gât lung din 
zilele noastre. Acest grup, au susţinut ei, a evoluat 
probabil în Europa în urmă cu 8 milioane de ani, după care 
s-au răspândit în Asia (unde au dispărut) şi în Africa. 
Originare din Europa, girafele cu gât lung vor fi probabil şi 
ele, într-o bună zi, luate în calcul pentru reintroducerea lor 
în jurul Mediteranei. 


Bovideele includ o varietate uriaşă de rumegătoare 
(mamifere rumegătoare şi biongulate), de la antilope până 
la oi şi vite, fiind unul dintre cele mai diversificate şi mai 
de succes grupuri de mamifere mari care a existat 
vreodată. Originile lor se află în Miocenul timpuriu, când s- 
au desprins de strămoşii cerbilor şi ai girafelor. Cea mai 
vechie bovidă cunoscută, Eotragus, era de mărimea unui 
câine şi trăia în pădure. A evoluat în Eurasia, coarnele ei 
scurte şi drepte, precum şi alte oase fiind găsite în 
sedimente vechi de 18 milioane de ani, din China până în 
Franţa.“ Nu mult după aceea, în Eurasia au apărut şi alte 
bovidee (inclusiv vite şi specii înrudite). 


Antilopele au apărut în Europa acum 17-18 milioane de 
ani, cele mai vechi fosile (Pseudoetragus) fiind găsite în 


Austria şi în Spania. Răspândirea lor în Africa şi Asia - în 
urmă cu 14 milioane de ani - este o poveste europeană de 
succes. Caprinele (un grup care include capra, oaia şi 
ibexul) au apărut acum circa 11 milioane de ani fie în 
Africa, fie în Europa, cele mai vechi fosile fiind găsite în 
Africa şi în Grecia. Dată fiind extinderea de acum 10 
milioane de ani a zonelor acoperite cu iarbă, toate aceste 
bovidee - care sunt foarte bine adaptate extragerii 
nutrienţilor din această resursă fibroasă - s-au diversificat 
rapid. 


Elefanții îşi au originea în Africa şi au sosit în Europa acum 
17,5 milioane de ani, probabil trecând mai înainte prin 
Asia.” Primii care au ajuns în Europa aparţineau unei familii 
acum dispărute, cunoscute ca gomphothere - creaturi 
primitive, cu patru colţi. Acestea au dispărut din 
majoritatea locurilor în urmă cu 2,7 milioane de ani, când 
alte specii de elefanţi au apărut în Africa şi s-au răspândit 
pe scară largă. Unele au supravieţuit însă în America de 
Sud până la sosirea oamenilor, acum circa 13 000 de ani: 
în termeni geologici, am ratat gomphoterele la mustață. 


În urmă cu 16,5 milioane de ani, pe țărmurile Europei au 
sosit alte două tipuri de elefanţi - dinoterii şi mastodonţii. 
Prodeinotherium (un dinoteriu) era cam de mărimea 
elefantului asiatic din zilele noastre, dar trompa lui era 
similară ca mărime şi funcţionare cu cea a tapirului. li 
lipseau colții superiori, dar avea în schimb pe maxilarul 
inferior o pereche de colţi îndreptaţi în jos, care îi foloseau 
probabil la cojirea scoarţei de pe copaci. De-a lungul 
Miocenului, dinoterii din Europa au devenit enormi, unele 
exemplare atingând greutatea de 15 tone - fapt care a 
făcut din ele cele mai mari mamifere terestre care au 
existat vreodată. Mastodonţii semănau cu elefanții din 
zilele noastre, dar cuspizii molarilor lor semănau cu nişte 


mamele (numele înseamnă dinte-mamelă), cel puţin în 
imaginaţia unor savanţi din secolul al XIX-lea. Ei au 
dispărut din Eurasia în urmă cu 2,7 milioane de ani, dar au 
supravieţuit până acum 13 000 de ani în America de Nord. 


Cervidele avansate - specia cu coarnele ramificate, pe 
care le schimbă anual - erau prezente şi ele în Eurasia în 
urmă cu aproape 14 milioane de ani. Una dintre specii, 
Dicrocerus, avea să dea naştere la două linii de evoluţie 
foarte importante de cerbi cu coarne, capreoline şi 
cervine. În categoria capreolinelor intră căprioarele, elanul, 
renul şi cele mai multe specii de cerb nord-americane (cu 
excepţia notabilă a wapitiului). Cervinele includ muntiacul, 
cerbul roşu şi elanul american, cerbul lopătar şi elanul 
irlandez acum dispărut, ca şi numeroase specii asiatice, 
printre care milu (cerbul lui Père David) şi chitalul. 


Cervinele sunt, fără îndoială, cea mai de succes poveste a 
mamiferelor europene: cel mai vechi tip, Cervavitus, a 
apărut acum 10 milioane de ani în Europa. Aproximativ 3 
milioane de ani mai târziu, se răspândiseră până în estul 
Asiei, iar cervinele erau pe cale să devină cele mai 
numeroase erbivore mari din Eurasia.8 Când şi-au dat 
seama că originea cervinelor era în Europa, cercetătorii au 
fost uimiţi, unul dintre ei scriind: „Europa ar fi trebuit să fie 
mai degrabă o fundătură [în termeni de migraţie] decât o 
zonă cu o diversificare evoluționistă normală”. 


Caii din genul Hipparion (cai cu trei degete) au migrat din 
America de Nord spre Europa în urmă cu 11,1 milioane de 
ani - una dintre puţinele specii cu o migraţie reuşită la 
vremea respectivă. Sosirea lor marchează începutul 
perioadei  valesiene în Europa - o subdiviziune a 
Miocenului.10 Fosilele lor se găsesc din abundență şi oferă 
o modalitate simplă de datare a depozitelor. Asemănători 


în linii mari, ca înfăţişare, cu caii din zilele noastre, ei 
cântăreau pe jumătate cât aceştia şi aveau încă două 
degete mici laterale, terminate cu copită, la fiecare picior. 
Arealul cailor se limitase zeci de milioane de ani la 
America de Nord, dar acum puteau să migreze pentru că 
un val de frig a dus la extinderea calotei Antarcticii şi, cu 
atât de multă apă îngheţată la poli, nivelul mării a scăzut 
cu 140 de metri, deschizând un pod de uscat peste 
Strâmtoarea Bering.!! În Eurasia nu existase nimic similar 
cailor, iar ei au umplut cu repeziciune nişa ecologică 
liberă. 


Bizarii câini-urşi şi urşi-câini din Oligocen rezistaseră în 
Miocenul european, ca şi nimravidele, acei prădători 
primitivi cu dinţi-sabie. Strămoaşa tuturor felinelor de 
astăzi, Felis attica, de mărimea unui râs, cutreiera acum 
12 milioane de ani prin pădurile vechii Grecii şi în alte părţi 
din Eurasia, iar felinele cu dinţi-sabie se înmulţeau şi ele. +? 
Depozitele de fosile scoase la lumină de săpăturile miniere 
de la Cerro de los Batallones, lângă Madrid, dezvăluie 
detalii din evoluţia lor.!3 Depozitele datează între acum 
11,6 şi 9 milioane de ani în urmă şi se găsesc în prăpăstii 
subterane şi peşteri. Majoritatea oaselor provin de la 
carnivore, arătând că respectivele cavităţi funcţionaseră 
ca nişte capcane naturale, care atrăgeau victimele cu 
mirosul corpurilor în putrefacție. O descoperire inedită în 
acest sit au reprezentat-o oasele unei specii dispărute de 
panda roşu. 


De la Batallones au fost recuperate craniile complete ale 
câtorva tipuri primitive de feline cu dinţi-sabie, inclusiv un 
exemplar timpuriu din linia de evoluţie a smilodonului şi 
un tip primitiv de felină cu colţi de tip pumnal. Strămoşul 
smilodonului avea dimensiunile unui leopard, pe când 
felina cu colţi încovoiaţi era deja de mărimea unui leu.14 


Strămoşul smilodonului avea picioare scurte şi un corp ca 
de buldog. Masculii şi femelele erau cam de aceeaşi 
mărime, fapt care sugerează că erau vânători solitari de 
ambuscadă. Felinele cu colţi încovoiaţi aveau spatele oblic 
precum hiena pătată şi erau probabil alergători excelenți. 
Masculii erau mult mai mari decât femelele şi probabil 
aveau teritorii proprii care se suprapuneau cu cele ale 
câtorva femele, la fel ca tigrul actual. 


Cele mai mari feline cu dinţi-sabie, care au supravieţuit 
până acum 13 000 de ani în America de Nord, puteau 
ucide elefanţi tineri. Nu se ştie cu certitudine cum îşi 
foloseau caninii superiori, dar aceştia erau deseori rupţi, 
sugerând lupte violente cu prada. Unii cercetători 
consideră că foloseau caninii pentru a secţiona arterele de 
la gât; alţii cred că felinele cu colţi-sabie îşi omorau 
victimele spintecându-le. Cu astfel de colţi le era probabil 
greu să apuce cu gura bucăţi mari de carne, iar incisivii 
mari şi ascuţiţi erau folosiţi ca să smulgă bucăţi din pradă. 
Aveau şi nişte limbi aspre, acoperite cu excrescenţe 
osoase, precum leii, ca să desprindă muşchii de pe oase. 


Hienele au evoluat în Eurasia în timpul Miocenului din 
strămoşi care semănau cu dihorii. Ele s-au separat în două 
tipuri - unele capabile să sfărâme oase şi altele care 
alergau rapid, asemănătoare câinilor. Aceste hiene 
similare câinilor erau extrem de numeroase în Miocenul 
european, fosilele lor găsindu-se în număr mai mare decât 
ale tuturor celorlalte carnivore în unele depozite de acum 
15 milioane de ani. Dar în intervalul cuprins între acum 5 
şi 7 milioane de ani în urmă, o schimbare a climei şi 
posibila concurenţă cu primii câini care au ajuns în Europa 
le-au provocat declinul. Astăzi, singura  hienă 
asemănătoare câinelui este lupul tuku din Africa, care se 
hrăneşte cu termite. Hienele care sfărâmă oase au devenit 


principalii „gunoieri” din Eurasia - rol pe care continuă să îl 
joace şi în Africa şi Asia de azi. Succesul lor pare să se fi 
datorat parţial unui parteneriat cu felinele cu colţi-sabie, 
pentru că aceste două tipuri de carnivore au prosperat 
împreună. Felinele cu colţi-sabie nu puteau să sfărâme 
oasele, aşa că hienele se hrăneau probabil cu resturile 
rămase după ce se săturau felinele. 


Dar unde erau câinii? Aceştia erau încă la un continent 
distanţă - în America de Nord, aşteptând o punte de uscat 
adecvată ca să treacă în Eurasia. Acum între 7 şi 5 
milioane de ani, tocmai când lua sfârşit Miocenul, un 
membru al familiei câinilor de dimensiunea unui şacal, 
aşa-numitul Eucyon, a făcut traversarea şi s-a răspândit 
rapid.15 Au dispărut însă la scurt timp după aceea şi a fost 
nevoie de o nouă migraţie, acum circa 4 milioane de ani, 
ca să aducă în Eurasia specii noi de canide mai mari: iar 
câinii aceştia aveau să reziste. 


Din Miocen până la începutul Pleistocenului, prin câmpiile 
Europei de Est colindau struţii. Cu excepţia unei singure 
specii de mici dimensiuni din Moldova, ei aparţineau cu 
toţii unei singure specii, Struthio asiaticus, foarte 
asemănătoare struţilor de azi, dar mai grei. Este o enigmă 
ştiinţifică faptul că, în timp ce oasele fosilizate arată la fel, 
s-au găsit trei tipuri distincte de ouă de struţ fosilizate. 
Cariama - nişte prădători tereştri de un metru înălţime 
care astăzi mai există doar în câmpiile din America de Sud 
- se plimbau în Miocen pe câmpiile Franţei, iar papagalii îşi 
găsiseră un cămin în Germania. Multe dintre celelalte 
păsări care populau Europa în Miocen sunt foarte 
asemănătoare cu ceea ce se poate vedea în Europa zilelor 
noastre. 


Vedem ţestoasele gigant ca pe nişte locuitori ai insulelor, 
dar în trecut se găseau chelonieni uriaşi pe toate 
continentele şi au prosperat în Miocenul european. În 
Grecia şi în Bavaria s-au găsit oase de piton din Miocen, iar 
o carieră din Wallenreid, în Elveţia, a furnizat cel mai vechi 
colţ de şarpe veninos din lume.16 Studierea unui colţ ceva 
mai recent găsit în sudul Germaniei a arătat că dinţii 
aceştia erau folosiţi pentru injectarea veninului, în acelaşi 
mod în care îşi folosesc colții şerpii veninoşi actuali.17 


Choristeranii erau nişte reptile asemănătoare cu crocodilii, 
cu fălci lungi şi înguste cu care prindeau peşte. Ca aspect 
şi comportament, ei semănau probabil cu gharialul din 
India, dar nu erau deloc înrudiţi cu crocodilii. În ciuda 
numeroaselor cercetări, poziţionarea choristeranilor în 
arborele evoluţiei rămâne incertă. Dar originea lor pare să 
fi precedat evoluţia dinozaurilor. În Miocen, ei erau deja 
fosile vii, unice în Europa. Când savanții au descoperit 
oasele unui choristeran primitiv în depozite de fosile de 20 
de milioane de ani vechime din Franţa şi Cehia, au fost 
foarte surprinşi, descriind creatura ca având o „evoluţie 
fantomatică” de 11 milioane de ani - pentru că nu sunt 
cunoscute deloc fosile de choristerani dintre acum 31 şi 20 
de milioane de ani. Ei au denumit fosila Lazarussuchus, 
deoarece părea să se fi ridicat din morţi.:8 Nu ştim cât a 
mai trăit Lazăr după învierea lui, dar aparent 
Lazarussuchus nu a rezistat prea mult la lumina soarelui, 
pentru că este ultima dată când mai auzim de această 
venerabilă linie de evoluţie reptiliană. 


Capitolul 17. Extraordinarele 
maimuțe ale Europei 


Maimuţele par o ciudeţenie în Europa de azi, însă vreme 
de 12 milioane de ani, în timpul Miocenului, continentul a 
jucat un rol crucial în evoluţia lor. Familia maimuţelor 
(Hominidae) include linia de evoluţie a omului, 
urangutanii, gorilele şi cimpanzeii. Descoperiri foarte 
recente au arătat că primii hominizi, primele maimuțe 
bipede şi probabil primele gorile au evoluat cu toatele în 
Europa. Acest lucru nu l-ar fi surprins pe Charles Darwin, 
care în urmă cu peste 100 de ani specula că maimuțe 
„aproape la fel de mari ca un om... au existat în Europa în 
Miocenul târziu; şi dintr-o perioadă atât de îndepărtată, 
Pământul a trecut cu siguranţă prin schimbări majore şi a 
fost timp din belşug pentru migraţie la scara cea mai 
amplă”.! 


Ultimii strămoşi comuni ai maimuţelor din Lumea Veche şi 
ai maimuţelor mari au fost nişte creaturi care se le 
semănau, numite pliopihtecoide. Acestea erau probabil 
originare din Asia, dar s-ar fi răspândit repede în Europa şi 
Africa.? Pliopithecoidele au rezistat în Europa, Asia şi Africa 
multă vreme după ce au apărut primele maimuțe 
adevărate în Lumea Veche, iar fosila uneia dintre ele era 
specimenul la care se referea Darwin. A fost descoperită în 
anii 1820 de muncitorii care lucrau într-o mină din 
Eppelsheim, în apropiere de Mainz, în Germania. Femurul 
a fost găsit într-un depozit ce conţinea rămăşiţele unor 
fiinţe demult dispărute şi era lung şi drept, cu o mică 
articulaţie la şold. În ansamblu semăna atât de mult cu 
osul uman, încât unii savanţi din secolul al XIX-lea au 
afirmat că trebuie să fi aparţinut unei fetiţe. 


Această descoperire remarcabilă a fost ignorată sistematic 
de George Cuvier. Unul dintre dictoanele lui - care nu a 
trecut testul timpului - era l'homme fossile n'existe plus 
(nu există fosile umane).? Luteran convins, el respingea 


orice noţiune de evoluţie şi propunea, în schimb, o teorie a 
catastrofelor şi a re-creaţiilor, mai compatibilă cu Biblia. 
Oamenii apăreau doar în ultimul ciclu de creaţie, a 
postulat Cuvier, explicând astfel absenţa fosilelor umane 
în rocile mai vechi. Deşi Cuvier a reuşit să ignore femurul 
inoportun, spre sfârşitul secolului al XIX-lea acesta a fost 
studiat şi denumit Paidopithex rhenanus. Astăzi se crede 
că el provine de la un pliopithecoid care a supravieţuit 
până târziu, în urmă cu circa 10 milioane de ani.* 


Studiile genetice arată că ultimul strămoş comun al 
maimutelor umanoide şi al celor din Lumea Veche a trăit în 
urmă cu aproximativ 30 de milioane de ani. Dar cele mai 
vechi fosile, descoperite în Tanzania, au o vechime de 
doar 25,2 milioane de ani.” Cea mai veche maimuţă, 
Rukwapithecus, a fost cunoscută printr-o bucată de 
maxilar, iar prima maimuţă din Lumea Veche, 
Nsungwepithecus, printr-o bucată de maxilar în care s-a 
păstrat un singur molar. Cercetătorii estimează că 
Rukwapithecus cântărea în jur de 12 kilograme, pe când 
Nsungwepithecus era puţin mai mică. In afară de asta, nu 
se ştie aproape nimic despre aceşti strămoşi importanţi. 
Suprafamilia de maimuțe căreia i-a dat naştere 
Rukwapithecus este cunoscută sub numele de Hominoidea 
(şi include gibonii, dar şi urangutanii, gorilele, cimpanzeii 
şi oamenii). Există mai multe deosebiri între hominoide şi 
maimuțe, cea mai izbitoare fiind lipsa cozii. Maimuţele 
umanoide au păstrat totuşi oasele cozii, care au evoluat 
însă într-o structură internă, curbată, cunoscută drept 
coccis. Deoarece maimuţele umanoide şi cele din Lumea 
Veche au numeroase similarități, identificarea unui dinte 
sau os fosilizat ca provenind de la o maimuţă umanoidă 
este în mod necesar speculativă. Dar un coccis fosilizat 
este o dovadă incontestabilă. 


De milioane de ani, Africa îşi forţa drumul spre nord. 
Vorbim deseori despre deriva continentelor, dar termenul 
este prea pasiv: continentele împing, ridică sau sfărâmă 
orice le stă în cale. În urmă cu aproximativ 19 milioane de 
ani, Africa a început să se rotească în sens antiorar, 
îngustând Marea Tethys în regiunea în care se află astăzi 
Peninsula Arabică. Trebuie să fi venit o zi în care nisipul a 
atins nisipul. Grandioasa Mare Tethys a fost separată, iar 
în locul ei s-a format un pod de uscat care a legat Africa de 
sectorul turcesc al Europei. Este posibil ca elefanții să fi 
trecut înot Marea Tethys îngustată înainte de apariţia 
podului, dar maimuţelor nu le place deloc regatul lui 
Neptun: ele au aşteptat până au putut să păşească pe 
nisipul uscat - sau poate până au găsit o trecere prin 
frunzişul pădurii. 


Maimuţa umanoidă fosilă Ekembo (inclusă anterior în clasa 
Proconsul), din Kenya, a trăit între acum 19,5 şi 17 
milioane de ani. Semăna în linii mari cu maimuţele, dar 
probabil că îi lipsea coada.******** În urmă cu aproximativ 
17 milioane de ani, maimuțe umanoide asemănătoare cu 
Ekembo au colonizat Europa şi au trecut printr-o fază de 
evoluţie rapidă, transformându-se în  griphopitheci. 
Griphopithecii sunt cei mai vechi hominizi, iar apariţia lor 
în Europa cu cel puţin un milion de ani mai devreme decât 
în Africa sugerează că familia noastră îşi are cel mai 
probabil originile în Europa - şi nu în Africa, aşa cum s-a 
presupus multă vreme. Acum 16,5 milioane de ani, Marea 
Tethys s-a deschis din nou şi a izolat griphopithecii din 
Europa. Ei au continuat să evolueze în izolare până în 
urmă cu 15 milioane de ani, când s-a redeschis calea pe 
uscat spre Africa, permițându-le să ajungă pe acest 
continent şi să se stabilească acolo.6 


Cu o vechime de 15 milioane de ani, africanul Equatorius 
era un migrant recent, fiind foarte asemănător cu 
griphopithecul european, deşi mai terestru totuşi. Ruda lui 
contemporană Nacholapithecus (şi el african) furnizează 
cea mai timpurie dovadă fără echivoc a caracteristicii 
esenţiale a maimuţelor umanoide - coccisul.7 Începând de 
acum 13 milioane de ani, fosilele de maimuțe umanoide 
încep să se împuţineze în Africa, iar acum 11 milioane de 
ani dispar cu totul. Se găsesc din abundență fosilele altor 
animale, ceea ce face să pară că maimuţele umanoide s- 
au stins în Africa, probabil din cauza competiţiei cu 
celelalte maimute din Lumea Veche. 


Poate să pară un paradox că aceste maimuţele au reuşit 
să le întreacă pe cele umanoide. Dar dacă facem 
abstracţie de specia umană şi ne întrebăm cine s-a 
descurcat mai bine în termeni de evoluţie, maimuţele 
umanoide sau cele din Lumea Veche, răspunsul este clar. 
In zilele noastre există în jur de 140 de specii de maimuțe 
din Lumea Veche, distribuite din munţii îngheţaţi ai 
Japoniei până în Bali şi de la Capul Bunei Speranţe până în 
Gibraltar. Prin contrast, maimuţele umanoide numără doar 
25 de specii, care, cu excepţia noastră, sunt, în general, 
locuitori destul de scumpi la vedere ai pădurilor tropicale 
din Africa şi Asia. Într-adevăr, maimuţele din Lumea Veche 
le-au dislocat pe cele umanoide din diverse habitate 
pentru multe milioane de ani, aşa că maimuţele umanoide 
care au supravieţuit până azi sunt în general specii mari, 
care prin mărirea dimensiunilor corpului au evitat 
competiţia cu celelalte maimuțe mult mai eficiente. 


Pare foarte probabil ca, în urmă cu 13 milioane de ani, 
chiar înainte de marele declin al maimutelor umanoide 
africane,  Nacholapithecus, sau o altă specie foarte 
asemănătoare, să fi folosit un pod de uscat apărut pentru 


scurt timp ca să treacă din Africa în Europa. Unii migratori 
nu au rămas însă în Europa, ci au trecut mai departe în 
Asia, unde, în intervalul dintre acum 13 şi 10 milioane de 
ani, au dat naştere unui urangutan ancestral. Maimuţele 
umanoide care au rămas în Europa au prosperat, pentru 
că principalii lor competitori, maimuţele din Lumea Veche, 
nu au ajuns în Europa decât acum 11 milioane de ani şi nu 
s-au răspândit pe scară largă decât acum 7 milioane de 
ani. Probabil că mediul european, sezonier, a fost în 
dezavantajul lor. 


Capitolul 18. Primele maimuțe 
cu postură verticală 


Există puţine dovezi privind migrațiile mamiferelor între 
Europa şi Asia, şi chiar şi mai puţine în cazul Africii, între 
acum 13 şi 10 milioane de ani. În această perioadă, printre 
maimuţele umanoide ale Europei se produceau schimbări 
importante.! Povestea acestei transformări este spusă cel 
mai bine de oasele unui catalan străvechi, ale unui ungur 
şi ale unui grec. Acum 10 milioane de ani, într-o fâşie de 
apă pe locul căreia este astăzi groapa de gunoi de la Can 
Llobateres, lângă oraşul Sabadell din Catalonia, începeau 
să se acumuleze oasele unor creaturi ce includeau rinoceri 
străvechi, veveriţe zburătoare, cai şi antilope. În vara 
anului 1991, paleoantropologii David Begun şi Salvador 
Moyă-Solă au început să caute acolo fosile. Ignorând 
duhoarea, şi-au înfipt aproape simultan târnăcoapele în 
sedimente şi, spre uimirea lor, au scos la lumină craniul 
unei maimuțe străvechi. 


De-a lungul câtorva ani, din argilă a fost dezgropat 
scheletul parţial al unei creaturi extraordinare numite 
Hispanopithecus crusafonti (maimuța umanoidă hispanică 
a lui Crusafonti). Oasele compuneau cel mai complet 
schelet de hominid descoperit vreodată în Europa. 
Oasele membrelor au arătat că Hispanopithecus se 
deplasa oarecum asemănător cu cimpanzeii şi gorilele. Dar 
surpriza a venit când savanții i-au examinat cavitățile 
sinusale, care erau mari şi de o formă întâlnită doar la 
gorile, cimpanzei şi oameni. judecând după sinusurile lui, 
Hispanopithecus crusafonti este cel mai vechi hominid 
(grup care include toate maimuţele umanoide, cu excepţia 
urangutanilor) cunoscut. 


Oasele unui al doilea specimen important au fost 
dezgropate dintr-o mină de fier de lângă oraşul 
Rudabânya, în Ungaria. Sedimentele de acolo s-au depus 
pe fundul şi în jurul Lacului Panonic, o suprafaţă de apă 
care între acum 10 şi 9,7 milioane de ani era de 
dimensiunea Marilor Lacuri din America de Nord. Condiţiile 
neobişnuite de la Rudabânya au permis surprinderea ca 
într-o fotografie a unui întreg ecosistem. 


Să ne mai îmbarcăm o dată în maşina timpului şi să 
vizităm ţinutul minunat care era Ungaria acum 10 milioane 
de ani. Ajungem pe seară, într-o lume plină de umezeală şi 
de verdeață. Primul lucru pe care îl remarcăm este corul 
vieţuitoarelor, în amurg. Sunetele rațelor, fazanilor, 
corbilor, broaştelor şi insectelor umplu aerul şi se aude 
fâlfâitul primilor lilieci. Locul arată mai degrabă ca 
Louisiana din zilele noastre, decât ca Europa Centrală. 


O aversă de scurtă durată - una din multele din acest loc, 
unde cad cel puţin 1,2 metri de ploaie pe an - a făcut ca 
pământul să fie noroios. leşim din maşina timpului şi 


deranjăm un animal mare. Este un tapir, care a ieşit din 
apă şi urmăreşte cărarea lăsată de un elefant uriaş - un 
dinoteriu - ai cărui colţi inferiori au jupuit scoarţa de pe 
copacii aflaţi de o parte şi de alta a potecii. Un grup 
amestecat de calicothere, rinoceri şi cai se hrănesc în 
pădure, la distanţă pândiţi de un nimravid cu dinţi-sabie şi 
de o hienă. Diversitatea mamiferelor este uimitoare, fiind 
prezente mai bine de 70 de specii, inclusiv chiţcani, 
cârtiţe, lilieci, pliopitheci, iepuri, numeroase rozătoare, 
inclusiv anomaluride (nişte fiinţe ciudate, care seamănă cu 
veveriţele, dar au solzi pe coadă, şi care pot fi văzute şi în 
zilele noastre în centrul Africii), castori şi o varietate 
deosebită de carnivore.? 


Atraşi de orăcăit, ne aplecăm şi ne uităm în stuful care 
creşte pe lângă o băltoacă, unde vedem două feluri de 
broaşte. Ridicăm una dintre broaştele mici şi o întoarcem 
pe spate, ca să-i dezvăluim modelul viu colorat în galben şi 
negru de pe burtă. Când facem asta, creatura îşi ia poziţia 
defensivă caracteristică, ridicându-şi picioarele bine 
întinse deasupra botului ca să creeze remarcabila iluzie că 
dosul ei ar fi, de fapt, capul. 


Broaştele din specia mai mare sunt uriaşe. Seamănă 
foarte puțin cu singurii lor urmaşi care au supraviețuit 
până în zilele noastre, broaştele pictate Hula din Israel. 
Orăcăind tare din stufăriş, par să se simtă în siguranţă, dar 
schimbarea climei va izgoni într-o bună zi tot genul lor din 
Europa. Broscuţele cu burta colorată şi broaştele pictate 
fac parte din familia alytidelor, care include şi broasca- 
mamoş. Miocenul a fost generos cu aceste creaturi 
venerabile. 


Ceva ţâşneşte din iarba de la picioarele noastre şi înşfacă 
o broscuţă. Este o cobră care, atunci când ne vede, se 


înalţă şi îşi desface gluga. Cobrele aveau să dispară 
curând din Europa, dar aceasta se simte deocamdată ca 
acasă în mediul subtropical. Şi ne mai aşteaptă o surpriză: 
ceva asemănător cu cimpanzeul ne atrage atenţia şi, în 
frunziş, putem urmări o maimuţă umanoidă extraordinară. 
Cunoscută ca  Rudapithecus, seamănă oarecum cu 
Hispanopithecus şi are o importanţă cu totul specială în 
povestea evoluţiei umane. 


Descoperirea unui craniu de Rudapithecus la Rudabânya a 
îmbogăţit mult cunoştinţele noastre despre această 
maimuţă dispărută. Specimenul a fost găsit de Gâbor 
Hernyâk, un geolog local care lucra în mina Rudabânya 
colectând fosile încă din anii 1960 şi care a recuperat 
multe specimene inestimabile. Hernyâk s-a oferit voluntar 
la săpăturile pe care David Begun le-a făcut în 1999 în 
mină, dar, potrivit lui Begun, avea „puţină răbdare pentru 
subtilităţile documentării” fosilelor şi, fără documentare, 
valoarea ştiinţifică a fosilelor scade. Aşa că Hernyâk a fost 
trimis să măture pământul de pe o bancă de piatră pe care 
paleoantropologii se aşezau să mănânce. La câţiva 
milimetri sub suprafaţa pe care stătuseră dosurile lor 
academice, Hernyâk a găsit maxilarul de Rudapithecus, 
care, după mai multe săpături, a dus la descoperirea 
foarte importantului craniu.+ 


Rudapithecus era de mărimea unui cimpanzeu şi avea un 
creier comparabil cu al acestuia; maimuțele mai târzii 
aveau creiere mult mai mici comparativ cu dimensiunile 
corpurilor, iar Rudapithecus furnizează cea mai veche 
dovadă din lume privind existența unei maimuțe cu creier 
atât de mare. Din cauza limitărilor impuse mărimii capului 
de procesul naşterii, maimuțele cu creier mare se nasc 
când creierele lor sunt încă în dezvoltare. La oameni, 
aceasta duce la fenomenul cunoscut ca „al patrulea 


trimestru” - cele trei luni după naştere în care creierul se 
dezvoltă rapid, dar este expus şi stimulării sociale. Unii 
cercetători sunt de părere că acest fenomen ar fi 
responsabil pentru sociabilitatea şi inteligența noastră.” 
Dacă aşa stau lucrurile, atunci poate că bazele acestor 
trăsături ale speciei noastre trebuie căutate pe țărmurile 
Lacului Panonic, în urmă cu aproximativ 10 milioane de 
ani. 


Cam la 500 000 de ani după ce câţiva Rudapithecus au 
murit pe lângă marele Lac Panonic, în ceea ce este astăzi 
Ungaria, un hominid mult mai mare bântuia prin 
împrejurimile a ceea ce sunt astăzi oraşele Atena şi 
Salonic. Ouranopithecus era de mărimea unei gorile, cu 
protuberanţe frontale foarte accentuate deasupra ochilor, 
maxilare puternice şi cerul gurii cu forme tipice pentru o 
gorilă. Molarii lui erau însă deosebiți de ai gorilelor şi 
foarte asemănători cu ai oamenilor, în sensul că erau 
acoperiţi cu un strat gros de smalţ. Caninii erau şi ei scurţi, 
din nou asemănători cu ai noştri şi deosebiți de caninii 
lungi şi ascuţiţi ai gorilelor. Ouranopithecus este amăgitor 
şi frustrant deopotrivă, deoarece de la această verigă de o 
importanţă critică în istoria evoluţiei hominizilor nu ne-au 
rămas decât câţiva dinţi şi bucăţi de maxilar, precum şi un 
craniu parţial. Nu avem de unde să ştim cum se deplasa, 
cât de mare avea creierul sau dacă avea sinusurile mari. 
Când a fost descoperit, savanții l-au descris ca pe un 
posibil strămoş al australopitecilor - aşadar apropiat de 
linia de evoluţie a omului. Mai recent s-a sugerat că 
Ouranopithecus este înrudit în aceeaşi măsură cu toate 
maimuţele africane. 


Descoperirea în Ethiopia a unor dinţi cu o vechime de circa 
8 milioane de ani a scos, însă, în faţă o altă teorie. S-a 
susţinut că ar fi vorba de cele mai vechi fosile de gorilă, 


dar dinții seamănă foarte mult cu cei de 
Ouranopithecus.XX****** Este posibil, aşadar, ca 
Ouranopithecus să fi fost o gorilă ancestrală şi ca aceste 
gorile să fi evoluat în Grecia. Dacă aşa stau lucrurile, 
atunci evoluţia s-a produs în sens invers în cel puţin 
câteva privinţe: în primul rând, înseamnă că smalţul 
subţire al molarilor de gorilă şi cimpanzeu a re-evoluat din 
smalţul gros al molarilor asemănători omului; şi, în al 
doilea rând, înseamnă că formidabilii canini ai gorilelor şi 
ai cimpanzeilor au evoluat dintr-unii scurţi, asemănători cu 
ai omului. In acest caz, strămoşul oamenilor, al gorilelor şi 
al cimpanzeilor ar fi trebuit să aibă canini scurţi şi molari 
cu smalţ gros - caracteristici care s-au păstrat doar la om, 
dintre toate maimuţele hominide actuale. 


Importanţa Greciei pentru evoluţia hominizilor a ieşit şi 
mai mult în evidenţă în mai 2017, odată cu o nouă 
studiere a lui Graecopithecus freybergi.5 Povestea acestei 
maimuțe datează din 1944, când trupele germane 
staționate lângă Atena, simțindu-se amenințate, s-au 
apucat să sape un adăpost împotriva bombardamentelor. 
Soldaţii săpau cu disperare în argila roşcată şi fină, când 
unul dintre ei a găsit maxilarul foarte dregradat al unei 
primate. Cum se face că în condiţiile acelea groaznice s-a 
mai dat atenţie osului puternic degradat, fără alveole 
dentare, şi cum a fost conservat, nu se ştie. Şi nici nu 
există vreo speranţă de reluare a săpăturilor în situl de la 
Pyrgos Vasilissis, pentru că proprietarii terenului din ceea 
ce este acum o suburbie a Atenei au amenajat o piscină în 
ce-a mai rămas din adăpostul antiaerian. Din fericire, fosila 
a putut fi datată cu precizie - la 7 175 000 de ani în urmă. 


După război, descoperirea a ajuns în mâinile 
paleoantropologului olandez Gustav Heinrich Ralph von 
Koenigswald, care în 1972 a denumit-o Graecopithecus 


freybergi - maimuța grecească a lui Freyberg.******** Von 
Koenigswald era celebru pentru cercetările lui asupra 
Omului de Java (Homo erectus), dar şi-a pus reputaţia în 
pericol denumind acel fragment jalnic de maxilar 
Graecopithecus. Intr-adevăr, denumirea a fost considerată 
de cei mai mulţi un nomen dubium - îndoielnică, adică - şi 
risca să fie respinsă de Comisia Internaţională pentru 
Nomenclatură Zoologică, fapt care însemna o bilă neagră 
pentru reputaţia oricărui zoolog. Şi lucrurile au rămas în 
suspensie, până când noile tehnologii au dezvăluit că 
marele savant avusese dreptate de la bun început. 


Rădăcinile premolarilor sunt indicatori-cheie pentru linia 
de evoluţie a hominizilor, iar examinarea rădăcinilor 
dentare la computer tomograf, ca şi rădăcinile unui 
premolar găsit în Bulgaria, a permis ca rămăşiţele să fie 
identificate cu o oarecare certitudine ca fiind ale celui mai 
vechi hominid cunoscut - adică un strămoş direct al 
maimuţelor cu postură verticală, printre care ne numărăm 
şi noi. Aceasta înseamnă că, pe lângă democraţie şi gorile, 
trebuie să acordăm creditul Greciei de a fi leagănul 
hominizilor - dintre care noi, oamenii, am rămas singurii 
reprezentanţi în viaţă. 


Sedimentele roşcate în care a fost îngropat maxilarul au şi 
ele o poveste de spus. Analiza particulelor de săruri şi de 
rocă au arătat că ele au fost aduse în zona Atenei din 
Sahara, în nori de praf de cel puţin zece ori mai mari decât 
cei din zilele noastre, fapt care arată că deşertul Sahara se 
uscase deja în urmă cu 7 milioane de ani, iar praful lui 
cădea din abundență asupra Europei. Sedimente similare 
se găsesc peste tot în regiune şi au oferit fosile de rinoceri 
străvechi, de cai, girafe şi de antilope mari. Polenul din 
aceste situri a dezvăluit prezenţa pinilor şi a stejarilor, a 
tufişurilor xeromorfe, a margaretelor şi a ierburilor, iar 


straturile de cărbune arată că se produceau incendii.” 
Altfel spus, mediul uscat şi deschis în care trăia 
Graecopithecus era foarte diferit de habitatele umede 
preferate de maimuţele mai vechi ale Europei. 


În 2017 a fost făcută o descoperire uimitoare în apropierea 
satului Trachilos, din insula Creta. Acolo, în urmă cu între 
8,5 şi 5,6 milioane de ani (cel mai probabil acum în jur de 
5,7 milioane de ani), o pereche de maimute bipede, 
însoţite probabil şi de altele, mergeau prin apa mică de pe 
ţărmul mării, lăsând urme ce aveau să se păstreze în 
detaliu. La vremea când au fost făcute urmele, Creta era 
foarte probabil o peninsulă a Europei continentale. 


Urmele lăsate de aceste creaturi variază între 9,4 şi 22,3 
centimetri, fiind mai mici decât urmele unui om adult, dar 
de mărimea potrivită pentru un Graecopithecus. Ele arată 
clar că tălpile care le-au făcut aveau o scobitură şi degetul 
mare aliniat ca ale noastre. Doar maimuţele care merg în 
picioare, în poziţie verticală, au astfel de tălpi; probabil că 
au fost lăsate de o rudă a lui Graecopithecus, dacă nu de 
chiar Graecopithecus însuşi. 


Aceste urme sunt cea mai recentă dovadă că în Europa au 
existat hominizi înainte de sosirea lui Homo erectus, acum 
în jur de 2 milioane de ani. Este înduioşător dacă ne 
gândim că maimuţele bipede din Europa nu au mai 
supravieţuit mult după ce au lăsat urmele de la Trachilos, 
pentru că, spre sfârşitul Miocenului, Europa a pierdut 
câteva specii care au continuat să supravieţuiască în 
Africa, inclusiv girafidele primitive precum okapi. Este 
posibil ca extincţia să fi fost provocată de acelaşi 
eveniment care a permis maimutelor bipede să migreze în 
Africa - şi anume criza de salinitate din Messinian, când 
toată Mediterana a secat şi un drum larg pe uscat s-a 


deschis spre Africa; deşi probabil pentru scurt timp, înainte 
ca bazinul să devină nepotrivit pentru viaţă. 


Primul posibil hominid care apare în registrele fosilelor 
africane este Sahelanthropus tchadensis, care a trăit în 
urmă cu 7 milioane de ani pe teritoriul actual al Ciadului. 
Următorul ca vechime este Orrorin tuguensis, din Kenya, 
cu o vechime de 6,1-5,7 milioane de ani. Cunoscut prin 
intermediul unui schelet parţial, acesta era cu certitudine 
biped. După el, Africa a oferit o gamă largă de dovezi 
privind existenţa unor maimuțe bipede care acoperă 
complet lacuna dintre Orrorin şi Homo. Ciudat este că nu 
există aproape deloc fosile de cimpanzei; singurele 
identificate până acum sunt câţiva dinţi cu o vechime de 
500 000 de ani, din Ethiopia. 


Charles Darwin a avut dreptate. Cândva, în urmă cu 
aproximativ 5,7 milioane de ani, s-a produs „o migraţie la 
scara cea mai amplă” a maimuţelor din Europa către 
Africa. Sunt sigur că până şi marele savant însuşi ar fi fost 
surprins de ideea că migraţia s-a făcut pe două picioare, 
nu pe patru. Dar ca urmare a acestui eveniment, până 
când Homo erectus avea să colonizeze Europa şi Asia, 
acum în jur de 1,8 milioane de ani, povestea umană este 
în întregime africană. 


UN REZUMAT AL EVOLUȚIEI 
MAIMUŢELOR IN OLIGOCEN- 
MIOCEN 


Acum peste 30 În Asia evoluează pliopithecii, strămoşii 


de milioane de maimuţelor din Lumea Veche şi ai 


ani maimuţelor umanoide. 
Acum 25-30 În Africa evoluează Rukwapithecus 
de milioane de (strămoşul gibonilor, urangutanilor, 
ani gorilelor, cimpanzeilor şi al oamenilor) 
Acum 17 Griphopithecii (strămoşii urangutanilor, 


milioane de ani gorilelor, cimpanzeilor şi ai oamenilor) 
evoluează în Europa. 
Acum 13 Nacholapithecus (ultimul strămoş al 
milioane de ani urangutanilor, gorilelor, cimpanzeilor şi al 
oamenilor) evoluează în Africa. 


Acum 11 Hispanopithecus (strămoşul gorilelor, 
milioane de ani cimpanzeilor şi al oamenilor) evoluează în 
Europa. 
Acum 7 Graecopithecus, cel mai vechi strămoş din 
milioane de ani linia de evoluţie a omului, evoluează în 
Europa. 
Acum 6 Orrorin, strămoşul nostru direct, 
milioane de ani evoluează în Africa. 


Capitolul 19. Lacuri şi insule 


Între acum 11 şi 9 milioane de ani în urmă, migrațiile în 
masă au transformat fauna din apele dulci ale Europei. Cel 
mai bun loc pentru a vedea ce s-a întâmplat este în 
sedimentele păstrate în jurul lacurilor străvechi din Europa 
Centrală şi de Est, inclusiv Lacul Panonic. Aceste suprafeţe 
întinse de apă dulce au permis multor specii de peşti noi 
să colonizeze Europa, aproape toţi provenind din Asia, iar 
aceasta explică bogăţia din zilele noastre a faunei din 
bazinul hidrografic al Dunării.! 


Europa are în jur de 600 de specii de peşti de apă dulce, 
iar jumătate dintre acestea aparţin unei singure familii, 
ciprinidele, care include crapul, linul şi plevuşca, printre 
alţii. Cele mai multe specii vechi, endemice, de peşti de 
apă dulce din Europa se găsesc în sudul continentului, 
fauna nordică fiind distrusă de înaintarea gheții, doar ca 
regiunea să fie colonizată din nou dinspre sud, după 
fiecare eră glaciară. 


Un supravieţuitor remarcabil se găseşte în sudul 
Carpaţilor, în România. Romanichthys, cunoscut sub 
denumirea populară de asprete, este un ciprinid foarte 
primitiv cu două aripioare dorsale şi solzi aspri. 
Descoperirea lui, în 1957, în bazinul superior al râului 
Vâlsan, a provocat valuri de surpriză în lumea ihtiologiei. 
Construirea ulterioară în zonă a barajelor pentru centrale 
hidroelectrice a avut un impact major asupra speciei. Se 
pare că Romanichthys mai supravieţuieşte într-un singur 
afluent al Argeşului şi, fără ajutor, zilele acestei adevărate 
fosile vii sunt numărate. 


Astăzi, în apele Europei trăiesc opt din cele 27 de specii de 
sturioni. Aceştia sunt un tip străvechi de peşti, cu o istorie 
care merge 200 de milioane de ani în urmă. Prezenţa lor în 
depozitele de fosile este însă atât de vagă, încât nu se 
poate spune când şi-au făcut apariţia în apele europene. 
Sunt însă bine adaptaţi la viaţa în lacuri, iar în prezent cea 
mai mare diversitate de sturioni este întâlnită în Marea 
Caspică, la limita estică a Europei, unde coexistă şase 
specii. Presupunerea că strămoşii speciilor europene au 
venit prin Lacul Panonic este una rezonabilă. 


Peştele beluga (nu balena) este cel mai mare sturion, în 
trecut consemnându-se cazuri în Marea Caspică în care a 
atins 5,5 metri lungime şi greutatea de două tone, fapt 


care face din el cel mai mare peşte din lume.? Toate 
speciile de sturion au durată de viaţă mare, unele 
depăşind un secol şi având nevoie de 20 de ani ca să 
ajungă la maturitatea sexuală. Sturionii fac parte din 
megafauna Europei şi, aşa cum se întâmplă cu această 
categorie în general, le-a mers din ce în ce în rău pe 
continentul tot mai dens populat. Pescuitul ilegal continuă 
să facă ravagii în singura populaţie viabilă de sturioni 
rămasă în Uniunea Europeană - pe cursul inferior al 
Dunării, în România şi în Serbia. 


Este momentul să ne îndreptăm atenţia spre insulele 
Europei, ca şi spre una dintre ultimele ei maimuțe, poate şi 
cea mai specială. Aşadar să pornim din nou maşina 
timpului şi să o programăm să ne ducă la Marea 
Mediterană, în urmă cu 9 milioane de ani. Sub noi se întind 
ape închise la culoare, dar nu se vede nici urmă din 
Peninsula Italică. În schimb, sunt vizibile două insule mari, 
care în timp aveau să fie încorporate în Italia continentală. 
Ambele au lăsat depozite foarte bogate de fosile. 


Aterizăm pe dispăruta insulă Gargano, un loc care a 
existat între acum 12 şi 4 milioane de ani, şi ieşim afară, în 
aerul călduţ. Inainte noastră se întinde un podiş de calcar 
erodat, acoperit cu un amestec de păduri şi habitate mai 
deschise. Pe deasupra noastră trece o umbră. Privim în sus 
şi vedem un şoim de mărimea unui vultur, care coboară în 
picaj să inspecteze. El deranjează un grup de 
Hoplitomeryx. De mărimea şi de forma unor capre, ei au 
pe cap cinci coarne, dintre care unul le ţâşneşte dintre 
ochi, dându-le un aer fioros accentuat de caninii superiori 
lungi, de forma unor săbii. In ciuda aparenţelor, sunt 
erbivore - un fel de căprioare cu coarne - şi sunt cei mai 
mari locuitori ai insulei Gargano. Au fost descoperite fosile 
provenind de la cinci specii (este posibil să fi existat în 


perioade diferite), cea mai mare fiind de dimensiunile 
cerbului roşu. 


Speriat, grupul de Hoplitomeryx o ia la galop spre nişte 
tufişuri, de unde ţâşneşte o creatură urâtă, cu ochi de porc 
şi aparent numai cap, care înhaţă un ied, mârâind în timp 
ce luptă să-şi supună prada. Deinogaleryx este cel mai 
mare arici care a existat vreodată. O treime din lungimea 
lui de 60 de centimetri este reprezentată de cap, restul 
fiind un corp păros, cu picioare scurte. Incisivii ies aproape 
orizontal din botul lui feroce, iar ochii foarte mici îi 
accentuează aerul fioros. In absenţa felinelor şi a altor 
carnivore, evoluţia a făcut ca această creatură aparent 
inadecvată să devină principalul mamifer prădător din 
Gargano. Dar acest arici gigantic nu era singurul prădător. 
Dacă am avea mai mult timp să explorăm locurile, am da 
peste o bufniţă de hambar uriaşă, care, la înălţimea ei de 
peste un metru, este dublul celei mai mari bufniţe din 
zilele noastre. Adăugaţi o gâscă uriaşă, care nu zboară, o 
vidră endemică, o pika uriaşă (creatură asemănătoare 
iepurelui), cinci specii de pârşi, dintre care unii uriaşi, şi 
trei hamsteri gigantici şi obţineţi o faună într-adevăr 
ciudată. 


Oasele locuitorilor de odinioară din Gargano s-au păstrat 
pentru că podişul de calcar s-a erodat formând o cavernă 
care le-a conservat. Cea mai mare parte a insulei, dacă nu 
toată, s-a scufundat ulterior şi a fost acoperită cu o pătură 
de sedimente marine. Pe măsură ce s-a format peninsula 
în formă de cizmă a Italiei, ea s-a rotit uşor dintr-o poziţie 
adicentă Sardiniei către una mai apropiată de coasta 
estică a Adriaticii, ciocnindu-se cu insula pe atunci 
scufundată Gargano, pe care a ridicat-o cu 1 000 de metri 
deasupra nivelului mării, înainte s-o încorporeze în 
peninsulă şi să formeze „pintenul” cizmei. 


Ne întoarcem la maşina noastră a timpului şi pornim spre 
vest către Tuscania, cea mai mare insulă din Europa în 
Miocen. Compusă din ceea ce astăzi sunt insulele Sardinia 
şi Corsica, la care se adaugă părţi din Toscana, Tuscania 
era mai mare decât toate insulele de azi din Mediterană. In 
ultimii 50 de milioane de ani, ea a fost intermitent 
conectată la Europa continentală, permiţând unor noi 
specii să o colonizeze. Cu aproximativ 9 milioane de ani în 
urmă însă, o perioadă de izolare prelungită a dus la 
dezvoltarea în insulă a celei mai neobişnuite faune. Maşina 
noastră a timpului aterizează pe marginea estuarului unui 
râu tropical, pe o dună înaltă de nisip care separă de mare 
o fâşie largă de pădure mlăştinoasă. 


Când păşim afară, vedem cirezi întregi de antilope mici, 
care fac parte clar din două specii distincte, însoţite de 
nişte girafe primitive mult mai mari, care pasc cu toatele 
vegetaţia săracă de pe dune.******** Cea mai mare dintre 
speciile de antilope este şi erbivorul cel mai numeros de 
pe insulă, având coarne spiralate distincte. Antilopele mai 
mici, care abia ating dimensiunile unui iepure, au coarne 
mai simple, curbate. Girafele (din care s-au păstrat puţine 
fosile) par să semene cu nişte okapi mici. In apa mică de la 
mal se răcoreşte o creatură care seamănă cu un bivol 
pitic, alături de un porc etrusc - un porc mic, cu râtul 
scurt. 


Pe dună urcă o maimuţă neobişnuită. Creatura de 
mărimea unui gibon umblă vertical, cu un pas stângaci, 
ţinând în mâna dreaptă o frunză lată, cu care îşi 
protejează capul de soare. Se îndreaptă spre un pâlc de 
mangrove şi se caţără spre boltă, unde începe să mănânce 
frunzele sărate. Maimuţa de Tuscania, Oreopithecus 
bambolii, este de departe cea mai bine cunoscută dintre 
maimuţele Europei străvechi, pentru că au fost găsite 


schelete întregi într-o mină de lignit din Toscana. Fosilele 
dezvăluie o creatură care cântărea între 30 şi 35 de 
kilograme, cu braţe lungi, un craniu mic, globular, şi dinţi 
adaptaţi hrănirii cu frunze. Nu era inteligentă, creierul ei 
având doar jumătate din dimensiunile creierului altor 
specii de maimuțe primitive. 


judecând după braţele lungi şi dieta pe bază de frunze, 
Oreopithecus era adaptat în primul rând pentru viaţa în 
copaci şi se deplasa prin funziş ca gibonii, balansându-se 
de pe un braţ pe altul. Dar asta nu este totul. Coloana lui 
vertebrală are o curbură aparte, iar pelvisul seamănă 
izbitor cu cel uman, sugerând că poziţia verticală era cea 
obişnuită pentru el. Mai mult, fiecare picior are degetul 
mare ieşit în exterior la un unghi de 90 de grade, 
conferindu-i o bază ca un trepied, foarte solidă, pe care să 
se echilibreze. Oreopithecus este un mister care se 
ascunde la vedere: avem drept dovezi toate oasele de 
care am putea avea nevoie, şi totuşi savanții nu se pun de 
acord unde să-l plaseze în arborele nostru genealogic. Era 
un hominid biped - şi făcea, aşadar, parte din linia noastră 
de evoluţie - sau un tip mai primitiv de maimuţă care şi-a 
dezvoltat independent abilitatea de a sta în două picioare? 


Oreopithecus a fost una dintre ultimele maimuțe ale 
Europei. Dacă am fi ajuns în Tuscania acum 6 milioane de 
ani şi am fi privit spre nord, am fi zărit un țărm îndepărtat, 
dincolo de mare. Generaţie după generație, țărmul s-a tot 
apropiat imperceptibil, purtând o întreagă pleiadă de 
hiene, feline cu dinţi-sabie şi canide primitive, ascunse în 
pădurile din spatele plajelor Europei continentale. Când 
țărmurile s-au atins în cele din urmă, micile maimute n-au 
avut nici o şansă. 


Dacă aţi vizitat vreodată Monaco, să jucaţi la cazinoul din 
Monte Carlo poate sau să urmăriţi cursa de maşini, este 
foarte probabil să fi întâlnit o americancă fascinantă. Nu 
este vorba de prinţesa Grace, ci de salamandra de peşteră 
a lui Strinati - care merită apreciată şi sărbătorită la fel de 
mult ca un actor celebru sau ca un şef de stat. Cu o 
lungime de doar 10 centimetri şi o fire retrasă, ea nu are 
plămâni - neobişnuit pentru un organism terestru - şi 
respiră prin piele. Pentru asta, trebuie să-şi menţină pielea 
umedă, motiv pentru care îşi petrece cea mai mare parte 
din viaţă în peşteri, văgăuni şi alte locuri cu umezeală, 
ieşind doar noaptea ca să se hrănească, folosindu-se de 
limba lungă şi pe care şi-o proiectează rapid ca să prindă 
insecte şi alte creaturi mici, într-un mod foarte asemănător 
cu broaştele. 


Originile acestei creaturi discrete le-au dat de gândit 
cercetătorilor mai bine de un secol. Când au sosit 
strămoşii ei în fortăreaţa calcaroasă care este Monaco şi 
cum au ajuns acolo? Salamandra de peşteră a lui Strinati 
este una din cele doar şapte specii de salamandră de 
peşteră din Europa, dintre care patru se găsesc doar în 
Sardinia, celelalte fiind răspândite în sud-vestul Franţei şi 
în Italia, în San Marino şi în Monaco. S-ar putea spune că 
predilecţia lor pentru statele minuscule este la fel de 
misterioasă ca originea. 


Familia Plethodontidae, din care fac parte salamandrele de 
peşteră din Europa, numără în jur de 450 de specii, fiind 
cea mai mare din suprafamilia salamandrelor şi a 
tritonilor. Şi 98 la sută dintre speciile ei se găsesc exclusiv 
în America. Toate sunt lipsite de plămâni, deşi acest 
handicap nu pare să fi contat prea mult. In Pădurea 
naţională Mark Twain din Missouri, de exemplu, ele sunt 
forma dominantă de viaţă, dacă judecăm după greutate, 


totalizând 1 400 de tone de plethodontide care mişună 
prin straturile de frunze şi în mlaştinile ce se întind pe 600 
000 de hectare. 


Oamenii de ştiinţă sunt de acord că salamandrele de 
peşteră din Europa trebuie să fi venit din America de Nord. 
Dar când şi pe ce traseu? Au sosit şi ele ca amfisbenidele, 
imediat după extincţia dinozaurilor? Şi s-au deplasat pe 
uscat sau pe mare? Unii cercetători bănuiesc că ar fi de 
fapt nişte fosile vii, care au supravieţuit doar pentru că s- 
au retras în fortărețele lor subterane. Răspândirea lor - 
care până nu demult se credea că include doar Europa şi 
America - venea în sprijinul ipotezei că ele ar fi traversat 
un pod de uscat între cele două mase continentale, 
probabil în epoca dinozaurilor. Dar cele mai vechi fosile din 
acest grup, care provin din Slovacia (unde nu mai există 
astfel de salamandre), datează doar de pe la jumătatea 
Miocenului - de acum 14 milioane de ani.? 


În 2005 a fost anunţată o descoperire remarcabilă. Un 
profesor american care preda în Coreea se plimba cu elevii 
prin Chungcheongnam-do, când a văzut o salamandră, 
într-o crăpătură din stâncă. A prins-o şi i-a trimis-o unui 
expert în clasificarea salamandrelor, dr. David Wake, care 
a declarat-o „cea mai uluitoare descoperire din domeniul 
herpetologiei din viaţa mea”.+ Era o salamanadră fără 
plămâni - prima găsită vreodată în Asia. Descoperirea face 
să fie mai probabil ca salamandrele fără plămâni să fi 
venit în Europa via Asia, în timpul Miocenului. 


Capitolul 20. Criza de salinitate 
messiniană 


Geologii ştiu, din secolul al XIX-lea, că în jurul Mediteranei 
există straturi de sare şi de ghips, dar până în 1961 nu a 
înţeles nimeni cum au ajuns acolo. În acel an s-a făcut un 
studiu seismic ce a dezvăluit prezenţa unui strat de sare 
cu o grosime şi de un kilometru şi jumătate în unele locuri, 
sub întregul bazin mediteranean. Cercetătorii uimiţi au 
trecut apoi la un program de foraje şi, un deceniu mai 
târziu, au confirmat că straturile de sare şi alţi evaporiţi 
însemnau un singur lucru: la un moment dat, Marea 
Mediterană secase. Un program de cercetare a descoperit 
că marea uscare a început în urmă cu aproximativ 6 
milioane de ani, în timpul perioadei messiniene, ultima 
etapă a Miocenului.******** Cunoscută drept criza de 
salinitate messiniană, a fost rezultatul unei rotiri în sens 
orar a Africii, care a închis Strâmtoarea Gibraltar şi a izolat 
Mediterana de Oceanul Atlantic. 


S-ar zice că fluvii mari ca Ronul, Nilul şi Dunărea, care se 
varsă în Mediterana, ar împiedica secarea acesteia chiar şi 
dacă ar fi despărțită de Atlantic. Cantitatea de apă care se 
evaporă în fiecare an din Mediterana este însă atât de 
mare, încât nu poate fi compensată de toată apa adusă de 
fluvii şi de râuri, plus apa de ploaie pe care o primeşte 
direct. De fapt, apele curgătoare care se varsă în 
Mediterana aduc doar a zecea parte din apa pierdută prin 
evaporare. Restul deficitului de apă este compensat 
dinspre Atlantic, ceea ce explică şi curentul rapid care 
trece prin Strâmtoarea Gibraltar. Fără această apă adusă 
din Atlantic, nivelul Mediteranei ar scădea cu o viteză de 
un metru pe an. 


Când legătura cu Atlanticul a fost blocată, nu a mai durat 
decât 1 000 de ani până ca Mediterana să sece, formând o 
întinsă câmpie de sare ce cobora la peste 4 000 de metri 
sub nivelul mării în punctul ei cel mai de jos, presărată din 


loc în loc cu lagune hipersaline. Insulele Mediteranei se 
înălţau acum şi la 7 kilometri deasupra câmpiei de sare, 
unde este posibil ca temperaturile să fi atins şi 80*C - un 
fenomen ce trebuie să fi afectat puternic circulaţia 
regională a curenților de aer şi regimul ploilor, excluzând 
totodată orice formă de viaţă, cu excepţia bacteriilor 
extremofile. XXX xxx 


Secarea Mediteranei a determinat râurile care se vărsau în 
ea să-şi sape văi adânci. Nilul, de exemplu, curgea cu 2,4 
kilometri mai jos de nivelul oraşului Cairo, în timp ce Ronul 
curgea în cascadă pe o pantă abruptă, creând o vale de 
900 de metri adâncime sub Marsilia de azi. Mediterana nu 
a rămas permanent uscată în timpul crizei messiniene: pe 
măsură ce se schimba clima, ea se umplea periodic 
parţial, lăsând în sedimente o serie de straturi sărate şi 
mai puţin sărate. Acum circa 5,3 milioane de ani, după o 
perioadă de aproximativ 600 000 de ani, a fost restabilită 
o legătură cu Atlanticul atunci când râurile care se vărsau 
în bazin au reuşit să străpungă bariera. 


Odată ce apele oceanului şi-au găsit o cale spre bazin, ele 
au tăiat un canal adânc şi a început aşa-numita inundație 
Zanclean, în care apele Mediteranei s-au ridicat cu viteze 
şi de 10 metri pe zi. Iniţial, apele au coborât cei 4 kilometri 
pe verticală până la câmpia de sare de dedesubt printr-o 
serie de cascade ce urmăreau o pantă relativ blândă. Cu 
toate acestea, trebuie să fi fost o privelişte impresionantă, 
incomparabilă cu orice cascadă din zilele noastre. Într-un 
secol, Mediterana s-a umplut la loc. 


Criza de salinitate messiniană a schimbat lumea. Nivelul 
global al mării a crescut cu 10 metri, deoarece apa 
evaporată din Mediterana s-a adăugat la mările şi 
oceanele din restul lumii, iar în secolul necesar ca 


Mediterana să se reumple, oceanele au scăzut cu 10 metri. 
Atât de multă sare - în jur de 1 milion de kilometri cubi - a 
rămas prinsă sub straturile sedimentare de sub 
Mediterana, încât salinitatea s-a redus în toate oceanele 
lumii. Deoarece apa dulce îngheaţă la temperaturi mai 
mari decât apa sărată, straturile de apă de la suprafaţa 
oceanului în apropierea Polilor au îngheţat mai repede. 
Cum climatul se răcea în continuare, aceasta a grăbit 
debutul epocilor glaciare. 


Sfârşitul Miocenului este datat în urmă cu 5,3 milioane de 
ani. Deşi coincide în mare cu sfârşitul crizei de salinitate 
din Messinian, sfârşitul Miocenului nu este definit de acest 
eveniment. De fapt, el nu este marcat de nici un cataclism 
global, ci mai degrabă de extincţia unei specii minuscule şi 
obscure de plancton, cunoscut ca Trigquetrorhabdulus 
rugosus. Geologii aleg frecvent extincţia unei specii de 
plancton ca să definească sfârşitul unei perioade 
geologice, deoarece aceste fosile mărunte sunt larg 
răspândite şi uşor de găsit, permițându-le paleontologilor 
să urmărească evenimentul la scară globală. 


Aceasta este ştiinţă pură, dar poetul din mine se 
răzvrăteşte împotriva ei. Cu siguranţă că începutul unei 
noi ere geologice este un moment important şi ar trebui 
marcat prin mai mult decât dispariţia unei alge 
microscopice. O astfel de posibilitate pentru începutul 
Pliocenului ar fi originea genului Gadus, care este 
important pentru că include peştele cel mai important din 
punct de vedere economic, codul.! Europenii savurează de 
secole fish and chips, bacalao şi alte delicatese pe bază de 
cod, aşadar cu siguranţă putem susţine candidatura 
acestui peşte la titlul de vestitor al Pliocenului. Şi totuşi 
simt că duc o bătălie pierdută - dacă ar fi să-mi permit o 
mică libertate faţă de Epistola către Filipeni 4:7, căile 


geologilor pot, ca o bucată de cod, să întreacă orice 
pricepere. 


Capitolul 21. Pliocenul - 
vremea lui Laocoon 


Dacă nu putem defini începutul Pliocenului prin apariția 
codului, atunci poate că ar trebui să-l anulăm cu totul. La 
urma urmei, a fost ridicol de scurt şi nu îl diferențiază prea 
mult de Miocen. După definiția lui actuală, a durat doar de 
acum 5,3 milioane de ani până acum 2,6 milioane de ani. 
Denumirea pe care i-a dat-o Charles Lyell înseamnă, în 
mare, „continuarea recentului”. Marele savant pare să fi 
făcut o gafă când a ales acest nume - şi încă una atât de 
mare, încât lexicograful Henry Watson Fowler, autorul 
celebrului Dicționar de utilizare a limbii engleze moderne 
(A Dictionary of Modern English Usage), a calificat numele 
epocii drept „un barbarism regretabil”. x******* | yell l-a 
justificat prin explicaţia neconvingătoare că multe moluşte 
din Pliocen sunt asemănătoare unor specii vii. Dar ceea ce 
a caracterizat cu adevărat Pliocenul, în Europa cel puţin, 
este că a fost o epocă a giganţilor. In realitate, Pliocenul 
este ultima mare perioadă de înflorire a Europei, după 
care biodiversitatea continentului a intrat în declin. 


Harta Europei în Pliocen are calitatea stranie de a fi 
familiară, şi nu prea. Privind la est de Islanda, vedem că 
Scandinavia nu lipseşte propriu-zis, dar este încastrată 
într-o masă de uscat care formează un fel de bastion nord- 
vestic al Europei. Aceasta deoarece bazinul Mării Baltice 
încă nu a fost săpat în stâncă. Şi unde este Marea 
Britanie? Ca şi Scandinavia, este prinsă într-o peninsulă 


mare, care porneşte spre nord din teritoriul actual al 
Franţei. Nu există nici Canalul Mânecii, nici Marea Irlandei. 
În sud, forma insulelor din Mediterană este şi mai 
deconcertantă. Incepând din vest, Cordiliera  Betică 
(inclusiv Sierra Nevada şi Insulele Baleare) este încă o 
insulă unică, muntoasă, localizată la intrarea în 
Mediterană, unde se află astăzi Strâmtoarea Gibraltar. La 
est de ea se află Tuscania, ataşată de continent printr-un 
peduncul, ca şi cum ar fi agăţată de Alpii Maritimi. Italia, 
pe de altă parte, este legată solid de Turcia, Grecia este o 
peninsulă mai mică, iar Europa de Est, până în România 
spre nord, este sub valuri. 


Cum se explică atâtea diferenţe? La începutul Pliocenului, 
nivelul mării era cu 25 de metri mai ridicat decât astăzi. Şi 
totuşi, multe părţi ale Europei care acum sunt sub mare 
erau pe atunci ţinuturi uscate. Aceasta deoarece, în nord, 
eroziunea provocată de ghețari şi de banchizele din erele 
glaciare a măcinat rocile, sculptând canalele şi golfurile 
care dau nordului Europei topografia de azi. Dar 
modelarea sudului Europei trebuie pusă pe seama energiei 
neobosite a plăcilor tectonice, împinse de Africa în 
deplasarea ei spre nord. 


Temperaturile medii globale în Pliocen erau cu 2-3*C mai 
mari decât astăzi şi, până acum 3 milioane de ani, Marea 
Arctică era acoperită complet de gheţuri doar în timpul 
iernii. Dar clima se răcea, iar Europa devenea mai uscată 
şi mai sezonieră, favorizând răspândirea în nord a 
pădurilor de foioase şi de conifere. Înainte de epocile 
glaciare - chiar la sfârşitul Pliocenului - pădurile Europei 
erau foarte asemănătoare cu cele de azi din America de 
Nord şi din Asia. Erau formate din numeroase specii, 
printre care Pterocarya (rudă a nucului), hicori, arborele 
lalea, cucuta, guma neagră Nyssa, sequoia, chiparosul de 


baltă, magnolia şi arborele de ampar, care nu se mai 
găsesc astăzi în Europa, alături de specii europene 


obişnuite ca stejarul, carpenul, fagul, pinul, molidul şi 
bradul. XXX x xxx 


Botaniştii se referă la acest tip de vegetaţie ca fiind 
geofloră arcto-terţiară. Dispariţia ei din Europa la sfârşitul 
Pliocenului este numită disjuncţia Asa Gray, după marele 
botanist american din secolul al XIX-lea care i-a explicat 
atât de convingător cauzele. La vremea în care şi-a făcut 
Gray cercetările, epocile glaciare erau un mister, deşi era 
clar că în trecutul îndepărtat Pământul a fost mult mai 
rece decât este astăzi. Gray a argumentat că arborii cei 
mai sensibili la frig din geoflora arcto-terţiară au fost tot 
mai împinşi spre Alpi de frigul ce se accentua, până au 
dispărut cu totul. Asia şi America de Nord, dimpotrivă, 
aveau ţărmuri cu păduri ce se întindeau neîntrerupte de la 
Ecuator aproape până la pol, oferind un coridor de 
migraţie pentru specii, pe măsură ce se schimba climatul.: 


Conceptele lui Asa Gray au avut ecouri în peisajul cultural, 
filosofic şi moral al Europei. Fără cercetările lui, am fi văzut 
minunatul frunziş de toamnă al arborelui de ampar sau 
magnolia înflorită primăvara ca fiind străine Europei. Dar 
asemenea arbori sunt doar extravagante, ce-i drept nişte 
extravagante obligate acum 2 milioane de ani să-şi 
părăsească locurile natale, şi care acum se întorc acasă, 
mulţumită botaniştilor din perioada colonială şi climei în 
încălzire. 


Întâmplarea a făcut ca, de-a lungul mileniilor, Asia să ofere 
adăpost mult mai multor componente din patrimoniul 
biologic al Europei, nu doar geoflorei arcto-terţiare. Multe 
organisme care au dispărut din Europa în îndelungata 
istorie a continentului au supravieţuit în pădurile tropicale 


din Malaysia şi în regiunile de nord şi est ale acesteia. De 
exemplu, rude apropiate ale palmierului nipa şi ale 
chiparosului de apă care creşteau acum 47 de milioane de 
ani pe teritoriul Germaniei continuă să prospere astăzi în 
Malaysia. Mangrovele cu fructe ghiulea care creşteau în 
Bavaria acum 18 milioane de ani încă mai pot fi văzute în 
arhipelagul indo-malaysian. Şi vă amintiţi de peştele 
saratoga din Hainin sau de ţestoasele cu rât din Messel? 
Europenii pot efectiv să călătorească în trecutul îndepărtat 
al continentului lor urcând într-un avion spre Arhipelagul 
Malay. 


Unele dintre cele mai ciudate creaturi care au existat 
vreodată în Europa au trăit în timpul Pliocenului, iar cele 
mai fascinante dintre ele au dispărut din păcate pentru 
totdeauna. Rămăşiţele unui astfel de animal remarcabil au 
fost recuperate în timpul a ceea ce a fost, fără îndoială, 
ultimul dintre războaiele europene de inspiraţie religioasă 
- Războiul din Crimeea, din 1853-1856. În timpul 
conflictului, pe când atacurile navale şi terestre asupra 
Sevastopolului eşuau sângeros unul după altul, iar Brigada 
de Cavalerie Uşoară îşi îndeplinea sarcina fatală, căpitanul 
Thomas Abel Brimage Spratt, comandantul navei HMS 
Spitfire, îşi îndeplinea cu cinste îndatoririle militare, pentru 
care a fost răsplătit drept cel mai de onoare membru 
militar al Ordinului de Bath. Spratt a fost un om pe placul 
meu. Cumva, printre obuze şi focuri de puşcă, el a găsit 
timp să caute fosile şi, pe când scormonea pe lângă 
stâncile din apropiere de Salonic, a descoperit ceva foarte 
special. El şi-a adus colecţia în Marea Britanie şi, în 1857, 
marele anatomist sir Richard Owen s-a apucat să identifice 
specimenele primite de la Spratt. 


Owen şi-a început cariera la Colegiul Regal al Chirurgilor. 
Era un om groaznic; biografa lui, Deborah Cadbury, spune 


că „avea o înclinaţie spre sadism” şi era „condus de 
aroganță şi de gelozie”.2 Şi-a arătat probabil cele mai rele 
trăsături în relaţia cu marele lui rival în descrierea 
dinozaurilor, Gideon Mantell. Mantell descoperise 
dinozaurul Iguanodon, o realizare pe care Owen o invidia 
atât de mult, încât a pretins că descoperise creatura el 
însuşi. Cum rivalitatea dintre cei doi devenea tot mai 
aprinsă, Mantell a spus despre Owen că era „păcat că un 
om atât de talentat putea să fie aşa de mişel şi invidios”. 
În timp, Mantell a denumit patru din cele cinci genuri de 
dinozauri cunoscute pe atunci, ceea ce nu a făcut decât să 
alimenteze invidia lui Owen. 


Mantell era medic, dar a fost atât de absorbit de 
cercetările lui paleontologice, încât cariera de practician a 
avut de suferit. S-a mutat la Brighton, pe coasta de sud a 
Angliei, în speranţa că-i va merge mai bine, dar a ajuns 
sărac lipit şi a fost nevoit să-şi vândă colecţia de fosile la 
British Museum, unde Owen era deja o persoană 
influentă. ******** Mantell a cerut 5 000 de lire sterline, dar 
a acceptat până la urmă 4 000 de lire - un preţ mic, într- 
adevăr, pentru un aranjament care punea roadele întregii 
lui cariere de paleontolog la dispoziţia rivalului. Dar 
necazurile bietului Mantell nu s-au sfârşit aici. In 1841 a 
suferit un accident de trăsură, după ce a căzut de pe 
scaunul lui şi s-a încurcat în harnaşamentul cailor. A fost 
târât şi a suferit răni grave la coloana vertebrală. Ca să-şi 
aline durerile permanente, a început să ia opiu, dar în 
1852 totul a devenit prea greu de suportat şi bunul doctor 
a luat o supradoză. După moartea lui, Owen a mai făcut un 
gest veninos: a reuşit cu ajutorul altei persoane să 
preleveze fragmentul accidentat din şira spinării lui 
Mantell, l-a conservat într-un borcan şi l-a aşezat alături de 
dinozaurii lui Mantell, ca un trofeu. 


Owen a respins fără ezitare teoria evoluţiei a lui Darwin, 
poate în parte şi pentru că era un politician la fel de 
viclean pe cât era de strălucit ca anatomist. Şi totuşi, 
reputaţia lui ştiinţifică a supravieţuit cumva chiar şi 
aderării sale încăpăţânate la creaţionism. De fapt, 
adevărul teribil este că sir Richard Owen, Cavaler al 
Ordinului de Bath, membru al Societăţii Regale şi al 
Societăţii Regale de Microscopie, preşedintele Asociaţiei 
Britanice pentru Progresul Ştiinţei şi  răsfăţat al 
aristocrației, a scăpat basma curată aproape cu orice. 
Vreme de 90 de ani - până în 2008 - statuia lui a avut 
privilegiul de a fi plasată în capătul scării principale de la 
Muzeul Britanic de Istorie Naturală. lar vertebrele lui 
Mantell au lâncezit în borcan la Colegiul Regal al 
Chirurgilor până în 1969, când exponatul a fost distrus 
pentru a se elibera spaţiul. 


Owen îşi imagina că ştie structura internă a tuturor 
fiinţelor de pe Pământ, dar fosilele colectate de Spratt 
lângă Salonic l-au obligat să îşi extindă studiile. Cele 13 
oase primite de la Spratt, a concluzionat Owen, nu puteau 
să aparţină unui alt şarpe decât o viperă. Te nedumerea 
însă dimensiunea ei, pentru că oasele proveneau de lao 
creatură care avea cel puţin 3 metri lungime. Pentru a 
explica asta, Owen a recurs la clasici: 


Mitul clasic îmbălsămat în versurile lui Vergiliu şi întrupat 
în statuia de marmură a lui Laocoon ar sugera că anticii 
colonişti ai Greciei erau familiarizați cel puţin cu ideea unui 
şarpe atât de mare... Dar potrivit cunoştinţelor actuale şi 
tuturor registrelor pozitive ale zoologiei, acest şarpe... 
trebuie considerat o specie dispărută.? 


Owen a denumit rămăşiţele a ceea ce era cu certitudine o 
viperă foarte mare şi teribilă Laophis crotaloides - „şarpele 
popular ca un şarpe cu clopoţei”.+ 


Pare greu de crezut că o fosilă atât de importantă ca 
Laophis poate fi pierdută de British Museum, dar aşa s-a 
întâmplat şi, vreme de 160 de ani, vipera uriaşă de Salonic 
s-a cufundat în uitare. Apoi, în 2014, un grup de 
cercetători a anunţat descoperirea unei singure vertebre 
parţiale de şarpe - care abia dacă avea 2 centimetri lăţime 
- la Megalo Emvolon, lângă Salonic, în nordul Greciei. Avea 
în jur de 4 milioane de ani vechime şi era foarte clar că 
semăna cu desenele oaselor pierdute ale legendarei 
vipere a lui Owen. 


Sedimentele în care s-a păstrat osul se formaseră într-un 
lac străvechi care, judecând după polenul fosilizat, era 
înconjurat de o câmpie presărată din loc în loc cu copaci. 
Fauna fosilizată descoperită alături de rămăşiţele şarpelui 
uriaş aminteşte de cea găsită în regiunile uscate sezonier 
din nordul Italiei de azi şi includea specii dispărute de cai, 
porci, țestoase uriaşe, o specie de maimute, iepuri şi un 
păun uriaş.” Chiar dacă vertebra era fragmentată, 
cercetătorii au tras concluzia că Laophis a fost cea mai 
mare viperă care a existat vreodată. Monstrul pare să fie 
înrudit cu speciile de vipere (Vipera) care trăiesc în Europa 
zilelor noastre, deşi cea mai mare dintre ele - vipera cu 
corn din sudul Europei şi din Orientul Mijlociu - abia dacă 
atinge 1 metru lungime, o treime din dimensiunile şarpelui 
antic. 


Greutatea şerpilor creşte disproporționat cu lungimea şi se 
estimează că, la cei 3 metri lungime pe care îi avea, 
Laophis cântărea 26 de kilograme, adică de două ori şi 
jumătate mai mult decât cobra regală, cel mai mare şarpe 


veninos care trăieşte în zilele noastre. Cu ce se hrănea 
această viperă? Viperele cu corn de azi se hrănesc cu 
mamifere mici (mai ales rozătoare), păsări şi şopârle; 
poate că Laophis se ospăta cu maimute, iepuri şi păuni 
uriaşi. Tot ce putem spune cu oarecare siguranţă este că, 
la începutul Pliocenului, Europa era casa celui mai mare 
şarpe veninos care a existat vreodată. 


Testoasele uriaşe care împărțeau habitatul cu Laophis 
erau şi ele unele dintre cele mai mari care au trăit 
vreodată. Titanochelon era cu adevărat uimitoare: cu o 
carapace care ajungea la 2 metri lungime, era de mărimea 
unui automobil. Unic în Europa, acest chelonian 
gargantuesc semăna cu ţestoasele de Galapagos, doar că 
era mult mai mare. Testoasele uriaşe au nevoie de un 
mediu cald, pentru că nu se pot îngropa în nisip aşa cum 
fac ţestoasele mai mici. Pe măsură ce se instala epoca 
glaciară, ele s-au retras tot mai spre sudul Europei şi, aşa 
cum s-a întâmplat şi cu alte specii, au avut drept ultim 
bastion Spania. Cele mai recente fosile, găsite în vizuina 
unei hiene străvechi, într-o luncă, datează de acum circa 2 
milioane de ani.” Odată cu chelonienii uriaşi au dispărut şi 
ultimii crocodili şi aligatori din Europa - izgoniți cu toţii de 
frigul din ce în ce mai pronunţat, deşi este posibil ca şi 
venirea din Africa a lui Homo erectus să fi jucat un rol în 
extincţia ţestoaselor. La urma urmei, depozitele de fosile 
demonstrează foarte clar că maimuţele bipede şi 
țestoasele mari nu au coexistat. 


Frigul şi extinderea stepelor au dus la înmulţirea bovidelor. 
Doar două din cele nouă clase ale familiei - bovinele şi 
caprinele - au cunoscut o diversificare puternică în 
Europa.* Bovinele, care includ vitele, bizonii şi bivolii, apar 
în depozitele de fosile din Europa de la începutul 
Pliocenului şi proliferează rapid. Caprinele, care includ 


caprele, oile şi ibexul, s-au diversificat şi ele în timpul 
Pliocenului. 


De-a lungul perioadei, în oceane au resistat giganţii cu 
dinţi. Cel mai spectaculos dintre aceştia era probabil 
rechinul megalodon. Cel mai mare prădător care a existat 
vreodată pe Pământ, el atingea 18 metri lungime şi o 
greutate de 70 de tone. Numele i-a fost dat în 1835 de 
naturalistul elveţian Louis Agassiz, care a studiat câţiva 
dintre enormii lui dinţi, dintre care cel mai mare are 18 
centimetri lungime şi cântăreşte peste un kilogram. Bestia 
avea sute de astfel de dinţi pe fălcile lui uriaşe şi, aşa cum 
se potriveşte unui asemenea monstru, se hrănea cu 
balene. Forţa muşcăturii megalodonului era de la cinci 
până la de zece ori mai mare decât cea a marelui rechin 
alb. Pe oasele fosilizate de la aripile şi cozile balenelor s-au 
găsit frecvent scobituri, fapt care sugerează că 
megalodonul îşi începea atacul cu aparatul locomotor al 
victimei, înainte să o sfâşie. Megalodonul a evoluat încă de 
la începuturile Miocenului şi a devenit din ce în ce mai 
mare. Cele mai mari specimene au trăit în Pliocen, chiar 
înainte de extincţia speciei, în urmă cu 2,6 milioane de 
ani. 


Pe uscat şi mai mulţi giganţi şi-au găsit drum spre Europa. 
După o pauză de peste 10 milioane de ani au reînceput 
migrațiile elefanților, aducând în Europa specii noi, în timp 
ce descendenţii celor care migraseră mai demult se 
îndreptau spre extincţie. Strămoşii tuturor elefanților 
africani şi asiatici, ca şi mamuţii, au originea în Africa, la 
sfârşitul Miocenului. Mamuţii au migrat din Africa spre 
Europa în urmă cu aproximativ 3 milioane de ani şi curând 
au dat naştere lui Mammutus meridionalis, o specie care 
ajungea la o greutate de 12 tone şi era adaptată la 
pădurile din Europa.!* La sfârşitul Pliocenului a sosit în 


Europa şi o rudă a elefantului indian, dar a dispărut destul 
de repede de aici, la fel ca dinotherele şi gompotherele.:1 


Pliocenul a însemnat şi apariţia primilor urşi moderni din 
Europa. Ursul de Auvergne, Ursus minimus, era 
asemănător cu ursul negru asiatic, dar puţin mai mic. Din 
el pare să fi evoluat şi ursul etrusc (Ursus etruscus), care 
seamănă atât de mult cu ursul negru asiatic, încât unii 
cercetători îi consideră ca fiind unul şi acelaşi. Ca prin 
minune, din ursul etrusc provin toţi cei trei urşi din Europa 
de odinioară: ursul brun, ursul de peşteră şi ursul polar. 


Nu pot să părăsesc Pliocenul fără să-mi iau rămas bun de 
la acei amfibieni minusculi şi obscuri, albanerpetonidele. 
După ce au rezistat aproape 350 de milioane de ani, ei au 
dispărut într-un final acum 2,8 milioane de ani, ultimele 
urme ale lor fiind nişte oase păstrate în calcarele de lângă 
Verona. Dacă ar fi supravieţuit, ne-am fi minunat astăzi de 
ei ca fiind printre cele mai vârstnice creaturi de pe 
Pământ. 


Compoziţia faunei europene în perioada în care s-au 
instalat glaciaţiunile este oarecum un mister; depozitele 
de fosile sunt puţine, iar posibilităţile de migraţie au fost 
numeroase şi variate.!? Un bogat depozit de fosile de 
acum 2 milioane de ani din sudul Spaniei ne deschide o 
fereastră spre această „lume pierdută”. Se găsesc aici 
rămăşiţele a 32 de specii de mamifere, inclusiv un tip 
primitiv de bou moscat (clar adaptat unor condiţii mai 
calde decât cele din zilele noastre), un lup, o girafă, hiena 
brună şi porcul de tufişuri, ultimele două specii fiind 
necunoscute astăzi în Europa, dar prosperând pe teritoriul 
Africii. Analiza fosilelor a permis echipei coordonate de dr. 
Alfonso Arribas să dezvolte o teorie simplă a migraţiei şi, 


dacă ţinem cont de briciul lui Occam, cu cât o explicaţie 
este mai simplă, cu atât este mai probabilă. rr 


Arribas şi echipa lui sunt de părere că fauna Europei de la 
începutul glaciaţiunilor a fost rezultatul unui singur 
eveniment migratoriu petrecut acum aproape 2 milioane 
de ani, care a avut loc în insulele din ceea ce este astăzi 
Strâmtoarea Gibraltar. Chiar şi speciile asiatice au folosit 
această rută, susţin cercetătorii, după ce au traversat 
nordul Africii. Teoria a fost contestată la doar un an după 
conturarea ei, când experţii în evoluţia familiei canidelor 
au anunţat descoperirea prezenţei unei creaturi străvechi 
asemănătoare lupului, Canis etruscus, în depozite de fosile 
vechi de 3,1 milioane de ani, din Franţa.!? După părerea 
mea, suntem încă departe de o înţelegere completă a 
migraţiilor care s-au petrecut în Europa chiar înainte de 
erele glaciare. Şi doar săpături mai atente pe viitor ne pot 
oferi răspunsuri. 


Sfârşitul Eocenului este marcat, de fapt, de dispariţia unei 
familii obscure de plancton foraminifer unicelular, numită 
Hantkeninidae. Dar la grande coupure s-a petrecut în două 
etape, la 350 000 de ani distanţă una de cealaltă, chiar 
după ce ultimele hantkeninide şi-au găsit odihna veşnică. 


Mai precis, porţiunea din Matterhorn aflată la mai mult de 
3 400 de metri este de origine africană. Mai jos, versanţii 
sunt formaţi din sedimente marine sau din roci europene. 
Stâncile africane provin din Placa Apuliană, care iniţial a 
făcut ea însăşi parte din Africa şi care se află sub Marea 
Adriatică în cea mai mare parte. Ele au fost împinse 
deasupra celorlalte roci din Alpi când Placa Apuliană s-a 
ciocnit cu cea Eurasiatică. 


Gloria Ducatului Carniola a fost publicată iniţial în germana 
literară. Nu a fost republicată niciodată şi a rămas în 
uitare, secole de-a rândul. Între 2009 şi 2012, a fost în 
sfârşit tradusă în slovenă de o echipă coordonată de 
Tomaz Cec. 


Nici începutul, nici sfârşitul Miocenului nu sunt marcate de 
un eveniment climatic global unic; începutul lui este definit 
de extincţia unei specii de plancton, iar finalul lui de o 
schimbare bruscă a polilor magnetici ai Pământului. 


Înălţimea Alpilor poate varia cu până la 27 de centimetri, 
în funcţie de forţa de atracţie a Lunii, un fapt care a 
devenit cunoscut pe scară largă doar atunci când a fost 
construit acceleratorul de particule de la CERN, lângă 
Geneva, care funcţionează cu o precizie atât de mare, 
încât trebuie să se ţină cont de atracţia lunară. 


În mod frustrant, nu putem fi absolut siguri de asta, doar 
pe baza rămăşiţelor de care dispunem. 


Creatura a fost numită astfel în onoarea paleontologului 
catalan Miquel Crusafonti i Pair6, care şi-a dedicat întreaga 
viaţă studiului mamiferelor care au trăit în Miocen pe 
teritoriul Iberiei. 


Creatura asemănătoare cu Ouranopithecus a fost numită 
Nakalipithecus şi este cunoscută printr-un maxilar şi 11 
dinţi izolaţi. 


Specimenul era expus la Muzeul Freyberg. 


Identitatea precisă a „girafei”, Umbriotherium azzarolli, 
este încă disputată, dar anumite caracteristici ale 
premolarilor seamănă cu cele întâlnite la girafele primitive. 


Perioada messiniană este numită astfel după straturile de 
evaporiţi care se află lângă Messina, Sicilia. 


Este greu să fii mai precis în legătură cu punctele cele mai 
înalte ale insulelor din Mediterana acum 6 milioane de ani. 


În termenii lui Fowler, barbarism este un cuvânt creat 
folosindu-se cuvinte din mai mult de o limbă. 


Arborele de ampar şi-a mai păstrat o bază în Europa, într-o 
mică zonă din sud-vestul Turciei. 


Owen avea să preia, în 1856, conducerea Departamentului 
de Istorie Naturală de acolo. 


William de Occam a fost un călugăr franciscan englez care 
a trăit în secolul al XIX-lea. El este amintit în special pentru 
dictonul lui: „Din mai multe ipoteze concurente, trebuie 
aleasă cea cu cele mai puţine presupuneri”. 


III. ERELE GLACIARE 


2,6 milioane-38 000 de ani în urmă 


Cea mai mare extindere a ghetii, acum 460 O00 


Capitolul 22. Pleistocenul - 
poarta către lumea modernă 


În 2009 - acelaşi an în care Arribas şi colegii lui au publicat 
încurajatorul lor studiu despre fauna veche de 2 milioane 
de ani din „Pliocenul târziu” din sud-vestul Europei - mai- 
marii din Uniunea Internaţională a Ştiinţelor Geologice au 
mutat începutul Pleistocenului cu peste o jumătate de 
milion de ani înapoi, de acum 1,8 milioane de ani până în 
urmă cu 2,6 milioane de ani. Argumentul lor a fost că 
ciclurile glaciare (din care fac parte erele glaciare) ar 


trebui incluse în întregime în Pleistocen, şi că primul ciclu 
glaciar a început acum 2,6 milioane de ani. A fost o decizie 
bună şi rezonabilă, nu în ultimul rând pentru că a redus şi 
mai mult abruptul Pliocen. 


Veteranul inventator de nume pentru ere geologice 
Charles Lyell a fost cel care a creat şi termenul de 
Pleistocen. Înseamnă „cel mai nou”, ca o recunoaştere a 
faptului că aproximativ 70 la sută dintre fosilele de 
moluşte din depozitele siciliene pe care le studiase 
venerabilul profesor aparţineau unor tipuri care existau 
încă. Dacă începutul Pleistocenului a avut parte de o 
definire adecvată, nu pot să spun acelaşi lucru despre 
finalul lui. Uniunea Internaţională a Ştiinţelor Geologice 
recunoaşte că Pleistocenul s-a încheiat acum 11 764 de 
ani, pentru că atunci a luat sfârşit ultimul „atac” al gheții - 
Dryas recent, sau „marele îngheţ”. După aceea a venit cea 
mai scurtă epocă geologică dintre toate: Holocenul. 


Urăsc să despic firul în patru, dar dacă Pleistocenul este 
caracterizat de ciclurile glaciare, atunci încă mai suntem în 
el (sau cel puţin eram, până în urmă cu câteva decenii) - 
pentru simplul motiv că gheaţa a avansat din nou, în 
concordanţă cu ciclurile Milankovitch. Dar, în ultimii 20 de 
ani, efectul gazelor de seră s-a amplificat într-o asemenea 
măsură, iar planeta s-a încălzit atât de mult, încât savanții 
sunt încrezători că gheaţa nu se va întoarce. 


O propunere aflată în prezent sub analiza Uniunii 
Internaţionale a Științelor Geologice pledează pentru 
recunoaşterea a încă unei perioade geologice: 
Antropocenul. Ea este definită ca începând din momentul 
în care activitatea umană a început să lase o amprentă 
semnificativă şi de neşters asupra sedimentelor de pe 
Pământ. Indicatorul potrivit ar putea fi momentul în care 


gazele de seră produse de noi au împiedicat o viitoare 
întoarcere a gheţurilor. In aceşti termeni, Pleistocenul ar 
dura până la sfârşitul secolului XX, când i-ar urma 
Antropocenul. 


Pleistocenul este caracterizat de schimbări rapide ale 
climei, inclusiv 11 evenimente glaciare majore - erele 
glaciare - pe lângă altele minore. De fiecare dată, ghețarii 
şi straturile de gheaţă se întindeau şi se mențineau 
perioade extinse, înainte să fie topite de scurte perioade 
de încălzire. De-a lungul Pleistocenului, epocile glaciare au 
totalizat 90 la sută din timp şi, la extinderea lor maximă, 
ghețarii şi banchizele au acoperit 30 la sută din suprafaţa 
Pământului. In emisfera nordică, permafrostul sau deşertul 
glaciar s-a întins pe sute de kilometri la sud de straturile 
de gheaţă. Cu o răcire puţin mai pronunţată, ghețarii s-ar 
fi putut extinde până la Ecuator. Fr 


Aceste schimbări dramatice de climă au lăsat numeroase 
dovezi, sub forma caracteristicilor glaciare şi a sezoanelor 
ploioase modificate. Abia în 1837, însă, savantul elveţian 
Louis Agassiz (cel care a dat numele rechinului 
megalodon) a introdus ideea că mare parte a Pământului 
fusese până nu demult sub stăpânirea gheții. El a emigrat 
în Statele Unite în 1847, ocupând un post la Harvard, iar în 
Noua Anglie a descoperit o mulţime de dovezi în sprijinul 
ipotezei lui, inclusiv bolovani masivi deplasaţi de gheaţă. 
Dar care a fost exact cauza glaciaţiunilor a rămas un 
mister până când asupra problemei s-a aplecat Milutin 
Milanković, matematician sârb şi inginer civil de mare 
succes. 


Născut pe malurile Dunării în ceea ce este astăzi Croaţia, 
Milankovic a început să cerceteze cauzele erelor glaciare 
în 1912. Intre construirea de poduri şi experimentele cu 


beton, el nu a avut timp să facă prea mare progres în 
subiectele mai elevate. Când a izbucnit Primul Război 
Mondial, Milankovic îşi petrecea luna de miere în satul lui 
natal, unde a căzut victimă politicii complexe şi 
schimbătoare din Europa de Est la vremea respectivă. 
Considerat cetăţean străin ostil, el a fost arestat de austro- 
ungari şi dus la fortăreaţa Esseg, unde a fost închis ca 
prizonier de război. lată ce scria: 


Uşa grea de fier s-a închis după mine... M-am aşezat pe 
pat, m-am uitat de jur împrejurul camerei şi am început să 
mă adaptez la noua mea situaţie socială... În bagajul de 
mână pe care îl adusesem cu mine aveam lucrările tipărite 
deja sau doar începute privitoare la problema mea 
cosmică; mai erau şi nişte foi albe. M-am uitat peste 
lucrări, mi-am luat credinciosul stilou cu cerneală şi am 
început să scriu şi să calculez... După miezul nopţii, când 
m-am uitat din nou prin cameră, am avut nevoie de ceva 
timp ca să îmi dau seama unde mă aflam. Acea încăpere 
mică mi se părea un popas peste noapte în călătoria mea 
prin Univers. 


Se pare însă că doamna Milankovic nu era la fel de 
împăcată cu situaţia. Printr-un coleg din Viena, ea a 
aranjat ca Milutin să o însoţească la Budapesta. lar acolo, 
cu sprijinul altor colegi, el a fost pus să conducă 
bibliotecile Academiei Ungare de Ştiinţe şi a Institutului 
Meteorologic al Ungariei. Pe aproape toată durata 
războiului, Milankovic a studiat fericit climatele de pe alte 
planete, precum şi marea problemă a erelor glaciare, iar în 
fragila pace care a urmat, a devenit profesor de 
matematică la Belgrad. 


În 1930, Milanković şi-a publicat cercetările care arătau că 
erele glaciare au fost provocate de mici variaţii ale orbitei 
Pământului în jurul Soarelui şi de înclinările şi clătinările 
Pământului pe axa proprie. La jumătatea anului 1941 a 
terminat o carte în care îşi explica întreaga teorie, Canonul 
izolării Pământului şi aplicarea lui la problema 
glaciaţiunilor şi care includea o explicaţie pentru 
declanşarea avansului gheții: când factorii cereşti duceau 
la veri mai reci în emisfera nordică, nu se topea toată 
zăpada acumulată peste iarnă; an după an, calotele de 
gheaţă creşteau şi, pentru că gheaţa este strălucitoare şi 
reflectă lumina solară, aceasta accelera tendinţa de răcire. 


Pe 2 aprilie 1941, Milankovic şi-a predat manuscrisul la o 
tipografie din Belgrad. Doar patru zile mai târziu s-a 
întâmplat dezastrul, când Germania a atacat Regatul 
lugoslaviei şi un bombardament a distrus tipografia. Ceea 
ce oferise un război, al doilea ameninţa să ia înapoi. Din 
fericire, unele coli tipărite au scăpat cu bine într-un 
depozit. O lună mai târziu, în mai 1941, doi ofiţeri germani 
l-au căutat pe Milanković, transmiţându-i salutări din 
partea profesorului Wolfgang Soergel. Au explicat că erau 
studenţi la geologie, iar Milankovic le-a încredinţat singura 
copie completă rămasă a lucrării. Soergel s-a ocupat de 
publicarea cărţii - în germană - dar în deceniile de după 
război Canonul lui Milankovic a fost ignorat. Când cartea a 
fost tradusă pentru prima dată în engleză, în 1969, eaa 
revoluţionat imediat modul în care înţelegem erele 
glaciare. 


Ciclurile pe care le identificase Milankovic existau de sute 
de milioane de ani. Atunci de ce declanşaseră o eră 
glaciară care a început acum 2,6 milioane de ani? Se pare 
că, în vremurile mai vechi, configuraţia continentelor şi 
nivelul mai ridicat al gazelor de seră prezente în atmosferă 


au împiedicat o răcire completă, indiferent de influenţa 
orientării Pământului în raport cu Soarele. Acum 2,6 
milioane de ani, însă, aceste efecte de tampon au fost 
înlăturate, iar ciclurile lui Milankovic au început să „cânte” 
la biotopul european ca la un acordeon. La început, fiecare 
ciclu dura în jur de 41 000 de ani şi efectele erau blânde. 
Dar în urmă cu un milion de ani valurile de frig (cunoscute 
ca maxime glaciare) au devenit mai puternice şi mai lungi, 
ciclurile extinzându-se de la 41 000 la 100 000 de ani.! De 
ce s-a produs acest salt - de la o durată a ciclurilor de 41 
000 la una de 100 000 de ani - este subiectul unor dispute 
aprinse. Dar impactul a fost clar: în Eurasia au început să 
se dezvolte două tipuri de faună, una nouă, adaptată fazei 
reci, şi una mai veche, aclimatizată la căldură. 


Erele glaciare nu au fost deloc blânde cu fauna iubitoare 
de căldură. Pe măsură ce se intensificau, ciclurile glaciare 
au gonit specii întregi din mediul plăcut al Europei 
temperate. Vânturi nordice îngheţate suflau cu putere 
dinspre pol, forțând elementele de floră şi de faună 
amatoare de căldură să se retragă în refugiile din ce în ce 
mai mici din Spania, sudul ltaliei şi al Greciei, unde 
rămâneau blocate până când ciclurile orbitale aduceau o 
scurtă încălzire. Glaciaţiunea este aşadar marcată în 
Europa prin migraţie şi extincţie la o scară masivă. Mai 
mult de jumătate din speciile de mamifere ale Europei au 
dispărut odată cu începutul erelor glaciare; supraviețuirea 
ţinea doar de adaptare şi de migraţie. 


Cum era viaţa în Europa epocii glaciare? În timpul ultimului 
maxim de glaciațiune, care a ajuns la apogeu acum 20 
000 de ani, nivelul mării era cu între 120 şi 150 de metri 
mai redus decât astăzi, din cauza cantităţii uriaşe de apă 
care era blocată sub formă de gheaţă. In partea de nord a 
Europei se formase o câmpie întinsă care lega Irlanda de 


Britania şi apoi de continent. La nordul ei, o banchiză 
uriaşă de gheaţă şi zăpadă acoperea pământul şi marea 
până la pol. In sud rămăseseră libere doar apele puţin 
adânci din nordul Adriaticii, deşi unele dintre insulele 
mediteraneene au ajuns să fie conectate (Sardinia cu 
Corsica şi Sicilia cu continentul, de exemplu). 
Temperaturile apelor mării erau cu până la 13*C mai mici 
decât sunt în zilele noastre, iar pe coasta Siciliei se 
înmulţeau acum dispăruţii mari pinguini nordici, în timp ce 
pescăruşii, păsările din familia Alcidae şi gâsca-de-mare 
cuibăreau cu milioanele pe țărmurile mediteraneene al 
Iberiei, Franţei şi Italiei. 


Pe uscat, temperaturile erau probabil cu 6-8*C mai mici, în 
medie, decât cele de azi, iar iernile erau mult mai reci, 
permafrostul extinzându-se spre sud până în Provence. 
Vânturi puternice băteau dinspre calota glaciară de la 
nord, purtând praful fin din deşerturile polare peste tot în 
Europa. Acolo unde se află astăzi Londra, Parisul şi Berlinul 
se întindea un vast deşert polar lipsit de orice plante, până 
la linia de gheaţă sau dincolo de orizontul nordic. 
Degerături, nisip între dinţi şi plămâni plini de praf ar fi 
fost soarta oricui s-ar fi aventurat atât de departe spre 
nord. 


La sud de acest deşert îngheţat, într-o fâşie care se 
întindea din nordul Spaniei până în nordul Greciei, erau 
stepe şi o pădure rezistentă de conifere, gen taiga, 
asemănătoare celei care acoperă astăzi regiuni din 
Siberia. Şi mai departe spre sud şi-au găsit refugiu 
pădurile de foioase şi vegetaţia de tufişuri mediteraneene 
(maquis). Limitate ca întindere, aceste habitate adaptate 
la căldură erau de o diversitate remarcabilă. În jurul 
Gibraltarului, de exemplu, cineva s-ar fi putut plimba 
printr-o pădure de pini sau de stejari, putea culege 


coacăze şi să hoinărească prin maquis-ul tipic acum pentru 
regiune, toate într-o singură zi.? 


Perioadele reci care caracterizează erele glaciare se 
încheie brusc, accelerate de emisiile de CO2 din oceane 
când acestea încep să se încălzească. Dar clima are 
nevoie de mii de ani să ajungă la un nou echilibru, mai 
cald. La sfârşitul ultimului maxim glaciar a fost nevoie de 
un interval între 12 000 şi 13 000 de ani pentru ca gheaţa 
să se topească, iar marea să-şi recapete nivelurile de 
acum. Inainte de asta, Marea Neagră era un lac cu apă 
dulce, cu oameni trăind pe țărmurile ce se aflau cu 
aproximativ 150 de metri mai jos de nivelul actual al mării. 
Apoi, în urmă cu 8 000 de ani, Mediterana a năvălit prin 
Dardanele şi Bosfor, iar în câţiva ani Marea Neagră s-a 
umplut, forţându-i pe cei care trăiau pe țărmurile ei să se 
mute. Topirea gheții a redus greutatea ce apăsa uscatul 
peste tot în Europa. Unele zone, precum Basilicata în sudul 
Italiei, Golful Corint şi nord-vestul Scoției, s-au ridicat cu 
câteva sute de metri. Această istorie a avut multe 
consecinţe bizare. Una dintre ele este evidentă pentru 
orice pasionat care priveşte păsările într-o pădure 
mediteraneană matură. El nu va auzi nici măcar o singură 
pasăre dintr-o specie exclusiv mediteraneană, chiar dacă 
în _tufişurile din apropiere sunt o mulţime. Aceasta 
deoarece chiar şi în sud, în zona Mediteranei, pădurile 
înalte au fost atât de devastate de glaciaţiuni, încât nici 
unul din peticele rămase nu a fost suficient de mare ca să 
susţină speciile de păsări care erau izolate în ele. 


Între acum 2,6 milioane de ani şi acum 900 000 de ani, 
când ciclurile glaciare durau 41 000 de ani şi erau relativ 
blânde, s-a dezvoltat o faună caracteristică. Hiena 
gigantică, Pachycrocuta brevirostris, avea un metru 
înălţime la umăr şi o greutate de 190 de kilograme, fiind 


cea mai mare hienă care a existat vreodată. A evoluat în 
Africa şi cea mai veche apariţie a ei în Europa datează de 
acum 1,9 milioane de ani.* Hiena gigantică folosea 
peşterile ca vizuină şi rămăşiţele meselor ei din trecut sunt 
bine păstrate în câteva dintre acestea. Chiar şi oasele unor 
creaturi de mari dimensiuni, ca hipopotamii şi rinocerii, 
poartă urmele distinctive ale colţilor ei, deşi nu se ştie 
dacă hienele au fost cele care i-au ucis sau doar s-au 
hrănit cu cadavrele. Hienele gigantice erau probabil 
sociale şi cu siguranţă suficient de puternice să ucidă 
creaturi de mărimea unui zimbru, sau poate să-l gonească 
pe Homo erectus din peşterile lor. 


Hiena gigantică a venit din Africa aproximativ în aceeaşi 
perioadă în care au ajuns în Europa strămoşii noştri, Homo 
erectus. Hienele au prosperat, dar strămoşii noştri au 
rămas puţini, aproape invizibili. Dar apoi, în urmă cu 
aproximativ 400 000 de ani, hienele gigantice au dispărut, 
iar noii membri ai speciei noastre, primii neanderthalieni, 
au început să devină numeroşi şi să folosească peşterile. 
(5,6) Nu este clar ce anume a provocat extincţia hienei 
gigantice. Unii cercetători o leagă de declinul felinelor cu 
dinţi-sabie şi cu colţi-pumnal, având în vedere că hienele 
se hrăneau mai ales cu resturile animalelor vânate de 
felinele mari. Felina europeană cu dinţi-sabie (o rudă a 
smilodonului) a dispărut acum circa 900 000 de ani, iar 
uriaşa felină cu colţi-pumnal, Homotherium, a intrat în 
declin în Europa acum o jumătate de milion de ani. 


Jaguarul european a populat continentul de acum 1,6 
milioane de ani până acum aproximativ 500 000 de ani. 
Mai mare decât jaguarul de azi din America de Sud, el este 
uneori considerat o versiune gigantică a speciei sud- 
americane, care a fost înlocuită în Lumea Veche de 
leopard. O altă felină spectaculoasă de la începuturile 


glaciaţiunilor europene a fost ghepardul uriaş: era de 
înălţimea unui leu, deşi mult mai uşor. El a dispărut din 
Europa acum circa un milion de ani. 


Europa începutului de glaciațiune mai era populată de 
castori uriaşi din genul Trogontherium. Cu o lungime de 
aproape 2 metri, ei semănau cu castorii de azi prin 
obiceiul de a roade, dar nu aveau cozile plate, ci unele 
lungi, cilindrice. Au supravieţuit în unele părţi ale Rusiei 
până acum 125 000 de ani. Castorii uriaşi ai Europei au 
trăit în acelaşi timp cu primul elan, Libralces gallicus. 
Rămăşiţele lui au fost descoperite în sudul Franţei, unde 
popula câmpiile mai calde. 


Un imigrant african neaşteptat a fost un fel de hipopotam, 
Hippopotamus antiquus. El a venit acum 1,8 milioane de 
ani şi s-a instalat foarte mulţumit în zona Tamisei, ca şi pe 
alte râuri, într-o perioadă de încălzire cunoscută sub 
denumirea de Eemian, între acum 130 000 şi acum 115 
000 de ani.******** Temperaturile au crescut atunci pentru 
scurt timp, ajungând puţin mai mari decât cele din 
perioada preindustrială şi făcând din Eemian cel mai cald 
interval din ultimul milion de ani. 


În urmă cu aproximativ 2 milioane de ani, în Europa a 
apărut şi un cerb mic roşu, ancestral.” Oasele lui de la 
picioare sugerează că era foarte probabil adaptat mediilor 
montane, accidentate. El împărțea pădurea cu o formă 
timpurie de cerb lopătar. Cerbul roşu şi lopătarul au 
evoluat, astfel încât acum un milion de ani erau 
asemănători cu cei de astăzi. Un alt grup care a prosperat 
în prima parte a glaciaţiunilor a fost cel al strămoşilor 
vitelor, bizonului şi boului moscat, precum şi o formă 
ancestrală de cerb uriaş, Megaloceros. Acum 900 000 de 
ani - tocmai când se instala ciclul glaciar de 100 000 de 


ani - în Europa au venit şi strămoşii leilor de peşteră, 
primii lei văzuţi vreodată în Europa. 


Lupii străvechi, Canis etruscus, au venit în Europa din Asia 
acum mai bine de 3 milioane de ani, dar nu au prosperat 
decât odată cu erele glaciare. Lupii pot supravieţui în 
numeroase habitate, dar în tundră sunt cu adevărat la ei 
acasă.” In depozitele de fosile din Europa, oasele lor sunt 
deseori însoţite de rămăşiţele unui canid de mărimea 
coiotului, Canis arnensis. În timp, acest canid mai mic a 
ajuns să fie limitat la zona adiacentă Mediteranei, până 
acum 300 000 de ani, când a dispărut din Europa. Astăzi, 
câinii s-ar putea să fie cei mai buni prieteni ai noştri, dar, 
în mod straniu, în toate depozitele de fosile ale Europei 
există un singur loc în care apar împreună o fiinţă 
primitivă asemănătoare omului şi un lup primitiv: situl 
Dmanisi din Georgia, vechi de 1,85 milioane de ani. 


Capitolul 23. Hibrizii - Europa, 
mama metisajului 


Progresele făcute în analiza ADN, în special privind studiul 
ADN-ului străvechi, au desluşit un aspect nebănuit până 
acum al hibridizării (sau metissage, cum i-ar spune 
francezii). Apar tot mai multe dovezi că ea a jucat un rol 
important în apariţia de noi specii şi, totodată, a ajutat 
speciile să se adapteze, majoritatea exemplelor provenind 
din Europa. Dar poate cel mai uimitor este că hibridizarea 
a avut o influenţă foarte importantă asupra evoluţiei 
umane în Europa. Ne gândim deseori la hibrizi ca fiind 
ceva inferior - un fel de mongrel sau corcitură. Asocierile 
peiorative ale cuvântului „hibrid” erau ceva obişnuit mai 


ales în prima jumătate a secolului XX, când ideile greşite 
despre genetică au făcut din puritatea rasei un concept 
periculos de atractiv. Geneticianul pionier R.A. Fisher - 
care a fost un promotor pasionat al eugenismului (ideea că 
societăţile puteau fi îmbunătăţite prin înmulţirea selectivă 
a oamenilor „superiori”) - considera că hibrizii erau 
rezultatul „celei mai grosolane gafe de preferinţă sexuală 
pe care ne-am putea imagina că ar face-o un animal”.! 


Ideea că speciile erau entităţi - purtătoare distincte ale 
unei moşteniri genetice unice, este profund înrădăcinată în 
noi, reflectând probabil un anume simţ al perfecțiunii lumii 
pre-umane, astfel încât hibrizii pot să ne amenințe 
senzaţia de ordine. In mod sigur, ei complică munca 
taxonomiştilor, unii sfidând orice clasificare şi amenințând 
sistemul de clasificare al lui Linné, care guverna biologia 
de mai bine de 250 de ani. 


Şi totuşi ştim de multă vreme că hibridizarea este larg 
răspândită. Până în 1972 au fost identificate în jur de 600 
de tipuri de hibrizi de mamifere (mulţi în grădini zoologice 
sau alte situaţii de captivitate). În 2005 s-a estimat că 25 
la sută dintre speciile de plante şi 10 la sută dintre cele de 
animale erau implicate în hibridizare.? În ultimii câţiva ani, 
studiile făcute pe ADN străvechi au dezvăluit că astfel de 
cifre erau mult subestimate, chiar şi pentru speciile 
sălbatice care trăiesc în natură. Două studii recente, unul 
referitor la speciile de urşi şi celălalt la elefanţi, ilustrează 
ce s-a aflat până acum. 


Cele şase specii de urs care trăiesc în zilele noastre (polar, 
brun, negru asiatic, negru american, leneş şi malaysian) 
au evoluat dintr-un strămoş comun în ultimele 5 milioane 
de ani. Chiar dacă rămân foarte diferiţi ca aspect şi 
ecologie, analizele ADN dezvăluie un grad uimitor de 


hibridizare în evoluţia lor. De exemplu, urşii polari s-au 
hibridizat cu urşii bruni, astfel încât 8,8 la sută din 
genomul ursului brun provine de la ursul polar. Aceasta 
înseamnă că ursul „grolar” (cum a fost denumit recent 
hibridul de urs polar şi grizzly, acesta din urmă din familia 
ursului brun) nu este un fenomen nou, ci unul care se 
întâmplă de sute de mii de ani. Printre numeroasele 
încrucişări prezentate în studiu, urşii bruni au hibridizat cu 
urşii negri americani, urşii negri asiatici cu urşii-leneş, iar 
urşii-leneş cu urşii malaysieni. Cercetătorii au tras 
concluzia că hibridizarea are loc de milioane de ani, astfel 
încât atunci când încrucişările între speciile de urs sunt 
incluse în arborele de familie al urşilor, diagrama arată mai 
degrabă ca o reţea de familie.+ 


Istoria hibridizării elefanților este, cu toate acestea, şi mai 
uluitoare. Un studiu recent făcut de o echipă de la Harvard 
condusă de paleogeneticiana Eleftheria Palkopoulou, care 
a inclus cele trei specii care trăiesc acum (african, african 
de pădure şi asiatic) şi trei specii dispărute (european cu 
colţi drepţi, mamutul lânos şi mastodontul american), a 
arătat că elefanții au hibridizat în cea mai mare parte a 
istoriei lor. Într-adevăr, unii elefanţi acum dispăruţi au 
rezultat dintr-o hibridizare atât de extinsă, încât nu sunt 
deloc uşor de clasificat după sistemul linnaean. 


Ca rezumat al cercetărilor, echipa lui Palkopoulou a 
afirmat: „Capacitatea de hibridizare este mai degrabă 
regula, nu excepţia, pentru multe specii de mamifere, la o 
scară temporală de ordinul milioanelor de  ani'.5 
Cercetătorii au presupus şi că transmiterea de gene prin 
hibridizare s-ar putea să fi ajutat speciile să migreze şi să 
se adapteze la pericole şi la oportunităţi, permițându-le să 
dobândească gene de la rude apropiate. Din această 
perspectivă, ne putem gândi că speciile cum este a 


noastră, care şi-au pierdut capacitatea de hribridizare 
deoarece rudele lor apropiate au dispărut, sunt vulnerabile 
şi izolate. 


Cu o hibridizare suficient de extinsă, viaţa ar deveni o 
singură masă nediferenţiată. Atunci de ce există specii? S- 
a dovedit că există mecanisme (cunoscute ca mecanisme 
de izolare a speciei) care fac producerea de hibrizi să fie 
dificilă. Se întâmplă rar ca un individ să depăşească aceste 
bariere, dar printre milioanele de indivizi care compun o 
specie este ceva obişnuit să fie produşi suficient de mulţi 
hibrizi pentru a permite genelor să treacă de la o specie la 
alta. Unele mecanisme de izolare a speciei sunt 
comportamentale - cum ar fi deținerea unei chemări la 
împerechere specifice, căreia să-i răspundă doar femelele 
dintr-o specie dată, sau preferința pentru împerechere 
într-o anumită perioadă a anului. Altele sunt fizice, cum ar 
fi dimensiunea sau forma penisului. Dar există şi bariere 
genetice şi epigenetice. Unii factori genetici împiedică 
formarea unui embrion viabil. Dar ei pot face şi ca aproape 
toţi indivizii hibrizi din prima generaţie să fie infertili sau să 
aibă fertilitate scăzută. Printr-un fenomen cunoscut ca 
regula lui Haldane, la mamifere acest lucru este valabil 
mai ales pentru hibrizii masculi. Dar dacă hibrizii din prima 
generaţie reuşesc să producă urmaşi, generaţia următoare 
are frecvent o fertilitate îmbunătăţită - deşi, de obicei, 
doar cu una sau cu alta (dar nu cu ambele) dintre speciile 
implicate în încrucişarea originală. Toate aceste bariere 
tind să limiteze, dar nu elimină cu totul, transmiterea de 
gene de la o specie la alta. 


Uneori hibridizarea face mai mult decât să permită 
transmiterea de gene între specii, creând în schimb specii 
cu totul noi, hibride. Printre speciile europene care au 
apărut prin hibridizare se numără broasca mică de lac 


(Pelophylax kl esculentus), o creatură foarte răspândită şi 
importantă din punct de vedere economic, considerată o 
delicatesă în Franţa. Speciile-părinţi care i-au dat naştere - 
probabil cu sute de mii de ani în urmă - sunt broasca mare 
de lac şi broasca mică verde. După cum probabil aţi 
observat, numele vieţuitoarei include grupul „kl”. Acesta 
arată că este vorba de un „klepton”, adică un „hoţ de 
gene” - un hibrid care are nevoie ca alte specii să 
completeze ciclul de reproducere pentru el. Cei mai mulţi 
Kleptoni sunt femele şi unele nu folosesc deloc genele de 
la mascul, acesta depunându-şi sperma doar ca să 
stimuleze dezvoltarea ouălor, fără să le fertilizeze. XXX xxx 


Chiar şi unele specii de mamifere au apărut prin 
hibridizare. Şacalul auriu a fost recunoscut recent ca fiind 
două specii - una mai mică, provenită dintr-o ramificaţie 
timpurie a liniei de evoluţie a lupilor, şi una mai mare, care 
este apropiată de lupul euroasiatic şi ai cărei strămoşi 
trebuie să fi migrat din Africa, înainte să se încrucişeze cu 
şacalul mai mic, creând o specie nouă, hibridă. xx rr 


Zimbrul - cel mai mare mamifer care a supravieţuit în 
Europa - este o specie hibrid stabilă care a apărut acum în 
jur de 150 000 de ani, când bourii şi bizonii de stepă au 
trecut printr-o perioadă prelungită de hibridizare. Bizonul 
de stepă (din care se trage bizonul american) popula 
stepele uriaşe şi a dispărut din Europa la sfârşitul ultimei 
epoci glaciare, în timp ce bourii preferau zonele 
împădurite mai temperate. Zimbrii au preponderent gene 
de bizon, cu o proporţie consistentă (în jur de 10 la sută) 
de gene de bour, moştenirea genetică amestecată 
ajutându-l, se pare, pe zimbru să supravieţuiască 
schimbărilor petrecute când clima s-a încălzit şi s-au extins 
pădurile.” 


Hibridizarea în agricultură este diferită de hibridizarea în 
natură, pe de-o parte deoarece condiţiile create de om 
permit hibridizarea unor specii care nu s-ar încrucişa 
niciodată natural, şi pe de altă parte deoarece noi am 
selecționat trăsăturile extreme în numeroase forme 
domesticite. Când exemplarele domesticite devin sălbatice 
sau se încrucişează cu rude non-domestice, cei interesaţi 
de conservare sunt puşi în faţa unei dileme: ar trebui sau 
nu să elimine hibrizii, asigurându-se astfel că tipurile 
sălbatice nu vor fi copleşite de cele domestice? Unii văd în 
creaturile domestice puternic modificate o formă de 
poluare - genetică, dar poluare totuşi - şi aceasta 
deoarece abundența tipurilor domestice poate pune în 
pericol rudele lor sălbatice, mult mai rare. 


De exemplu, s-ar putea discuta dacă hibrizii între câine şi 
lup ar trebui eliminaţi din natură, de teamă că genele de 
câine ar putea ajunge să domine populaţia de lupi (un 
subiect la care voi reveni). Un exemplu şi mai dificil este 
însă pisica sălbatică scoțiană, în care marea majoritate a 
populaţiei este formată din hibrizi între tipuri sălbatice şi 
domestice. Eliminarea hibrizilor ar putea să pară de dorit, 
dar aceasta ar lăsa o populaţie atât de mică de pisici 
sălbatice, încât ar fi condangată la extincţie. 


Hibrizii ridică o problemă specială când vine vorba de 
legislaţie. Principalele noastre instrumente legale pentru 
protejarea speciilor, inclusiv Convenţia de la Berna şi legea 
americană din 1973 privind speciile în pericol, fac referire 
la specii, nu la hibrizi. Legea americană a fost chiar 
descrisă ca fiind „foarte aproape de eugenism”, deoarece 
exclude orice protecţie în cazul hibrizilor.8 Date fiind 
cunoştinţele actuale privitor la cât de extinsă este 
hibridizarea, aceasta este ceva problematic. lar lucrurile 
sunt îngreunate şi mai mult de faptul că definirea hibrizilor 


nu este întotdeauna simplă. Un exemplar dintr-o 
încrucişare la prima generaţie s-ar putea să sară în ochi, 
dar, în timp, animalele hibride devin din ce în ce mai greu 
de detectat. lIntr-adevăr, cea mai mare parte a 
cunoştinţelor pe care le-am dobândit recent privind 
importanţa hibridizării în natură provin din studii asupra 
ADN-ului de la animale care, la prima vedere, nu par să fie 
hibrizi. 


Hibridizarea poate duce şi la heterozis - termenul ştiinţific 
pentru producerea unor indivizi „superrezistenţi” - pentru 
care numeroase exemple vin din agricultură. Heterozisul 
poate fi înţeles ca fiind inversul degenerării ereditare, 
fenomen prin care descendenţii unor indivizi prea 
asemănători din punct de vedere genetic - frate şi soră, de 
exemplu - pot suferi de boli debilitante. Heterozisul apare, 
de obicei, când diferenţele între părinţi sunt moderate, 
pentru că, dacă indivizii sunt prea diferiţi, se întâmplă 
deseori ca genele lor să nu se combine astfel încât să 
formeze un embrion viabil. Heterozisul este bine cunoscut 
celor care se ocupă cu încrucişarea animalelor şi a 
plantelor: de exemplu, cerealele obţinute prin încrucişarea 
unor tipuri diferite pot fi deseori mai rezistente şi cu 
creştere mai rapidă. 


Un exemplu instructiv de heterozis este cel al caprei 
încrucişate cu berbec din Botswana. Un astfel de animal 
este foarte rar - caprele şi oile fiind prea diferite genetic să 
producă fără dificultate un urmaş viabil. Hibridul s-a 
născut în turma lui Kedikilwe Kedikilwe, de la Ministerul 
Agriculturii din Botswana, care a observat că el creştea 
mai repede decât iezii şi mieii născuţi în acelaşi timp cu el. 
Proprietarul a fost uimit şi de faptul că hibridul era mai 
rezistent la boli, chiar şi când restul turmei a fost afectată 
de o epidemie de febră aftoasă. 


O vreme după ce s-a născut, hibridul din Botswana a fost 
exemplar în toate privinţele. Când a ajuns însă la 
pubertate, a apărut o problemă: animalul avea un apetit 
sexual ieşit din comun şi se împerechea nediscriminat şi 
cu oi, şi cu capre, chiar şi în afara sezonului de 
împerechere. Acest comportament neadecvat i-a atras 
porecla ruşinoasă de Bemya, adică „violatorul”. Şi totuşi, 
cu toate eforturile lui neîncetate, hibridul nu a produs nici 
un urmaş. Ruşinat şi enervat de neputinţa animalului, 
Kedikilwe a pus ca hibridul să fie castrat.? 


Hibrizii ies deseori în evidenţă prin apetitul lor sexual 
exacerbat, de parcă ar înţelege că singura lor posibilitate 
de a-şi transmite genele mai departe ţine de împerecheri 
cât mai numeroase şi mai variate, în speranţa că vor găsi 
undeva o modalitate de a ocoli mecanismele de izolare a 
speciilor. Dar deoarece noi, oamenii, aplicăm în mod greşit 
standarde morale şi animalelor, deseori le retezăm 
ambițiile. Dacă stăpânul hibridului de capră cu berbec din 
Botswana nu l-ar fi sterilizat, poate am fi aflat mai multe 
despre heterozis şi hibridizare. 


Heterozisul poate afecta mult mai mult decât viteza de 
creştere şi rezistenţa la boli, pentru că funcţionarea 
creierului şi comportamentul pot fi şi ele influențate, cum 
este evident în cazul catârului. După cum a observat 
Charles Darwin, catârul „îmi pare întotdeauna un animal 
cât se poate de surprinzător. Faptul că un hibrid are mai 
multă rațiune, memorie, încăpățânare, afect social şi 
rezistenţă musculară decât fiecare dintre părinţii lui pare 
să sugereze că arta a întrecut aici natura."10 Astăzi 
considerăm unele dintre trăsăturile-cheie ale catârului 
observate de Darwin - raţiunea, memoria şi afectul social - 
ca fiind caracteristicile cele mai valoroase şi distinctive ale 


speciilor noastre: şi totuşi nu ne-am gândit niciodată că 
acestea ar putea să fi rezultat din heterozis. 


Dată fiind poziţionarea ei la intersecţia lumii, Europa a 
avut multe specii imigrante care au furnizat oportunităţi 
fără precedent pentru hibridizare. Acesta ar putea să fie 
factorul care, mai mult decât altele, a făcut ca evoluţia să 
se producă într-un ritm atât de rapid în Europa şi care, în 
plus, a dat multor specii europene capacitatea de a 
coloniza ţinuturi noi şi complet diferite ca mediu. Ritmul 
hibridizării în Europa s-a accelerat substanţial odată cu 
apariţia agriculturii şi au fost create din ce în ce mai multe 
specii hibride. Vrabia italiană, de exemplu, este un hibrid 
între vrabia spaniolă şi vrabia comună, care a apărut în 
Italia cândva în ultimii 10 000 de ani.!! Doar în Marea 
Britanie au apărut după 1700 cel puţin şase specii noi de 
plante datorită hibridizării, în timp ce superlimacşii hibrizi 
au devenit o pacoste pentru grădinile englezilor.:2 Cum 
schimbările climatice aduc şi mai multe creaturi în Europa, 
este foarte probabil ca rata hibridizării să crească foarte 
rapid. 


Ideea că hibridizarea s-ar putea să fie „regula” pentru 
speciile de mamifere timp de milioane de ani după prima 
lor apariţie - şi că aceasta le-ar putea ajuta să se adapteze 
la condiţii noi - este o provocare pentru mulţi şi este 
diametral opusă ideii că hibrizii ar fi rezultatul „celei mai 
grosolane gafe” a naturii. Dar concepţiile despre 
hibridizare ale lui Fisher sunt demult depăşite, ca şi 
argumentele lui în favoarea eugenismului. Este limpede 
acum că speciile nu sunt entităţi „fixe”, ci maleabile. De-a 
lungul preistoriei europene, imigrația a creat oportunităţi 
pentru ca heterozisul să se producă în sălbăticie, iar 
rezultatul este că natura Europei este mai bine adaptată. 
Poate că, în timp, vom ajunge să apreciem numeroşi 


hibrizi şi să înţelegem că nu există concept mai periculos 
decât ideea de puritate rasială sau genetică. La bază, noua 
înţelegere a hibridizării înseamnă că avem nevoie de o 
regândire fundamentală a sistemelor de clasificare, a 
legislaţiei privind speciile în pericol şi a celei referitoare la 
ingineria genetică, toate acestea fiind depăşite. 


Capitolul 24. Întoarcerea 
maimuțelor bipede 


În intervalul dintre acum 5,7 milioane de ani, când o 
maimuţă bipedă de mici dimensiuni se plimba pe țărm 
acolo unde se află astăzi Ciprul, şi acum 1,85 milioane de 
ani (când apare Homo erectus), nu există nici o dovadă a 
prezenţei maimuţelor bipede în Europa. Strămoşii noştri au 
evoluat în Africa, iar cei care s-au întors în Europa 
aparţineau genului Homo. Tot ce ştim despre ei provine 
dintr-un sit cu fosile de la Dmanisi, în Georgia, unde în anii 
1980 a fost decoperită o colecţie bogată de rămăşiţe de 
Homo erectus, alături de alte specii.! 


Localizate pe un platou ca un promontoriu care domină 
confluenţa râurilor Pinasauri şi Masavera, la 85 de 
kilometri sud-vest de capitala Georgiei, Tbilisi, depozitele 
s-au păstrat sub ruinele oraşului medieval Dmanisi, care a 
fost recucerit de la turci şi reconstruit de regele georgian 
David Constructorul, în secolul al XII-lea. Osemintele s-au 
păstrat în rigole săpate în platou şi care ulterior s-au 
umplut cu sedimente. În 1984, o echipă a început o 
operaţiune majoră de săpături, soldată cu descoperirea a 
numeroase unelte din piatră şi rămăşiţe de hominizi. 
Lucrările la Dmanisi au continuat sub coordonarea lui 


David Lordkipanidze, directorul Muzeului Naţional din 
Georgia, cu noi descoperiri apărute la fiecare câţiva ani. 


Dmanisi a obligat la o regândire a preistoriei oamenilor, 
dar şi a Europei. Depozitele au o vechime între 1,85 şi 1,78 
de milioane de ani, făcând ca rămăşiţele de Homo erectus 
găsite aici să fie cele mai vechi cunoscute. Homo erectus 
de la Dmanisi avea un volum al creierului de la 600 la 775 
de centimetri cubi (aproximativ jumătate din creierul 
omului modern anatomic). Este mult mai mic şi decât al 
altor exemplare de Homo erectus şi apropiat ca mărime de 
cel al lui Homo habilis (strămoşul african al lui Homo 
erectus). O ipoteză extremă este că Homo erectus a 
evoluat în Europa dintr-o specie mai veche de Homo, 
nedescoperită încă. Oricum ar sta lucrurile, este frapant 
că, de la gât în jos, Homo erectus de la Dmanisi este 
similar oamenilor moderni, chiar dacă braţele lui mai 
păstrau unele caracteristici primitive tipice strămoşilor mai 
arboricoli.3 O altă caracteristică izbitoare a rămăşiţelor de 
la Dmanisi este diversitatea lor. Apar şi indivizi mari, şi unii 
foarte mici; paleoantropologii spun că dacă ar fi găsit în 
locuri separate cele cinci cranii descoperite până acum, le- 
ar fi clasificat ca aparţinând mai multor specii diferite. 


Un craniu fără dinţi de Homo erectus de gen masculin 
descoperit în 2002 s-a potrivit perfect cu un maxilar fără 
dinţi găsit în 2003, iar descoperirile ne-au permis să 
aruncăm o privire la viaţa socială a speciei. La multe alte 
animale, lipsa dinţilor înseamnă moarte: individul nu mai 
poate să se hrănească. Homo erectus fără dinţi de la 
Dmanisi furnizează cea mai veche dovadă găsită vreodată 
de supravieţuire a unui individ cu un asemenea handicap. 
Lordkipanidze susține că omul ar fi putut să 
supravieţuiască doar cu ajutor; Homo erectus de la 
Dmanisi trebuie să fi fost foarte social, trăind probabil în 


mici grupuri familiale care se îngrijeau de membrii lor 
lipsiţi de puteri.+ 


Putea Homo erectus să vorbească? La Dmanisi au fost 
găsite porţiuni din craniu şi din şira spinării care rareori se 
păstrează, inclusiv un şir de şase vertebre, şi care ar putea 
face puţină lumină în această chestiune. Homo erectus de 
la Dmanisi avea un aparat respiratoriu capabil să susţină 
vorbirea - şi care se încadrează cu adevărat în parametrii 
speciei noastre.” lar o adâncitură lărgită pe interiorul 
craniului dovedeşte existenţa ariei lui Broca, respectiv 
acea parte a creierului care procesează limbajul articulat, 
aşadar este posibil ca maimuţele bipede de la Dmanisi să 
fi fost unele vorbitoare. 


Mulţi paleoantropologi resping ideea că Homo erectus 
avea un limbaj, văzând datele paleontologice ca baze ale 
unui adevărat castel pe nisip. Dar ar trebui să fim precauţi: 
încă din vremea în care gentlemenii victorieni şi i-au 
imaginat pe neanderthalieni ca pe nişte oameni de peşteră 
inferiori, în timp ce se vedeau pe ei înşişi ca o culme a 
evoluţiei, am subestimat capacităţile strămoşilor şi ale 
rudelor noastre îndepărtate. Şi, cu fiecare descoperire 
ştiinţifică, aflăm că ei erau mai competenţi decât am fi 
crezut înainte. 


Homo erectus de la Dmanisi erau vânători pricepuți, care 
au populat în mod repetat podişul vreme de cel puțin 80 
000 de ani. Trebuie să fi fost un punct de observație 
strategic foarte valoros, de unde puteau urmări animalele 
migratoare. Fecalele de hienă fosilizate şi oasele ale cel 
puțin altor 14 specii de carnivore au arătat că Homo 
erectus nu avea exclusivitate asupra punctului de 
observație. Ne putem imagina un fel de Serengeti 
european, cu turme de erbivore deplasându-se prin albiile 


râurilor şi cu prădători care coboară din punctul lor de 
observație să ucidă, transportând apoi carnea sus, în vârf, 
să o mănânce. Au fost găsite rămăşiţe de elefanți, rinoceri, 
struți gigantici, girafe dispărute, şapte specii de antilope, 
capre, oi, vite, cerbi şi cai, acestea două din urmă fiind 
deosebit de abundente. 5 


Putem doar să ghicim cum interacţionau diferitele specii 
de prădători. Pare însă foarte probabil ca hienele gigantice 
şi Homo erectus, fiind speciile cele mai numeroase şi mai 
sociale, să se fi luptat pentru controlul punctului de 
observaţie. In timp ce hienele erau considerabil mai mari 
decât Homo erectus, hominizii aveau avantajul unor 
unelte, cum ar fi proiectilele. Presupun că, într-un loc 
deschis cum era Dmanisi, Homo erectus (o primată diurnă 
de origine tropicală) învingea de cele mai multe ori hienele 
nocturne. În întunericul peşterilor, însă, aproape sigur că 
lucrurile stăteau invers. 


Vreme de aproape 1 milion de ani după ce au trăit indivizii 
de la Dmanisi, dovezile prezenţei lui Homo erectus sunt 
extrem de rare în Europa. Cu ajutorul fosilelor păstrate în 
alte părţi, ştim însă că specia căpăta un creier din ce în ce 
mai mare şi îşi dezvolta un set tot mai diversificat de 
unelte. Următoarea imagine clară pe care o primim despre 
maimuţele bipede din Europa vine din Sierra de Atapuerca, 
în nordul Spaniei, unde peşterile conţin fragmente de oase 
şi de unelte datate între acum 1,2 milioane şi 800 000 de 
ani. Situl cel mai important, cel de la Gran Dolina, 
furnizează dovezi certe de canibalism. Rămăşiţele provin 
mai ales de la tineri şi prezintă urme că au fost măcelăriți 
şi de dinţi.” În 1997, aceste rămăşiţe au fost numite Homo 
antecessor. Câţiva dinţi de adult şi nişte unelte de piatră 
datând de acum circa 700 000 de ani, descoperite în 2005 
în colinele de la Pakefield, Suffolk, au fost atribuite acestei 


specii. Dacă Homo antecessor este, de fapt, doar o altă 
formă de Homo erectus rămâne o problemă deschisă. Eu 
voi fi rezervat şi mă voi referi la ele şi la toate rămăşiţele 
de vârste similare din Europa ca fiind Homo erectus. 


Descoperirea rămăşiţelor de Homo erectus în peşteri din 
Spania şi din Marea Britanie ridică problema controlării 
focului. Peşterile sunt locuri reci şi întunecate, pe care 
carnivorele mari le preferă ca  bârlog. Asocierea 
carnivorelor, dar nu şi a celor mai multe erbivore, cu 
peşterile are legătură probabil cu timpul pe care un individ 
îl poate petrece la adăpost. Carnivorele ucid destul de rar 
şi apoi dorm zile în şir cât îşi digeră prada, pe când 
erbivorele îşi petrec cea mai mare parte a timpului 
căutând de mâncare. Astfel, cu excepţia unor specii care 
hibernează, ca ursul de peşteră, erbivorele nu se pot 
bucura în aceeaşi măsură de condiţiile mai blânde oferite 
de peşteri. 


În Europa erei glaciare, capacitatea de a controla peşterile 
a fost probabil cheia supravieţuirii primatelor bipede. De 
origine tropicală, ele nu aveau o blană izolatoare şi nu 
puteau supraviețui îngheţului fără un adăpost. Dar 
competiţia pentru peşteri trebuie să fi fost acerbă, iar 
controlul focului s-ar putea să fi fost decisiv în posibilitatea 
primatelor bipede de a-şi păstra un avantaj, pe măsură ce 
Europa se răcea. Cea mai veche dovadă de utilizare 
umană a focului este în cel mai bun caz ambivalentă, 
provenind de la un sediment ars datând de acum 1,5 
milioane de ani. Există dovezi mai bune că Homo erectus 
folosea focul în urmă cu 800 000 de ani şi că, în urmă cuo 
jumătate de milion de ani, unele primate bipede îşi găteau 
mâncarea, fapt indicat de oasele carbonizate. Dar nu ar 
trebui să presupunem că descoperirea oaselor de hominizi 
în peşteri confirmă că aceştia le şi ocupau. Este posibil ca 


hienele gigantice sau leii de peşteră să fi dus rămăşiţele 
de Homo erectus în bârlogurile lor sau ca osemintele să fi 
fost purtate acolo de inundaţii. 


Descoperirea în 2013 a unor urme de paşi în Happisburgh, 
Anglia, ne reaminteşte cât de puţine ştim despre 
ereditatea umană la începutul glaciaţiunilor în Europa. 
Urmele au fost lăsate de un grup de cinci indivizi cu 
înălţimi între 0,9 şi 1,7 metri - posibil o familie care 
mergea în amonte de-a lungul estuarului Tamisei, în urmă 
cu între 1 milion şi 780 000 de ani. Probabil că plecaseră 
de pe o insulă unde petrecuseră noaptea într-o siguranţă 
relativă şi căutau mâncare. La puţin timp după ce aceste 
urme au fost studiate, o maree mai puternică le-a distrus. 


În perioada în care fiinţele asemănătoare lui Homo erectus 
umblau de-a lungul Tamisei străvechi, climatul în acea 
parte a Europei era rece - similar celui de acum din sudul 
Scandinaviei. La Happisburgh au mai fost descoperite 
rămăşiţele unui mamut primitiv şi oase de bizon care 
purtau semne că fuseseră măcelărite de oameni. Poate că 
Homo erectus care a lăsat urmele de paşi migra sezonier 
spre nord să vâneze. Oricare ar fi fost situaţia, este greu 
de imaginat că strămoşii noştri ar fi putut supravieţui fără 
foc de-a lungul întregului an. Pe măsură ce temperaturile 
au scăzut şi mai mult, Homo erectus a dispărut cu totul din 
Britania şi probabil din tot nordul Europei, deşi este posibil 
să-şi fi găsit refugiu în peninsulele temperate Iberia, Italia 
şi Grecia. 


Când au fost lăsate urmele de paşi de la Happisburgh, 
începuse ciclul glaciar de 100 000 de ani. Fiecare avansare 
a gheții era puţin diferită de cele care o precedaseră. 
Glaciaţiunea cea mai puternică s-a petrecut între acum 
478 000 şi 424 000 de ani. Cunoscută sub numele de 


Glaciaţiune Anglicană în Marea Britanie, Elster în nordul 
Europei continentale şi Mindel în Alpii europeni, ea a adus 
banchiza în sudul Marii Britanii până la Insulele 
Scilly.x******* In estul Europei, acest avans al gheții pare 
să fi provocat extincţia acelor membri venerabili din grupul 
broaştelor, paleobatracienii, pe care i-am întâlnit prima 
dată în Haţeg. Habitatul lor preferat erau marile lacuri 
permanente. Ultima lor redută a fost valea râului Don, în 
Rusia, însă, odată cu glaciaţiunea, aceasta a devenit prea 
uscată pentru ei.9%******* În timpul Glaciaţiunii Anglicane, 
calotele glaciare au fost mai mici decât în timpul 
evenimentelor glaciare precedente, dar condiţiile în zonele 
periglaciare, din jurul gheții, au fost mult mai severe. 
Ultimii paleobatracieni au dispărut, fiind prinşi ca într-o 
menghină între un nord periglaciar foarte rece şi un sud 
deşertificat. Trebuie să admit că ratarea cu atât de puţin 
timp a întâlnirii cu aceste creaturi minunate şi străvechi 
este o imensă frustrare! 


Glaciaţiunea Anglicană i-a izgonit fără îndoială din Europa 
pe Homo erectus, pe rivalul lui, hiena gigantică, precum şi 
prada acestora. După ce gheaţa s-a retras în cele din 
urmă, noi tipuri de creaturi s-au mutat spre nord, venind 
din Africa; hiena pătată a înlocuit hiena gigantică şi un nou 
tip de primată bipedă a ajuns în Europa. Analizele genetice 
arată că neanderthalienii au evoluat în Africa între acum 
800 000 şi 400 000 de ani. Poate că ei au înlocuit linia 
ereditară a lui Homo erectus, sau poate au hibridizat cu 
aceştia. ******** Orice s-ar fi întâmplat, după momentul de 
acum 400 000 de ani nu mai întâlnim deloc Homo erectus 
în Europa. 


Capitolul 25. Neanderthalienii 


„Fauna mamuţilor”, care este atât de reprezentativă 
pentru Europa în epoca glaciară, a evoluat pentru prima 
dată în timpul Glaciaţiunii Anglicane, în preajma 
momentului în care primii neanderthalieni au ajuns în 
Europa; aşa că, în minţile noastre, neanderthalienii, 
mamuţii şi alte exemple de faună glaciară sunt asociaţi 
pentru totdeauna. Acum 400 000 de ani, unii 
neanderthalieni au pornit spre nord în Europa şi în Asia, 
unde s-au răspândit într-un final până în est, la Munţii 
Altai, vânând mamuţi, reni, cai şi alte specii. Primii 
neanderthalieni (care au existat între acum 400 000 şi 200 
000 de ani) au primit diferite denumiri, cum ar fi Homo 
heidelbergensis, Homo erectus sau Homo 
neanderthalensis. Eu îi voi numi neanderthalieni primitivi. 
Erau puţin mai scunzi decât noi, deşi creierele le aveau 
cam de aceeaşi mărime cu ale noastre. Neanderthalienii 
de mai târziu, dimpotrivă, aveau creier mai mare decât 
oamenii de azi (dar şi corpurile le erau mai mari). Tindem 
să ne gândim la neanderthalieni ca la nişte fiinţe primitive, 
cu o cultură materială brută. Ideea este contrazisă însă de 
şase sulițe de lemn lucrate superb, descoperite într-un 
strat de turbă de lângă Schâningen, în Germania, despre 
care se crede că au fost făcute de neanderthalienii 
primitivi. Uneltele din lemn nu se fosilizează bine de 
obicei, aşa că suliţele acestea ne oferă un prilej rar de a 
arunca o privire spre cum prelucrau neanderthalienii 
lemnul. Făcute cândva între acum 380 000 şi 400 000 de 
ani, ele erau folosite probabil pentru vânarea cailor. Ce 
este remarcabil la ele este gradul lor de sofisticare. Au 
centrul de greutate orientat spre partea din faţă şi vârful 
ascuţit cu măiestrie: replicile lor s-au comportat la fel de 
bine ca cele mai bune sulițe moderne, ajungând până la 
distanţe de 70 de metri odată aruncate.! 


Neanderthalienii stăpâneau şi tehnologia fabricării unui 
catran adeziv din scoarță de copac. Primele dovezi au fost 
descoperite în Italia şi datează de acum 200 000-300 000 
de ani. Deci cu mult înainte ca Homo sapiens să inventeze 
independent  cleiul. Fabricarea  catranului necesită 
precauţiuni şi manipularea materialelor şi a temperaturilor 
(metodele sofisticate dând rezultate mai bune decât cele 
simple).2 Cercetătorii sunt de părere că metodele 
sofisticate utilizate în procesul de fabricaţie necesitau 
multe pregătiri. Catranul este important pentru că poate fi 
folosit, printre altele, la prinderea unor vârfuri de cremene 
la sulițe, transformându-le în arme foarte eficiente. 


Un depozit neobişnuit de bogat cu 5 500 de oase de 
neanderthalieni primitivi, datând de acum 300 000 de ani 
şi provenind de la cel puţin 32 de indivizi, a fost recuperat 
din situl Sima de Los Huesos, în Munţii Atapuerca din 
Spania. Oasele, dintre care multe sunt ale unor tineri, au 
fost găsite în fundul unui puț vertical unde reprezintă 75 la 
sută din rămăşiţe, celelalte provenind de la urşi de peşteră 
ancestrali şi carnivore atrase probabil ca într-o capcană de 
mirosul cărnii în putrefacție. În puț a fost găsită o singură 
toporişcă făcută dintr-un frumos cuarţit roşu, material 
provenit de la mare distanţă de acest sit. Unii cercetători 
consideră că osemintele sunt rezultatul unei modalităţi de 
a înlătura cadavrele - o formă de înmormântare - iar 
toporişca de cuarţit era o ofrandă rituală pentru cei morţi.* 
Dacă acest lucru este corect, ea reprezintă cea mai veche 
dovadă găsită vreodată de grijă pentru decedați. 


Acum circa 200 000 de ani a apărut tipul neanderthalian 
„Clasic” - cu nasul mare, creierul supradimensionat şi 
corpul puternic. Neanderthalienii şi Homo sapiens sunt 
foarte asemănători din punct de vedere genetic, având în 
comun circa 99,7 la sută din ADN (pentru comparaţie, 


oamenii şi cimpanzeii au în comun 98,8 la sută din ADN). 
Această similaritate, precum şi capacitatea de hibridizare 
între oameni şi neanderthalieni îi determină pe mulţi autori 
să se refere la neanderthalieni ca fiind oameni. Dar, 
procedând astfel, nu ne mai lasă nici o posibilitate de a 
face distincţia cu propria noastră tipologie umană, diferită. 
Aşa că eu voi rezerva termenul de „uman” pentru Homo 
sapiens. 


Primele rămăşiţe de neanderthalian care s-au bucurat de 
atenţie ştiinţifică au fost nişte oase dezgropate în 1856 de 
muncitorii de la o carieră din peştera Feldhofer, în Valea 
Neander, lângă Dusseldorf. Oasele au fost predate 
savanților, care au făcut diverse presupuneri privind 
identitatea lor. O idee a fost că erau rămăşiţele unui soldat 
asiatic care murise luptând pentru ţar în războaiele 
napoleoniene, în timp ce alta sugera că ar fi provenit de la 
un roman din Antichitate. lar un altul le-a identificat ca 
aparţinând unui olandez. 


În 1864, după ce a apărut Originea speciilor a lui Darwin, 
oasele au intrat în atenţia geologului William King, care 
lucra pe atunci la Queen's College, în Galway. El le-a 
descris, atribuindu-le numele de Homo neanderthalensis. 
La puţin timp după aceea, King s-a răzgândit şi a afirmat 
categoric că oasele nu ar fi trebuit plasate în genul Homo 
deoarece proveneau de la o fiinţă care nu era capabilă de 
„concepţii morale şi teiste”.5 Cu toată ambiguitatea lui, 
denumirea dată de King oaselor fusese deja publicată, 
ceea ce a fost un lucru bun, pentru că biologul german 
Ernest Haeckel, care studia şi el oasele, a sugerat un 
nume scandalos. 


Haeckel a fost un savant foarte capabil, care a construit 
primul arbore al vieţii, a dat nume la mii de specii şi a 


introdus expresii cum ar fi „celule stem” şi „Primul Război 
Mondial”. Dar în 1866 el a publicat numele Homo stupidus 
pentru fosilele de neanderthalian, ceea ce - nu mă dau în 
lături să spun - dezvăluia cel puţin o lipsă de tact. xXx 
Potrivit regulilor din Codul Internaţional de Nomenclatură 
Zoologică, numele dat de King, Homo neanderthalensis, 
are prioritate (cu toată răzgândirea lui ulterioară), fiind 
aşadar cel folosit şi astăzi. 


Cele mai multe dovezi privind viaţa neanderthalienilor 
provin din situri de acum 130 000 de ani, când 
neanderthalienii se  adaptaseră deja de minune la 
provocările mediului din Europa epocii glaciare. Masculii 
cântăreau în medie 78 de kilograme, iar femelele 66 de 
kilograme, analizele compoziţiei chimice a oaselor lor 
arătând că erau carnivori de nevoie. Depozitele de gunoi 
arată că prada lor principală consta în cerbi roşii, reni, 
bouri şi zimbri, dar ocazional vânau şi specii mai 
periculoase, cum ar fi urşi de peşteră tineri, rinoceri şi 
elefanţi.* In circumstanţe extreme mâncau totuşi şi plante 
sau ciuperci, dar şi semeni de-ai lor: 12 schelete din 
peştera El Sidr6n, din Spania, poartă urme de lovituri 
letale şi de curăţare a cărnii de pe oase, aducând dovezi 
clare de canibalism. 


Ca multe alte carnivore, neanderthalienii preferau 
peşterile ca adăpost de bază şi erau cu certitudine capabili 
să-şi dea afară rivalii din bârlogurile lor favorite. Există 
numeroase dovezi că ei stăpâneau focul, iar uneltele lor 
arată că prelucrau rudimentar blănurile, probabil ca să le 
poarte ca pe nişte pelerine, chiar dacă nu-şi făceau 
veşminte propriu-zise. Obiceiul de a se adăposti în peşteri, 
focul şi pelerinele au fost esenţiale pentru a le permite să 
ocupe mare parte a Europei la sud de stratul de gheaţă.” 


Studiile genetice arată că nu au existat în nici un moment 
mai mult de 70 000 de neanderthalieni în acelaşi timp şi 
că ei erau răsfiraţi în tot vestul Europei. Genomul unei 
femele din Croaţia a dezvăluit o diversitate genetică 
scăzută, rezultat al apartenenţei ei la o subpopulaţie mică 
şi izolată vreme de multe generaţii. O altă femelă ale cărei 
rămăşiţe au fost găsite în Munţii Altai, din Asia, prezintă 
dovezi puternice de consangvinitate - părinţii ei fiind o 
soră şi un frate vitregi - deşi aceasta nu era o 
caracteristică pentru toate grupurile de neanderthalieni.? 
Oasele celor 12 indivizi canibalizaţi de la El Sidrân par să 
provină de la un grup familial surprins, probabil, în peştera 
lor, înainte de a fi ucişi şi mâncaţi. Analiza ADN-ului extras 
din oasele lor a arătat că masculii erau rude apropiate, dar 
femelele nu. Aceasta sugerează că neanderthalienii erau 
asemănători cu multe dintre comunităţile umane actuale, 
în care femeile îşi părăsesc familiile extinse pentru a se 
căsători în alte grupuri.19 


Neanderthalienii erau extraordinar de puternici şi multe 
schelete prezintă urmele unor răni care sugerează 
incidente petrecute în timp ce vânau mamifere mari, cu 
arme rudimentare de mână. În ciuda mărimii creierului lor, 
fruntea era teşită brusc şi ochii umbriţi de nişte 
protuberanţe supraorbitale foarte pronunţate. Aveau torsul 
foarte dezvoltat, ceea ce îi putea ajuta să reţină căldura 
corporală, şi nasuri mari care erau probabil foarte 
folositoare pentru filtrarea prafului din epoca glaciară, ca 
şi pentru încălzirea aerului inhalat. Cât de păroşi erau, 
rămâne o chestiune ipotetică. Analizele ADN arată că 
aveau pielea deschisă la culoare, ochi deseori albaştri şi 
păr roşcat.!! 


Ochii neanderthalienilor erau mai mari decât ai noştri, cam 
în aceeaşi proporţie în care erau şi creierele.******** La 


oamenii moderni, considerăm că acestea sunt atribute 
pozitive. Dimensiunea creierelui la oamenii de Neanderthal 
a ajuns însă subiect de dispută, un grup de cercetători 
argumentând că, din creierul neanderthalienilor, o 
proporţie mult mai mare decât la oamenii moderni se 
ocupa cu văzul, aşadar o proporţie mult mai mică era 
implicată în alte funcţii. Aceleaşi studii mai spun că 
neanderthalienii erau mai mari decât noi şi, prin urmare, 
creierul lor era mai mic decât al nostru.12 Chiar dacă aşa ar 
fi stat lucrurile, rămâne totuşi întrebarea irezistibilă: cum 
vedeau lumea ochii aceia mari şi albaştri, şi ce înţelegea 
din ea creierul acela fără îndoială capabil? Din păcate, 
arheologia nu poate merge suficient de departe cât să 
răspundă. 


Îşi înmormântau neanderthalienii morţii? Sarah Schwartz 
de la Universitatea din Southampton susţine că practicile 
funerare erau foarte răspândite. Insă dovezile pe care le 
invocă ea, inclusiv curăţarea cărnii de pe oase şi 
concentrarea oaselor în nişe, ar putea să fie la fel de bine 
rezultatul canibalismului sau al unor procese naturale.!3 
Oricum ar fi, absenţa unor practici funerare complexe nu 
denotă neapărat o lipsă de afecţiune pentru cei decedați. 
La unii păstori africani, cadavrul este uneori scos în afara 
gardului de tufişuri ţepoase din jurul aşezării. Dimineaţa, 
decedatul a devenit o nouă viaţă, sub forma unei hiene. 


Artă neanderthaliană veche de cel puţin 65 000 de ani, 
posibil chiar mult mai veche, a fost identificată recent în 
trei situri din Spania. Au fost consemnate amprente de 
palme, modele în formă de scară şi forme abstracte, toate 
în ocru roşu, dar nu există nici o reprezentare de 
animale.!+ Dovezile că se împodobeau sunt şi ele rare, 
excepţiile importante fiind nişte cochilii de scoici perforate 
şi pictate, vechi de 118 000 de ani, din Spania, şi nişte 


gheare de vultur cu coadă albă vechi de 130 000 de ani, 
descoperite într-un adăpost din piatră din Croaţia şi 
prelucrate într-un fel care sugera că fuseseră înşirate într- 
un colier.15 Oarecum mai speculativ, câteva oase de aripă 
de vultur găsite în peşterile din Gibraltar i-au făcut pe unii 
cercetători să creadă că neanderthalienii care trăiseră 
acolo foloseau penele de vultur ca podoabe. 


Descoperirea în Peştera Bruniquel, din sud-vestul Franţei, 
a două structuri circulare (cea mai mare având diametrul 
de 6,7 metri) şi a şase structuri înălțate, construite din 
circa 400 de bucăţi de stalactită mari, sparte şi aranjate cu 
grijă, i-a uimit pe oamenii de ştiinţă atunci când a fost 
publicată, în 2016. Toate fuseseră construite într-o peşteră 
aflată în întuneric total, la mai mult de 300 de metri de la 
intrare. Spaţiul trebuie să fi fost luminat artificial şi există 
din abundență dovezi privind folosirea focului în jurul 
cercurilor de piatră.1$ Stalactitele cresc, aşa că momentul 
ruperii lor a putut fi identificat cu precizie - acum 176 000 
de ani, nemailăsând loc de îndoială că lucrarea fusese 
făcută de neanderthalieni. Scopul structurilor rămâne 
necunoscut; unii speculează că era decorul pentru un fel 
de ritual, în timp ce alţii cred că făceau parte dintr-un 
simplu adăpost. Oricare ar fi situaţia, ele scot în evidenţă 
capacitatea neanderthalienilor de a face lucrări complexe 
şi sugerează că mai avem multe de aflat despre ei. 


Un alt aspect al culturii neanderthalienilor este foarte 
relevant pentru vieţile lor interioare. Neanderthalienii 
omorau urşi de peşteră (deseori pui), poate atacându-i 
prin surprindere când ieşeau din hibernare. Poate că 
făceau asta în puncte strategice din sistemul peşterii, 
unde era posibil să-i îndepărteze pe adulţi cu focul sau cu 
lăncile. Oricare ar fi fost metoda lor de vânătoare, 
neanderthalienii au lăsat în toată Europa dovezi 


extraordinare a ceea ce a a fost numit „cultul ursului de 
peşteră”. 


Unul dintre cele mai uimitoare exemple a fost descoperit 
în România, în Peştera Piatra Altarului din munţii Bihor, 
Transilvania, în 1984. Speologii de la Politehnica Cluj au 
explorat peştera spectaculoasă, ale cărei galerii şi săli 
vaste decorate cu stalactite uriaşe şi cu ornamente 
delicate de cristal străbat întregul munte. În relatarea 
descoperirii, Cristian Lascu scrie că s-au târât, au înotat şi 
au mers o zi şi o noapte prin peşteră până să ajungă la sit. 


Cimitirul urşilor a apărut brusc înaintea noastră, într-un 
pasaj orizontal cu tavane în boltă, de care atârnau 
stalactite tubulare de dimensiuni impresionante. Mai întâi 
am văzut un craniu mic, acoperit cu concreţiuni perlate. 
Apoi încă două, cu oasele lungi în faţa botului. Mai 
departe, într-o adâncitură a podelei, era craniul de 
aproape jumătate de metru lungime al unui urs adult, iar 
într-o firidă am găsit un amestec de maxilare, cranii şi 
vertebre. Alături, un număr mare de cranii de urşi, pui şi 
adulţi, abia dacă erau vizibile sub stratul gros de calcit. 
Patru dintre ele ne-au atras atenţia: erau aranjate într-o 
formaţie strânsă, cu occipitalul spre interior, formând un 
fel de cruce imperfectă.!” 


Aranjamentul în cruce al celor patru cranii de urşi tineri, ca 
şi oasele de la membre aşezate în faţa craniilor de adulţi 
nu aveau cum să fie întâmplătoare. Descoperiri similare au 
fost făcute şi în alte peşteri europene şi se crede că 
plasarea oaselor de la membre în faţa craniului, ca şi 
aranjarea spate în spate şi în cruce a craniilor de pui, 


înconjurate uneori şi cu bucăţi de cremene, făceau parte 
dintr-un ritual de conciliere al neanderthalienilor. 


Vânători umani din numeroase culturi au practicat astfel 
de ceremonii implicând craniile unor specii de urs. După o 
vânătoare reuşită de urşi polari, de exemplu, vânătorii 
arctici tratează ursul mort cu cel mai mare respect. „Nu te 
supăra”, îi spune vânătorul chukchi ursului mort, în timp 
ce vânătorii din comunitatea învecinată yupiit explică 
faptul că ei doar iau carnea şi blana ursului, nu îl omoară, 
pentru că sufletul animalului continuă să trăiască. In alte 
părţi se ofereau daruri craniilor urşilor ucişi - cuțite şi 
vârfuri de harpon pentru urşii masculi, ace şi mărgele 
pentru femele.1* Uneori erau amenajate „altare”, pe care 
se aşezau craniile urşilor şi daruri. Acestea sunt similare cu 
aranjamentele de cranii de urşi tineri, cu uneltele lor de 
cremene asociate, lăsate de neanderthalieni. 


Persistă un mister în jurul acestor aranjamente 
neanderthaliene de cranii de urşi. Starea de conservare 
aproape perfectă a multor cranii este caracteristică 
indivizilor care au murit în timpul hibernării şi s-au 
descompus în peşteră, fără să fie deranjaţi. Aşadar pare 
foarte probabil ca oasele folosite în aranjamente să 
provină de la urşi care au murit din cauze naturale. 
Concilierea poate deci să vizeze ceea ce neanderthalienii 
vedeau ca o familie de urşi de peşteră (incluzând şi 
indivizii vii, şi pe cei morţi), mai degrabă decât exemplarul 
individual pe care îl vânaseră. Dacă este adevărat, 
înseamnă că  neanderthalienii aveau o înţelegere 
sofisticată a noţiunii de rudenie. 


Neanderthalienii ne mai pun în faţa unei enigme profunde. 
Deşi aveau creierul mai mare şi erau mai puternici decât 
noi, cultura lor materială a rămas rudimentară. Este 


uimitor că marile realizări ale neanderthalienilor - 
incluzând podoabele (datate acum 118 000 şi 130 000 de 
ani) şi structurile din stalactite (acum 176 000 de ani) - 
sunt atât de vechi. Nu s-a mai descoperit nimic 
asemănător din ultimii 80 000 de ani de existenţă a 
neanderthalienilor; şi totuşi, majoritatea siturilor 
neanderthaliene datează din acest interval. Au suferit 
neanderthalienii un fel de simplificare culturală? Un 
exemplu paralel foarte instructiv poate fi găsit la 
aborigenii din Tasmania. După cum a explicat Jared 
Diamond în Arme, virusuri şi oţel (Editura All, 2019), 
izolarea lor de alte grupuri aborigene după ce apele mării 
au inundat Strâmtoarea Bass, acum 10 000 de ani, a făcut 
ca populaţia tasmaniană de câteva mii de oameni să 
piardă abilitatea de fabrica ace din os (şi în consecinţă 
abilitatea de a coase) şi posibil şi cunoştinţe necesare 
pentru a face focul. Dacă doar unul sau un număr mic de 
indivizi dintr-un grup ştiu cum să facă anumite lucruri, 
tehnologia se poate pierde la moartea lor. Studiile 
genetice au confirmat că populaţia neanderthaliană era 
puţin numeroasă şi fragmentată. Izolarea şi dimensiunea 
redusă a populaţiei ar fi putut duce, în timp, la pierderea 
unor tehnologii. 


Trebuie spus că şi la neanderthalieni, şi la tasmanieni, 
capacitatea de inovare s-a păstrat. La începutul secolului 
al XIX-lea, aborigenii din Tasmania au adoptat câinii şi 
puştile, ca urmare a contactului lor cu europenii. Şi există 
unele dovezi că şi neanderthalienii care au intrat în 
contact cu oamenii au împrumutat de la ei idei şi moduri 
de a face anumite lucruri, creând astfel cultura 
châtelperroniană, care a rezistat până la extincţia 
neanderthalienilor. 


Ce să înţelegem despre aceste fiinţe atât de interesante? 
Dăm atâta importanţă creierelor noastre mari, când 
pretindem că suntem Homo sapiens. Nu ar fi rezonabil să 
ne gândim că unele abilităţi ale neanderthalienilor s-ar 
putea să le fi depăşit pe ale noastre? Ce putem spune 
despre lăncile lor splendide, egale cu cele fabricate de cei 
mai buni artizani din zilele noastre, sau despre capacitatea 
lor de a rezista într-un mediu extrem, vânând animale 
mari şi fioroase? Vă puteţi imagina că doborâţi un mamut 
lânos sau că izgoniți o hienă uriaşă din peştera ei? 
Bănuiala mea este că neanderthalienii ne erau superiori în 
unele privinţe. 


Dar zoogeografia era împotriva lor. Africa este mai mare 
decât Europa, iar climatul ei tropical şi solurile fertile din 
Valea Marelui Rift fac ca unele părţi ale ei să fie extrem de 
productive. Aceasta înseamnă că populaţiile de mamifere 
mari erau, de obicei, mai mari şi mai dense în unele părţi 
ale Africii decât în Europa. Mai mult, oamenii moderni par 
să fi ocupat o nişă ecologică mai largă decât 
hipercarnivorii neanderthalieni, pentru că mâncau şi 
vegetale gătite la foc, ceea ce le-a permis să susţină 
densități ale populației mai mari decât puteau 
neanderthalienii. 


Competiţia între indivizi în populaţii mari, dense, face 
evoluţia mai rapidă. Ea produce tipuri mai competitive 
care se pot răspândi din punctele lor de origine, dislocând 
grupurile care s-au răspândit înaintea lor. La proces pot 
contribui şi bolile, care evoluează şi ele mai rapid în 
populaţiile dense, deoarece creşte rata de transmitere. 
Populaţia densă dezvoltă imunitate, dar când bolile ajung 
la populaţii izolate, care nu au mai fost expuse la ele 
înainte, impactul poate fi devastator. Acest fenomen de 
expansiune dinspre centru este cunoscut ca „evoluţie 


centrifugă”, cu referire la modul în care funcţionează o 
centrifugă, împingând lucrurile spre exterior; el explică în 
bună măsură dispariţia neanderthalienilor. 


Ultimele zile ale neanderthalienilor au făcut obiectul unor 
cercetări ample. Până nu demult se credea că ei ar fi 
supravieţuit în Gibraltar până în urmă cu 24 000 de ani, 
dar acum se consideră că toate datele târzii de genul 
acesteia sunt rezultatul unor erori. Un studiu recent, care a 
folosit metode mai riguroase, nu a putut găsi nici o 
informaţie validă referitoare la neanderthalieni mai 
recentă de acum 39 000 de ani. In prezent se consideră 
că, în urmă cu aproximativ 41 000 de ani, neanderthalienii 
au intrat într-un declin rapid care a început în estul 
Europei, astfel încât acum 39 000 de ani dispăruseră deja 
peste tot.1? 


Este foarte răspândită ideea că neanderthalienii şi oamenii 
s-au suprapus pentru scurt timp în Europa - pentru o 
perioadă între 2 500 şi 5 000 de ani. Eu o privesc însă cu 
precauţie: cele mai vechi date privitoare la oamenii 
moderni în Europa sunt extrem de controversate. 
Neanderthalienii au fost ultima specie de Homo care a 
împărţit planeta cu noi, oamenii moderni. După ce au 
dispărut din vestul Europei, acum circa 39 000 de ani, am 
rămas singuri. Rudele noastre apropiate au fost 
exterminate - aproape sigur chiar de noi. Şi totuşi, aceasta 
este în cel mai bun caz un adevăr parţial. Neanderthalienii 
nu au murit, şi nici oamenii moderni nu au colonizat 
Europa. 


Capitolul 26. Bastarzii 


Primii oameni moderni din punct de vedere anatomic 
(Homo sapiens) au evoluat în Africa, acum circa 300 000 
de ani. Până atunci, valuri succesive de primate bipede, 
printre care Homo erectus şi strămoşii neanderthalienilor, 
trecuseră deja din Africa în Europa, vreme de aproape 2 
milioane de ani. Specia noastră era predestinată să calce 
pe urmele lor. In urmă cu aproximativ 180 000 de ani, 
Homo sapiens a ajuns spre nord până în Israelul de azi, 
unde este posibil să fi hibridizat cu neanderthalienii.! Însă 
din motive care nu ne sunt cunoscute, primii expatriaţi din 
Africa nu au ajuns până în Europa. Abia în urmă cu 60 000 
de ani, când oamenii au ieşit din nou din Africa, s-a 
răspândit şi specia noastră. 


Un studiu genetic recent a stabilit că primii colonizatori 
umani ai Europei făceau parte dintr-o singură populaţie, 
derivată în parte din migranti africani care au sosit în urmă 
cu aproximativ 37 000 de ani şi care se încadrează în 
variabilitatea genetică a africanilor din zilele noastre.? 


Datarea cronologiei invaziilor şi a extincţiilor de hominizi 
poate duce la confuzii. Aceasta în parte din cauză că 
evenimentele au fost datate folosind metode diferite (de 
exemplu, compararea genetică şi datarea cu radiocarbon). 
Datarea prin comparare genetică se bazează pe ratele 
modificărilor genetice, care sunt „ancorate” prin referinţe 
la registrul de fosile, în timp ce datarea cu radiocarbon se 
bazează pe estimarea dezintegrării izotopului C14. Toate 
datele sunt estimări, deseori cu marje de eroare mari, şi 
toate metodele de datare au punctele lor slabe, care pot 
duce la erori. Nu ar trebui să uităm că este foarte posibil 
ca momentul extincţiei neanderthalienilor (stabilit prin 
datare cu radiocarbon ca fiind în urmă cu 39 000 de ani) şi 
cel al sosirii oamenilor (pe care analiza genetică îl 


stabileşte ca fiind acum 37 000 de ani) să fi fost în 
realitate în acelaşi mileniu. 


Una dintre cele mai vechi colecţii incontestabile de 
rămăşiţe umane din Europa include scheletele parţiale, 
craniile şi maxilarele găsite în Peştera cu Oase de la Anina, 
nu departe de Porţile de Fier de pe Dunăre, în România. 
Oasele au fost datate ca având o vechime între 37 000 şi 
42 000 de ani, vârsta cea mai probabilă fiind de 37 800 de 
ani.3 Peştera este aşezată pe un culoar de migraţie spre 
Europa de Vest cunoscut sub numele de Coridorul 
Danubian. Identificat pentru prima dată de arheologul 
Vere Gordon Childe, coridorul a fost fără îndoială urmat de 
numeroase specii, de-a lungul a milioane de ani. 


Rămăşiţele găsite în Peştera cu Oase au fost identificate 
mai întâi ca fiind ale unor oameni moderni, dar apoi s-a 
observat că aveau unele caracteristici asemănătoare 
neanderthalienilor. ADN-ul antic recuperat dintr-un schelet 
a arătat că era vorba despre un hibrid om-Neanderthal, în 
care bucăți mari de ADN neanderthalian (inclusiv 
cromozomul 12, aproape integral) se intercalau cu ADN-ul 
omului modern. Cu fiecare generaţie, ADN-ul este 
amestecat în segmente din ce în ce mai mici. Faptul că 
ADN-ul neanderthalian apare în fragmente atât de mari la 
individul din Peştera cu Oase arată că hibridizarea se 
petrecuse cu doar de la patru până la şase generaţii în 
urmă.+ Ştim aşadar că, în urmă cu aproximativ 38 000 de 
ani, undeva aproape de Porţile de Fier, un om şi un 
neanderthalian au avut un contact sexual, iar femela a dat 
naştere unui urmaş care a fost capabil şi el să se 
reproducă. 


Aceşti hibrizi om-Neanderthal au fost probabil doar unul 
dintre numeroasele grupuri hibride care au apărut în 


timpul evoluţiei hominizilor. În genele noastre s-au păstrat 
dovezi că s-a petrecut recent cel puţin încă un astfel de 
eveniment - între denisovani şi oamenii care s-au 
răspândit spre est, în Asia.******** Dar ce s-a întâmplat cu 
această primă generaţie europeană de hibrizi om- 
neanderthalian? Cum erau ei? În epica lui lucrare din 1903, 
The Dawn of European Civilization (Zorii civilizaţiei 
europene), Griffith Hartwell jones, rector la Nuffield, a 
folosit diverse surse străvechi pentru reconstrucţia 
imaginară a oamenilor care, credea el, locuiseră în Europa 
înainte de începuturile agriculturii. El îi numeşte arieni şi îl 
descrie pe bărbat după cum urmează: 


Ochii lui erau albaştri şi fioroşi... Avea sprâncene 
proeminente. Era înalt de statură şi cu o constituţie 
puternică. Cum a crescut într-un climat rece, în care 
natura era aspră şi inospitalieră, s-a obişnuit cu greutăţile 
din copilărie... Vânătoarea, care făcea parte din istoria sa 
naturală, l-a menţinut în practica sa constantă de utilizare 
a armelor...5 


Realizat cu mult înainte ca ştiinţa modernă să dea 
substanţă cunoştinţelor noastre despre neanderthalieni, 
portretul este cât se poate de complet. Amestecaţi-l cu 
gene africane, iar progeniturile nu pot fi decât foarte 
diverse. Poate că diversitatea mare a europenilor de acum 
este un ecou al diversităţii primilor hibrizi om- 
neanderthalian. XX xxx 


În 2010, cercetătorii au anunţat că genomul Neanderthal a 
fost complet secvenţiat.“ Nu s-a găsit ADN neanderthalian 
pe nici un cromozom uman Y - cromozomul care este 
transmis doar de bărbaţi. Dacă nu a rezultat din 


întâmplare, această absenţă poate să însemne unul din 
două lucruri. Este posibil ca actul sexual să se fi petrecut 
doar între bărbaţi oameni şi femei neanderthaliene sau ar 
putea să fie rezultatul unui fenomen genetic bizar, 
cunoscut ca regula lui Haldane. Formulată în 1922 de 
marele biolog evoluționist britanic J.B.S. Haldane, regula 
spune că acolo unde doar unul dintre sexe este steril într- 
un hibrid (cum este cazul catârilor), este foarte probabil ca 
acesta să fie sexul cu doi cromozomi diferiţi. La oameni (şi 
la cele mai multe mamifere), masculii au un cromozom X 
şi un cromozom Y, iar femelele doi cromozomi X, aşa că 
regula lui Haldane prezice că, la mamifere, este mai 
probabil să fie sterili hibrizii masculi, decât cei femelă. Un 
studiu sugerează că este posibil ca regula lui Haldane să 
fie motivul absenței ADN-ului  neanderthalian din 
cromozomii Y ai hribrizilor, dar deocamdată nu se ştie cu 
certitudine.8 


Există doar două cazuri de rămăşiţe umane fosilizate 
despre care se spune că ar putea fi mai vechi decât cele 
din Peştera cu Oase. Intr-o peşteră aflată la sud de 
Taranto, în Italia, au fost găsiţi doi dinţi de copil care ar fi 
aparţinut unui om modern şi a căror vârstă a fost estimată 
între 43 000 şi 45 000 de ani, iar într-o peşteră din Kent a 
fost descoperit un maxilar superior uman, asociat cu oase 
de animale datate ca având o vechime între 41 500 şi 44 
200 de ani.* Dinţii de copil au fost dataţi prin extragerea 
de material, însă nu s-a găsit deloc ADN şi identificarea lor 
ca fiind umani s-a făcut doar pe baza formei. Mandibula 
din Kent, pe de altă parte, este cu certitudine umană, dar 
vârsta ei a fost stabilită în funcţie de date furnizate de 
celelalte oase de animale păstrate în acelaşi depozit. Nu 
se poate afirma, totuşi, cu certitudine că oasele umane şi 
cele de animale sunt într-adevăr de aceeaşi vârstă. În 


ambele cazuri, după părerea mea, dovezile sunt prea 
subţiri să poată confirma o prezenţă umană mai timpurie 
în Europa. 


Ca paleontolog, sunt obişnuit să lucrez cu dovezi 
fragmentare şi m-am resemnat, mulţumită lui Signor- 
Lipps, să accept că nu voi găsi niciodată primul sau ultimul 
membru al unei specii. Am fost cu adevărat atât de 
norocoşi încât să descoperim, în Peştera cu Oase, urme ale 
uneia dintre primele generaţii de pionieri europeni? Nu pot 
să o demonstrez, dar situl pare special - chiar suficient de 
special încât să fie o posibilă excepţie de la regula Signor- 
Lipps în această întreagă istorie ecologică. 


În Peştera cu Oase nu au fost găsite fosile de 
neanderthalian, oasele hibridului părând să fie aduse de o 
viitură din exterior, şi nici resturi care să arate că oamenii 
au locuit peştera. Nu vom şti niciodată cu certitudine ce s- 
a întâmplat la Porţile de Fier acum câteva zeci de mii de 
ani. Tot ce putem face este să conturăm un scenariu pe 
baza celor câteva dovezi pe care le deţinem: un grup de 
oameni, pe drumul lor de frontieră spre un nou teritoriu 
european, a întâlnit un grup de neanderthalieni pe care i- 
au atacat şi i-au ucis, cu excepţia femelelor pe care le-au 
răpit şi care au adus pe lume copiii răpitorilor lor. 


Dar trebuie să fie mai mult de atât. Este ceva ciudat în 
întârzierea cu care oamenii au colonizat Europa. Când 
oamenii moderni au început să se răspândească, o parte a 
lor a urmat coasta sudică a Asiei şi în urmă cu cel puţin 45 
000 de ani a ajuns în Australia. Europa se află mult mai 
aproape de Africa decât Australia - aşadar, de ce le-a luat 
oamenilor mult mai mult timp să colonizeze Europa? O 
parte a răspunsului s-ar putea să se găsească în nişele 
ecologice ocupate de migranţii umani timpurii. Grupurile 


care au mers spre Australia par să fi devenit adepte ale 
hrănirii cu peşte şi crustacee - o nişă care până atunci 
fusese, în general, vacantă, dar care oferea din abundentă 
grăsimi şi proteine. Folosind sulițe, plase, ciocane de 
piatră şi plute, oamenii puteau exploata prada extrem de 
bogată de pe recifele de lângă țărm şi în câmpiile 
mlăştinoase cu o eficienţă care nu era la îndemâna nici 
unei alte specii. 


Dar oamenii care trăiau departe de coastă erau nevoiţi să 
concureze pentru resursele terestre cu speciile înrudite - 
fie ele neanderthalieni, denisovani sau Homo erectus - 
care erau deja obişnuite să le exploateze. Mai mult, în 
urmă cu 38 000 de ani, Europa era un loc rece şi ostil, în 
care un hominid tropical trebuia să lupte să 
supravieţuiască. Neanderthalienii, deja adaptaţi de multe 
milenii la condiţiile grele din Europa, trebuie să fi fost un 
rival serios. Dar apoi, un eveniment întâmplător a creat 
hibrizii om-neanderthalian, care s-au răspândit rapid spre 
vest, dislocând populaţiile neanderthaliene „pure”.:0 Este 
foarte probabil ca primii hibrizi om-neanderthalian să fi 
deţinut cunoştinţe folositoare trasmise de mamele lor 
neanderthaliene; iar în climatul Europei, pielea deschisă la 
culoare a neanderthalienilor trebuie să fi fost un avantaj 
suplimentar, pentru că permitea trecerea luminii solare ce 
ajuta organismul să sintetizeze vitamina D. 


Un studiu recent făcut pe 50 de fosile provenite din toată 
Europa a dezvăluit că toţi europenii care au trăit în 
intervalul dintre acum 37 000 şi 14 000 de ani erau 
descendenţi ai acestei populaţii fondatoare de hibrizi om- 
neanderthalian. Aceasta arată că oamenii nehibridizaţi nu 
au ajuns în Europa decât în urmă cu cel mult 14 000 de 
ani. Dacă oamenii de ştiinţă ar fi fost atunci de faţă, i-ar fi 
putut clasifica pe europeni ca pe o nouă specie hibridă, la 


fel ca zimbrii. În timp însă, proporţia de ADN 
neanderthalian în genomul european a scăzut. La 
europenii care au trăit în intervalul dintre acum 37 000 şi 
14 000 de ani, moştenirea genetică neanderthaliană era, 
în medie, în jur de 6 la sută. Ca urmare a unei migrații 
venite acum 14 000 de ani din sud-vestul Asiei, această 
contribuţie s-a diluat la cote între 1,5 şi 2,1 la sută (media 
din zilele noastre). Cercetătorii susţin că multe gene 
neanderthaliene trebuie să-i fi dezavantajat pe hibrizii care 
le purtau. Nu este însă clar care erau aceste gene şi cum 
au acţionat ele împotriva supravieţuirii.!: Ciudat, totuşi, 
dar cel puţin 20 la sută (şi poate chiar 40 la sută) din 
întregul genom neanderthalian supravieţuieşte în genele 
populațiilor europene şi asiatice, deoarece indivizii au 
segmente diferite din genomul neanderthalian.12 


Capitolul 27. Revoluţia 
culturală 


În 1861, scriitorul şi artistul francez Edouard Lartet a 
publicat desenul unei bucăţi de os descoperite în Peştera 
Chaffaud, din sudul Franţei, pe care fusese gravată 
imaginea a două căprioare. Lartet a susţinut că gravura, 
alături de alte artefacte, data de la începuturile 
Antichității. Afirmația lui Lartet a fost primită iniţial cu mult 
scepticism, deoarece savanții europeni erau ferm convinşi 
că sălbaticii locuitori ai peşterilor din Epoca Pietrei nu erau 
capabili de artă rafinată. Dar, pe măsură ce erau 
descoperite tot mai multe piese pe lângă uneltele din 
piatră, argumentul lui Latert a devenit irefutabil. Apoi, în 
1868, au fost descoperite picturi pe pereţii unei peşteri de 
lângă Altamira, în Spania, iar europenii au început să 


înţeleagă importanța  comorii pe care strămoşii lor 
îndepărtați le-o lăsaseră moştenire. Pe măsură ce era 
descoperită din ce în ce mai multă artă paleolitică, a 
devenit clar că marii artişti ai Europei din Epoca Pietrei 
rivalizau în viziune şi tehnică de execuţie cu cei mai 
desăvârşiţi artişti din zilele noastre. 


Arta timpurie din Europa epocii glaciare este una dintre 
cele mai uimitoare şi mai ingenioase. Un exemplu este cel 
al magnificei sculpturi jumătate leu şi jumătate om, 
realizată din fildeş de mamut, veche de 40 000 de ani şi 
descoperită în 1939 în Hohlenstein-Stadel, o peşteră 
adâncă din Jura Suabă, în Germania. Situl nu a furnizat nici 
o dovadă de locuire, cum ar fi rămăşiţe de hrană şi unelte 
- este posibil să fi fost rezervat practicilor rituale. Omul-leu 
a fost găsit spart în peste 250 de fragmente.! Reconstruit, 
el are aproape 30 de centimetri înălţime şi o prestanţă 
imensă, aproape magistrală. Jura Suabă a furnizat şi cea 
mai veche sculptură figurativă a unei fiinţe umane - Venus 
din Hohle Fels - cu o vechime datată între 35 000 şi 40 
000 de ani. Uimitor, tot din Munţii Jura a fost descoperit cel 
mai vechi instrument muzical din lume, un fluier de fildeş. 
Se crede că are o vechime de 42 000 de ani, dar să nu 
uităm incertitudinea care planează în jurul acestor date: s- 
ar putea ca fluierul să fi fost contemporan cu osemintele 
din Peştera cu Oase. Aceste creaţii sunt atribuite culturii 
gravettiene, ai cărei autori au fost hibrizi umani- 
neanderthalieni timpurii. 


Jura Suabă se află pe Coridorul Danubian, care a fost 
urmat probabil de populaţia hibridă apărută în apropiere 
de Porţile de Fier. Îmi pot imagina aceste fiinţe, pionieri 
dotați cu abilităţi pe care nu le aveau nici unul dintre 
părinţii lor, deplasându-se spre vest şi  dislocând 
neanderthalienii care le ieşeau în cale. Pe măsură ce se 


stabileau în ţinuturi noi, căutau şi noi mijloace de expresie. 
Cunoştinţele neanderthalienilor i-au ajutat probabil pe 
hibrizi să ocupe peşterile. În Europa atât de rece, peşterile 
erau locuinţe pe toată durata iernii, cu carne îngheţată şi 
alte alimente stocate în apropiere. lar traiul în peşteri a 
creat noi imperative şi oportunităţi pentru spus poveşti şi 
pentru descrieri grafice. 


Înflorirea expresiei artistice sugerată de descoperirile din 
Jura Suabă este unică în istoria evoluţiei umane. 
Artefactele sunt cele mai vechi dovezi găsite în toată 
lumea de sculptare a unor oameni şi creaturi imaginare, ca 
şi de instrumente muzicale. Cei responsabili pentru 
această înflorire artistică erau hibrizi care, asemenea 
catârilor, par să fi avut mai multă rațiune, memorie şi afect 
social, precum şi spirit creativ. Mi se pare uimitor că 
inovatoarele lor creaţii au fost nişte opere de artă, nu 
arme sau unelte de piatră caracteristice progreselor 
anterioare. Este ca şi cum aceste fiinţe ar fi început un 
proces de  „autodomesticire”, cu accentul pus pe 
interacţiunile paşnice, mai degrabă decât pe conflict. 


Este tentant să vedem sculpturile şi fluierele ca o culme a 
realizărilor culturale din epoca glaciară; dar aceste obiecte 
serveau însă unui scop şi acesta este arta superioară pe 
care ei o practicau şi în care ar trebui să vedem apogeul. 
Există motive să credem că această artă a fost teatrul: 
teatrul este marea artă a aborigenilor din Australia şi fără 
îndoială că a fost arta principală în toate societăţile 
preliterate. Teatrul este atât de important pentru aceste 
societăţi deoarece el promovează însuşiri ca imitaţia, 
retorica, exprimarea emoţiei cu ajutorul corpului şi 
povestirea prin care se construiesc marii vânători şi 
conducători. Astfel, Shakespeare nu a apărut din senin 
gata format - ca Atena din capul lui Zeus - ci dintr-o 


tradiţie care exista cel puţin de la apariţia primilor hibrizi 
om-neanderthalian. 


Îmi pot imagina aceste prime spectacole, privite cu uimire 
de un mic grup în întunericul unei nopţi de iarnă. Unii îl 
priviseră poate pe meşterul artizan cum sculptase omul- 
leu, iar acum acesta prindea viaţă, sub forma unei umbre 
pe un perete al peşterii. Silueta căpăta contururi ferme şi 
apoi se estompa, pe măsură ce statuia era deplasată în 
faţa flăcărilor din vatră, iar cel care o manevra scotea 
sunete imitând perfect strămoşul - jumătate leu, jumătate 
om - în perioada de împerechere. Fiara hibridă era la 
vânătoare - căuta un partener uman. Păstraseră cumva 
privitorii amintirea că ei înşişi erau rezultatul împerecherii 
între două tipuri diferite: un om negricios şi un 
neaderthalian cu pielea deschisă la culoare? 


De la teamă, înţelegere şi uimire, starea de spirit se 
schimbă când în peşteră răsună sunetele fluierului şi se 
aude vocea patriarhului. Acesta imită gutural vocile celor 
plecaţi, povestind despre strămoşii lei ai clanului. Publicul 
vrăjit este trasportat în alte vremuri, într-o altă 
dimensiune. Şi aşa trec nopţile lungi de iarnă, în lumea 
primei mitologii europene. 


După ce au reuşit să se autodomesticească, hibrizii om- 
neanderthalian de la începuturi s-au apucat să extindă 
domesticirea la alte specii. Intr-o zi, acum circa 26 000 de 
ani, un copil cu vârsta între 8 şi 10 ani şi un câine s-au 
îndreptat spre adâncimile Peşterii Chauvet, în ceea ce este 
acum Franţa. judecând după şirurile paralele de urme, 
care pot fi urmărite 45 de metri pe podeaua peşterii, 
drumul i-a purtat pe cei doi pe lângă picturile magnifice 
pentru care este celebră Peştera Chauvet, până în Sala 
Craniilor - o grotă în care erau păstrate numeroase cranii 


de urs de peşteră. Au mers împreună, prieteneşte şi 
deliberat, copilul alunecând o dată sau de două ori şi 
oprindu-se la un moment dat să îşi curețe torţa, proces în 
care a lăsat o pată de cărbune pe podeaua peşterii. Ar fi 
frumos să ne gândim că expediţia în stilul lui Huckleberry 
Finn a celor doi a devenit o legendă în clanul lor, pentru că 
la vremea aceea aşezarea din Peştera Chauvet fusese de 
mult timp abandonată, iar arta de pe pereţii ei şi oasele de 
urs de peşteră aveau deja câteva mii de ani vechime. Nu 
mult după aceea, o alunecare de teren a blocat intrarea în 
peşteră. Oricum ar fi stat lucrurile, aventura celor doi a 
devenit celebră în 2016, când un amplu program de 
datare a fosilelor şi artefactelor din Peştera Chauvet, în 
care a intrat şi pata de cărbune lăsată de copil, a 
confirmat că urmele constituie cea mai veche dovadă 


incontestabilă a unei relații între oameni şi 
canide.2****k*xk* 


Studiile ADN arată că diferențierea câinilor de lupi a 
început în Europa, între acum 30 000 şi 40 000 de ani.3 
Cea mai veche dovadă osteologică este un craniu de canid 
datat în urmă cu 36 000 de ani, descoperit în Peştera 
Goyet, din Belgia. Botul lui scurt şi lat este trăsătura care îl 
diferenţiază de lupi - dar analizele genetice l-au plasat în 
afara liniilor ereditare ale tuturor câinilor şi lupilor din 
zilele noastre. Este posibil ca respectivul craniu să provină 
de la un grup de canide care avea o relaţie cu oamenii şi 
care ulterior a dispărut ca specie. Oricum ar fi, după cum 
ne avertizează Signor-Lipps, copiii şi câinii este posibil să 
se fi împrietenit cu mult înainte ca un copil şi companionul 
lui canin să hoinărească prin Peştera Chauvet, acum 26 
000 de ani. 


Neanderthalienii şi lupii au coexistat sute de mii de ani - 
cel puţin de când primii lupi cenușii au ajuns în Europa din 


Asia, între acum 500 000 şi 300 000 de ani (cea mai veche 
dovadă provenind dintr-o peşteră de lângă Lunel-Viel, în 
Franţa). lar oamenii moderni şi lupii au coexistat cel puţin 
de când Homo sapiens s-a răspândit din Africa, în urmă cu 
180 000 de ani. Dar asocierea dintre hominizi şi canide a 
început doar acum 38 000 de ani, odată cu apariţia 
hibrizilor om-neanderthalian. O teorie populară privind 
domesticirea canidelor spune că lupii au început să dea 
târcoale aşezărilor temporare umane sperând să găsească 
resturi de la vânătoare sau hrănindu-se cu fecale, iar 
aceasta a dus la o relaţie. Este mai probabil însă ca 
domesticirea să aibă originea în adoptarea puilor de 
animale, aşa cum se întâmplă şi astăzi în multe comunităţi 
de vânători-culegători. Adoptia are loc, de obicei, când 
vânătorul ucide o femelă însoţită de pui mici, care sunt 
aduşi în tabără pe post de jucării pentru copii. În cazul 
lupilor, metoda funcţionează doar dacă puii sunt mai mici 
de 10 zile, stadiu în care ei se află încă în bârlog. Dacă 
supraviețuiesc hrănindu-se cu resturi şi poate cu lapte 
oferit de vreo femelă care alăptează, au şanse să ajungă la 
maturitate. În Europa epocii glaciare, în taberele oamenilor 
au ajuns, fără îndoială, şi pui de leu şi de urs, ca şi pui de 
lup, pe post de jucării, şi, cum preocupările privitoare la 
sănătate şi la siguranţă erau departe de cele de azi, în 
familiile adoptatoare trebuie să se fi petrecut ocazional şi 
tragedii. Dar lupii sunt companioni mai potriviţi pentru 
oameni. 


Un experiment făcut vreme de mai multe decenii pe vulpi 
(care fac şi ele parte din familia câinilor), coordonat de 
geneticianul rus Dmitri Beliaev începând din anii 1950, a 
adus informații importante privind natura câinelui 
preistoric. Metoda lui Beliaev era simplă: din miile de vulpi 
argintii de la o fermă sovietică de blănuri, el le-a înmulţit 


selectiv pe cele care erau mai liniştite în prezenţa 
oamenilor. După doar câteva generaţii, unele vulpi au 
început să caute compania oamenilor. Împerecherea 
acestor indivizi a dus la vulpi care prezentau schimbări 
reproductive tipice animalelor domestice (care nasc 
frecvent mai mult de o tură de pui pe an). Câteva au 
început să dea din coadă şi să latre - caracteristici 
observate doar la câini. Până la urmă au fost obţinute vulpi 
care aveau diferite culori, cozi cu blana ondulată şi urechi 
pleoştite. Câteva au început chiar să scoată sunete ce 
aminteau de râsetele oamenilor. Nici una nu fusese 
selectată special după astfel de caracteristici - singurul 
criteriu fiind gradul lor de confort în preajma oamenilor. Şi 
totuşi, în câteva decenii, Beliaev a creat vulpi care se 
purtau ca nişte câini domestici şi care erau cu adevărat 
potrivite ca animale de companie.5 


Lupii au avut dintotdeauna un spectru larg de 
comportamente, de la timid până la agresiv, deci nu 
trebuie să ne bazăm doar pe Beliaev pentru a explica de 
ce domesticirea a început acum 37 000 de ani. Bănuiala 
mea este că s-a întâmplat atunci pentru că hibrizii om- 
neanderthalian au fost primii hominizi care au adus 
intenţionat pui mici în tabără, nu ca să-i mănânce, ci pe 
post de jucării. 


Între urmele de paşi de la Chauvet şi prima dovadă 
general acceptată a existenţei unui câine domestic - 
maxilarul vechi de 14 000 de ani descoperit într-un 
mormânt din Germania - există un decalaj mare.€ 
Maxilarul semnalează începutul unei îndelungate tradiţii 
de înmormântare a câinilor împreună cu oamenii, care 
dezvăluie un ataşament profund între unii oameni şi 
canide. Acum 4 000 de ani au apărut primele rase 
domestice de câini (asemănătoare cu ogarii), fiind pe cale 


să devină vietăţile extrem de diferite pe care mulţi dintre 
noi le au astăzi alături. Este ca şi cum hibrizii om- 
neanderthalian de acum 38 000-14 000 de ani erau foarte 
mulţumiţi să coexiste cu câini asemănători lupilor, în timp 
ce populaţiile de mai târziu preferau tipurile modificate de 
companioni canini. 


Potrivit unei ipoteze recente, un al doilea grup de lupi ar fi 
fost domesticit independent în China sau în sud-estul 
Asiei.” Există însă câţiva factori care fac să fie greu de 
verificat această teorie, unul dintre ei fiind că genetica nu 
poate oferi indicii clare, deoarece nu există câini actuali 
mai strâns legaţi genetic de lupii dintr-o anumită regiune 
decât de alţi câini, probabil din cauza amestecurilor 
repetate ale genelor de câine şi de lup. lar în mileniile care 
au trecut de la prima domesticire, selecţia rasială a 
complicat şi mai mult genomul câinelui, îngreunând 
identificarea unor origini geografice. Registrele 
arheologice nu ajută prea mult la clarificarea lucrurilor: 
avem fosile de câini datate acum 36 000 de ani în Europa, 
acum 12 500 de ani în estul Asiei, însă doar acum 8 000 
de ani în Asia Centrală. Diferenţa de 4 500 de ani dintre 
date ar putea fi dovada că primii câini nu au ajuns în estul 
Asiei din Europa, ci au fost domesticiţi independent acolo. 
Dar Signor-Lipps s-ar putea să aibă ceva de spus despre 
asta. 


Capitolul 28. Despre 
ansambluri şi elefanţi 


Când oamenii au ajuns în Europa, Pământul deja rece se 
răcea şi mai puternic. Calotele glaciare consistente 


coborâseră nivelurile mărilor cu 80 de metri sub cele de 
azi. In mileniile ce aveau să urmeze, ghețarii au crescut 
atât de mult şi s-au răspândit atât de departe, încât 
nivelurile mărilor au mai scăzut cu încă 40 de metri. 
Rezultatul a fost că nu a mai existat Marea Baltică şi 
puteai să mergi pe jos din Norvegia până în Irlanda, chiar 
dacă însemna traversarea gheții şi a câtorva râuri. Răcirea 
a fost rapidă la standarde geologice, dar imperceptibilă 
pentru cei care au trăit atunci, fiind de 30 de ori mai lentă 
decât tendinţa de încălzire pe care o trăim acum din cauza 
poluării cu gaze de seră. A determinat, însă, schimbări 
forţate în bogăţia şi distribuţia florei şi a faunei în toată 
Europa. 


După avansul gheții de acum circa o jumătate de milion de 
ani, multe animale europene au ajuns să existe ca două 
tipuri înrudite sau similare ecologic - unul dominant în 
fazele reci şi celălalt în perioadele calde, care au 
reprezentat doar 10 la sută din ultimul milion de ani. 
Mamutul lânos şi elefantul european cu colţi drepţi sunt o 
astfel de pereche, ca şi rinocerul lânos şi rinocerul de 
pădure european, acum dispărut. Carnivorele erau mai 
puţin predispuse la separare decât erbivorele, pentru că 
reuşeau să facă faţă mai bine diversităţii climatice 
adăpostindu-se în peşteri. Hiena pătată, de exemplu, a 
fost răspândită cândva de la marginea deşertului polar al 
Europei până în Africa ecuatorială. 


Mamiferele Europei sunt descrise de oamenii de ştiinţă ca 
incluzând ansambluri faunistice - grupuri de specii care 
apar, de obicei, împreună. Să ne uităm la cinci creaturi de 
mari dimensiuni din Europa epocii glaciare, care formează 
un ansamblu faunistic iubitor de căldură: elefantul cu colţi 
drepţi, doi rinoceri, hipopotamul şi bivolul de apă. Cel mai 
mare dintre aceştia era elefantul cu colţi drepţi, care a 


ajuns prima dată în Europa venind din Africa, acum în jur 
de 800 000 de ani. Ei puteau creşte într-adevăr foarte 
mari; se estimează că un mascul cântărea 15 tone, de 
două ori mai mult decât cel mai mare elefant din zilele 
noastre. 


Elefanții cu colţi drepţi din Europa aveau probabil o 
structură de turmă similară cu a altor elefanţi, în care 
femelele şi puii trăiau în grupuri mici, iar masculii mai mari 
erau fie solitari, fie strânşi într-o turmă de „burlaci”. 
Elefanții cu colţi drepţi puteau fi găsiţi şi în pădure, şi în 
habitate mai deschise, inclusiv în pădurile de stejar 
amatoare de căldură şi în vegetaţiile de diferite tipuri care 
continuau să crească în jurul Mediteranei, precum şi în 
părţile centrale şi de sud ale Europei de azi. Este rezonabil 
să presupunem că, dacă ar mai exista în zilele noastre şi 
nu ar fi lichidaţi de vânători, elefanții europeni cu colţi 
drepţi ar prospera în pădurile din Germania până în Sicilia, 
şi din Portugalia până pe țărmurile Mării Caspice. 


Elefantul cu colţi drepţi din Europa a fost clasificat de 
multă vreme într-un gen dispărut, Palaeoloxodon, din care 
diverse specii puteau fi găsite odinioară din vestul Europei 
până în Japonia şi estul Africii. În septembrie 2016 însă, 
cercetătorii au anunţat că au reuşit să extragă ADN din 
oasele vechi de 120 000 de ani ale unui elefant cu colţi 
drepţi descoperit în Germania şi i-au identificat ruda cea 
mai apropiată, Loxodonta cyclotis - elefantul african de 
pădure.! Africa are două specii de elefant - una care 
trăieşte în pădurile tropicale şi alta, mai cunoscută şi mai 
răspândită, elefantul de savană - care s-au separat cândva 
între acum 5 milioane şi 7 milioane de ani. Când a fost 
publicat studiul complet, în februarie 2018, povestea a 
devenit şi mai uimitoare. Genele unui strămoş comun 
ambelor specii de elefant african reprezintă cel mai mare 


segment din genomul elefantului european cu colţi drepţi, 
următoarea contribuţie ca importanţă (între 35 şi 39 la 
sută) venind de la elefantul african de pădure, la care se 
adaugă contribuţii şi mai mici de la mamutul lânos şi de la 
elefantul african. Elefantul european cu colţi drepţi este 
aşadar un hibrid complex.2 


Punând laolaltă toate datele, pare foarte probabil ca 
elefantul european cu colţi drepţi să fi apărut în Africa 
înainte de separarea celor două specii care trăiesc astăzi 
pe continent. Apoi, cândva înainte de acum 800 000 de 
ani, el a hibridizat pe scară largă cu elefantul african de 
pădure. Într-un final, s-au petrecut încrucişări limitate cu 
mamutul lânos şi cu elefantul african. Cum vor clasifica 
taxonomiştii o astfel de fiinţă, rămâne de văzut. ** rr 


Atât elefantul european cu colţi drepţi, cât şi elefantul 
african de pădure au colţi drepţi şi lungi; cei ai masculilor 
mai vârstnici din specia elefantului african de pădure 
aproape că ating solul. Aceştia contrastează cu colții 
curbați ai elefantului asiatic şi ai celorlalţi elefanţi africani, 
precum şi ai mamuţilor. Cei mai mari elefanţi de pădure 
africani din zilele noastre pot ajunge să cântărească 6 
tone, dar elefantul „pigmeu” care trăieşte în Congo are în 
medie doar 900 de kilograme la maturitate. Elefanții 
europeni cu colţi drepţi puteau cântări şi 15 tone, dar 
unele tipuri care trăiau pe insule erau de mărimea unor 
porci. 


Pare greu de crezut, dar până în 2010 oamenii de ştiinţă 
nu ştiau despre cele două tipuri de elefanţi africani din 
zilele noastre că sunt specii diferite. Dar, cu 110 ani mai 
înainte, unul dintre cei mai excentrici zoologi din toate 
timpurile, Paul Matschie, identificase deja elefantul african 
cu colţi drepţi ca fiind diferit. Matschie şi-a început cariera 


ca voluntar la Grădina Zoologică din Berlin şi, în ciuda 
lipsei calificărilor oficiale, în 1895 a fost numit curator 
pentru mamifere. Cu obiceiul de a purta ochelari pince-nez 
şi afişând o splendidă mustață, Matschie a devenit în 1924 
directorul reputatei instituţii. 


De-a lungul anilor în care a lucrat cu animalele de la 
grădina zoologică, Matschie şi-a dezvoltat o teorie proprie 
şi foarte neobişnuită a clasificării. Cunoscută ca „teoria 
bastarzilor pe jumătate”, ea afirma că fiecare bazin 
hidrografic major de pe Pământ găzduieşte o specie 
distinctă din orice tip de animal. Dacă animalele care 
trăiesc în bazine se întâlnesc vreodată pe înălțimile care le 
separă, ele pot să hibridizeze. Aceşti hibrizi pot fi 
recunoscuţi ca „bastarzi pe jumătate”, deoarece pe o 
parte a capului seamănă cu unul dintre părinţi, şi cu 
celălalt părinte pe partea opusă. 


Mi-i şi imaginez pe subordonații lui Matschie venind la 
„Herr Direktor” cu o capră ciudată care avea un corn mai 
drept decât altul, cu un cerb cu un corn mai ramificat 
decât celălalt sau chiar cu un elefant cu un colţ mai drept, 
în speranţa că-i vor câştiga favorurile. Se pare că inovațiile 
de acest gen l-au încurajat pe Matschie până când bizara 
teorie a devenit piatra de temelie a întregii lui gândiri 
ştiinţifice. De fapt, cu prilejurile fericite în care apărea un 
craniu neobişnuit cu coarne sau colţi asimetrici, Matschie a 
ajuns să sărbătorească descriind două specii noi pe baza 
unui singur specimen - câte una pentru fiecare specie- 
părinte necunoscută, despre care credea că trebuie să 
existe pe undeva, în habitatele lor neexplorate. Nu este 
greu de înţeles de ce mare parte din cercetările lui 
Matschie nu au fost luate în seamă. Şi totuşi, cine ar fi 
crezut că, în cazul elefanților cu colţi drepţi, realitatea era 
şi mai fantastică? 


Poate că într-o bună zi europenii se vor decide să readucă 
elefanții pe continentul lor. În acest caz, cel mai bine ar fi 
să înceapă cu elefanții de pădure din Africa, dar nu ar 
trebui să întârzie prea mult, deoarece specia este într-un 
declin tot mai pronunţat. O parte a problemei stă în rata 
lor lentă de reproducere. Elefanții cu colţi drepţi au nevoie 
de circa 23 de ani să ajungă la maturitate sexuală şi apoi 
dau naştere puilor doar o dată la cinci sau şase ani. Prin 
contrast, elefantul african de savană se maturizează la 12 
ani şi naşte la fiecare trei sau patru ani. Cu cât este mai 
lentă rata de reproducere, cu atât este mai mare impactul 
vânătorii. Între 2002 şi 2013, 65 la sută din populaţia de 
elefanţi africani de pădure a fost ucisă, în cele mai multe 
cazuri fiind vorba de braconieri în căutare de fildeş. La 
această rată, extincţia speciei se va produce în 
următoarele câteva decenii. 


Mulţi cred că perspectiva unor elefanţi hoinărind prin 
pădurile Europei este ridicolă, dacă nu chiar periculoasă. ŞI 
totuşi ei acceptă că africanii trebuie să-şi împartă habitatul 
cu masivele creaturi. Părerea mea este că ar trebui să 
gândim pe termen lung şi să împărţim mai echitabil 
povara conservării. Dar ne stă în cale birocraţia. IUCN 
(Uniunea Internaţională pentru Conservarea Naturii), de 
exemplu, ne  restricţionează să folosim cuvântul 
„reintroducere” numai pentru specii care au dispărut local 
sau total din Europa doar în ultimii 200-300 de ani. Nu îmi 
pot imagina de ce, dar cer imperativ Uniunii să numească 
mai mulţi paleontologi în comitetele ei! 


Ce anume a provocat extincţia elefanților cu colţi drepţi 
din Europa? Nu avem cum să ştim cu certitudine, dar 
putem studia tiparele de climat, vânătoare şi răspândire. 
Fosilele dezvăluie că, pe măsură ce glaciaţiunea cuprindea 
continentul, elefanții cu colţi drepţi s-au retras spre 


peninsulele mai calde din sud, în Spania, Italia şi Grecia. 
Aceasta trebuie să le fi limitat populaţia totală şi i-a 
împărţit în subpopulaţii care nu se mai puteau amesteca 
uşor, făcându-i mai vulnerabili la extincţie. Elefanții cu colţi 
drepţi, aveau fără îndoială prădătorii lor, leii şi hienele 
pătate atacând puii singuri. Există, de asemenea, dovezi 
consistente că îi vânau şi neanderthalienii. Un schelet de 
elefant cu colţi drepţi, vechi de 400 000 de ani, găsit în 
Valea  Ebbsfleet, lângă Swanscombe, în Kent, era 
înconjurat de unelte de piatră care sugerau că fusese 
măcelărit, iar semnele de pe oasele unui al doilea individ 
găsit în Marea Britanie arată că fusese tăiat în bucăţi. În 
ambele cazuri însă, este posibil ca neanderthalienii doar să 
fi profitat de cadavrul găsit. Dar un al treilea schelet, 
descoperit lângă Lehringen, în Germania, a fost găsit 
aşezat pe o lance de lemn veche de 125 000 de ani, care 
pare să fi fost folosită pentru uciderea lui.3 Alte câteva 
schelete de elefant au fost găsite alături de unelte de 
piatră în Spania, Italia şi Germania, aşa că pare justificat 
să spunem că neanderthalienii erau capabili să ucidă 
elefanţi cu colţi drepţi adulţi. 


Fosilele sugerează că ultima redută din Europa a 
elefanților cu colţi drepţi a fost în Spania, în urmă cu 
aproximativ 50 000 de ani. Este ceva curios aici, pentru 
că, în urmă cu 50 000 de ani, gheaţa nu era încă la 
extinderea ei maximă şi persistau încă zone importante de 
pădure. De fapt, condiţiile nu erau foarte diferite de cele 
din precedentele avansuri glaciare, la care elefanții 
rezistaseră. Este posibil ca elefanții cu colţi drepţi să fi 
supravieţuit mai mult în Europa continentală? Este o 
chestiune în privinţa căreia Signor-Lipps aveau o opinie 
categorică. Intr-adevăr, o imagine veche de 37 000 de ani 


a unui elefant fără blană, din Peştera Chauvet, din Franţa, 
ar putea fi o reprezentare a acestei specii. 


Elefanții cu colţi drepţi din Europa au supravieţuit mii de 
ani pe diferite insule din Mediterană după ce au dispărut 
de pe continent. Toate populaţiile de pe insule erau pitice, 
unele chiar foarte mici. Elefanții cu colţi drepţi din Cipru, 
de exemplu, aveau 1 metru înălţime şi cântăreau doar 200 
de kilograme. Aceşti elefanţi micuţi au supravieţuit până 
acum 11 000 de ani şi au împărţit insula cu cel mai mic 
hipopotam cunoscut, Phanourios minor, care avea 
dimensiunile unei oi. Ciprul a fost colonizat de oameni în 
urmă cu cel puţin 10 500 de ani, aşezările acestor primi 
ciprioţi fiind descoperite în peşterile de la Aetokremnos 
(Colina vulturilor), în Peninsula  Akrotiri.+ Oasele 
hipopotamilor se găsesc în straturile aflate imediat sub 
aşezările omeneşti, dar nu se ştie cu certitudine dacă 
oamenii au vânat hipopotamii sau chiar elefanții. Insula 
Tolos, în Dodecanez, pare să fi fost ultimul refugiu. 
Elefanții de aici, care aveau în medie 2 metri înălţime, au 
supravieţuit până acum 6 000 de ani. Această dată merită 
însă mai multe investigaţii, pentru că Tolos a avut o 
populaţie umană vreme de mii de ani înainte de aceasta - 
iar dovezile arheologice din restul lumii sugerează că 
oamenii şi elefanții nu pot coexista, cel puţin nu pe o 
insulă mică. 


Dacă schimbarea climei a fost de vină pentru extincţia 
elefanților cu colţi drepţi, de ce ar fi supravieţuit aceştia pe 
insule mult timp după ce dispăruseră de pe continentul 
învecinat? Schimbările climatice nu au afectat în egală 
măsură şi insulele? Faptul că elefanții pigmei au 
supravieţuit în Cipru până aproape de momentul în care 
oamenii au descoperit insula este grăitor, după părerea 
mea. Fazele reci ale epocii glaciare au fost probabil un 


factor negativ pentru elefanții cu coli drepţi, dar a mai 
acţionat un factor, cu o influenţă şi mai puternică - 
oamenii. 


Capitolul 29. Alţi giganţi din 
zona temperată 


După elefanţi, cele mai mari creaturi întâlnite de oameni în 
Europa au fost rinocerii. Rinocerul lui Merck şi rinocerul cu 
bot îngust erau rude apropiate, trăgându-se amândoi 
dintr-un strămoş comun, în urmă cu aproximativ 1 milion 
de ani. Rinocerul lui Merck, mai mare, care putea ajunge la 
greutatea de 3 tone, se hrănea exclusiv cu frunziş, 
asemenea rinocerului negru african, în timp ce rinocerul cu 
bot îngust păştea iarbă, ca şi rinocerul alb african. Deşi 
similare ecologic, nici una dintre specii nu era rudă 
apropiată cu rinocerii africani din zilele noastre. ****x*** În 
schimb, surprinzător, rinocerii dispăruţi ai Europei erau 
înrudiţi cu  rinocerii de Sumatra, o specie puternic 
ameninţată astăzi. Rinocerii din Europa s-au răspândit 
până departe spre est: rinocerii lui Merck până în 
Afghanistan, iar rinocerii cu bot îngust chiar până în estul 
Chinei. 


Cu toată abundența rămăşiţelor lor fosilizate, ambele 
specii au rămas prea puţin cercetate. Un studiu ADN ar 
putea dezvălui multe despre înrudirile lor în procesul de 
evoluţie, iar un program de datare atent ar putea să ne 
spună mai multe despre extincţia lor. Ei par să fi 
supravieţuit în Spania (rinocerul lui Merck) şi Italia 
(rinocerul cu bot îngust) până acum circa 50 000 de ani. 
Insă una dintre aceste specii ar putea fi reprezentată în 


imaginile pictate acum 37 000 de ani în Peştera Chauvet, 
din Franţa. Imaginile de la Chauvet prezintă aceste 
animale cu nişte dungi întunecate, ridicând posibilitatea 
uimitoare ca pielea lor să fi fost pătată precum cea a 
vacilor Holstein. 


Rămăşiţe de hipopotam datând de acum circa 100 000 de 
ani au fost descoperite în sedimentele de pe cursul inferior 
al Tamisei, precum şi pe fluviile Rin şi Dunăre. 
Hipopotamilor nu le plac gerurile puternice şi s-au retras 
spre sud pe măsură ce climatul se răcea, înainte să 
dispară cu totul din Europa, cu mult înainte de sosirea 
oamenilor. Bivolul de apă a fost ultimul rămas din cele 
cinci mamifere mari ale Europei temperate. Rămâăşiţele lui 
fosilizate abundă în văile râurilor din Europa centrală şi 
vestică, mai ales în Olanda şi în Germania. Se pare că 
există diferenţe minore la forma coarnelor între fosilele 
europene şi bivolul de apă care trăieşte acum în Asia, 
determinându-i pe unii cercetători să plaseze fosilele 
europene într-o specie distinctă. Oricum, populaţia 
europeană dispărută era foarte asemănătoare cu bivolii 
asiatici de astăzi. Genetica şi data dispariţiei lor nu au fost 
studiate cum se cuvine, deşi este posibil ca specia să fi 
supravieţuit în estul Austriei până acum 10 000 de ani.? 


Bivolii de apă sunt animale atât de folositoare, încât au 
fost reintroduse în Europa. Este posibil ca regele longobard 
Agilulf să fi fost primul care i-a adus în zona Milano, în 600 
d.Hr. Armenia i-a primit şi ea devreme, iar introducerile au 
continuat până în prezent, ajungându-se la populaţii 
domestice care prosperă astăzi în toată Europa, din 
România până în Marea Britanie. Dar poate că locul cel 
mai potrivit pentru a-i vedea sunt câmpiile din jurul 
oraşului Salerno, în sudul Italiei, unde laptele lor este 


folosit pentru fabricarea delicioasei mozzarella pentru care 
este faimoasă regiunea. 


Trei dintre „cei cinci mari” ai Europei temperate nu au 
dispărut sau au rude apropiate care au supravieţuit: 
elefantul cu colţi drepţi, hipopotamul şi bivolul. Doar că 
nici unul nu a supravieţuit continuu în Europa, deşi bivolul 
a fost reintrodus demult şi există în formă domestică. Alte 
erbivore de mari dimensiuni au prosperat însă în Europa 
temperată înainte de sosirea lui Homo sapiens. În ordinea 
descrescătoare a dimensiunii, ele sunt: bourul, cerbul 
gigant, ursul de peşteră, cerbul roşu, mistrețul, cerbul 
lopătar şi căprioara. Dintre acestea, doar ursul de peşteră 
şi cerbul gigant au dispărut, în vreme ce restul 
supraviețuiesc în Europa, într-o formă sau alta. 


Ursul de peşteră şi ursul brun european sunt rude 
apropiate, dar urşii bruni apar în Europa, Asia şi America 
de Nord (unde sunt cunoscuţi ca grizzly), pe când urşii de 
peşteră au fost restricţionaţi la Europa. Ambii sunt 
descendenţi ai ursului etrusc preistoric, care a existat 
acum puţin peste 1 milion de ani. Ursul brun şi ursul de 
peşteră au coexistat, dar par să-şi fi împărţit nişa 
ecologică după dimensiune şi dietă. Urşii bruni europeni 
sunt astăzi predominant erbivori, dar analiza oaselor arată 
că în trecut mâncau foarte multă carne. Urşii de peşteră, 
dimpotrivă, au fost pur erbivori.* 


Urşii de peşteră arătau probabil ca nişte urşi bruni 
supradimensionaţi, cu fruntea bombată. Cântărind o tonă, 
erau de două ori mai mari decât cel mai mare urs brun 
european şi aveau cranii ce ajungeau la trei sferturi de 
metru lungime. Populaţia de urşi de peşteră a intrat în 
declin acum 50 000 de ani, retrăgându-se spre vest până 
când ultimele populaţii cunoscute au rămas în Alpi şi în 


zonele adiacente, de unde au dispărut complet în urmă cu 
28 000 de ani.4%******** Erau vânaţi şi de neanderthalieni, 
şi de hibrizii om-neanderthalian: o vertebră veche de 29 
000 de ani descoperită în peştera Hohle Fels, din Jura 
Suabă, păstrează vârful de cremene al suliţei care a ucis 
animalul, iar oasele de urs de peşteră din acest sit (cele 
mai multe de pui) au urme de tăiere şi de jupuire. Dovezile 
din Hohle Fels arată că urşii de peşteră erau o pradă 
importantă pentru hibrizii om-neanderthalian care trăiau 
acolo: vreme de cel puţin 5 000 de ani le-au mâncat 
carnea, le-au folosit pieile pentru culcuşuri şi pentru 
îmbrăcăminte, şi-au făcut podoabe din dinţii lor şi le-au ars 
oasele ca să se încălzească. 


Nenumărate fosile de cerb gigant au fost dezgropate din 
turbăriile Irlandei şi se pare că în secolul al XIX-lea nici un 
conac local nu era complet fără un craniu de „elan 
irlandez” în holul de la intrare. Fosilele lui se găsesc într-o 
fâşie vastă din Eurasia, din Irlanda tocmai până în China. 
Cu o greutate de peste 600 de kilograme, cerbul gigant 
era de dimensiunea unui elan. Coarnele lui uriaşe puteau 
să cântărească 40 de kilograme şi să măsoare mai mult de 
3,5 metri până în vârf. Picturile din peşteri ne arată că era 
deschis la culoare şi avea o dungă întunecată peste umeri. 
Ruda lui în viaţă cea mai apropiată este cerbul lopătar, 
mult mai mic, dar ale cărui coarne au o formă similară. 


Explicaţiile tradiţionale pentru extincţia cerbului gigant se 
concentrează fie asupra coarnelor lui, care ar fi fost 
neadaptate la vegetaţia modificată sau la condiţiile 
climatice, fie pe scăderea cantitativă a hranei. Insă 
dovezile pe care le avem nu se potrivesc cu nici una dintre 
teorii. Ultimele dovezi provin din nordul Siberiei, de acum 
7 700 de ani, când climatul era în general asemănător cu 
cel de astăzi. Mai mult, fosilele cele mai recente nu 


prezintă nici un semn de malnutriție. Două schelete 
descoperite în Insula Man au fost datate acum circa 9 000 
de ani. La vremea aceea, Insula Man era izolată de 3 000 
de ani de restul Marii Britanii, din cauza ridicării nivelului 
mării. Ambele schelete sunt ale unor indivizi mult mai mici 
decât cei care trăiseră în regiune cu doar câteva mii de ani 
mai devreme. Dimensiunea lor redusă poate fi consecinţa 
traiului pe insulă sau poate a încălzirii climei. Poate că 
aceşti „pitici” au supravieţuit pe Insula Man deoarece 
ţinutul lor nu fusese încă invadat de oameni? 


Fauna carnivoră bogată şi diversă din Europa epocii 
glaciare includea urşi bruni, lei, hiene pătate, leoparzi şi 
lupi. Dintre aceştia, doar urşii bruni şi lupii supraviețuiesc 
în Europa de azi. Leul de peşteră, un prădător enorm, cu 
10 la sută mai greu decât leii de azi, se deosebeşte foarte 
puţin de specia de leu care a supravieţuit, diferenţiindu-se 
de aceasta în urmă cu circa 700 000 de ani. Aspectul lui 
este binecunoscut din picturile rupestre, sculpturile din 
fildeş şi figurinele de lut: lipsit de coamă, avea aceeaşi 
culoare sau una puţin mai deschisă decât leul modern, 
aceleaşi urechi şi aceeaşi coadă cu un pămătulf în vârf. Dar 
avea un substrat de blană foarte deasă, iar unii este 
posibil să fi fost uşor dungaţi.7******** A avut una dintre 
cele mai mari răspândiri dintre toate mamiferele, fiind 
găsit din Europa până în Alaska, inclusiv departe în nordul 
îngheţat. O pereche de pui de o săptămână, cu o vechime 
de cel puţin 10 000 de ani, a fost descoperită recent, 
păstrată în permafrostul din Siberia. 


Regimul alimentar al leilor de peşteră pare să fi variat de 
la o regiune la alta. Unii s-au specializat în vânarea renilor, 
în timp ce alţii preferau urşii de peşteră tineri. După ce 
oamenii au ajuns în Europa, leii de peşteră au început să 
scadă ca mărime. Cel mai recent individ cunoscut, din 


nordul Spaniei, nu era mai mare decât un leu african de 
azi. O „podea vie” descoperită în galeria inferioară a 
peşterii La Garma de lângă Cantabria, în Spania, care a 
rămas neatinsă vreme de 14 000 de ani, ne oferă o 
imagine remarcabilă a interacțiunilor dintre oameni şi 
ultimii lei de peşteră.******** În peşteră, ai cărei pereţi 
sunt decoraţi cu picturi, se aflau ruinele a trei colibe de 
piatră, la circa 130 de metri de intrarea originală şi datate 
între acum 14 300 şi 14 000 de ani. Ele par să fi fost 
ocupate o singură dată şi pentru foarte scurt timp, pentru 
că o prăbuşire de stânci a blocat încăperea. Oase de cai, 
zimbri, cerbi roşii, reni, urşi bruni, vulpi şi hiene pătate 
sunt clar resturi de la mesele locatarilor. Dar în jurul uneia 
dintre colibe au fost găsite nouă oase cu gheare de la un 
leu de peşteră. Au fost tăiate într-un mod care arată că 
animalul a fost jupuit. Cercetătorii cred că ghearele, care 
sunt de la labele din faţă, rămăseseră ataşate la blana 
aşezată pe post de covor într-una dintre colibe.? 
Depozitele de oase arată că vânarea carnivorelor de către 
oameni se intensificase la vremea în care a fost locuită 
Peştera La Garma. Erau vizate carnivorele pentru că 
vânatul mare era destul de rar? Sau dezvoltarea tehnicilor 
de vânătoare uşurase uciderea leilor şi a hienelor? Oricum 
ar fi, ghearele din La Garma sunt ultima dovadă a 
prezenţei leului de peşteră în Europa. 


După leul de peşteră, următorul prădător mare era hiena 
de peşteră. Cu o greutate de peste 100 de kilograme şi cu 
cel puţin 10 la sută mai mari decât hienele pătate care 
trăiesc astăzi în Africa, era un prădător remarcabil, capabil 
să ucidă un rinocer lânos. Dincolo de dimensiunile ei mari, 
studiile genetice arată că făcea parte din aceeaşi specie 
ca hiena pătată africană de azi.!0 Specia a ajuns pentru 
prima dată în Europa acum circa 300 000 de ani, cam în 


perioada extincţiei hienei gigantice, Pachycrocuta, care 
era de două ori mai mare. Hiena de peşteră era răspândită 
din abundență în Europa şi în nordul Asiei, din Spania până 
în Siberia. Deşi era prezentă în toate habitatele, prefera 
să-şi facă bârlogul în peşteri, aşa că răspândirea ei s-ar 
putea să fi fost limitată la regiunile calcaroase şi stâncoase 
în care existau peşteri, în special în zonele nordice, reci. 
Neanderthalienii şi hienele erau probabil în competiţie 
pentru peşteri, iar hienele se pare că mai furau uneori din 
prada neanderthalienilor, în timp ce aceştia ocazional 
omorau şi mâncau hiene. 


Un studiu al variabilităţii climatice şi al răspândirii hienelor 
în Europa arată că extincţia speciei nu poate fi pusă pe 
seama schimbării climei. De fapt, schimbarea climatului în 
Africa (unde acestea au supravieţuit) pare să fi fost o 
provocare chiar mai mare pentru hiene.!! Deşi este 
tentant să considerăm că motivul a fost sosirea oamenilor, 
lipsesc, din păcate, dovezile. Tot ce ştim cu certitudine 
este că, în urmă cu 20 000 de ani, hienele de peşteră au 
început să dispară din Europa. 


Următorii ca dimensiune dintre prădătorii mari care au 
dispărut din Europa au fost leoparzii, care astăzi cântăresc 
între 60 şi 90 de kilograme (masculii), şi între 35 şi 40 de 
kilograme (femelele). Ei au trăit odată spre nord până în 
Anglia şi se pare că au supravieţuit în vestul Europei până 
acum 10 000 de ani.12 Astăzi, ultimii leoparzi europeni mai 
păstrează o urmă în Turcia şi în Armenia, unde 
supraviețuirea lor este critică, rămânând probabil doar 
câteva zeci de exemplare. Dar leoparzii nu renunţă uşor. 
În anii 1870, unul a înotat 1,5 kilometri din Turcia până în 
insula grecească Samos. Animalul a fost atras în capcană 
într-o peşteră de un fermier local şi ucis, dar nu înainte să-l 
rănească şi el fatal pe persecutorul lui. 


Capitolul 30. Fiarele gheții 


Când auzim cuvintele „eră glaciară”, ne gândim la acele 
regiuni îngheţate şi lipsite de copaci care uneori se extind 
şi devin cel mai mare habitat de pe Pământ. Nordul 
îngheţat a avut şi el „cinci mari” ai lui, care au inclus şi 
acele specii emblematice, mamutul lânos şi rinocerul 
lânos. Ambele specii au fost numite în 1799 de Johann 
Friedrich Blumenbach, care este mai celebru probabil 
pentru numele pe care le-a dat raselor de oameni. EIl 
credea că toţi oamenii se trag din Adam şi Eva, iar 
diferenţele dintre rase sunt rezultatul factorilor de mediu 
ce au acţionat după ce oamenii s-au răspândit din Grădina 
Edenului, despre care bănuia că s-ar fi aflat în Caucaz. 
Blumenbach credea că, în condiţiile potrivite, oamenii ar fi 
revenit la forma lor caucaziană originală. Era în posesia 
craniului unui femei din Georgia despre care credea că era 
apropiat ca formă de cel al Evei. Despre fosilele de mamut 
şi de rinocer, considera probabil că erau apropiate de 
animalele create de Dumnezeu şi care populau Edenul, 
pentru că pe mamutul lânos l-a numit primigenius 
(însemnând „primul”), iar pe rinocer antiquitatis („din 
vremurile bune de odinioară”). In esenţă, clasificarea lui 
Blumenbach se baza pe arhetipuri - idealul speciilor, aşa 
cum fuseseră ele imediat după Creaţie. 


Era glaciară dura deja de aproape 2 milioane de ani atunci 
când a evoluat mamutul lânos. Glaciaţiunea Anglicană, de 
acum 478 000 de ani până acum 424 000 de ani, a fost 
deosebit de rece şi a marcat o perioadă de schimbări 
spectaculoase. O astfel de schimbare, ale cărei ecouri se 
resimt şi azi, a fost o modificare topografică denumită 
recent „Brexit geologic”. Inainte de  Glaciaţiunea 


Anglicană, o coamă stâncoasă de cretă se întindea de la 
ceea ce sunt astăzi stâncile de la Dover până la Calais. In 
fazele de încălzire, când nivelul mării creştea, această 
coamă muntoasă era singura legătură pe uscat care 
rămânea între Europa continentală şi Britania peninsulară, 
şi trebuie să fi funcţionat ca o autostradă a erei glaciare 
pentru toate vietăţile care migrau spre est sau spre vest. 


În urmă cu aproximativ 450 000 de ani, topirea ghețarilor 
a dus la formarea unui lac uriaş la nord de coama de cretă, 
care s-a umplut până când apa a început să se reverse 
printr-o serie de cascade atât de mari, încât au creat 
bazine şi de 140 de metri adâncime la baza lor.! O a doua 
breşă, produsă în urmă cu aproximativ 160 000 de ani, a 
completat distrugerea podului de uscat preistoric. In 
perioadele de încălzire, Britania devenea o insulă. Singurul 
drum pe uscat apărea doar în fazele reci, când nivelul 
mării scădea, fapt care a favorizat colonizarea de către 
fiinţele terestre adaptate la frig. 


Glaciaţiunea Anglicană a acţionat ca un impuls pentru 
dezvoltarea unui grup unic de mamifere, cunoscut ca 
fauna mamuţilor de stepă. Această faună, care avea să 
domine Europa în fazele reci, a apărut pentru prima dată 
acum în jur de 460 000 de ani.? Fauna „de bază” era 
compusă din mamutul lânos, rinocerul lânos, antilopa 
saiga, boul moscat şi vulpea arctică.******** Cu excepţia 
rinocerului lânos, toate aceste specii au evoluat în nordul 
Arcticii şi toate aveau o vechime de ordinul milioanelor de 
ani înainte să apară formele lor moderne. 


Mamutul lânos este specia definitorie a Europei în epoca 
glaciară, în sensul că este creditat cu crearea şi 
menţinerea celui mai mare habitat care a existat vreodată 
pe uscat - stepa mamuţilor. Paleontologul din Alaska, R. 


Dale Guthrie, a fost cel care a dat denumirea de „stepă a 
mamuţilor”. Interesul lui pentru habitatul dispărut a fost 
stârnit de observaţia că unele dintre regiunile în care 
altădată  cutreierau  mamuţii sunt astăzi habitate 
sărăcăcioase, constând dintr-un strat subţire de vegetaţie 
de mlaştină deasupra permafrostului, vegetaţie în care 
sunt blocaţi nutrienţii. Aceste regiuni abia dacă sunt 
capabile să susţină o populaţie de bizoni, cu atât mai puţin 
mamuţi. Teoria lui era că, în epoca glaciară, habitatul 
foarte diferit era creat de acţiunea mamuţilor înşişi. El 
crede că mamuţii, ai căror colţi acționau ca nişte pluguri 
uriaşe (şi care sunt deseori găsiţi cu urme de aplatizare în 
partea inferioară, din cauza unei astfel de utilizări), 
dezgropau iarbă cu care se hrăneau multe alte vieţuitoare, 
astfel încât primăvara vegetaţia era tăiată complet şi 
pământul rămânea dezvelit, permiţând soarelui să-l 
încălzească. Aceasta încuraja creşterea rapidă a unor 
plante noi şi împiedica acumularea vegetației de mlaştină 
care îngheţa în permafrost, blocând nutrienţii. De fapt, 
păşunatul intensiv a creat un habitat foarte productiv. 


Extrem de important, oricum, în ecologia erei glaciare, 
mamutul lânos a fost şi oarecum exagerat în imaginaţia 
publicului. Unii mamuti, inclusiv mamutul columbian din 
America, au fost într-adevăr printre cei mai mari elefanţi 
care au existat vreodată, dar mamuţii lânoşi nu au fost în 
medie mai mari decât elefanții asiatici. Elefanții asiatici şi 
mamuţii  lânoşi sunt rude apropiate, strămoşii lor 
separându-se în Africa doar cu între 4 şi 6 milioane de ani 
în urmă. Mamutul lânos clasic a apărut abia acum circa 
800 000 de ani în Siberia. Cu jumătate de milion de ani în 
urmă a ajuns şi în vestul Europei.+ 


Lăsând deoparte învelişul lor bogat de păr lung şi blană, 
mamuţii lânoşi arătau foarte diferit de elefanții din zilele 


noastre, având calota craniană puternic bombată, o 
cocoaşă de grăsime pe umeri şi un corp înclinat puternic 
spre spate. Aveau urechile mici, colții atât de curbați încât 
uneori se încrucişau, cozile scurte şi un fel de „clapetă” 
care le putea acoperi anusul pentru a-i proteja de frig. 


Arta rupestră a surprins cu atâta măiestrie aceste creaturi 
impresionante încât, la vederea imaginilor, avem impresia 
că animalele uriaşe, cu blana zdrenţuită şi greabănul 
pronunţat, coboară de pe pereţii peşterilor şi pornesc în 
şir, prin viscol. Cadavrele păstrate în permafrost ne-au 
permis să le atingem blana lungă, să le studiem paraziţii şi 
resturile de hrană rămase între dinţi. Se spune chiar că 
exploratorii Siberiei s-au ospătat din carnea mamuţilor 
îngheţaţi în permafrost.******** Mai recent, progresele în 
tehnicile de analiză ADN ne-au permis să recuperăm 
integral genomul mamutului. 


După intrarea lui în registrele de fosile, mamutul lânos 
apare peste tot în Europa la fiecare avans al gheții, cu 
excepţia refugiilor temperate din sud. Şi totuşi, acum 20 
000 de ani a avut probleme. Studii amănunțite de ADN 
mitocondrial au arătat că, începând de acum 66 000 de 
ani, mamuţii nord-americani au colonizat Eurasia şi au 
înlocuit treptat tipurile existente de mamuţi, până când 
mamutul eurasiatic a dispărut complet, în urmă cu 34 000 
de ani. Ciudat este că migranţii din America de Nord nu au 
apărut în vestul Europei decât acum 32 000 de ani, lăsând 
un „vid de mamuţi” de 2 000 de ani. În intervalul dintre 
acum 21 000 şi 19 000 de ani, mamuţii lânoşi sunt din nou 
absenţi din centrul Europei continentale, iar acum 20 000 
de ani au dispărut din Iberia. Au revenit pentru scurt timp 
în Germania şi în Franţa în urmă cu 15 000 de ani, 
recolonizând teritorii spre vest până în Marea Britanie, dar 
într-un mileniu au dispărut din nou. Un mamut mascul 


adult şi patru tineri, prinşi acum 14 500 de ani într-o 
groapă mocirloasă rămasă după retragerea unui ghețar în 
Shropshire, sunt cele mai recente dovezi descoperite în 
Marea Britanie. Odată cu dispariţia ultimilor mamuţi din 
Germania, acum 14 000 de ani, specia piere pentru 
totdeauna din Europa de Vest.5 


Eurasia este mult mai mare decât America de Nord şi a 
găzduit întotdeauna cea mai mare parte a populaţiei de 
mamuti de stepă. Aşa cum ne spune regula lui Darwin, 
creaturile din regiunile mai mari invadează mai des zonele 
mai mici, aşa că nu pare normal ca mamuţii din America 
de Nord să înlocuiască tipurile din Eurasia, ci mai degrabă 
invers. Dar aceasta presupune densități de populaţie 
egale: America de Nord nu avea primate bipede care să 
ucidă mamuţii, aşa că este posibil ca populaţia de mamuţi 
din America de Nord să fi fost mai densă decât cea din 
Eurasia. 


Ultimii mamuţi europeni au supravieţuit în Câmpia Rusă, 
inclusiv în regiunea care este astăzi Estonia, până acum 
10 000 de ani. Întâmplarea a făcut ca rămăşiţele ultimului 
mamut cunoscut în Europa să fi fost descoperite în 
circumstanţe sumbre. În 1943, în timpul celui de-al Doilea 
Război Mondial, câţiva ruşi aduşi la disperare de foame şi 
de frig săpau într-o turbărie de lângă Cerepoveţ, la 500 de 
kilometri vest de Leningrad, căutând ceva de pus pe foc. 
Au găsit prea puţină turbă, dar la doi metri adâncime au 
dat peste nişte oase uriaşe, despre care s-a constatat că 
erau rămăşiţele unui singur mamut. Cineva s-a gândit să 
ducă oasele la muzeul local, iar în 2001 câteva fragmente 
de coastă au fost datate cu radiocarbon, atribuindu-i 
mamutului o vârstă între 9 760 şi 9 840 de ani.$ 


Răspândirea mamuţilor s-a redus rapid în urmă cu 20 000 
de ani, şi totuşi marea încălzire şi topire a gheţurilor nu au 
început decât 7 000 de ani mai târziu, aşa că declinul 
mamuţilor nu se suprapune perfect cu schimbarea climei. 
Insă oamenii începuseră deja să colonizeze stepa 
mamuţilor, ajungând spre nord până la Oceanul Arctic, 
însoţiţi probabil de versiunea domestică a veteranului 
tundrei, lupul. Este posibil ca în urmă cu 15 000 de ani 
aproape tot habitatul mamuţilor din Europa continentală 
să fi fost accesibil vânătorilor umani, Insula Wrangel din 
Marea Arctică fiind singura la care nu au ajuns. Acolo au 
mai supravieţuit mamuţii încă 6 000 de ani după extincţia 
lor de pe continent. Wrangel se află la 140 de kilometri 
nord de Siberia continentală şi are o suprafaţă de 7 600 de 
kilometri pătraţi. Mamuţii ei erau nişte pitici insulari. Cea 
mai veche prezenţă umană pe Insula Wrangel a fost 
datată ca fiind de acum 3 700 de ani, iar ultimul mamut a 
fost datat acolo în urmă cu 4 000 de ani, aşadar (ţinând 
cont de Signor-Lipps şi de marjele de eroare ale datării) 
cea mai probabilă cauză a extincţiei lor este sosirea 
oamenilor. XXX xx 


Potrivit unor cercetători, extincţia mamutului lânos a 
însemnat şi sfârşitul stepei mamuţilor, un ecosistem 
dominat de păşuni hrănitoare, ierburi şi tufişuri care 
prosperau într-un climat rece şi uscat. Mărginit de 
banchize uriaşe care îl izolau de mare, era un loc uscat şi 
plin de praf, cu cer senin, în care încălzirea de primăvară 
pătrundea rapid în sol şi declanşa un sezon de înverzire 
viguroasă, ce furniza hrană din abundență şi permitea 
dezvoltarea mamiferelor mari. Acum 12 000 de ani, stepa 
mamuţilor a intrat într-un declin rapid. Regiunea Altai- 
Sayan din Mongolia reprezintă o ultimă relicvă. Este 
singura regiune în care coexistă astăzi renii şi antilopele 


saiga - două specii de bază din stepa mamuţilor. Este 
posibil ca, în absenţa mamuţilor, stabilitatea climatică să fi 
permis supraviețuirea acestei rămăşiţe. 


Stepa mamuţilor şi alte habitate nordice au susţinut, pe 
lângă mamuţi, o mare diversitate de mamifere, inclusiv 
rinocerul lânos, bizonul, calul, elanul, boul moscat, renul, 
antilopa saiga şi vulpea arctică. Toate sunt animale 
familiare şi astăzi - cu excepţia rinocerului lânos. Acest 
membru al familiei rinocerilor îşi are originea nu în Siberia, 
ci în Podişul Tibetan. Ruda lui cea mai apropiată este 
rinocerul de Sumatra, de care s-a separat în urmă cu circa 
4 milioane de ani. Cu o greutate de 1 000 de kilograme, 
rinocerul de Sumatra este cea mai mică dintre speciile 
actuale de rinoceri şi supravieţuieşte în zilele noastre doar 
în pădurile tropicale. În Birmania mai există însă o 
subspecie nordică, mai mare şi cu urechi păroase. XXX 
Poate că, în urmă cu 4 milioane de ani, ceva asemănător 
cutreiera înălțimile din Himalaya, dând naştere în urmă cu 
3,6 de milioane de ani rinocerului lânos preistoric. Pe 
măsură ce se instala era glaciară, rinocerul lânos a găsit 
condiţii potrivite în stepa mamuţilor ce punea stăpânire pe 
Eurasia, răspândindu-se din estul Siberiei până în Franţa. 


Doi rinoceri lânoşi întregi au fost găsiţi conservati într-un 
zăcământ de păcură de lângă Starunia, Ucraina, în 1929. 
Aceştia, împreună cu bucăţile mumificate găsite în 
permafrost, ne-au permis să reconstruim în mare măsură 
aspectul fizic şi stilul de viaţă al acestor creaturi. Ca şi 
mamutul lânos, rinocerul lânos nu era atât de mare cât 
sugerează legenda. Greutatea a putut fi estimată doar 
pentru femele, care ajungeau la circa 1 500 de kilograme. 
Este posibil ca masculii să fi fost mai mari, dar nu 
cântăreau la fel de mult precum rinocerul alb african. 
Rinocerul lânos avea buza de sus mai largă, la fel ca 


rinocerul alb, perfect adaptată pentru păscutul ierburilor şi 
al micilor tufişuri. 


Cele mai multe dintre particularităţile anatomice ale 
rinocerului lânos sunt legate de adaptarea la viaţa în 
nordul îngheţat. Corpul acoperit cu lână deasă şi peri 
lungi, coada scurtă şi urechile mici, înguste şi ascuţite 
(deosebite de urechile mai rotunjite ale rinocerilor de azi), 
toate limitează pierderea de căldură. Cele două coarne 
erau aplatizate astfel încât, dacă le-ai fi văzut din faţă, ar fi 
părut foarte înguste. Urmele de uzură sugerează că erau 
folosite pentru a mătura zăpada, când animalul dădea din 
cap dintr-o parte în alta.” Rinocerii lânoşi par să fi dispărut 
din Marea Britanie acum 35 000 de ani, ultimii dintre ei 
trăind în Scoţia.8 Este posibil ca specia să fi supravieţuit în 
vestul Siberiei până acum 8 000 de ani. 


Pentru a completa acest bestiar erbivor al epocii glaciare, 
rămâne să facem cunoştinţă cu câteva vieţuitoare 
uimitoare, pe care strămoşii noştri este posibil să le fi 
întâlnit în Europa.  „Fiara-unicorn” (Elasmotherium 
sibericum) era un fel de rinocer cu picioare lungi care 
cântărea 3,5-4,5 tone - la fel de mult ca un elefant. Cele 
mai mari exemplare trăiau în regiunea Caucazului, la 
graniţa dintre Europa şi Asia. Erau buni alergători şi 
păşteau. Denumirea populară vine de la faptul că aveau 
un singur corn care, judecând după adâncitura în care era 
amplasat pe craniu, avea circumferința la bază de 1 metru 
şi lungimea de 2 metri. O rană găsită la fosila unui 
genunchi sugerează că aceste creaturi uriaşe îşi foloseau 
cornul în lupte - foarte probabil în altercaţii pentru femele. 
Fosile descoperite recent sugerează că unicornii au 
supravieţuit până acum 29 000 de ani în regiunea 
Pavlodar din Kazahstan." Schița sumară a unui animal cu 
greabăn încovoiat şi cu un singur corn, pe un perete al 


Peşterii Rouffignac din Franţa, ar putea fi dovada că specia 
se găsea odată până în vestul Europei. 


Pe 16 martie 2000, vasul de pescuit olandez UK33 a scos 
maxilarul unei creaturi ciudate din adâncurile Mării 
Nordului, la Brown Bank, în largul coastei Norfolk. După 6 
săptămâni în mâinile pescarilor, interval în care nu i-au 
mai rămas decât doi dinţi, fosila a ajuns la paleontologul 
olandez Klaas Post, care a recunoscut în ea partea dreaptă 
a maxilarului inferior al felinei cu  colţi-pumnal, 
Homotherium. Cu o greutate ce putea ajunge la 440 de 
kilograme, Homotherium era mult mai mare decât un leu, 
iar prada lui era pe măsură. Un bârlog descoperit în 
Peştera Friesenhahn, din Texas, era plin cu oase de 
mamuti tineri. Când maxilarul a fost datat cu radiocarbon, 
s-a dovedit că are o vechime de doar 28 000 de ani.!0 
Înainte de această descoperire, se credea că specia 
dispăruse din Europa acum 300 000 de ani. Signor-Lipps ar 
fi fost încântați! 


Aţi putea crede că rivalitatea dintre o astfel de fiară şi om 
nu s-ar termina bine pentru specia noastră. Dar istoria 
felinelor cu colţi-sabie şi cu colţi-pumnal sugerează cu 
totul altceva. Aceste feline au evoluat în Africa, dar în 
urmă cu 1,5 milioane de ani Homotherium a dispărut de 
acolo, acum 1 milion de ani dispărând şi felinele cu colţi- 
sabie. Homo erectus şi-a început evoluţia în Africa în urmă 
cu 2 milioane de ani, iar acum 1 milion de ani creierul lui 
şi-a mărit dimensiunea şi tehnologia i s-a îmbunătăţit. 


Şi felinele cu colţi-pumnal, şi cele cu colţi-sabie au 
supravieţuit mai mult în Europa - până acum circa o 
jumătate de milion de ani, moment care coincide cu 
sosirea strămoşilor neanderthalienilor. Vânători foarte 
eficienţi şi care foloseau focul, este posibil ca 


neanderthalienii să fi scos din cursă ambele tipuri de 
feline. Acestea au supravieţuit totuşi în continuare în cele 
două Americi până la sosirea oamenilor, acum 13 000 de 
ani.!! Această istorie globală a extincţiei sugerează că 
marile feline intrau în declin oriunde apăreau oamenii sau 
strămoşii lor. 


Descoperirea unui os de Homotherium vechi de 28 000 de 
ani nu ar trebui luată ca o dovadă a faptului că oamenii şi 
felinele cu colţi-pumnal s-au suprapus multă vreme în 
Europa. Homotherium a dispărut din zonele mai temperate 
ale Europei acum o jumătate de milion de ani, iar fosila 
datează dintr-o perioadă extrem de rece. Este posibil ca 
marea felină să fi supravieţuit în nordul extrem, care până 
acum 15 000 de ani era în afara ariei de răspândire a 
aşezărilor umane. 


Capitolul 31. Ce au desenat 
strămoşii 


În Europa au fost descoperite adevărate comori de artă 
preistorică, păstrate în peşteri sigilate milenii de-a rândul 
de stâncile prăbuşite şi care ne permit să aruncăm o 
privire spre lumea pierdută a creativităţii europene. 
Probabil, cea mai frumoasă astfel de artă este şi cea mai 
veche - în Peştera Chauvet, în sudul Franţei. ******** Dar 
dacă vrem să privim lumea prin ochii vânătorilor de 
mamuţi, atunci trebuie să tratăm epoca glaciară ca un 
întreg. Şi nu există ghid mai bun pentru asta decât 
vânătorul, artistul, paleontologul şi naturalistul din Alaska, 
R. Dale Guthrie - omul care a propus numele de stepă a 
mamuţilor. 


În cartea lui, The Nature of Paleolithic Art (Natura artei din 
Paleolitic), Guthrie a scos în evidenţă faptul că arta din 
epoca glaciară se concentrează asupra unui set particular 
de subiecte. Nu există reprezentări de floricele, copilaşi 
sau fluturi, chiar dacă toate acestea existau din abundență 
în epoca glaciară. De fapt, nu există aproape deloc 
reprezentări de plante. Principala temă a artei din epocile 
glaciare, în ceea ce priveşte hrana, o constituie 
mamiferele mari, de ceva mai puţină atenţie bucurându-se 
păsările comestibile, peştii şi insectele, deşi aproape toate 
imaginile de insecte reprezintă larve de tăun, un fel de 
viermi care trăiesc sub pielea renilor şi care sunt o 
delicatesă pentru locuitorii de azi ai Arcticii.! 


Guthrie a mai remarcat că pictorii din epoca glaciară nu 
desenau animalele la modul general, ci prezentau creaturi 
de un anumit sex şi o anumită vârstă, comportându-se în 
moduri specifice. De exemplu, renii pictaţi sunt fie 
masculi, fie femele (uşor de deosebit după coarne), în 
perioada de dinainte de împerechere (graşi) sau după 
(slabi). În final, el explică şi că arta din epoca glaciară este 
în mare parte opera unor „învăţăcei”, ale căror desene şi 
schiţe conţin numeroase greşeli sau sunt doar nişte 
încercări. 


Cele trei mari galerii de artă paleolitică din Europa sunt 
opera marilor maeştri: Peştera Chauvet din sudul Franţei, 
datând de acum 37 000 de ani până acum 28 000 de ani; 
Peştera Lascaux, tot din sudul Franţei şi datând de acum 
17 000 de ani; şi Peştera Altamira din nordul Spaniei, cu 
picturi datate între acum 18 500 şi 14 000 de ani (deşi 
unele imagini ar putea avea o vechime de 36 000 de ani).2 
Deşi se întind pe o perioadă posibilă de 25 000 de ani şi cu 
toate că fiecare are particularităţile ei, picturile din aceste 
trei galerii au elemente comune de stil, scop şi subiect. 


Imaginile au fost desenate folosind materiale similare, cele 
mai importante fiind ocrul, hematitul şi cărbunele. 
Subiectele care apar cel mai des sunt zimbrii, bizonii, caii 
şi căprioarele. In picturile de la Chauvet pot fi identificate 
13 specii, inclusiv o diversitate de carnivore cum ar fi leii, 
leoparzii, urşii şi hienele de peşteră. Apare şi un elefant 
suplu, fără blană (posibil un elefant cu colţi drepţi), dar şi 
rinoceri. Rinocerii de la Chauvet par să fie fără blană, 
deseori cu o dungă întunecată, ca un brâu. Toate celelalte 
reprezentări preistorice de elefanţi par să fie de mamuţi 
lânoşi, iar celelalte imagini de rinoceri arată animale mai 
uniform colorate, cu o blană zdrenţuită - aproape sigur 
rinoceri lânoşi. 


Lascaux are de departe cea mai bogată colecţie de artă, în 
jur de 2 000 de imagini, inclusiv una care reprezintă un 
om. Curios este că renul care, judecând după oasele 
păstrate în peşteră, era hrana principală a locuitorilor din 
Lascaux, apare într-o singură imagine. Altamira, cea mai 
recentă, are cele mai puţine imagini. Ea conţine o 
reprezentare care ar putea fi un bour (Guthrie identifică un 
bizon prost desenat). Este uimitor cât de multe specii din 
pădurile Europei (inclusiv zimbri, cerbi şi posibil rinoceri de 
pădure) sunt reprezentate în aceste situri. 


Scenele cu animale care defechează sunt ceva obişnuit în 
arta epocii glaciare, determinându-i pe unii experţi să 
presupună că strămoşii noştri aveau un „cult al defecării”. 
Guthrie argumentează însă că multe mamifere mari 
defechează înainte să fugă, aşa că vedem reprezentări ale 
animalelor la începutul vânătorii. Alte animale sunt 
reprezentate cu sulițe care le ies din corp, cu măruntaiele 
atârnând dintr-o rană în pântece sau scuipând ceea ce 
pare a fi sânge din plămâni, semn că animalul era pe 
moarte. O altă caracteristică a picturilor este abundența 


de pete roşii, pe care Guthrie le interpretează ca picături 
de sânge - dâra lăsată de un animal rănit care fuge. Se 
poate afirma, aşadar, că în majoritatea imaginilor apar 
animale în timp ce sunt vânate. 


Arta rupestră ne aduce informaţii şi despre tehnicile de 
vânătoare. Guthrie crede că grupul era format în medie 
din cinci oameni, că vânătorii erau bine îmbrăcaţi şi este 
posibil să fi folosit subterfugii (de exemplu, să-şi pună 
coarne de cerb) ca să se apropie de pradă. Rănile de suliță 
sunt, de obicei, prezente în regiunea toracică şi deseori nu 
se vede nici un băț, sugerând că foloseau sulițe cu vârful 
detaşabil. Mai mult, imaginile cu vânători îi prezintă pe 
fiecare purtând o singură suliță, pentru care este posibil să 
fi avut mai multe vârfuri. De asemenea, imaginile cu 
animale rănite le prezintă izolate, nu în turme. Există din 
abundență dovezi că europenii din era glaciară foloseau şi 
arcuri, dintre care unele lansau săgeți cu pene la coadă.? 
Săgeţile cu pene aveau puterea să ucidă şi când erau 
lansate de la mare distanţă şi sunt o tehnologie foarte 
sofisticată. 


Faptul că Guthrie şi-a dedicat cartea mentorilor şi 
prietenilor lui din copilărie poate să pară surprinzător - 
până când citeşti că, după părearea lui, cea mai mare 
parte din arta rupestră a fost executată de tineri slabi, 
leneşi. Studiile amprentelor şi urmelor de degete lăsate de 
artişti, cele mai multe în locuri aflate departe de galeriile 
principale, sugerează că majoritatea au fost făcute de 
tineri surprinşi la propriu „cu mâinile pătate” în timp ce 
pictau pe pereţii peşterii. Ocazional, artiştii luau cu ei şi 
copii - amprenta palmei unui copil foarte mic, alături de 
urma mânecii, este păstrată la Gargas, în Franţa. Dintr-un 
set de 210 de amprente de palmă, Guthrie a stabilit că 
169 au fost lăsate de băieţi adolescenţi şi 39 de fete sau 


de băieţi cu vârste între 11 şi 17 ani. Un studiu riguros pe 
un număr mult mai mic de urme de picioare a dat 
rezultate similare. O imagine gravată pe o piatră păstrată 
în La Marche prezintă un grup de patru adolescenţi, cu 
puful de rigoare pe faţă şi cu alte amănunte anatomice - 
posibil nişte autoportrete. 


Multe dintre descoperirile de artă rupestră au fost făcute 
de tineri, inclusiv galeriile de la Altamira, care au fost 
găsite de o fată de 18 ani, şi cele din Peştera Lascaux, 
descoperite de Marcel Rivadat, şi el în vârstă de 18 ani. 
Tinerii sunt cei care au cel mai mult spirit de aventură - 
precum şi dimensiunea şi supleţea necesare pentru a 
explora crevasele şi peşterile întunecate, aşa că s-ar putea 
să nu fie o coincidenţă că artiştii şi descoperitorii făceau 
parte din aceeaşi grupă de vârstă. Cu excepţia celor de la 
Chauvet, Lascaux şi Altamira, cele mai multe opere sunt 
ocazionale şi improvizate, pline de greşeli şi executate cu 
stângăcie. 


Multe dintre lucrările cele mai puţin sofisticate sunt de 
natură sexuală. Unele dintre cele mai des întâlnite imagini 
sunt vulve stilizate, care uneori apar în număr mare pe 
pereţii unor peşteri. Mai puţin obişnuite, dar frecvente, 
sunt imagini cu penisuri în erecţie, nuduri de femei, 
copulări şi chiar scene de bestialitate. Ne putem imagina 
circumstanţele. Este iarnă - totul îngheţat afară - iar, în 
spaţiul limitat al unei peşteri, mama şi tata sunt enervaţi 
de voioşia debordantă a unui grup de adolescenţi plictisiţi. 
După câteva vorbe răstite, un băiat apucă o făclie, îşi ia 
frăţiorul preferat să-i ţină companie şi dispare cu gaşca lui 
într-o văgăună din spatele peşterii. Acolo găsesc o lume 
magică, în care pentru scurtă vreme se pot elibera de 
presiune, desenând. 


Unele opere din era glaciară rămân enigmatice, printre ele 
numărându-se obiecte care seamănă cu un penis în 
erecţie, în mărime naturală, sculptate din fildeş, corn de 
cerb şi piatră. Dacă nu ar fi atât de vechi, s-ar spune că 
sunt vibratoare. O ultimă caracteristică a artei paleolitice 
care merită comentată este numărul mare de imagini de 
femei solide. Mai puţin de 10 la sută dintre toate 
reprezentările feminine sunt ale unor femei slabe, celelalte 
fiind descrise de Guthrie ca „plinuţe spre corpolente”.+ In 
plus, în nici una dintre imagini nu apare păr pubian. 
Guthrie susţine că este foarte probabil ca femeile din 
Europa glaciaţiunilor să-şi fi epilat zona pubiană (o practică 
obişnuită astăzi în Occident, dar şi în populaţiile tribale). El 
crede că aceste imagini (ca şi nenumărate vulve 
decorporalizate, pe care unii cercetători mai pudici le-au 
descris ca urme de ren) sunt opera unor bărbaţi care 
desenau ce-i interesa pe ei sexual. În sprijinul 
argumentului lui, Guthrie atrage atenţia că nu există 
imagini de femei care să poarte altceva în afară de o 
îmbrăcăminte sumară (deşi sunt bine reprezentate stilurile 
de coafură), iar acolo unde sunt desenaţi bărbaţi (puţine 
imagini), aceştia sunt îmbrăcaţi. Mai mult, nu există 
reprezentări de copii, de fetiţe prepubere sau de femei 
bătrâne, trecute de vârsta fertilităţii. 


Guthrie argumentează că arta rupestră furnizează o 
imagine exactă a obiceiurilor şi a aspectului acelor 
mamifere mari comune, de care depindea supraviețuirea 
artiştilor. Vânătorii aduceau carne acasă (ceea ce însemna 
deseori o peşteră), unde prada era împărţită, permiţând 
femeilor care nu alăptau să ia grăsimea de pe ea. Arta 
paleolitică era, în general, o activitate masculină şi mare 
parte din ea are origini similare graffitiului modern. Este o 


artă simplă şi familiar umană, ceea ce face mintea şi 
cultura strămoşilor noştri îndepărtați uşor accesibile. 


Cu toată consecvenţa artei rupestre de-a lungul mileniilor, 
relaţia dintre animale şi vânătorii umani era în schimbare. 
Folosind acele schiţe fantomatice ale culturilor dispărute 
pe care ni le oferă dovezile arheologice, putem încerca să 
ghicim cum. Vârfurile de suliță ne-au lăsat un şir continuu 
de dovezi ale dezvoltării tehnologice şi culturale rapide din 
Europa. De fapt, culturile au fost caracterizate de vârfurile 
lor de suliță. Cultura pionierilor om-neanderthalian, 
cunoscută ca Aurignacian (denumită după un sit din 
Franţa), a fost scurtă, întinzându-se doar pe câteva mii de 
ani. Cu toate că aurignacienii erau vânători capabili de 
mamifere mari, ei nu erau echipați cu vârfuri de cremene 
specializate, caracteristice culturilor europene mai târzii. 
In schimb, ei îşi făceau vârfuri de os lucrate cu fineţe ca să 
le monteze pe sulițe, păstrând cremenea, în general, 
pentru cuțite şi răzuitori. 


Vârfurile din os erau diferite de cele făcute din cremene. 
Osul poate pătrunde prin piele şi muşchi, iar o lovitură 
bine plasată poate incapacita un animal, dacă nu să-l 
ucidă. Dar o lovitură plasată prost va permite prăzii să 
scape. Dacă nu poate fi urmărită şi recuperată, este foarte 
probabil ca prada să moară ulterior din cauza infecţiei, 
departe de raza de acţiune a vânătorului. Acum circa 33 
000 de ani, s-a produs o inovaţie importantă în fabricarea 
vârfurilor de suliță. Cultura Gravettiană (numită din nou 
după un sit din Franţa) a înflorit în toată Europa vreme de 
aproape 10 000 de ani - până acum 22 000 de ani - iar 
inovaţia ei caracteristică a fost un vârf de suliță sub forma 
unei lame fine şi ascuţite din cremene, cu partea din spate 
boantă. Era o unealtă specializată pentru vânătoarea 
mamiferelor mari, inclusiv cai, zimbri şi mamuţi, capabilă 


să provoace moartea prin pierderea de sânge, care este 
mai rapidă decât moartea cauzată de infecţie. Pierderea 
considerabilă de sânge avea avantajul suplimentar că lăsa 
o urmă foarte vizibilă pentru vânător. 


Dar inovațiile privind vârfurile de suliță nu s-au oprit aici. 
În Franţa, în nordul Spaniei şi posibil şi în Marea Britanie, 
cultura gravettiană a fost urmată de cultura solutreană 
(denumită după un sit cu fosile din sud-estul Franţei). 
Printre numeroasele ei realizări se numără magnificele 
galerii de artă de la Lascaux şi Altamira, precum şi 
introducerea acului găurit, care trebuie să fi revoluţionat 
fabricarea hainelor, mărind astfel capacitatea de a vâna 
pe vreme rece. Însă cultura este cunoscută mai ales 
pentru vârfurile ei de lance, de o frumuseţe uimitoare. 
Vârfurile de suliță din Solutrean erau făcute din cremene şi 
din alte roci alese după culoare sau după aspectul estetic 
plăcut. Erau modelate cu măiestrie prin cioplire sofisticată 
- fără îndoială opera unor artizani foarte pricepuţi - şi 
şlefuite pe ambele părţi ca să aibă muchii lungi şi ascuţite, 
care tăiau foarte bine. 


Vârfurile de suliță din Solutrean seamănă cu caninii 
felinelor cu dinţi-sabie. Şi foarte probabil ucideau în acelaşi 
mod - prin exsanguinare. Ele seamănă foarte mult cu 
faimoasele vârfuri Clovis americane, asociate cu extincţia 
mamiferelor mari pe continentul nord-american. Vârfurile 
Clovis au fost fabricate doar în jur de 300 de ani, 
producerea lor încetând cam în perioada extincţiei 
megafaunei americane: odată ce mamuţii au dispărut, 
oamenii au încetat să mai fabrice vârfurile folosite pentru 
vânarea lor. Fabricarea vârfurilor solutreene a durat în jur 
de 5 000 de ani, dar în urmă cu 17 000 de ani, odată cu 
declinul mamuţilor lânoşi şi al rinocerilor lânoşi în vestul 
Europei, a încetat şi fabricarea lor. 


Diferenţa de timp între fabricarea vârfurilor Clovis şi a 
celor solutreene este menită să intrige. Mamuţilor din 
America de Nord nu li s-a mai întâmplat să fie vânaţi de 
hominizi până la sosirea oamenilor bine înarmaţi, după 
care animalele uriaşe au fost exterminate rapid. Prin 
contrast, mamuţii din Europa, după milioane de ani în care 
au fost vânaţi de Homo erectus, neanderthalieni, oameni 
şi hibrizi, se fereau de creaturile bipede care aveau bete. 


Când au dispărut în final mamuţii Europei? Un răspuns s-ar 
putea afla în viteza mai mare a evoluţiei culturale faţă de 
evoluţia fizică. Caninii felinelor cu dinţi-sabie au avut 
nevoie de milioane de ani să ajungă la dimenisunile pe 
care le-au atins. Dar vârfurilor de suliță ale oamenilor nu 
le-au trebuit decât 20 000 de ani să evolueze de la 
vârfurile de os aurignaciene la cele mai letale, solutreene. 
Ipoteza „Reginei Roşii” defineşte evoluţia ca un fel de 
cursă a înarmărilor, în care speciile trebuie să evolueze 
constant doar să se adapteze pentru supravieţuire. Dacă 
nu poţi evolua suficient de repede, dispari. Mamuţii şi 
felinele cu dinţi-sabie au evoluat în acelaşi ritm, iar cursa 
evoluționistă a rămas în echilibru. Dar când oamenii 
moderni şi-au început marea accelerare culturală, speciile- 
pradă mari şi care se reproduceau lent nu au mai avut 
cum să ţină pasul. 


Deşi scenariul acesta pare destul de credibil, există totuşi 
o problemă cu ideea că vârfurile de suliță solutreene au 
fost cele care au adus sfârşitul mamuţilor europeni. Un 
studiu al vârfurilor de suliță găsite în Spania a arătat că 
foarte puţine dintre ele au urme de ciobire sau de rupere 
tipice pentru vârfurile de cremene cu care s-a vânat 
efectiv. Isabel Schmidt, de la Universitatea din Köln, crede 
că aceasta se datorează faptului că vârfurile solutreene 
erau, în general, simbolice şi nu erau folosite la 


vânătoare.” Există şi alte exemple ale unui astfel de 
fenomen. Marile şi maiestuoasele topoare Hagen din 
Papua Noua Guinee sunt rafinate şi au valoare foarte 
mare. Dar ele nu au fost folosite niciodată ca unelte, 
având în schimb menirea de a semnala statutul social al 
posesorului. Dar dacă nu vârfurile de suliță solutreene au 
pus capăt existenţei mamuţilor şi altor animale mari, 
altceva a făcut-o. In perioada în care erau fabricate 
vârfurile solutreene, megafauna era pe cale de dispariţie 
şi, date fiind numeroasele schimbări climatice din trecut 
cărora le-a supravieţuit, factorii climatici nu pot să fie nici 
ei singurii responsabili. 


Asemănarea izbitoare dintre vârfurile Clovis şi cele 
solutreene a dat naştere unei teorii bizare. Unii cercetători 
presupun că  solutreenii au prevenit traversarea 
Atlanticului de Nord şi colonizarea Americii de către 
vikingi. Dar nu există nici o altă dovadă (inclusiv studii 
genetice) în sprijinul acestei supoziţii. Şi nici datele nu se 
potrivesc. Vârfurile solutreene au o vechime între 22 000 
şi 17 000 de ani, iar vârfurile Clovis au fost fabricate 
vreme de 300 de ani, în urmă cu 13 000 de ani. Pare mai 
probabil ca oamenii din Europa şi din America de Nord să fi 
ajuns independent la soluţii similare pentru aceeaşi 
problemă - cum să ucizi rapid şi eficient animale mari, 
periculoase şi cu blana lungă - chiar dacă în cazul 
europenilor vârfurile au avut până la urmă un rol mai 
degrabă simbolic. 


O altă enigmă priveşte dispariţia mamuţilor originali ai 
Europei în urmă cu 34 000 de ani - cu câteva mii de ani 
înainte ca mamuţii nord-americani să-şi facă apariţia în 
Europa. S-ar putea ca, pur şi simplu, să nu avem suficiente 
dovezi să putem spune întreaga poveste. Dar este ciudat 
că extincţia s-a petrecut tocmai când erau fabricate 


primele vârfuri gravettiene - acum 33 000 de ani. Au 
reuşit gravettienii, cu suliţele lor cu vârfuri ucigaşe din 
cremene, să provoace dispariţia ultimilor mamuti indigeni 
din Europa, doar ca aceştia să fie înlocuiţi cu mamuţi de 
origine americană, câteva mii de ani mai târziu? lar 
solutreenii nu au făcut acelaşi lucru cu ultimii mamuţi din 
sud-vestul Europei? Date fiind deficienţele depozitelor de 
fosile şi inexistenţa unor studii dedicate, nu putem şti cu 
certitudine. Dar tiparele reprezintă o tentaţie. 


Vârfurile solutreene nu au fost fabricate în toată Europa, ci 
au fost restricţionate la o regiune ce s-a întins din sudul 
Angliei până în Spania. În urmă cu circa 17 000 de ani, 
cultura  solutreană a fost înlocuită de cultura 
magdaleniană, numită după un adăpost în stâncile din 
Dordogne unde artefactele ei au fost recunoscute pentru 
prima dată. Magdalenienii vânau o mare varietate de 
pradă, ce includea cai, bouri şi peşti, şi sunt cunoscuţi 
pentru artefactele lor din os foarte sofisticate, dar şi 
pentru micile lame de cremene ce poartă denumirea de 
microliţi, care erau montate împreună pe vârfurile suliţelor 
să formeze un tăiş lung. Perioada magdaleniană este cea 
în care au dispărut ultimii mamuţi din vestul Europei şi în 
care câinii au început să fie îngropaţi împreună cu 
oamenii. Evoluţia rapidă a culturii magdaleniene avea să 
continue, în numeroasele ei manifestări locale, până la 
apariţia agriculturii. 


De ce nu a înaintat gheaţa în continuare până să acopere 
tot Pământul este încă subiect de dezbateri. Un factor ar fi 
putut să fie deşerturile polare, din care s-a ridicat praf ce a 
acoperit gheaţa, ajutând la topirea ei. Oceanele au jucat 
un rol important în accelerarea slabei încălziri declanşate 
de ciclurile cereşti, deoarece apa caldă reţine mai puţin 
gaz decât cea rece. 


Eemianul mai este cunscut şi ca MIS 5e (Stadiul Izotopic 
Marin 5e). 


Genetica Kleptonilor poate fi extrem de complexă, unii 
eliminând genele unuia dintre părinţi în procesul de 
producere a spermei sau a ouălor. In Europa există trei 
specii hibride klepton, toate cu broasca mare de lac ca 
unul dintre părinţi, şi toate au moduri distincte genetic de 
reproducere. În toate trei cazurile, genele broaştei mari de 
lac nu se pierd niciodată. 


Nici una dintre aceste specii nu are un grad apropiat de 
rudenie cu „adevărații şacali” din genul Lupulella. 


Denumirea ştiinţifică universal recunoscută pentru acest 
eveniment este „Stadiul Izotopic Marin 12”. 


În estul Europei, Glaciaţiunea Anglicană este cunoscută 
drept Glaciaţiunea Oka. 


O minoritate a oamenilor de ştiinţă susţine că Homo 
neanderthalensis a evoluat în Europa din Homo 
antecessor. 


Este ciudat că Haeckel a ignorat creierul foarte mare al 
neanderthalienilor, cunoscut după dimensiunile cutiei 
craniene. 


Aceşti ochi mari ar putea să fie o adaptare la lumina slabă 
din iernile europene sau la viaţa în peşteri. 


Denisovanii sunt o specie sau subspecie dispărută de 
hominizi, cunoscută doar prin intermediul câtorva dinţi şi 
al unei falange descoperite în peştera Denisova, din 


Siberia. Ei au hibridizat cu oamenii, iar genele lor s-au 
păstrat la populaţii actuale din Asia şi Australasia. 


Descoperirea că „Omul din Cheddar”, de acum 10 000 de 
ani, avea ochi albaştri, dar pielea închisă la culoare a fost 
de aşteptat la această populaţie hibridă. 


Urmele de paşi au fost datate indirect cu ajutorul 
radiocarbonului, după cărbunele care se presupune că a 
căzut din torţa copilului. 


Cunoscut şi ca elefantul african de pădure. 


Rinocerii africani s-au diferențiat de alţi rinoceri în urmă cu 
circa 24 de milioane de ani. 


Până acum un program amplu de datare pentru ultimii urşi 
de peşteră supraviețuitori a fost desfăşurat doar în Alpi. 
Este posibil să fi rămas câteva exemplare şi în alte locuri 
din vestul Europei. 


Blana descoperită în permafrostul din Siberia a dezvăluit 
amănunte despre culoare şi substratul de blană. 


O podea vie este, în limbajul arheologilor, o podea de 
peşteră pe care au trăit oameni şi care păstrează dovezi 
ale activităţilor lor. 


O faună „de bază” se referă la un grup de specii care se 
găsesc întotdeauna în asociere. 


Nu există dovezi incontestabile că oamenii moderni ar fi 
mâncat carne de mamut. Povestea infamă a dineurilor din 
1951, de la Clubul Exploratorilor din New York, unde s-ar fi 
servit carnea unui mamut de acum 250 000 de ani 
descoperit în Alaska, nu este decât rodul imaginaţiei. 


Mamuţii au supravieţuit şi pe Insula St. Paul din Alaska, 
până acum circa 5 000 de ani. 


Subspecia, care avea un al doilea corn foarte lung şi era 
mult mai mare decât rinocerul de Sumatra, este cunoscută 
ca Dicerorhinus sumatrensis lasiotis. Ultima confirmare a 
prezenţei sale datează din secolul al XIX-lea, dar circulă 
zvonul că ar mai exista şi în zilele noastre. Ar fi interesant 
de comparat ADN-ul acestei specii cu cel al rinocerului 
lânos. 


Cele mai vechi picturi din peşteră au o vechime de circa 
33 000 de ani, dar cele mai vechi niveluri de locuire 
datează de acum 37 000 de ani. Mai este nevoie de multe 
cercetări până la o înţelegere clară a cronologiei sitului. 


IV. EUROPA OAMENILOR 


De acum 38 000 de ani până în viitor 


Capitolul 32. Talerele balanței 


Rinocerii s-au stabilit în Europa acum mai bine de 50 de 
milioane de ani, iar elefanții au sosit acum 17,5 milioane 
de ani. Ei au rezistat la toate încercările, de la criza 
messiniană până la Glaciaţiunea Anglicană, dar în urmă cu 
50 000 de ani au intrat în declin şi acum 10 000 de ani au 
dispărut cu totul din Europa continentală. Timp de un 
secol, oamenii de ştiinţă au considerat superficial „o 
schimbare a climei” ca fiind cauza. Dar lucrurile nu sunt 
atât de simple. După decenii de cercetare, savanții au 
alcătuit o cronologie aproximativă a extincţiei. In Europa 


continentală, elefantul cu coli drepţi a dispărut acum 
aproximativ 50 000 de ani, deşi unele populaţii au 
supravieţuit pe insule până în urmă cu cel puţin 10 000 de 
ani. Cu toate că extincţia lor de pe continent pare să fi 
precedat venirea oamenilor, Signor-Lipps îndeamnă la 
prudenţă.******** Cei doi rinoceri de pădure din Europa - 
rinocerul lui Merck şi cel cu bot îngust - par să fi dispărut şi 
ei devreme. Din nou, avem prea puţine fosile datate 
corespunzător, dar în imaginile din Peştera Chauvet apare 
un rinocer de pădure, iar aceasta înseamnă că specia 
trebuie să fi supravieţuit cel puţin până acum 37 000 de 
ani. 


Neanderthalienii au dispărut acum 39 000 de ani, după o 
scurtă suprapunere cu  hibrizii  om-neanderthalian. 
Rinocerul lânos pare să fi dispărut acum 34 000 de ani. 
Următorul a fost ursul de peşteră, a cărui extincţie bine 
documentată, în Alpii europeni cel puţin, s-a petrecut 
acum 28 000 de ani. Cele câteva date pe care le avem 
pentru hiena de peşteră arată că ea a fost următoarea în 
seria extincţiilor, acum 20 000 de ani, iar acum 14 000 de 
ani a dispărut din Europa leul de peşteră. În urmă cu circa 
10 000 de ani au dispărut ultimii mamuţi lânoşi şi elani 
giganţi din Europa, în timp ce boul moscat a pierit acum 9 
000 de ani, în Suedia. 


MOMENTE ALE EXTINCŢIEI 
PENTRU MEGAFAUNA 
EUROPEANA 


Specie Extincţie (ani în 


urmă) 

Elefantul cu colţi lungi continental 50 000 
Neanderthal 39:000% sa 

Rinocerul lui Merck 37 000 

Rinocerul cu bot îngust 37 000 

Rinocerul lânos 34 000 

Ursul de peşteră 28 000 

Hiena de peşteră (supravieţuieşte în 20 000 

Africa) 

Leul de peşteră 14 000 

Mamutul lânos 10 000 

Elanul gigant 10 000 

Boul moscat (supravieţuieşte în 9 000 


Lumea Nouă) 


Este posibil ca unele dintre aceste date să fie corectate, pe 
măsură ce se vor face mai multe cercetări. Dar tiparul 
extincţiei nu este cel la care ne-am aştepta dacă o 
schimbare climatică a fost cauza. Cel mai sever frig din tot 
ciclul glaciar s-a produs acum 30 000-20 000 de ani, 
înainte ca gheaţa să înceapă să se retragă acum 16 000 
de ani. Speciile de dimensiuni mari şi iubitoare de căldură, 
inclusiv elefantul cu colţi drepţi şi rinocerul de pădure, ar fi 
trebuit să dispară în perioada de frig maxim - dar ele au 
dispărut mai devreme. lar speciile care preferau frigul ar fi 
trebuit să dispară când s-a instalat încălzirea, dar rinocerul 
lânos a dispărut mai devreme, în timp ce boul moscat a 
supravieţuit mai mult. O a doua trăsătură bizară este că au 
dispărut doar mamiferele cele mai mari.X******* In 
climatul aflat în încălzire rapidă din zilele noastre, sunt în 
declin şi creaturile mici, precum pika şi antilopele saiga, şi 
cele mari. 


Odată cu dispariţia mamutului în urmă cu aproximativ 10 
000 de ani, Europa continentală a pierdut toate erbivorele 
care cântăreau mai mult de 1,5 tone şi toate carnivorele 
cu o greutate de peste 50 de kilograme. Megafauna este 
numită „specie-cheie” deoarece atunci când dispare, tot 
arcul ecosistemului se poate prăbuşi. În cazul mamutului 
lânos şi al stepei mamuţilor, colapsul se potriveşte acestei 
aşteptări şi a fost documentat. Dar în alte părţi din Europa 
nu există dovezi pentru prăbuşirea ecosistemului pe scară 
largă. O idee despre ceea ce ar fi trebuit să se întâmple 
este oferită de Africa: acolo unde elefanții sunt vânaţi, 
savana se transformă în pădure sau chiar pădure densă, 
forțând toate vieţuitoarele mici care trăiesc în savane să 
îşi găsească habitat în altă parte. In Europa, pădurile dese 
s-au refăcut pentru o perioadă scurtă de timp după 
retragerea finală a gheții, oamenii care foloseau focul şi 
mânuiau toporul au înlocuit elefanții ca perturbatori ai 
vegetației. 


Prădătorii mari sunt la fel de importanți ca speciile-cheie; 
dispariția lor poate permite proliferarea acelor prădători 
care se află imediat după ei pe scara dimensiunilor. Acest 
fenomen, cunoscut ca eliberare a mezo-prădătorilor, poate 
avea un impact uriaş asupra ecosistemului. Insula Barro 
Colorado din Panama a devenit insulă prin inundarea 
Canalului Panama. Era prea mică pentru a putea susține 
principalul prădător din regiune, jaguarul, iar felina de 
mari dimensiuni a dispărut. După aceea, prădătorii mai 
mici s-au înmulţit excesiv şi au provocat extincția câtorva 
specii de păsări şi de mamifere care erau importante 
pentru polenizare şi dispersarea seminţelor. La rândul lor, 
acestea au alterat variația copacilor în pădure. Dar 
carnivorele de dimensiune medie din Europa au rămas 
relativ rare după dispariția marilor prădători. Din nou au 


fost implicaţi oamenii. Depozitele arheologice ne arată că 
oamenii deveniseră experţi în vânarea şi prinderea în 
capcane a carnivorelor. De fapt, ei au înlocuit leii şi hienele 
ca supresori ai carnivorelor de dimensiune medie. 


De aici a venit firesc o altă consecinţă a extincţiilor: la fel 
ca în epocile trecute, noi tipuri de elefanţi şi de rinoceri ar 
fi trebuit să migreze în Europa, să înlocuiască tipurile 
dispărute. In fond, pe măsură ce se instala încălzirea, 
suprafaţa locuibilă a Europei s-a mărit considerabil, iar 
ploile abundente şi solurile revitalizate de activitatea 
glaciară  determinaseră o creştere a productivității 
biologice. În precedentele ere glaciare, aceşti factori 
declanşau migrații masive de mamifere mari în Europa. 
Dar, la sfârşitul ultimei ere glaciare, marile erbivore nu s- 
au întors. Singura explicaţie evidentă este că densitatea 
de vânători umani pricepuţi din Europa a împiedicat 
recolonizarea megafaunei. 


Se pare că, mult înainte de apariţia agriculturii, oamenii au 
înlocuit în ecosistem toate marile carnivore din era 
glaciară. Acum circa 14 000 de ani, Europa era deja un 
ecosistem menţinut de om. Într-adevăr, numărul de 
oameni din Europa a început să crească accelerat. Un 
studiu recent estimează că, în urmă cu 23 000 de ani, 
populaţia umană a Europei era în jur de 130 000, iar acum 
13 000 de ani numărul oamenilor era mai mult decât 
triplu, ajungând la 410 000.: 


Cu toată influenţa oamenilor, acum circa 10 000 de ani au 
sosit în Europa nişte invadatori neaşteptaţi. Europa 
Ocidentală, cel puţin, era lipsită de lei de aproape 5 000 
de ani, după extincţia leului de peşteră, când haite dintr- 
un nou tip de leu au apărut din Africa sau din vestul Asiei. 
Era Panthera leo, singura specie de leu care 


supravieţuieşte în zilele noastre. ******** Acum 10 000 de 
ani ajunseseră spre vest până în Portugalia, colonizând în 
drumul lor Franţa şi Italia, iar în Iberia au supravieţuit cel 
puţin 5 000 de ani.2 Dar, pe măsură ce populaţia umană a 
crescut, leii au fost împinşi spre est. În vremea lui Herodot, 
la vest de Bosfor existau lei din abundență doar în 
câmpiile din Macedonia, iar cu un secol înainte de Hristos 
dispăruseră şi de acolo. In Georgia au supravieţuit până în 
jurul anului 1 000 d.Hr. şi în estul Turciei până în secolul al 
XVIII-lea; întâmplător, leii corespund standardelor IUCN 
pentru reintroducerea lor în Europa! 


Un alt invadator surpriză a fost hiena vărgată. Exact la fel 
cum leul a uzurpat într-o oarecare măsură nişa leului de 
peşteră, hiena vărgată a uzurpat parţial rolul rudei ei mult 
mai mari, hiena pătată. Rămăşiţele acestei specii nu apar 
în depozitele din Pleistocen din vestul Europei. Este posibil 
ca ea să fi migrat din Asia într-o perioadă mai recentă, ca 
Neoliticul (acum 10 200-4 000 de ani), şi pentru scurt timp 
a devenit o prezenţă obişnuită în vestul Europei, în special 
în Franţa şi în Germania, înainte să intre în declin şi să 
dispară de peste tot cu excepţia Caucazului, unde există şi 
acum o populaţie redusă numeric. 


Dacă migrațiile de animale au fost puţine, ritmul migraţiei 
umane s-a accelerat. Studiile genetice, inclusiv cele pe 
ADN fosil, arată că, în urmă cu aproximativ 14 000 de ani, 
un grup de oameni a început să se răspândească la vest 
de ceea ce sunt astăzi Grecia şi Turcia (deşi este posibil ca 
originea lor să fi fost şi mai departe spre est). Ei s-au 
amestecat în bazinul de gene europene şi probabil i-au 
dislocat pe unii dintre colonizatorii originali. În consecinţă, 
media ADN-ului neanderthalian la populaţiile europene a 
scăzut în jur de 2 la sută.5 


Există dovezi că aceşti noi oameni erau diferiţi în aspecte 
importante de locuitorii originali, iar unele indicii grăitoare 
despre cultura lor au fost găsite în Turcia, la Göbekli Tepe, 
unde a fost descoperit cel mai vechi „templu” din lume. 
Templul de la Göbekli Tepe a fost construit în urmă cu 11 
500 de ani, câteva mii de ani după răspândirea iniţială a 
noilor migranţi spre vestul Europei, dar înainte de apariţia 
agriculturii. Este foarte probabil ca strămoşii celor care au 
construit templul de la Göbekli Tepe să fi împărtăşit o 
cultură comună cu migranţii care au intrat în Europa în 
urmă cu cel puţin 14 000 de ani. 


Templul de la Göbekli Tepe pare să fie foarte diferit de tot 
ceea ce l-a precedat, dar asta poate fi rezultatul unei 
prejudecăţi privind conservarea. Arheologii se referă la 
forma clasică de templu grecesc ca fiind „tâmplărie 
pietrificată”, deoarece templele din piatră au luat naştere 
din tipuri mai vechi, din lemn, iar unele elemente ce ţin de 
tehnici de tâmplărie sunt păstrate în formele din piatră. În 
multe culturi a existat, fără îndoială, o lungă tradiţie a 
construcţiilor din lemn înainte de a începe să fie folosită 
piatra, aşa că era de aşteptat ca nici constructorii de la 
Göbekli Tepe să nu facă excepţie. Putem astfel considera 
că unele dintre adaptările văzute în cultura ce a dat 
naştere templului de la Göbekli Tepe erau prezente şi la 
strămoşii lor, în vremea în care aceştia s-au răspândit în 
vestul Europei. 


Templul de la Göbekli Tepe este o uriaşă formă circulară, 
alcătuită din piloni de piatră de până la 6 metri înălţime şi 
20 de tone în greutate, care au fost decoraţi cu 
basoreliefuri de animale şi de oameni stilizaţi. Acest tip de 
cioplire, în care imaginile se profilează pe un fundal plat, 
este mult mai dificil decât simpla incizare a unui model în 
piatră. Este însă o tehnică deseori folosită în lemn, unde 


este mai uşor de executat, şi este posibil ca folosirea ei la 
Göbekli Tepe să fie un exemplu de „tâmplărie pietrificată”. 
Funcţia complexului de la Göbekli Tepe este încă subiect al 
controverselor, dar descoperirea unor fragmente de craniu 
uman cu urme de tăieturi, precum şi a unor oase de păsări 
de pradă, sugerează că s-ar putea să fi fost un loc în care 
erau expuse trupurile celor morţi, pentru a fi mâncate de 
vulturi. O practică remarcabil de asemănătoare 
supravieţuieşte în zilele noastre la indienii parsi, care îşi 
depun morţii în „turnurile tăcerii”. 


Construcţia de la Göbekli Tepe trebuie să fi necesitat o 
considerabilă forţă de muncă. Sarcinile cele mai 
importante au fost pregătirea terenului, extragerea 
coloanelor de piatră din cariere şi transportul lor la o 
distanţă de circa 800 de metri, apoi sculptarea şi ridicarea 
lor. Nu se ştie exact cu ce au fost hrăniţi lucrătorii, dar 
trebuie să fi fost nevoie de mâncare din abundență. 
Arheologii care au făcut săpături în sit cred că oasele de 
gazelă şi de bour găsite în rambleul folosit la îngroparea 
structurii sunt dovada unor mese îmbelşugate. Dar este 
greu de crezut că doar din vânătoare se putea procura 
suficientă carne pentru a hrăni o asemenea forţă de 
muncă. Probabil că oamenii mâncau şi vegetale care 
puteau fi depozitate sub forma turtelor de seminţe sau 
nuci. 


Interpretările nu au cum să fie altfel decât speculative. Dar 
pare foarte posibil ca autorii construcţiei de la Göbekli 
Tepe să fi intrat deja într-o etapă importantă a dezvoltării 
care a precedat domesticirea şi care presupunea 
manipularea resurselor sălbatice. Aceasta putea implica 
plantarea selectivă în locuri accesibile şi îngrijirea puieţilor 
unor copaci care furnizează multe fructe sau nuci. 
Asemenea copaci pot avea nevoie de câteva decenii să 


producă recolte consistente, aşa că este normal să ne 
întrebăm de ce i-ar planta cineva ştiind că este puţin 
probabil să trăiască destul ca să se bucure de roade. Însă, 
în Papua Noua Guinee continuă o practică similară, 
oamenii plantând copaci despre care ştiu că, la maturitate, 
vor atrage vânatul. l-am întrebat pe localnici de ce fac asta 
şi mi-au răspuns că este pentru ca nepoţii lor să aibă 
mâncare. 


Copacii plantați de constructorii de la Göbekli Tepe nu ar fi 
avut şanse prea mari de supravieţuire dacă prin zonă ar fi 
umblat multe animale, aşa că erbivorele trebuie să fi fost 
puţine la număr. Structura ocupă vârful unei coline, care 
este un loc bun pentru a observa vânatul în trecere. Este 
posibil ca oamenii să fi locuit în jurul templului în 
construcţie o bună parte din fiecare an, perioadă în care 
vânau intensiv populaţiile de animale din vecinătate. 
Suprimarea erbivorelor ar fi putut să deschidă accesul la o 
altă resursă - seminţele de ierburi. Când sunt păscute, 
ierburile se reproduc asexuat prin intermediul rizomilor 
subterani, dar când păscutul este redus, ierburile se 
reproduc sexuat, cu ajutorul seminţelor din spice. 
Semințele de ierburi sunt o resursă umană esenţială, 
pentru că au o mare concentraţie de nutrienți şi pot fi 
depozitate sau măcinate în făină şi gătite sub forma unor 
turte ce se pot păstra şi cu care pot fi hrăniţi lucrătorii. 


Această economie ipotetică a populaţiei de la Göbekli Tepe 
ridică însă o problemă, pentru că, în locuri cum este 
Turcia, păşunile se transformă rapid în păduri dacă dispar 
animalele care pasc. Pentru a preveni asta şi a menţine 
câmpiile cu ierburi productive, constructorii de la Göbekli 
Tepe ar fi putut să folosească focul aşa cum o fac încă 
aborigenii din Australia. Utilizarea judicioasă a focului 
putea să protejeze copacii cu nuci valoroase, încuraja 


creşterea şi înmulţirea ierburilor şi, dacă era folosit la 
oarecare distanţă de tabere, putea chiar să atragă 
erbivore dornice să pască lăstarii fragezi. Un avantaj uriaş 
al acestui mod de folosire a focului este că permite 
planificarea. Acolo unde condiţiile climatice o permiteau, 
se putea anticipa că animalele aveau să vină, atrase de 
iarba fragedă nou crescută, la un anumit număr de 
săptămâni după incendierea păşunii, şi că seminţele aveau 
să apară după un interval mai lung. 


Toate acestea se adaugă unui fel de etapă de „pre- 
domesticire” în gestionarea resurselor sălbatice, implicând 
o manipulare semnificativă a ecosistemului, însă nu până 
la plantarea sau selecţionarea intensivă a plantelor după 
dimensiunea seminţelor. Aceasta face oamenii care au 
intrat în vestul Europei acum 14 000 de ani destul de 
diferiţi de populaţia cu densitate mică ce vâna animale 
mari, pe care au găsit-o instalată acolo şi pe care au 
înlocuit-o. Manipulatori iscusiţi ai peisajului, care îşi 
procurau hrana de la baza lanţului trofic, grupurile nou- 
venite puteau forma populaţii dense, care să furnizeze 
numărul de oameni necesar pentru a construi temple - sau 
pentru a duce un război. 


Capitolul 33. Îimblânzitorii 


Populaţia umană a Europei trebuie să fi crescut în 
intervalul dintre acum 13 000 de ani (când numărul 
europenilor era estimat la 410 000) şi acum 9 000 de ani, 
pe măsură ce clima s-a încălzit şi s-a stabilizat. Retragerea 
gheții a dezvăluit soluri nou create sau revigorate în tot 
nordul Europei, care apoi a fost colonizat rapid. De fapt, 
cele mai robuste dintre speciile-pionier de plante şi de 


animale au moştenit un mare şi nou ţinut fertil, 
bucurându-se de un climat din ce în ce mai cald. Primele 
specii care s-au mutat au fost cele care au supravieţuit în 
tundră - lichenii şi renii care se hrăneau cu ei, salcia pitică, 
iepurele de munte, vulpea arctică şi lemingul. Apoi a venit 
pădurea amestecată de foioase, care s-a răspândit rapid şi 
care, în urmă cu aproximativ 8 000 de ani, a ajuns la 
extinderea actuală.! Printre cei mai adaptabili colonizatori 
care au prosperat în această pădure s-au numărat veverița 
roşcată, ariciul, vulpea roşcată şi bursucul - specii 
destinate să devină familiare în Europa modernă şi dintre 
care unele aveau să călătorească împreună cu europenii, 
în epoca imperiilor, spre ţinuturi îndepărtate, unde urmau 
să devină dăunători periculoşi. 


Nu lipseau, desigur, animalele mari, precum ursul, lupul şi 
cerbul roşu. Insă cei cărora avea să le meargă cel mai bine 
în noile ţinuturi locuibile au fost oamenii. Agricultorii au 
apărut acum 11 000 de ani, undeva în zona unde se află 
astăzi estul Turciei şi Iranul. Caprele, oile, porcii şi vitele 
au fost domesticite mai mult sau mai puţin simultan, iar 
procesul de domesticire trebuie să fi fost deliberat, 
deoarece era nevoie de cineva - posibil copiii - care să 
aibă grijă de turme, să le ducă în fiecare zi la păscut şi să 
le aducă seara înapoi la aşezare.? Cum a început însă 
totul? Experimentul cu vulpi al lui Dmitri Beliaev ne spune 
că trăsăturile întâlnite la aproape toate speciile domestice 
se dezvoltă prin selecţia după blândeţe. Ne putem imagina 
că, de-a lungul mileniilor, în taberele oamenilor au fost 
aduşi mulţi pui de erbivore, iar cei care erau mai calmi în 
prezenţa oamenilor trebuie să se fi „autoselecţionat”, 
rămânând în tabere şi după atingerea maturității sexuale. 
Dar de ce a dus asta la domesticire abia acum 11 500 de 
ani? 


Cei mai mulţi cercetători consideră că agricultura şi 
procesul de domesticire a animalelor s-au dezvoltat 
datorită stabilizării climatice de acum circa 11 000 de ani. 
Argumentul a fost prezentat cel mai bine de Brian Fagan în 
cartea lui The Long Summer: How Climate Changed 
Civilisation (Vara cea lungă: Cum a schimbat climatul 
civilizaţia).> Potrivit lui Fagan, în epoca glaciară climatul a 
fost ostil, dar perioada de stabilitate climatică 
excepţională care a urmat a făcut ca agricultura să fie o 
activitate valoroasă. Clima are în mod cert impact asupra 
agriculturii, dar cred că este o greşeală să o considerăm 
singurul factor sau chiar factorul decisiv. În erele glaciare, 
schimbările climatice erau mult mai lente decât sunt 
astăzi; modificările ar fi fost imperceptibile pentru oamenii 
care au trăit atunci.******** Deoarece zonele întinse de la 
latitudini mici erau potrivite pentru agricultură chiar şi în 
timpul glaciaţiunilor, trebuie să căutăm răspunsul într-o 
zonă mult mai largă. Poate că, după cum spune Fagan, 
vremea în era glaciară era mai dezlănţuită şi mai 
distrugătoare decât cea care a urmat. Dar aceasta încă 
mai aşteaptă o demonstraţie convingătoare. 


Când căutăm originile domesticirii, este util să ne gândim 
la ea ca la o formă de gratificaţie întârziată, deoarece 
grânele trebuie semănate pentru un consum ulterior în loc 
să fie mâncate pe loc, iar o turmă trebuie formată şi 
îngrijită înainte să fie tăiate animalele. Pentru a merita, 
trebuie să existe o perspectivă rezonabilă de beneficiu. Un 
climat ostil poate în mod sigur să limiteze acest beneficiu, 
iar vremea extremă îl poate distruge cu totul. Dar 
beneficiul depinde şi de factori pe care oamenii îi pot 
controla. De exemplu, erbivorele pot distruge o recoltă sau 
prădătorii pot ataca o turmă, în timp ce vecinii ostili le pot 
distruge sau fura pe amândouă. 


Aptitudinile de vânătoare şi de utilizare a focului dovedite 
de oamenii de la Göbekli Tepe le-ar fi mărit şansa de 
obţinere a unui beneficiu în schimbul efortului investit în 
agricultură. Dar, ca să merite cu adevărat, ei trebuiau să-şi 
împiedice vecinii să le jefuiască turmele şi recoltele. Ştim 
prea puţine despre organizarea lor politică, dar este 
rezonabil să presupunem că ar fi avut nevoie în jur de 1 
000 de ani după construcţia de la Göbekli Tepe pentru a 
dobândi asemenea rafinamente. 


Analiza oaselor de animale din cele mai vechi situri ale 
zonei arată că oamenii tăiau selectiv masculii tineri din 
turmele lor. Acest proces de selecţie „nenaturală” a 
permis ca acea trăsătură, oricare ar fi fost ea, care i-a 
făcut pe oameni să scutească un mascul de cuțitul 
măcelarului, să se transmită la generaţia următoare. În 
câteva mii de ani, aceste trăsături astfel selectate aveau 
să dea naştere diferitelor tipuri domestice pe care le găsim 
în registrele arheologice. 


Caprele, oile şi porcii au fost toate importante pentru 
primii păstori europeni, dar cât de importante aveau să 
devină vitele! La hinduşi s-a păstrat o bine meritată 
venerație faţă de vaci. Nu şi la europeni - o populaţie care 
s-a născut mitologic din împerecherea dintre un taur şi o 
zeiţă: Europa cea cu ochi mari, cu chip blând ca al vitelor, 
a fost răpită de un taur alb - Zeus însuşi, deghizat - şi i-a 
născut trei fii. Ecouri ale rolului central al vitelor în cultura 
europeană pot fi văzute în gravurile neolitice reprezentând 
boi ce trag care transportând soarele. Chiar şi în zilele 
noastre, la Sienna, în Toscana, la parada Palio, boii trag 
care pe străzile oraşului - ceea ce reprezintă probabil 
continuarea unei practici culturale etrusce. 


După cum sugerează mitologia, Europa datorează asocierii 
dintre oameni şi vite mai mult decât oricare altă parte a 
lumii. Europenii sunt printre puţinii care se pot hrăni cu 
lapte de vacă, având cea mai mare toleranţă la lactoză de 
pe tot globul - irlandezii fiind campioni din acest punct de 
vedere. Capacitatea europenilor de a se hrăni cu lapte s-a 
construit, desigur, pe nenorocirea multora dintre strămoşii 
lor - care nu au putut tolera lactoza ca adulţi. Ei au pierit, 
aşa că noi suntem puţinii norocoşi care au putut construi o 
civilizaţie bazându-ne pe forţa vitelor. 


La începuturile domesticirii, nu am nici o îndoială că vaca 
era considerată un membru al familiei, o fiinţă care era 
protejată şi răsfăţată, iar ea oferea în schimb hrană. 
Oricine a muls vreodată o vacă înţelege asta şi ştie că, 
vreme de trei săptămâni după ce fată, laptele ei este 
deosebit de hrănitor şi de bun la gust. Dar vai de cel care 
încearcă să o mulgă înainte să se fi săturat viţelul ei. Vaca 
se va opune din toate puterile - şi este dreptul ei, conform 
târgului pe care l-am încheiat cu ea când am domesticit-o 
- înainte să cedeze omului ce vrea să-i bea laptele 
delicios. Şi totuşi, după ce viţelul s-a săturat, ea este chiar 
mulţumită să-şi încredinţeze ugerul, ba ia şi ea o 
înghiţitură de lapte, dacă îi îndrepţi jetul spre bot. 


Astăzi, vaca nu mai este privită ca un membru al familiei, 
ci ca o unitate de producţie. Ea duce deseori un trai 
mizerabil, închisă în ţarcul ei îngust dintr-o fermă de 
lactate mecanizată. La strămoşii ei din neamul bourilor, 
ugerul era atât de mic, încât abia era vizibil, chiar la 
lactaţie. Dar, după mii de ani se selecţie nenaturală, 
ugerele vacilor de lapte au crescut atât de mari, încât 
greutatea lor este prea mare pentru picioare, iar aceste 
bovine sunt predispuse la o boală potenţial mortală, 
mastita. După părerea mea, nu merită să încălcăm târgul 


pe care l-am făcut cu ea în urmă cu mii de ani, de dragul 
unui pahar de lapte ieftin. 


Primii îmblânzitori de animale erau marinari care s-au 
stabilit pe unele din insulele mari ale Mediteranei. În 
siturile arheologice de pe continent, oasele primelor 
animale domesticite sunt inevitabil amestecate cu cele ale 
animalelor sălbatice. Dar pe insule nu existau oi, capre sau 
vite sălbatice, fapt care face interpretarea mai uşoară. 
Cipru, care se află la 60 de kilometri de Turcia 
continentală, a fost descoperit de primii îmblânzitori acum 
în jur de 10 500 de ani. Aceştia au adus cu ei oi, capre, 
vite şi porci care nu erau diferiţi, ca formă a corpului, de 
strămoşii lor sălbatici, dar ale căror rămăşiţe ne arată că 
masculii tineri erau tăiaţi preferenţial. 


Unul dintre animalele domestice cele mai modificate este 
oaia, ale cărei diferite rase seamănă prea puţin cu 
strămoşul lor sălbatic, muflonul. Remarcabil, descendenţii 
unora dintre primele oi domestice cutreieră astăzi în 
sălbăticie prin Corsica, Sardinia, Rhodos şi Cipru (unde 
populaţia a devenit atât de deosebită, încât este 
recunoscută ca subspecie). Strămoşii lor trebuie să fi 
scăpat la puţin timp după sosirea primilor îmblânzitori şi a 
turmelor lor, între acum 7 000 şi 10 000 de ani. 


Primii îmblânzitori au mai adus în Cipru cerbi lopătari şi 
vulpi. Poate că puii acestor animale fuseseră adoptați de 
copii şi au scăpat când au ajuns pe insulă. Unii cercetători 
sunt însă de părere că ei au fost eliberaţi intenţionat, 
pentru a „aproviziona” insula cu vânat. Coloniştii au adus 
cu ei şi vegetale - în formă de făină de alac, de grâu spelt 
şi linte - şi au început să le cultive. Acum 7 300 de ani, 
îmblânzitorii şi turmele lor se răspândiseră din punctul lor 
de origine din Levant, ajungând în vest până în Iberia.4 


Când oile şi caprele s-au răspândit spre vest, ele nu au 
întâlnit specii native similare cu care să poată hibridiza. 
Dar porcii domestici puteau întâlni turme de porci mistreți, 
iar vitele puteau întâlni turme de bouri. Studiile genetice 
arată că mistreţii europeni s-au încrucişat cu soiuri 
domestice, genele lor intrând în turmele domestice. 
Această influenţă genetică avea să se răspândească în 
final înapoi spre est, mult dincolo de aria de răspândire a 
mistreţului european.5 


Analiza genomului bourilor care au trăit în Marea Britanie 
acum 6 750 de ani a dezvăluit că genele lor supraviețuiesc 
încă în unele rase britanice şi irlandeze vechi. Este posibil 
ca păstorii de demult să fi capturat bouri să-şi completeze 
turmele, pe măsură ce acestea se micşorau. Studiul a 
dezvăluit şi că genele care reglează creierul şi sistemul 
nervos, creşterea, metabolismul şi sistemul imunitar sunt 
modificate la cele mai multe soiuri moderne, comparativ 
cu strămoşii lor sălbatici. Domesticirea i-a schimbat şi pe 
oameni. Ideea că noi am trecut printr-o autodomesticire îi 
poate fi atribuită lui Dimitri Beliaev. Unul dintre rezultate 
este că numeroase culturi umane din zilele noastre pun 
preţ mai mare pe gospodărire decât pe vânătoare: de-a 
lungul a 10 000 de ani, evoluţia i-a favorizat pe cei capabili 
să îngrijească recolte şi turme. Şi chiar dacă ne place să 
ne gândim la noi ca fiind stăpânii fermei, am trecut printr- 
o selecţie naturală foarte puternică de când a început 
agricultura, rezultată dintr-o schimbare a regimului 
alimentar, o modificare a expunerii la boli şi dintr-un stil de 
viaţă mai sedentar. 


Capitolul 34. De la cai la 
prăbuşirea Imperiului Roman 


Studiile genetice făcute pe ultimii vânători-culegători care 
au supravieţuit în Europa şi pe nou-veniţii fermieri 
sugerează că, în numeroase zone, fermierii i-au înlocuit 
aproape complet pe ocupanţii mai vechi.! De la apariţia 
scrierii, istoria umană a Europei a fost o poveste tristă 
plină de războaie şi exterminare, aşa că înlocuirea unei 
populaţii de către o alta în urmă cu 8 000 de ani nu este o 
surpriză. O analiză a scheletelor din cimitire a arătat că 
populaţia a crescut rapid vreme de aproximativ 700 de ani 
după introducerea agriculturii, în orice zonă. A urmat o 
perioadă de stabilitate de circa 1 000 de ani, după care 
populaţia a intrat în declin şi, în câteva secole, numărul 
oamenilor a devenit mult mai mic.? Expansiunea 
agricultorilor nu avea să fie ultima mare migraţie umană în 
Europa. În urmă cu aproximativ 5 000 de ani, în Europa au 
sosit păstori - călăreţi din stepele ruseşti, dislocând din 
nou unele populaţii. Ca rezultat al acestei îndelungate 
istorii de invazii, ce merge înapoi în timp până în epoca 
neanderthalienilor, fiecare european din zilele noastre are 
o moştenire genetică foarte amestecată, după cum 
sugerează diferenţele de formă şi de culoare care apar la 
ochi, păr şi piele. 


Încă de la sosirea în Europa a primilor oameni, migrațiile 
au fost direcționate spre vest, iar înainte de secolul al 
XVIII-lea marile inovaţii s-au făcut în cea mai mare parte în 
est, răspândindu-se în Europa deseori cu întârzieri 
considerabile. In urmă cu 100 de ani, europenii nu erau 
deloc conştienţi de asta. Ideea că Europa era o anexă a 
Asiei în ceea ce priveşte culturile umane ar fi fost luată în 
râs ca ridicolă sau ar fi fost considerată insultătoare. 
Printre cei care au dat vestea că Europa nu era indiscutabil 
leagănul civilizaţiei s-a numărat Vere Gordon Childe, 


primul şi fără îndoială cel mai mare spirit de sinteză care a 
existat vreodată în arheologie. Celebru pentru concepţia 
lui conform căreia civilizaţia europeană era mai degrabă 
„o manifestare desosebită şi individuală a spiritului uman” 
decât apogeul realizărilor umane, el a fost şi unul dintre 
cei mai mari excentrici care s-au ocupat vreodată de 
săpături arheologice.? 


La fel ca alt gânditor original, baronul Nopcsa, Childe era 
chintesenţa străinului. Născut în 1892 la Sydney, în 
Australia, fiu al unui preot anglican, Childe a fost un etern 
ipohondru, atât de bolnăvicios încât a fost şcolarizat la 
domiciliu şi „cu o înfăţişare atât de neplăcută” încât a 
devenit ţinta glumelor crude. Stângaci, necivilizat şi fără 
aptitudini sociale, Childe pare să nu fi avut niciodată o 
relaţie sexuală. Pe lângă muncă, singura iubire din viaţa 
lui a fost viteza. Avea câteva automobile rapide şi scumpe, 
iar după ce s-a mutat în Anglia a scandalizat prin stilul lui 
imprudent de a conduce - inclusiv la o cursă de viteză prin 
Piccadilly la primele ore ale dimineţii care a atras atenţia 
poliţiei. După ce a câştigat o bursă la Oxford, a devenit 
frustrat pentru că ideile lui marxiste l-au împiedicat să 
ocupe o poziţie academică. Aşa că s-a întors în Australia să 
lucreze pentru Partidul Laburist din New South Wales şi a 
scris o carte intitulată How Labour Governs (Cum 
guvernează  laburiştii) - un studiu profund, dar şi 
deziluzionat, privind reprezentarea muncitorilor în politică. 


După ce s-a întors la Londra, în 1922, Childe nu şi-a găsit 
un loc de muncă vreme de câţiva ani, dar aceasta a fost 
cea mai productivă perioadă a vieţii lui. El a studiat în 
bibliotecile de la British Museum şi de la Institutul Regal de 
Antropologie, iar în 1925 a publicat The Dawn of European 
Civilisation (Zorii civilizaţiei europene). Impreună cu The 
Aryans: A Study of Indo-European Origins (Arienii: Un 


studiu al originilor indo-europene), apărută un an mai 
târziu, cartea a demonstrat convingător importanţa Estului 
ca izvor al civilizaţiei „europene”. 


Ca istoric marxist, Childe a văzut preistoria în termenii 
revoluțiilor şi al economiilor în schimbare. Unul dintre 
marile lui şantiere arheologice a fost Skara Brae, un faimos 
complex neolitic din Insulele Orkney, iar printre intuiţiile lui 
de geniu s-a numărat identificarea „Coridorului Danubian”, 
culoarul folosit de numeroase specii, inclusiv  hibrizii 
europeni  om-neanderthalian, să migreze spre vest. 
Susţinător înfocat al Uniunii Sovietice, în 1945 i-a scris 
prietenului său, Robert Stevenson, custodele Muzeului de 
Antichităţi al Scoției, că „viteaza Armată Roşie va elibera 
Scoţia în anul următor, când tancurile lui Stalin vor veni 
peste Marea Nordului îngheţată”. Brutala reprimare 
sovietică a revoluţiei ungare din 1956 l-a deziluzionat, iar 
spre sfârşitul acelui an s-a retras din poziţia de director al 
Institutului de Arheologie şi s-a întors în Australia. Într-o 
scrisoare datată 20 octombrie 1957, cu indicaţia „a nu se 
deschide până în ianuarie 1968”, a vorbit despre ultimele 
lui zile: 


Întotdeauna am considerat că o societate normală... ar 
trebui să ofere... eutanasia ca onoare supremă... În ceea 
ce mă priveşte, nu cred că mai pot fi util pe viitor... Mi s-ar 
putea întâmpla cu uşurinţă şi natural un accident, pe un 
munte. Mi-am revăzut ţara natală şi am constatat că 
societatea australiană îmi place mult mai puţin decât cea 
europeană, fără să cred că aş putea face ceva să o 
îmbunătăţesc: pentru că mi-am pierdut încrederea în 
idealurile mele.” 


Pe 19 octombrie 1957, marele arheolog s-a aruncat în 
prăpastia adâncă de 1 000 de metri cunoscută ca Govetts 
Leap, în Munţii Albaştri, nu departe de locul în care 
copilărise. Nu putem decât să sperăm că s-a bucurat de 
viteză, în ultimele lui clipe. XX 


La alaiul de companioni ai oamenilor au continuat să se 
adauge specii noi. Pisica pare să se fi domesticit singură în 
Orientul Apropiat, acum 9 000 de ani. lar în urmă cu 5 500 
de ani, undeva în stepele din vestul Eurasiei, a fost 
domesticită specia cea mai importantă dintre cele care au 
intrat în gospodăria oamenilor - calul. El a apărut din 
Equus ferus, o specie foarte amestecată genetic (cu prea 
puţine variaţii geografice) şi care a populat o zonă vastă, 
din Alaska până în Pirinei. Spre deosebire de bouri, ai căror 
strămoşi regionali pot fi trasaţi genetic, istoria calului este 
„un paradox genetic”, deşi este clar că aşa-numitul cal al 
lui Przewalski (calul asiatic sălbatic) nu este un strămoş al 
calului domestic, ci o linie separată care merge înapoi în 
timp 160 000 de ani.8 


Există atât de puţină variaţie la cromozomul Y al cailor 
domestici, încât în herghelia originară trebuie să fi fost 
foarte puţini armăsari. Prin contrast, ADN-ul mitocondrial, 
care se transmite doar pe linie feminină, este spectaculos 
de divers. Acest fapt se poate datora existenţei unui 
număr foarte mare de iepe în populaţia originală, sau 
poate adăugării altor iepe din hergheliile sălbatice, pe 
măsură ce caii domestici s-au răspândit în toată Eurasia - 
a doua ipoteză fiind susţinută de cele mai recente date. 
Cele mai multe au fost adăugate se pare în timpul Epocii 
Fierului, de acum 3 000 până acum 2 000 de ani.* In 
termeni genetici, nici una dintre rasele actuale de cai nu 
este un reprezentant supravieţuitor al lui Equus ferus. 


După cai, au mai fost domesticite foarte puţine specii. 
Albinele au fost domesticite în Egipt acum 4 500 de ani, iar 
dromaderul în urmă cu circa 3 000 de ani, în Peninsula 
Arabică: specia era aproape de extincţie la vremea 
respectivă, fiind restrânsă la zonele de mangrove din sud- 
estul Arabiei.10 Tot acum 3 000 de ani a fost domesticită 
cămila bactriană, în Asia Centrală, precum şi renul, posibil 
atât în Siberia, cât şi în Scandinavia. Singurele exemple 
mai recente sunt iepurele şi crapul, care au fost 
domesticiţi de călugări în Evul Mediu. 


Poate că aţi remarcat o omisiune în această poveste a 
domesticirii - romanii. Puţini oameni au avut vreodată 
acces la asemenea diversitate de animale sălbatice ca 
romanii, şi puţini le-au folosit pentru o asemenea 
diversitate uimitoare de scopuri. De la leii, elefanții şi urşii 
destinaţi luptelor în arene, până la leii pe care se spune că 
îi folosea Marc Antoniu să-i tragă carul de luptă, animalele 
sălbatice erau capturate şi dresate în număr foarte mare. 
Dacă, întâmplător, leii lui Marc Antoniu nu au fost doar o 
legendă, dresarea acestor feline uriaşe este unul dintre 
cele mai mari triumfuri înregistrate vreodată de oameni 
asupra animalelor. 


Romanii considerau pârşii o delicatesă irezistibilă şi, ca să- 
şi satisfacă pofta, capturau exemplare sălbatice şi le 
ţineau într-un fel de cuşti de ceramică numite gliraria, ca 
să se îngraşe. Pârşii sunt doar rude îndepărtate cu 
şobolanii şi şoarecii care ne infestează casele şi recoltele; 
ei sunt supraviețuitori ai celei mai vechi linii de mamifere 
din Europa, cu o istorie ce merge înapoi în timp 50 de 
milioane de ani. Şi totuşi, cu toată priceperea lor, romanii 
nu au domesticit niciodată pârşii: ei nu i-au putut 
determina să se reproducă în captivitate - pragul esenţial 
pentru domesticire. 


Romanii erau, de asemenea, celebri pentru că păstrau 
peşti, inclusiv barbunul roşu, pe care îi prindeau de mici şi 
îi creşteau până la dimensiuni uriaşe, în iazuri. Un barbun 
roşu mare putea să coste la fel de mult ca un sclav. Tot 
romanii au fost primii care au cultivat stridii: pretorul Caius 
Sergius Orata, care le creştea în lacul Lucrina - o lagună 
de coastă din regiunea Baiae (Baia modernă) - în secolul | 
î.Hr., a fost deţinătorul primei ferme de stridii cunoscute 
vreodată.!! Dar stridiile lui Orata, la fel ca pârşii şi peştii, 
erau adunate de pui, din sălbăticie. Deci cultivarea 
stridiilor, ca şi îngrăşarea pârşilor, nu este o formă de 
domesticire, ci mai degrabă de creştere în captivitate. 


Eşecul romanilor de a adăuga noi specii la registrul celor 
domestice este într-adevăr inexplicabil. Vreme de 500 de 
ani, ei au condus în jurul Mediteranei un imperiu aproape 
la fel de mare precum cel al incaşilor din America de Sud - 
dar care a durat de cinci ori mai mult. Locuind într-o zonă 
de mare diversitate biologică a planetei, pe care au 
cutreierat-o în căutare de animale sălbatice având 
avantajul Georgicelor lui Vergiliu (un poem cu valori 
educaţionale referitor la tehnici agricole) şi al experienţei 
lor în dresajul, creşterea în captivitate şi încrucişarea 
selectivă a animalelor deja domesticite, nu au reuşit să 
domesticească nici măcar o singură specie. Şi totuşi, 
barbarii, ale căror culturi le cunoşteau şi care trăiseră 
înaintea lor, precum şi europenii din Evul Mediu care le-au 
urmat, au adăugat specii la patrimoniul domestic al 
Europei. 


Capitolul 35. Pustiirea insulelor 


Insulele joacă un rol central în povestea Europei şi chiar şi 
în zilele noastre insulele ei sunt diverse şi importante din 
punct de vedere ecologic. Şi totuşi s-a pierdut foarte mult: 
destinul faunelor unice din insulele Europei în ultimii 10 
000 de ani este un exemplu extrem de reducere a 
patrimoniului natural din cauza expansiunii umane 
neobosite. Povestea începe în Cipru, prima insulă mare din 
Mediterana care a fost colonizată de oameni. Cei care au 
văzut insula în stadiul ei virgin trebuie să se fi crezut în 
paradis. 


Indicii cu privire la ce au găsit acolo au fost descoperite de 
fondatoarea  paleontologiei insulelor mediteraneene, 
Dorothea Bate. Născută în 1878, Bate nu a avut parte deo 
educaţie formală (a glumit odată că educaţia ei a fost 
întreruptă doar pentru scurt timp de şcoală). Ea s-a 
angajat „lucrător la bucată” la British Museum. Cea mai de 
jos poziţie pentru angajaţi, lucrătorii la bucată erau plătiţi 
doar pentru fiecare pasăre sau mamifer pe care le împăiau 
sau pentru fiecare fosilă inventariată. Bate a rămas în 
această poziţie precară mai mult de 50 de ani, timp în care 
a studiat singură cum să găsească fosile, să le cerceteze şi 
să scrie lucrări ştiinţifice. 


A avut norocul să-l întâlnească pe paleontologul elveţian 
Charles Immanuel Forsyth Major, care a încurajat-o să 
viziteze insulele din Mediterana în căutarea ei de fosile. 
Prima ei deplasare a fost în Cipru, unde a fost atrasă de 
relatările vechi privind oasele din peşteri despre care se 
spunea că ar fi ale celor şapte martiri din istoria insulei, 
sau despre cei şapte adormiţi, care au intrat într-o peşteră 
şi au dormit vreme de un an. În 1901, a plecat spre insulă 
într-o expediţie autofinanţată şi a rămas acolo 18 luni, 
localizând câteva dintre peşterile menţionate în textele 


vechi, inclusiv „Peştera celor 40 de sfinţi” de la Capul Pyla, 
care conţinea depozite bogate de oase fosilizate. 


Fosilele descoperite de Bate se află acum în colecţiile 
Muzeului de Istorie Naturală de la Londra, unde cele mai 
interesante au stat multă vreme fără să fie studiate. Dar în 
1972 paleontologii olandezi Bert Boekschoten şi Paul 
Sondaar au anunţat că oasele provin de la un hipopotam 
neobişnuit, pitic, pe care l-au numit Phanorious minor - 
„Micul sfânt manifestat”; peştera fusese vizitată secole de- 
a rândul de săteni care căutau acolo oasele fosilizate ale 
„sfântului”, despre care credeau că puteau vindeca 
diverse boli. Cu o înălţime mai mică de un metru şi 
cântărind doar 200 de kilograme, hipopotamul cu 
reputaţie de sfânt era un pitic insular, probabil descendent 
al unui strămoş mult mai mare care a ajuns plutind pe Nil 
până în Cipru. Hipopotamul a fost răspândit în toată insula 
şi pare să fi căpătat nişte obiceiuri exclusiv terestre. Cum 
nu avea prădători, creştea încet şi era inevitabil naiv în 
privinţa carnivorelor. 


Hipopotamul împărțea Ciprul cu o versiune miniaturală a 
elefantului cu colţi drepţi. Prezenţa elefanților mici pe 
diferite insule mediteraneene pare să fi influenţat 
mitologia clasică. În 1914, paleontologul vienez fascist 
Othenio Abel (cel care a discreditat teoria lui Nopcsa 
privind evoluţia insulară a dinozaurilor) a sugerat că 
fosilele craniilor elefanților pitici ar putea să fi stat la 
originea legendei ciclopilor - giganţii cu un singur ochi din 
mitologia Greciei antice, care apar sub diverse chipuri în 
câteva poveşti. In Odiseea, ciclopul Polifem, despre care 
se spune că trăia într-o peşteră dintr-o „ţară îndepărtată”, 
termen folosit frecvent pentru insule, îi capturează pe 
Odiseu şi echipajul lui. Ţinuţi captivi ca să fie mâncaţi, ei 
reuşesc să scape orbindu-l pe gigant. Craniul elefanților 


pitici, a observat Abel, este cam de două ori mai mare 
decât craniul uman, aşa că s-ar fi putut crede că aparţinea 
unor giganţi. Mai mult, el are o deschizătură nazală 
centrală care putea fi confundată cu o orbită. Descoperirea 
unui astfel de craniu într-o peşteră, credea el, ar fi putut 
da naştere legendei ciclopilor. 


Malta şi Sicilia au fost odată unite, aşa că au un patrimoniu 
biologic comun. Dar la momentul sosirii oamenilor, ele se 
separaseră deja de sute de mii de ani. Sicilia se află foarte 
aproape de continent, Strâmtoarea Messina nefiind 
propriu-zis o barieră pentru multe mamifere mari, inclusiv 
bouri, zimbri, cerbi roşii, măgari, cai şi elefanţi cu colţi 
drepţi, care puteau cu toţii să ajungă înot pe insulă. 
Intâmplător, elefanții cu colţi drepţi din Sicilia au 
supravieţuit acolo până acum 32 000 de ani, pe când 
celelalte mamifere mari au pierit ca urmare a invadării 
insulei de către îmblânzitori şi turmele lor. 


Malta are o bogată şi variată istorie a faunei, din care fac 
parte elefanţi şi hipopotami pitici, precum şi o lebădă 
uriaşă, care nu zbura şi care era mai înaltă decât 
pachidermele insulei. În momentul în care oamenii au 
descoperit Malta, insula avea o faună mai limitată, poate 
pentru că numeroase specii se pierduseră din cauza 
dimensiunilor mici ale insulei în perioadele în care creştea 
nivelul mării. Printre supraviețuitori se numărau câteva 
tipuri de pârşi şi un cerb, care existau doar în Malta, dar 
care nu au rezistat la impactul cu oamenii. 


Sardinia şi Corsica sunt insule mari, care erau conectate în 
perioadele de scădere a nivelului mării. La sosirea 
oamenilor, acum circa 11 000 de ani, fauna insulelor 
includea un mamut pitic, un cerb, o vidră gigant cu coli 
laţi, pentru zdrobit, care se hrănea probabil cu crustacee, 


alte trei specii de vidre, o pika, nişte rozătoare, un chiţcan 
şi o cârtiţă. Era locuită şi de un canid mic asemănător 
câinilor, cunoscut ca Cynotherium, care este posibil să se 
fi hrănit exclusiv cu micile mamifere pika de pe insulă.2 


În urmă cu aproximativ un milion de ani, Sardinia şi 
Corsica au fost colonizate de o specie de tipul Homo 
erectus, care a lăsat o mulţime de unelte din piatră. Dar 
ea s-a stins şi după aceea insulele nu au mai fost locuite 
de primate bipede până când le-au redescoperit 
îmblânzitorii. Mamuţii şi alte mamifere mari par să fi 
dispărut la scurt timp după aceea, dar cerbul a 
supravieţuit până acum 7 000 de ani, iar pika tocmai până 
în secolul al XVIll-lea (când trăia încă pe insuliţele din 
apropiere). Din păcate, astăzi această întreagă faună 
endemică a dispărut. 


Insulele Minorca şi Mallorca, din Arhipelagul Balearelor, nu 
au fost descoperite de oameni decât în urmă cu 4 350-4 
150 de ani - cam în perioada Vechiului Regat din Egipt - 
aşa că au reuşit să îşi păstreze fauna unică şase milenii 
mai mult decât insulele mai estice din Mediterana: aceste 
insule erau locuite de trei creaturi cu totul neobişnuite - 
chiţcanul gigant Asoriculus, pârşul gigant Hypnomys şi un 
enigmatic membru al familiei caprelor, Myotragus. Despre 
chiţcan se ştiu prea puţine, dar pârşul cântărea până la 
300 de grame şi era probabil parţial terestru (mai degrabă 
decât arboricol) şi omnivor.? Myotragus (însemnând 
„capra-şoarece”) cântărea între 50 şi 70 de kilograme şi 
păştea tufişuri. După numeroase încercări fără succes şi 
fundături, rămăşiţele tuturor acestor trei creaturi au fost 
descoperite şi numite de Dorothea Bate, care a publicat în 
1909 şi o descriere sumară a caprei-şoarece. 


Cercetările întreprinse de Dorothea Bate nu erau lipsite de 
pericole: ea s-a îmbolnăvit de malarie în Cipru şi a suferit 
de foame în Creta. În Mallorca a fost hărţuită sexual de 
viceconsulul britanic, experienţă despre care a scris: 
„Urăsc bărbaţii în vârstă care încearcă să facă dragoste cu 
cineva şi nu ar trebui să o facă, în funcţiile lor oficiale”.+ 
Bate era o personalitate puternică şi bănuiesc că 
idiosincrazia ei vine din simţul umorului. Bate nu s-a 
limitat însă la fosile; şoarecele tepos modern din Cipru 
este una dintre descoperirile ei. lar când ajunsese deja la 
vârsta de 70 de ani, a descoperit rămăşiţele unei țestoase 
gigantice - dintre toate locurile posibile - la Bethleem! 


Se pare că strămoşii lui Myotragus au ajuns în Baleare pe 
uscat în urmă cu 6 milioane de ani, în timpul crizei 
messiniene, când Marea Mediterană a secat. Izolată vreme 
de milioane de ani, specia a dezvoltat nişte caracteristici 
foarte neobişnuite. Ochii erau îndreptaţi în faţă ca la 
maimuțe şi pisici, spre deosebire de orientarea laterală a 
ochilor erbivorelor. Şi, la fel ca rozătoarele, caprele-şoareci 
aveau un singur incisiv robust pe maxilarul inferior (de 
unde numele de capră-şoarece). Oasele lor par să fi 
crescut diferit de cele ale altor mamifere. La fel ca oasele 
reptilelor, ele au în interior linii care indică perioade lungi 
în care nu s-a produs nici o creştere şi animalul pare să-şi 
fi încetat în bună măsură activitatea metabolică. Aceasta i- 
a făcut pe oamenii de ştiinţă să creadă despre caprele- 
şoareci că intrau în hibernare sau estivaţie, probabil ca 
răspuns la lipsa de hrană sau de apă. Puii erau foarte mari 
la naştere şi deveneau independenţi la o vârstă fragedă. 
Acum mai puţin de 4 800 de ani, în jurul momentului în 
care primii oameni au sosit pe insule, ultima capră-şoarece 
a murit. Mai demult s-a crezut că primii oameni ajunşi în 
Baleare au domesticit capra-şoarece, după ce în unele 


peşteri s-a descoperit ceva ce păreau să fie staule pline cu 
dejecţii. Dar studiile ulterioare au arătat că era vorba de 
formaţiuni naturale.5 


Şi astfel, începând cu elefanții şi hipopotamii pitici din 
Cipru, speciile unice din insulele europene au dispărut, 
chiar şi micuța pika din Sardinia, de dimensiunile unui 
şobolan, care a supravieţuit epocii romanilor şi probabil şi 
după aceea, a fost condangată la extincţie de vânătoare 
sau de competiţia cu speciile aduse de oameni pe 
insule. X******* Astăzi, dintre toate mamiferele unicat de pe 
insulele mediteraneene, există un singur supravieţuitor - 
şoarecele cipriot******** (Mus cypriacus) - o specie atât de 
obscură şi de puţin numeroasă, încât nu a fost 
recunoscută ca specie distinctă de şoarecele de casă 
comun până în 2006. Să fi existat vreodată o poveste mai 
tristă decât asta despre ignoranţa oamenilor şi despre 
exploatarea excesivă? Toate insulele, din dreptul coastelor 
Turciei până la Coloanele lui Hercule, au fost golite de 
comorile lor naturale, una câte una, până când nu a mai 
rămas decât un singur şoarece. 


Capitolul 36. Calmul şi furtuna 


După ce ultimul bou moscat european a murit acum circa 
9 000 de ani în ceea ce este astăzi Suedia, Europa 
continentală nu a mai pierdut nici o altă specie până în 
secolul al XVil-lea. În lumina schimbărilor care se 
petreceau în societăţile umane, acest hiatus al extincţiilor 
este cu totul extraordinar, pentru că populaţia Europei a 
crescut de 100 de ori, europenii s-au transformat din 
vânători-culegători în fermieri, au fost inventate uneltele 


de bronz şi de fier, iar organizarea socială a evoluat de la 
nivelul clanului, la cel al Imperiului Roman. 


Extincţia nu este decât actul final a ceea ce este, de 
obicei, un proces de epuizare. Pe durata pauzei de 
extincţie, mamiferele mari europene au rămas sub 
presiune permanentă şi în creştere din partea vânătorilor 
şi a concurenţei cu animalele domestice. Cu trecerea 
fiecărui mileniu, ariile lor de răspândire deveneau tot mai 
restrânse, ultimele lor refugii fiind în regiuni cu condiţii 
defavorabile oamenilor sau poate în zonele de graniţă 
dintre triburi. Odată ce s-a declanşat valul extincţiilor, la 
jumătatea secolului al XVII-lea, el a câştigat putere rapid şi 
a măturat ultimii supraviețuitori, grup după grup. 


La fel ca valurile de extincţie din trecut, şi acesta a afectat 
disproporționat speciile cele mai mari, dar a fost atât de 
sever încât a fost exterminat şi castorul eurasiatic, care 
odată popula din abundență râurile şi lacurile, din Marea 
Britanie până în China; la sfârşitul secolului, mai existau 
doar 1 200 de supraviețuitori în toată lumea. Dovezile 
istorice arată că principala cauză a fost populaţia umană, 
din ce în ce mai densă şi periculoasă. 


În anul 200 d.Hr., populaţia Imperiului Roman (care 
includea atunci mare parte din Europa, precum şi părţi din 
Africa de Nord) era în jur de 50 de milioane de oameni - 
adică de 100 de ori mai mare decât populaţia Europei cu 
11 000 de ani mai devreme. Este important de precizat că, 
în vremea romanilor, între 85 şi 90 la sută dintre oameni 
trăiau în afara oraşelor, supraviețuind din ceea ce ei şi 
comunităţile lor puteau să cultive sau să vâneze.! Până în 
1700, populaţia Europei era aproximativ dublă faţă de cea 
din urmă cu 1 500 de ani, în jur de 100 de milioane - iar 


procentul de oameni care trăia în afara oraşelor rămăsese 
aproape neschimbat. 


În următoarele două secole, între 1700 şi 1900, populaţia 
Europei a crescut de patru ori, la 400 de milioane. ŞI 
totuşi, cu excepţia Marii Britanii industrializate (unde 
populaţia care trăia în afara oraşelor a scăzut la 
aproximativ 75 la sută), 90 la sută dintre europeni încă 
trăiau în mediul rural. În prima jumătate a secolului XX, 
aproape fiecare bucăţică de teren disponibilă (cu excepţia 
parţială a fondurilor regale de vânătoare) a fost stoarsă de 
orice brumă de productivitate putea furniza. In Europa 
mediteraneană, oile şi caprele cutreierau munţii cu sutele 
de milioane, consumând toate tipurile de vegetaţie; în 
plus, oriunde era posibil, dealurile şi înălțimile muntoase 
erau terasate pentru culturi agricole. 


A existat un factor important care a împiedicat această 
mare expansiune umană să distrugă şi mai multe specii. El 
a fost rezultatul unei atitudini speciale a europenilor faţă 
de vânătoare. În vremea romanilor, vânătoarea era 
practicată de servitori şi de sclavi. In Evul Mediu, ea a 
căpătat însă o semnificaţie simbolică şi a devenit parte a 
unui sistem social complex. Caccia medieval, vânătoarea 
medievală, rezerva unor grupuri sociale speciale dreptul 
de a vâna anumite animale. Această practică s-a răspândit 
rapid în aproape toată Europa şi a rămas neschimbată în 
esenţă până la Revoluţia franceză. Caccia medieval 
rezerva stăpânilor de moşii şi familiilor acestora dreptul de 
a vâna cerb roşu, mistreţ, lup şi urs - vânatul nobil. 
Vânatul mic, precum iepurii şi fazanii, era lăsat, de obicei, 
slujitorilor şi fermierilor de rând. 


Caccia medieval este cea care a dus la apariția marilor 
rezervații de vânat ale Europei, iar în unele locuri acestea 


au rămas până la sfârșitul celui de-al Doilea Război 
Mondial. Unul dintre cei mai înfocați susținători ai ei a fost 
regele Alfonso al XI-lea al Spaniei (1311-1350). Renumit 
pentru priceperea lui la vânat, el a scris populara Libro de 
la monteria (Carte de vânătoare), în care spune unde se 
află cei mai fioroşi urşi şi bouri în rezervatiile (montes) din 
regatul lui, precum şi cum pot fi aceştia vânați şi ucişi. 
Europenii nu au fost singurii care au dezvoltat obiceiuri de 
protejare a speciilor de vânat mare, prestigios. Numeroase 
culturi, inclusiv cea a aborigenilor din Australia, protejează 
habitatele în care abundă vânatul şi rezervă pentru cei 
vârstnici consumul celor mai bune delicatese. Rezervațiile 
regale de vânat nu au fost nici pe departe mecanisme 
perfecte pentru protejarea mamiferelor mari din Europa, 
dar au prelungit într-adevăr existenţa ultimelor vestigii ale 
grandorii naturale europene. 


Prima extincţie care a pătat vestul Europei continentale 
după dispariţia boului moscat, cu 9 000 de ani mai 
devreme, s-a produs în 1627, în pădurea Jaktorów din 
Polonia. Bourul era cea mai măreaţă creatură care 
supravieţuise în Europa. Masculii, negricioşi şi mult mai 
mari decât femelele, cântăreau până la 1,5 tone, ceea ce Îi 
făcea, alături de bizonul indian, cele mai mare bovide care 
existaseră vreodată. Femelele erau brun-roşcate şi mult 
mai mici. Ambele sexe aveau un bot alb, atrăgător, şi 
corpuri musculoase, cu piept lat, gât puternic şi umeri 
pronunţaţi la capătul unor picioare lungi, astfel încât 
înălţimea la greabăn era egală cu lungimea corpului. 
Coarnele lor enorme, de până la 80 de centimetri lungime 
şi 20 de centimetri diametru, erau curbate după trei 
orientări: în sus şi spre exterior la bază, apoi înainte şi spre 
interior, iar la vârf spre interior şi în sus. Forma acestei 


creaturi şi mai ales coarnele ei sunt evidente în multe 
reprezentări din Europa erei glaciare. 


În vremea romanilor, bourii erau încă larg răspândiţi, dar 
în jurul anului 1000 d.Hr. ei au ajuns să fie restricţionaţi în 
câteva regiuni din estul Europei Centrale. În secolul al XIII- 
lea, este foarte probabil să mai fi supravieţuit un singur 
grup, în zona pădurii Jaktorów, din provincia poloneză 
Masovia. Astăzi, Masovia este regiunea cea mai dens 
populată din Polonia, dar în urmă cu 700 de ani era izolată 
şi puternic împădurită. Dacă alte mamifere mari erau 
vânate frecvent de către nobili, monarhii locali din dinastia 
Piaştilor erau conştienţi de valoarea bourilor şi îşi 
rezervaseră dreptul de a-i vâna. Încălcarea regulii era 
pedepsită cu moartea. 


După cum relatează acel Boswell al bourilor polonezi, 
Mieczystaw Rokosz: 


Prinții locali din dinastia Piaştilor, mai târziu regi ai 
Poloniei, nu au făcut nici o concesie faţă de dreptul lor 
exclusiv de a vâna acel animal, nici măcar celor mai înalte 
feţe bisericeşti sau laice. Ei înşişi nu au abuzat niciodată 
de legea vânătorii, în ceea ce privea bourii cel puţin. 
Considerând situaţia bourilor în lumina legii regale şi a 
legii vânătorii, concluzia este că excluderea bourilor de la 
legea vânătorii şi extinderea asupra lor a „privilegiului 
sacru al imunităţii” pe care, potrivit unui vechi obicei, 
numai regele putea să îl încalce, a fost factorul cel mai 
important pentru supraviețuirea atât de îndelungată a 
acestei specii. Această grijă excepţională şi aproape 
personală a suveranilor polonezi pentru aceste animale şi 
intenţia lor de a le salva pentru posteritate au determinat 


prelungirea perioadei de supravieţuire a acestei specii 
magnifice.? 


Cu toată această protecţie excepţională, la sfârşitul 
secolului al XVI-lea, bourii mai supravieţuiau doar într-o 
mică regiune de lângă râul Pisa. Un raport din 1564 al 
inspectorilor despre cireada de bouri oferă un indiciu 
despre motivele pentru care protecţia regală nu fusese 
suficientă: 


În pădurile primordiale Jaktor6wski şi Wislicki, am găsit o 
cireadă de circa 30 de bouri. Printre ei erau 22 de femele 
mature, trei bouri tineri şi cinci viței. Nu am putut vedea 
nici un bour mascul matur, pentru că au dispărut în 
pădure, dar vechii paznici de vânat ne-au spus că sunt opt. 
Dintre vaci, una este bătrână şi slabă, şi nu va supravieţui 
peste iarnă. Când i-am întrebat pe paznici de ce sunt slabi 
şi nu se înmulţesc, ne-au spus că turmele de animale 
crescute de oamenii din sat, caii, vacile şi altele, vin la 
păscut în locurile bourilor şi îi deranjează.3 


Să fii animalul preferat al regelui era o binecuvântare şi un 
blestem totodată. O binecuvântare pentru că nu te putea 
ucide nimeni, dar un blestem când se punea problema 
cine ajunge primul la iarbă, tu sau vitele sătenilor. Când 
mâncarea era puţină, interesele personale ale sătenilor 
prevalau, iar în 1602 mai rămăseseră doar trei bouri 
masculi şi o femelă. In 1620, rămăsese o singură femelă, 
iar când inspectorul regelui s-a întors să vadă bourii în 
1630, a aflat că murise şi ea, cu trei ani în urmă. 


Declinul spre extincţie al cailor sălbatici din Europa este 
mai puţin documentat. În Paleolitic, caii sălbatici se găseau 
din abundență, însă doar câteva mii de ani mai târziu 
dispăruseră aproape cu totul din câmpiile Europei 
Centrale. În Marea Britanie, caii au dispărut acum 9 000 de 
ani şi au urmat 5 000 de ani în care au lipsit de pe insulă. 
O situaţie similară a fost în Elveţia, unde caii au dispărut 
acum 9 000 de ani şi au fost absenţi până acum 5 000 de 
ani, când au sosit caii domestici.+ În unele părţi ale Franţei 
şi Germaniei, caii sălbatici au revenit din pragul extincţiei 
între acum 7 500 şi 5 750 de ani, poate ca rezultat al 
tăierii pădurilor de către om, care a dus la mărirea 
habitatelor.5 În Iberia vedem însă un tipar diferit, 
habitatele deschise persistând acolo natural, ceea ce a 
permis cailor să prospere până acum 3 500 de ani, la 
începutul Epocii Bronzului, moment în care erau deja 
prezenţi şi caii domestici. 


Herodot a scris că a văzut cai sălbatici în ceea ce este 
astăzi Ucraina, iar relatările privind caii sălbatici pe 
teritoriul actual al Germaniei şi al Danemarcei au continuat 
până în secolul al XVI-lea. Caii sălbatici par să fi 
supravieţuit până în secolul al XVII-lea într-o parte a 
Prusiei de Est cunoscută ca „marea sălbăticie” (Mazuria de 
astăzi, din Polonia). În doar un secol, însă, marea sălbăticie 
rămăsese fără caii ei şi mai erau doar câteva exemplare, 
captive într-un parc zoologic înfiinţat de contele Zamoyski 
în sud-estul Poloniei, unde au supravieţuit până spre 
sfârşitul secolului al XVIII-lea. Este posibil ca nişte cai 
sălbatici, cunoscuţi ca tarpani, să fi supravieţuit în sudul 
Rusiei până în secolul al XIX-lea, dar aceştia erau probabil 
hibrizi, cu gene de cai domestici. Ultimul tarpan, care avea 
o oarecare asemănare cu calul domestic, a murit într-o 
grădină zoologică din Rusia, în 1909. 


După tragica pierdere a bourilor (şi lăsând deoparte caii 
sălbatici), Europa a reuşit să evite altă extincţie vreme de 
exact 300 de ani. Cel mai mare mamifer sălbatic din 
Europa era zimbrul - masculii depăşeau uneori greutatea 
de o tonă, femelele având de obicei jumătate din această 
greutate. Un hibrid între bizonul de stepă (din care a 
evoluat bizonul american) şi bour, zimbrii au fost 
întotdeauna mai numeroşi şi mai răspândiţi decât bourii, 
ceea ce fără îndoială că a ajutat la supraviețuirea lor, 
multe secole după ce bourii au dispărut. 


Oricine a studiat cât de puţin arta preistorică nu poate să 
confunde zimbrul cu altă vietate - poate doar cu excepţia 
bizonului de stepă european, dispărut ca specie. Forma lor 
distinctă, dominată de fruntea masivă, barba zdrenţuită şi 
şuviţele de blană de sub gât, îmi apare ca un simbol al erei 
glaciare în sine. Să întâlneşti faţă în faţă un zimbru, să-i 
simţi mirosul distinctiv, forţa incredibilă, aburii şi sunetul 
grav al respirației, toate evocă o prezenţă cât se poate de 
preistorică. 


Zimbrul este în medie puţin mai mic ca greutate decât 
bizonul american, deşi este mai înalt la greabăn şi de 
culoare brună, uniformă, iar coarnele şi coada sunt mai 
lungi. Unele dintre aceste caracteristici sunt întâlnite şi la 
bouri - unul dintre strămoşii lui. Reducerea diversităţii 
genetice, rezultat al micşorării grupurilor şi al izolării lor, 
arată că şi zimbrii, şi bourii se îndreptau lent către 
extincţie încă de acum 20 000 de ani.” Populaţii mici şi 
izolate de zimbri au supravieţuit în Munţii Ardeni şi Vosgi 
din Franţa până în secolul al XV-lea, iar în Transilvania 
până în 1790; ultimii zimbri au trăit în două populaţii mici 
şi izolate - una în Caucaz şi cealaltă în pădurea Biatowieza, 
din Polonia. 


Valul extincţiei i-a atins în cele din urmă şi pe zimbri, când 
populaţia umană a Europei a fost aruncată într-o perioadă 
de măceluri fără precedent. Perioada 1914-1945 a fost 
cea mai neagră din istoria Europei. După 1 000 de ani de 
războaie tribale, europenii, dotați acum cu arme de o 
putere distructivă de neimaginat, s-au aruncat unii 
împotriva altora cu o ferocitate înspăimântătoare. Toate 
legile au fost lăsate deoparte, orice grijă pentru natură a 
fost uitată. 


Legal, zimbrii din Białowieża erau proprietatea regilor 
Poloniei şi erau strict protejaţi. Dar în haosul Primului 
Război Mondial, soldaţii germani au împuşcat 600 de 
exemplare pentru distracţie, pentru carne sau pentru 
trofee, iar la sfârşitul războiului mai erau în viaţă doar 
nouă. În 1920, Polonia a fost lovită de foamete, iar ultimul 
zimbru sălbatic din ţară a fost ucis în 1921 de către 
Bartholomeus Szpakowicz, un braconier.* Între timp, 
populaţia de zimbri din Caucaz se chinuia să 
supravieţuiască. Se estimează că în 1917 erau în jur de 
500 de zimbri caucazieni, dar în 1921 mai trăiau doar 50, 
iar ultimii trei au fost ucişi în 1927, de braconieri.? 


Zimbrul nu s-a pierdut însă cu totul. Un singur mascul din 
Caucaz mai trăia în captivitate, la fel ca mai puţin de 50 de 
indivizi din Biatowieza, iar această mică turmă captivă a 
fost dispersată în mai multe parcuri zoologice din Europa. 
Sentimentul profund de pierdere resimţit de polonezi a 
fost cel care a salvat zimbrul. În 1929 a fost înfiinţat un 
Centru de Recuperare a Zimbrilor, la Białowieża, iar 
animalele rămase în captivitate au fost strânse şi împărţite 
în două grupuri de înmulţire, dintre care unul era 
descendent doar din şapte femele, iar celălalt din 12 
antecesori, printre care şi masculul din Caucaz. 


Cu toată grija cu care au fost gestionate turmele, 
diversitatea genetică a zimbrilor a continuat să scadă, toţi 
masculii care trăiesc în zilele noastre fiind descendenţii a 
doi dintre cei cinci tauri supraviețuitori din 1929. Din 
fericire, „gâtuitura” genetică pare să fi avut doar efecte 
dăunătoare minore asupra formei fizice. Peste 5 000 de 
zimbri sănătoşi trăiesc în zilele noastre împrăştiaţi în 
Olanda, Germania şi în multe ţări din Europa de Est. După 
ce au fost atât de aproape de extincţie, viitorul zimbrilor 
pare acum asigurat, doar să nu fie iarăşi prinşi în vreun 
haos uman. 


Capitolul 37. Supraviețuitorii 


După zimbri, următorul mamifer european ca mărime este 
elanul, care în Europa ajunge să cântărească până la 475 
de kilograme. La fel ca zimbrul, în urmă cu 100 de ani şi el 
a avut probleme serioase. Dispărut de multă vreme din 
Franţa, din Germania şi din Alpi, unde prosperase în urmă 
cu 1 000 de ani, ultima lui redută rămăsese Fenno- 
Scandinavia, unde, în mijlocul mlaştinilor nordice, 
supravieţuise măcelului care făcea ravagii în sud. O 
populaţie sigură, chiar dacă limitată, continuă şi în zilele 
noastre să înflorească în nordul extrem. După elan vine 
cerbul roşu, un supravieţuitor robust cu nevoi alimentare 
şi de habitat flexibile. Masculii cântăresc în jur de 300 de 
kilograme, iar femelele pe jumătate. Maturizându-se la doi 
ani şi capabil să producă un pui în fiecare an, rata lui 
rapidă de reproducere l-a ajutat să reziste la presiunea 
puternică exercitată de vânătoare. Şi totuşi, pe măsură ce 
populaţia umană a Europei s-a extins, chiar şi această 
specie extrem de rezistentă a fost împinsă spre declin. 
Până în secolul al XIX-lea, cerbul roşu dispăruse din cea 


mai mare parte a Marii Britanii, cu excepţia Scoției, iar în 
restul Europei de Vest a supravieţuit doar acolo unde i s-a 
acordat o oarecare protecţie. Când legea şi ordinea 
dispăreau, iar legile vânătorii nu mai erau respectate, cum 
s-a întâmplat în Primul Război Mondial, populaţiile de cerbi 
aveau de suferit. Un alt exemplu este Germania în anii 
revoluționari 1848-1849. ADN-ul recuperat din coarnele 
păstrate ca trofee de vânătoare de prinții de Neuwied într- 
o perioadă de 200 de ani dezvăluie o scădere a diversităţii 
genetice a populaţiei de cerb roşu, cu o prăbuşire 
considerabilă în timpul revoluţiei din 1848.! 


ltalienii au excelat în protejarea mamiferelor mari, 
vulnerabile, în rezervațiilor lor de vânătoare regale. Ibexul 
european, mai mic decât celelalte specii amenințate 
incluse aici, este un element distinct şi vulnerabil în marea 
faună de mamifere a Europei. ******** Odată larg răspândit 
în habitatele alpine din toată Europa, ibecşii au atins 
punctul critic la începutul secolului XX, când doar câteva 
sute de exemplare mai supravieţuiau în ceea ce este acum 
Parcul naţional Gran Paradiso din Italia şi în învecinata 
Vale Maurienne, din Franţa. Gran Paradiso a fost iniţial 
Riserva Reale a regelui Vittorio Emanuele, înfiinţată în 
1821. Este singurul motiv pentru care mai avem astăzi 
ibexul. 


În lupta lui pentru supravieţuire, ibexul nu a avut de 
înfruntat doar braconierii şi soldaţii scăpaţi de sub control, 
ci şi pirateria internaţională la care s-au dedat - cine ar fi 
crezut? - elveţienii. lbexul fusese demult exterminat în 
Elveţia când, în 1906, elveţienii au decis că vor să-şi 
repopuleze Alpii cu această specie. Ei au cerut autorităţilor 
italiene permisiunea de a captura câţiva ibecşi, dar au fost 
refuzaţi. Fără să se descurajeze, câţiva elveţieni bogaţi au 
finanţat în privat un grup clandestin care a mituit paznicii 


de la Riserva Reale şi a reuşit să fure aproape 100 de 
animale. Acestea au fost transportate în micul parc natural 
Peter und Paul din cantonul St. Gallen, unde au căzut 
victimele unei epidemii de tuberculoză. 


Un secol mai târziu, în 2006, ca un gest de reparaţie 
târzie, elveţienii au donat 50 de ibecşi (ai căror strămoşi 
fuseseră achiziţionaţi legal) către trei zone protejate din 
ltalia unde se făceau eforturi de creştere a numărului de 
animale. Cu tot dramatismul poveștii, furtul elveţienilor a 
fost o copilărie comparativ cu prăpădul făcut de soldaţii 
germani şi de braconierii italieni în timpul şi imediat după 
al Doilea Război Mondial. Dezastrul a fost atât de mare, 
încât, în 1945, paznicii rezervației nu au mai putut găsi 
decât 416 exemplare de ibex. Cum braconajul continua 
neobosit, părea că ultimii ibecşi din sălbăticie păşeau pe 
urmele bourilor şi zimbrilor, către extincţie. 


lbexul a scăpat de extincţie datorită eforturilor apoape 
supraomeneşti făcute de Renzo Videsott. El a lucrat la 
Riserva Reale în timpul celui de-al Doilea Război Mondial, 
încercând să protejeze ultimii ibecşi. Dar ducea o viaţă 
dublă, activând în acelaşi timp şi ca membru al mişcării 
clandestine de rezistenţă antifascistă Giustizia e Libertă. 
Pentru a împiedica trupele germane să împuşte ultimele 
exemplare de ibex pentru distracţie şi trofee, şi-a pus 
propria viaţă în pericol. 


De la sfârşitul războiului şi până în 1969, Videsott a fost 
Commissario Straordiniario la Gran Paradiso, care, oficial, 
era încă rezervaţie de vânătoare. A respins toate cererile 
de vânare a ibexului şi a organizat un sistem eficient de 
paznici, unii dintre ei foşti braconieri. De fapt, a dus un 
adevărat război împotriva braconajului, cu lupte în care 
oamenii au fost frecvent ucişi sau răniţi. Suficient de 


curajos să li se  împotrivească soldaţilor germani, 
politicienilor italieni corupți şi  braconierilor înarmaţi, 
Videsott a îndurat presiuni politice uriaşe şi încercări de 
intimidare personală, fiind nevoit să trăiască permanent cu 
pază înarmată. Atât braconierii, cât şi paznicii proveneau 
din satele de pe teritoriul parcului şi se întâmpla frecvent 
ca, într-un sat, braconierii şi paznicii să fie rude, ceea ce 
făcea ca unui paznic să-i fie greu să acţioneze împotriva 
unui braconier din satul lui. Dar între sate exista o 
concurenţă şi o ostilitate puternică, iar Videsott s-a folosit 
de asta în avantajul lui, trimițând paznicii în zona satelor în 
care nu aveau rude. PPPE 


Pentru a nu fi depistaţi, paznicii se deplasau pe jos prin 
ţinut (ceea ce nu era deloc uşor iarna în Alpi) şi îi prindeau 
în ambuscadă pe braconierii ce se întorceau de la 
vânătoare. Se întâmpla însă frecvent ca braconierii să 
îngroape ibexul în zăpadă, dându-şi seama că împuşcătura 
trebuia să fi alertat paznicii. Aşa că paznicii aşteptau 
uneori zile sau chiar săptămâni, în toiul iernii, până când 
braconierul se întorcea să-şi ia prada. Datorită unor astfel 
de acţiuni, ibexul a supravieţuit şi astăzi este mândria 
Alpilor europeni, cu peste 20 000 de exemplare răspândite 
din Franţa până în Austria, cu populaţii introduse în 
Bulgaria şi Slovenia. 


Ne şochează frecvent amploarea tragică a braconajului în 
Africa, unde o mână de paznici de rezervaţii, slab finanţaţi, 
fac eforturi să prevină eliminarea totală a rinocerilor şi a 
elefanților. ******** Dar în urmă cu 70 de ani situaţia era şi 
mai disperată în Europa, pentru că îşi pierduse megafauna 
şi chiar şi zimbrii ei fuseseră împinşi spre extincţie în 
sălbăticie. Cele mai mari mamifere care supravieţuiseră 
erau de mărimea antilopelor şi chiar şi unele dintre 
acestea erau în curs de exterminare, de către braconierii 


puşi pe treabă. Lecţiile istoriei ar trebui să facă lumea mai 
sensibilă la eforturile zecilor de Renzo Videsott africani, 
rămaşi necunoscuţi. Cu puţin ajutor, ei ar putea reuşi să 
conserve ceva din fauna Africii. 


Dacă erbivorele cele mai mari din Europa au supravieţuit 
mulţumită regilor şi au avut frecvent de suferit de pe urma 
războaielor, pentru carnivorele Europei este valabil opusul. 
Erau persecutate fără încetare, aproape peste tot, dar, 
când oamenii treceau prin tulburări sau se instaura haosul, 
prosperau. Fără îndoială, cele mai urâte şi mai temute 
dintre carnivore erau lupii. Pe măsură ce populaţia umană 
creştea, şi în paralel cu ea creştea numărul de oi, capre şi 
vite domestice, lupul era persecutat cu determinare 
încăpăţânată, iar istoria lui este reprezentativă pentru 
destinul tuturor carnivorelor din Europa. 


Carol cel Mare a fost un mare duşman al lupilor. Între 800 
şi 813 d.Hr., el a înfiinţat un corp special de vânători 
cunoscut ca la louveterie, a cărui singură îndatorire era să 
ucidă lupii prin vânătoare, capcane sau otravă. La 
louveterie era organizată ca o structură militară, cu solde 
plătite de stat. Ea a funcţionat aproape fără întrerupere 
vreme de peste 1 000 de ani - cu excepţia unei scurte 
pauze în timpul Revoluţiei franceze - ceea ce o face 
instituţia cu cea mai îndelungată existenţă din Europa, cu 
excepţia Bisericii Catolice. Şi a fost foarte eficientă, doar în 
1883 anunțând moartea a cel puţin 1 386 de lupi.2 După 1 
000 de ani de eforturi, aceşti louvetiers s-au eliminat 
practic singuri din afaceri când au ucis ultimul lup din 
Franţa, în Alpi, la sfârşitul secolului al XIX-lea. 


Italia a avut propriii vânători tradiţionali de lupi, aşa 
numiții lupari. Aceştia erau fermieri locali care nu primeau 
nici o compensație legală pentru activitatea lor. Conform 


unui obicei numit la questua, de fiecare dată când omorau 
un lup, ei îi puneau cadavrul pe un măgar şi făceau turul 
satelor din vecinătate, cerând să fie răsplătiți pentru 
serviciul făcut comunităţii. La questua este probabil 
motivul pentru care lupii nu au fost niciodată exterminați 
din Apenini. Luparii lăsau întotdeauna câteva exemplare în 
viaţă, să-şi asigure venituri pe viitor. 


În Evul Mediu, persecutarea lupilor devenise sistematică în 
Europa. Vânătorile organizate şi raidurile sunt responsabile 
de exterminarea a numeroase populaţii, în timp ce 
vânarea excesivă a lupilor de către oameni, ca şi 
înlăturarea vegetației sălbatice, le-au îngreunat traiul 
supravieţuitorilor. Englezii au scăpat de lupi în secolul al 
XV-lea, când au tăiat cea mai mare parte a pădurilor. Au 
urmat Scoţia, cu eradicarea completă prin vânătoare în 
1743, şi Irlanda în 1770. Persecuţia a continuat în secolul 
XX. lugoslavia a înfiinţat în 1923 un comitet pentru 
exterminarea lupilor care a fost cât pe ce să îşi atingă 
scopul - doar câteva exemplare supraviețuind în Alpii 
Dinarici. Ultimii lupi din Suedia au fost urmăriţi cu 
snowmobile şi împuşcaţi sistematic până la ultimul, în 
1966. În Norvegia, ultimul lup a murit - tot de mâna 
omului - în 1973. Dacă n-ar fi avut acea graniţă întinsă cu 
Rusia de care lupii nu ţineau cont, vânătorii pricepuţi din 
Finlanda ar fi reuşit şi ei să elimine lupii din ţară. 


Cu toate persecuțiile, lupii au cunoscut şi vremuri bune. 
Când Europa a fost devastată de ciumă între 1347 şi 1353, 
ucigând - potrivit estimărilor - între 30 şi 60 la sută din 
populaţia continentului, lupii s-au trezit în elementul lor. În 
Suedia, de exemplu, multe ferme din zonele mărginaşe au 
fost abandonate pădurilor în extindere, iar vânătoarea de 
lupi a încetat. În consecinţă, atacurile lupilor s-au înmulţit 
atât de mult, încât, în 1376, regele a trimis o scrisoare 


supuşilor lui, explicând că lupii şi urşii erau un pericol 
pentru animalele domestice şi cerându-le să îi aducă pieile 
lor.3 


Urşii Europei au avut la fel de mult de suferit ca şi lupii, 
chiar dacă persecuția lor nu a fost la fel de sistematică. 
Până acum 7 000 de ani, urşii bruni erau foarte răspândiţi 
în Europa, rămăşiţele lor fiind prezente în 27 la sută din 
cele peste 4 000 de depozite arheologice examinate. Însă, 
odată cu dezvoltarea agriculturii şi încălzirea climei, 
populaţia umană a crescut, iar cea a urşilor a scăzut. 
Creşterea de temperatură a fost în dezavantajul urşilor, 
pentru că temperaturile hibernale au crescut mai repede 
decât cele de vară, iar urşilor le era tot mai greu să 
hiberneze. Incepând din sud-vest, urşii Europei au început 
să dispară.‘ 


Adevărata criză nu s-a produs însă până în vremea 
romanilor. Poate că romanii au vânat urşii ca să-şi 
protejeze animalele domestice sau i-au capturat şi i-au 
ucis pentru distracţia publicului: în orice caz, populaţia de 
urşi a Europei s-a fragmentat. Urşii bruni din Scoţia erau 
foarte apreciaţi de romani pentru agresivitatea lor, dar în 
urmă cu 1 000 de ani au dispărut. În centrul şi vestul 
Europei, urşii bruni au fost împinşi în zone din ce în ce mai 
îndepărtate, populaţii extrem de mici rezistând în regiunile 
muntoase abrupte din Italia şi Spania, şi un număr mic în 
nordul extrem - în Suedia şi Finlanda. Declinul a continuat 
până la sfârşitul secolului XX. 


Este posibil ca persecutarea urşilor bruni de către oameni 
să le fi afectat ecologia. Analizele oaselor de urşi au arătat 
că, în trecut, urşii bruni din Europa erau mai carnivori 
decât sunt în zilele noastre. Urşii bruni care atacă 
animalele domestice sunt urmăriţi şi ucişi, şi este rezonabil 


să presupunem că asta s-a întâmplat încă de la 
începuturile agriculturii. Cum preferinţele alimentare sunt 
cel puţin în parte determinate genetic, este lesne de 
înţeles cum o presiune selectivă atât de puternică a dus la 
populaţia actuală, în principal vegetariană. 


Oricine a întâlnit un urs brun european în sălbăticie trebuie 
să fi observat că aceste fiare uriaşe, care te-ar putea ucide 
cu o singură lovitură de labă, dau semne de groază la 
vederea omului şi fug cu prima ocazie. Cât de diferit este 
acest comportament de cel al ursului polar, care, în nordul 
extrem, a avut prea puţin contact cu oamenii şi care, 
potrivit exploratorului din secolul al XIX-lea, Adolf 
Nordenskiöld, se apropie de om „ca de o posibilă pradă, cu 
mişcări suple şi cu sute de zigzaguri, ca să mascheze 
direcţia din care o să atace şi ca să nu-şi sperie astfel 
vânatul”.5 Poate că, înainte să înveţe cât de periculoşi sunt 
oamenii, la fel se purtau şi urşii bruni din Europa. 


După părerea mea, există paralele între impactul 
europenilor asupra urşilor bruni şi efectele domesticirii, în 
special a câinilor. Ambele seturi de presiuni selective au 
modificat comportamentul şi dieta animalelor respective. 
Indiscutabil, urşii din Europa trăiesc şi acum în sălbăticie, 
dar se poate spune că europenii au domesticit natura 
sălbatică a Europei cu totul. Ar merita să fie studiate 
comportamentele, dietele şi tiparele de reproducere ale 
animalelor sălbatice din Europa, pentru a determina în ce 
măsură le-au influenţat vânătoarea şi alterarea habitatelor 
de către oameni. 


Declinul catastrofal al mamiferelor mari din Europa în 
ultimii 40 000 de ani s-a petrecut, în general, în ordinea 
mărimii. O explicaţie foarte pertinentă este că „vânătorii 
se concentrează mai ales asupra animalelor adulte mari (şi 


în special masculi) pentru a maximiza profitul”. Aceasta 
face extincţia să înceapă cu speciile cu cea mai mare 
masă corporală, continuând apoi pe scara dimensiunilor. În 
interiorul speciilor, acelaşi fenomen determină selecţia 
exemplarelor pitice şi care se maturizează rapid. 
„impăratul din Exmoor” a fost un cerb roşu 
supradimensionat şi cu o pereche de coarne magnifice, 
care s-au dovedit irezistibile pentru vânători. Moartea lui, 
în 2010, ne spune multe despre presiunea evoluționistă 
sub care s-au aflat mamiferele mari încă din vremea în 
care primatele bipede au populat Europa, acum peste 1,8 
milioane de ani. Cu o înălţime de 2,75 metri şi o greutate 
de 135 de kilograme, cerbul roşu în vârstă de 12 ani era 
cel mai mare animal sălbatic din Marea Britanie. Chiar şi 
aşa, era un exemplar modest comparativ cu strămoşii lui 
de acum 12 000 de ani, care ajungeau la dublul acestei 
greutăţi. Faptul că Marea Britanie a devenit o insulă 
trebuie să fi contribuit la micşorarea dimensiunilor cerbilor 
roşii care trăiau acolo, dar impactul vânătorii umane nu 
poate fi considerat altfel decât o influenţă puternică. Un 
studiu arată că vânarea masculilor mari de cerb roşu 
poate duce la scăderea medie a dimensiunilor corpului în 
doar zece generaţii.” 


Împăratul a fost ucis în timpul rutului şi este posibil să nu- 
şi fi transmis genele înainte să moară (cerbii roşii se 
reproduc mai ales în puţinii ani în care sunt în formă 
maximă). La câteva luni după moartea lui, capul şi 
magnificele coarne ale Impăratului au apărut, misterios, ca 
trofeu pe peretele unui stabiliment local. Aşa cum ştie 
orice pescar, uciderea unui exemplar supradimensionat 
poate aduce prestigiu, precum şi carne sau profit financiar. 
Bănuiesc că acest lucru este adevărat încă din Epoca 


Pietrei şi că o parte din arta rupestră transmite acelaşi 
lucru ca şi capul de pe perete al Impăratului. 


Capitolul 38. Expansiunea 
globală a Europei 


Încă de când Columb a descoperit un drum pe ocean spre 
America, în 1492, planeta noastră a fost transformată atât 
biologic, cât şi politic, de marea expansiune europeană. In 
secolul al XV-lea erau doi favoriţi principali - Europa şi 
China - cu şansa de a fonda un imperiu mondial, iar 
favoritul absolut părea China. O entitate politică unificată 
cu o populaţie de 125 de milioane, era cea mai mare 
organizare statală de pe Pământ. Europa, în schimb, avea 
o populaţie pe jumătate cât a Chinei, iar statele ei, cu 
toate că erau unificate prin religie, duceau un război 
perpetuu unul împotriva altuia. 


Atât China, cât şi statul european al Portugaliei aveau 
conducători interesaţi să împingă mai departe graniţele 
explorării. La începutul secolului al XV-lea, împăratul 
Yongle i-a cerut amiralului său eunuc Zheng He să 
întreprindă o serie epică de explorări cât mai îndepărtate, 
până în Java, Ceylon, Arabia şi estul Africii, la bordul celor 
mai mari şi mai avansate corăbii construite vreodată. 
Joncile chinezeşti aveau nouă pânze, patru punți etajate, 
erau manevrate cu ajutorul unor cârme montate la pupa şi 
aveau pereţi despărțitori interni etanşi.! Ghidate după 
busole magnetice, ele au ajuns în anii 1420 până în estul 
Africii, transportând sute de oameni, precum şi două dintre 
marile invenţii chineze: bancnotele şi praful de puşcă. 


Prinţul portughez Henric Navigatorul şi-a dedicat şi el viaţa 
explorărilor; el a finanţat o serie de călătorii în josul 
coastei de vest a Africii. Descoperirea lui majoră a venit 
odată cu inventarea caravelei - o navă mică, manevrabilă, 
care făcea posibilă navigarea indiferent de direcţia 
predominantă a vântului. În 1418, portughezii au 
descoperit şi au colonizat Madeira, iar în 1427 au 
descoperit Azore. La puţin timp după moartea lui Henric în 
1460, portughezii au coborât pe coasta Africii până în 
Sierra Leone. Cu toate că istoria europeană celebrează 
eforturile lui Henric, după standardele chinezeşti acestea 
erau firave. 


Legea migrației a lui Darwin favorizează în cursa 
evoluționistă entităţile mai mari şi, date fiind progresele ei 
tehnologice, China conducea clar cursa. Dar alţi factori 
erau împotriva ei. Chinezii nu erau şi nu fuseseră niciodată 
o putere maritimă colonizatoare. Luptele lor pentru 
expansiune şi control erau duse pe uscat. Realizările lui 
Zheng He erau aşadar o anomalie şi aveau să fie uitate 
curând. Europenii, în schimb, se ocupau cu colonizarea 
maritimă de cel puţin 10 000 de ani. Şi trăiau în jurul unui 
teren de antrenament natural: Mare Nostrum, sau „marea 
noastră”, cum numeau romanii Mediterana. Incepând cu 
descoperirea şi colonizarea Cretei în urmă cu 10 500 de 
ani, primii agricultori europeni se folosiseră de nave să 
ajungă pe insule, una după alta, într-o tradiţie care 
înflorise până în vremea cartaginezilor, când europenii 
rămăseseră pentru scurt timp fără insule accesibile, 
locuibile, de colonizat. Dar în secolul al IX-lea procesul a 
reînceput, cu descoperirea şi colonizarea de către vikingi a 
Islandei, a Groenlandei şi într-un final a Americii de Nord. 
In secolul al XV-lea, pescarii basci au redescoperit 


Newfoundland, Columb a ajuns în Caraibe, iar portughezii 
au navigat până în India. 


În vremea prinţului Henric, europenii dispuneau de o 
unealtă nouă, foarte importantă: lumile clasice ale Greciei 
şi Romei. Este posibil ca Henric să-i fi citit pe Homer şi 
Platon, pe Plutarh şi Strabon, iar la 15 ani după moartea 
lui, succesorii îl puteau citi pe Herodot. In Evul Mediu, 
aceste texte fuseseră inaccesibile imaginaţiei europenilor 
din vest. Dar acum ei aflau din nou că lumea este rotundă, 
şi totodată un loc foarte mare, captivant şi bizar. 


Când şi-au început cu adevărat expansiunea maritimă, 
europenii s-au adaptat rapid la ocaziile pe care le-au 
întâlnit în ţinuturile nou descoperite, în moduri care au 
extins nişele lor ecologice tradiţionale. Acolo unde existau 
deja societăţi stratificate, colonizarea europeană consta 
într-un fel de decapitare socială, prin care clasa 
conducătoare locală era înlocuită cu stăpâni europeni. In 
acest model se încadrează cucerirea Imperiului aztec, a 
celui incaş şi a diverselor regate din India. Acolo unde 
populaţia locală era mai puţin densă şi natura mai potrivită 
europenilor, precum în zonele temperate din America de 
Nord, America de Sud şi Australia, ei au urmat străvechea 
tradiţie a stabilirii în noile teritorii ca fermieri. Existau însă 
unele regiuni atât de inospitaliere pentru europeni - cum 
ar fi cea mai mare parte din Africa ecuatorială, sau atât de 
îndepărtate - ca Noua Guinee, încât prezenţa europeană, 
atât cât s-a manifestat, a fost efemeră. 


În lumea animală, există foarte puţine specii care să fi 
egalat expansiunea europenilor, adică să înceapă în 
regiuni mici de uscat şi să colonizeze apoi cu succes zone 
extinse, dar sunt totuşi câteva exemple. Cel mai izbitor 
este şobolanul de Pacific (Rattus exulans), un rozător 


foarte mic asemănător cu şobolanul negru, dar cântărind 
mai puţin de jumătate cât acesta. Este originar din insula 
tropicală Flores (care are o suprafaţă de numai 13 500 de 
kilometri pătraţi), din Arhipelagul Indonezian, şi a rămas 
acolo până acum aproximativ 4 000 de ani.? Când vechii 
navigatori polinezieni au ajuns acolo, şobolanii au urcat în 
canoele lor. Astăzi, şobolanul de Pacific este răspândit din 
Myanmar până în Noua Zeelandă şi din Insula Paştelui 
până în Hawaii, fapt care face din el unul dintre cele mai 
larg răspândite mamifere mici de pe Pământ. Cum şi de ce 
a avut acest mic animal atâta succes în răspândirea 
departe de regiunea lui natală? La urma urmei, Arhipelagul 
Indonezian (şi de fapt lumea întreagă) abundă în şobolani. 
Deloc întâmplător, Flores a fost şi casa micului humanoid 
cunoscut ca hobbit (Homo floresiensis). Cântărind o treime 
din greutatea unui adult uman, el avea înălţimea unui 
copil de trei ani. Se pare că strămoşii hobbitului au ajuns 
în Insula Flores acum 2 milioane de ani, aşa că a existat 
suficient timp ca între el şi şobolanul miniatural din Pacific 
să se formeze o relaţie ecologică.******** Hobbitul a 
dispărut acum 50 000 de ani, cam în perioada în care 
primii oameni au sosit pe Insula Flores, dar şobolanul de 
Pacific a supravieţuit. Poate că micul rozător a descoperit 
că aşezările primatelor bipede erau locuri de trai foarte 
potrivite. Vorbind în termeni ecologici, şobolanul de Pacific 
era probabil pre-adaptat la răspândirea în habitatele 
modificate de om datorită îndelungatei lui asocieri cu 
hobbitul. Aşadar, şobolanul de Pacific şi europenii par să fi 
încălcat legea migraţiei a lui Darwin din motive foarte 
diferite: şobolanul de Pacific era pre-adaptat la habitatele 
create de om, în timp ce europenii erau pre-adaptaţi la 
stilul de viaţă colonial deoarece erau o populaţie maritimă, 
originară de la răscrucea lumii. 


DEPLASĂRI UMANE ÎN 
INTERIORUL ŞI ÎN AFARA 
EUROPEI 


acum 38 000 de ani Europa este colonizată de oameni 
din Africa, formându-se o populaţie 
de hibrizi om-neanderthalian 
acum 14 000 de ani Europa Occidentală este colonizată 
de oameni din Est. 
acum 10 500 de ani Europa este colonizată de agricultori 
din vestul Asiei. 
acum 5 500 de ani Europa este colonizată de călăreţi 
din Asia Centrală. 
acum 2 300 de ani Vestul Asiei, părţi din India şi din 
nordul Africii sunt colonizate de 
Alexandru cel Mare. 


de acum 2 200 de  Nomazii din stepă, populaţii arabe şi 


ani până în secolul al turce invadează Europa. 
XVII-lea d.Hr. 
1000 d.Hr. Norvegienii colonizează 
Newfoundland. 
1500 d.Hr. Europenii încep să colonizeze mare 


parte a globului. 


jumătatea secolului  Decolonizarea europenilor din cea 
XX mai mare parte a globului 


Capitolul 39. Noii europeni 


Numeroase vietăţi sălbatice au făcut din Europa casa lor 
după ce le-au adus oamenii, dar nici măcar o singură 
specie dintre cele importate de romani nu s-a stabilit aici 
vreodată. Cu siguranţă nici un alt popor nu a importat o 
diversitate mai mare de animale în Europa, aşadar faptul 
acesta este la fel de uimitor ca şi constatarea că romanii 
nu au adăugat nici măcar o singură specie la menajeria 
domestică. Romanii au răspândit totuşi unele specii în 
interiorul Europei, inclusiv cerbul lopătar şi iepurele brun 
în Marea Britanie. Şobolanul negru s-a răspândit peste tot 
pe unde se stabileau ei, iar legătura lui cu habitatele 
romane era atât de strânsă, încât specia a dispărut din 
Marea Britanie după retragerea romanilor, pentru a 
reapărea în vremea normanzilor. ******** După aceea, 
şobolanul negru a prosperat - până la sosirea şobolanului 
brun, mai mare (cunoscut şi ca şobolanul de canalizare 
sau şobolanul norvegian), care a ajuns în Marea Britanie 
cam în vremea succesiunii de Hanovra, în secolul al XVIII- 
lea. Renumitul naturalist Charles Waterton îl numea 
„Şobolanul de Hanovra”: catolic devotat şi iubitor al naturii 
britanice, el considera că ravagiile pe care şobolanul le 
făcea şi influenţa monarhilor vorbitori de germană erau la 
fel de dăunătoare. +x 


Romanii au jucat se pare un rol şi în răspândirea celei mai 
nobile păsări de vânat, fazanul cu gât inelat. Originar din 
Asia, fazanul se răspândise spre vest cel puţin până în 
Grecia în secolul al V-lea î.Hr, iar Plinius menţionează 
prezenţa lui în Italia în primul secol d.Hr. Introducerea lui 
în Marea Britanie, cel puţin, pare să dateze din vremea 
romanilor: oase de fazan au fost recuperate din cel puţin 
opt situri arheologice romane din Marea Britanie. Există 
totuşi posibilitatea ca păsările respective să nu fi fost 
crescute în Marea Britanie, ci aduse din altă parte. 


La fel ca şobolanul negru, fazanul pare să fi dispărut 
pentru un timp după plecarea romanilor din Britania. Prima 
menţiune scrisă din Marea Britanie datează din secolul al 
XI-lea, când regele Harold a oferit un fazan „comun” 
călugărilor de la Waltham Abbey. Prima populaţie evident 
sălbatică (şi protejată printr-un decret regal) datează din 
secolul al XV-lea.? Populaţia actuală din Marea Britanie 
este un hibrid: după cum o spune chiar un crescător 
britanic de vânat, „practic toate speciile şi subspeciile au 
fost încrucişate până acum”.? 


La aproximativ 8 000 de ani după ce ultimii membri ai 
familiei elefanților au dispărut din Europa, pachidermele şi- 
au făcut o întoarcere neaşteptată şi înspăimântătoare. În 
timpul celui de-al Doilea Război Punic, 218-201 î.Hr., 
Hannibal a traversat Alpii cu 37 de elefanţi echipați de 
război, în marşul de pe teritoriul de azi al Spaniei către 
Italia. O monedă bătută în vremea aceea prezintă ceea ce 
este evident un elefant african. Dar singurul dintre ei care 
a supravieţuit războiului - chiar elefantul folosit de 
Hannibal - se numea Surus, adică „Sirianul”, ceea ce 
sugerează o origine asiatică. 


Elefanții lui Hannibal nu erau aproape sigur de tipul cu 
colţi drepţi, deoarece moneda arată o creatură cu colții 
curbați. Mai mult, în vremea romanilor, elefanții cu colţi 
drepţi erau restricţionaţi la Africa ecuatorială, foarte 
departe de Cartagina. Elefanții lui Hannibal proveneau 
probabil dintr-o populaţie acum dispărută de elefanţi 
africani din Munţii Atlas, formată din exemplare mai 
degrabă mici. Dar dacă unii erau într-adevăr asiatici, este 
posibil să fi fost descendenţi din elefanții indieni de război 
capturați de conducătorii Egiptului din Dinastia Ptolemeică, 
în campaniile lor în Siria. Indiferent de locul din care 
veneau, este clar că s-au adaptat vieţii în Europa, 


supraviețuind zăpezilor alpine şi prosperând suficient încât 
să semene teroare în rândurile legiunilor romane. 


După ce Roma a fost jefuită de vizigoți, în 410 d.Hr., 
drumul spre Africa s-a redeschis. De data aceasta însă, nu 
mai era un drum pe uscat, ci era alcătuit din navele 
maure. Maurii, care în secolul al Vill-lea s-au stabilit în 
multe părţi din sudul Europei, s-au dovedit a fi pasionaţi de 
naturalizare. Există bănuieli foarte justificate sau dovezi 
clare că ei au fost responsabili pentru introducerea în 
Europa a cel puţin patru specii importante de mamifere: 
macacul berber (magotul), porcul spinos, geneta şi 
mangusta. Geneta şi mangusta au sosit cândva după 500 
d.Hr. Frumoasă şi cu blana pătată, geneta face parte din 
familia dihorilor şi era crescută de mauri în captivitate 
(apare ocazional şi în zilele noastre ca animal de companie 
în nordul Africii), dar unele au scăpat şi astăzi se găsesc 
din abundență în sudul lberiei, unde s-au instalat şi 
mangustele egiptene. 


Macacul berber a fost milioane de ani un locuitor al 
Europei, răspândindu-se spre nord până în Germania în 
perioadele calde, însă în urmă cu 30 000 de ani a dispărut 
din ultimul lui refugiu european, Iberia. A supravieţuit însă 
în nordul Africii şi de acolo a fost reintrodus în Gibraltar 
cam în aceeaşi perioadă în care au venit geneta şi 
mangusta, cu toate că primele menţiuni scrise despre 
aceste specii au fost făcute abia în anii 1600. Macacul 
berber ar fi putut să dispară din Gibraltar, dacă n-ar fi 
existat convingerea bizară a britanicilor că aveau să 
păstreze controlul asupra stâncii atâta vreme cât 
maimuţele rămâneau acolo. Britanicii ocupă Gibraltarul din 
1713, dar până în 1913 mai rămăseseră acolo doar zece 
macaci. Câţiva ani mai târziu, pentru a preveni extincţia 
totală, guvernatorul Gibraltarului, sir Alexander Godley, a 


adus opt femele tinere din nordul Africii, iar armata 
britanică şi-a asumat responsabilitatea păzirii acestora. La 
izbucnirea celui de-al Doilea Război Mondial, pe stâncă mai 
erau doar şapte maimuțe, aşa că Winston Churchill a 
dispus să mai fie aduse cinci femele din Maroc, cu 
directiva ca populaţia să fie menţinută la 24 de maimute. 
În 1967, când Spania părea hotărâtă să revendice 
Gibraltarul, macacii erau din nou în declin. ingrijorat de 
dezechilibrele dintre sexe în unele grupuri, subsecretarul 
permanent de la Biroul de relaţii al Commonwealth-ului a 
trimis o telegramă demnă de un scenariu de film 
guvernatorului Gibraltarului: 


Suntem puţin îngrijoraţi în legătură cu maimuţele... După 
cum vedem noi lucrurile, prima impresie ar fi că există 
riscul să apară lesbianismul, sodomia sau violurile... Există 
temerea că paznicii de la Poarta Reginei ar putea deveni o 
gaşcă de homosexuali... Aşadar, puteţi planifica migrația?‘ 


Astăzi, cei 230 de macaci berberi din Gibraltar sunt în grija 
Societăţii de Ornitologie şi Istorie Naturală. Ei rămân 
singurele maimuțe din Europa care trăiesc în sălbăticie. 


Porcul spinos cu creastă pare să fi sosit şi el în Europa 
cândva după jefuirea Romei din 410 d.Hr.” Cu o greutate 
ce poate ajunge la 27 de kilograme, este un rozător foarte 
mare. Fosilele arată că porcii spinoşi au locuit odată în 
Italia şi în alte părţi ale Europei, posibil până acum 10 000 
de ani, dar s-ar putea să fi fost dintr-o specie diferită. 
Astăzi, porcul spinos trăieşte în Europa doar în ltalia 
peninsulară, dar se răspândeşte constant spre nord. 


Încercau maurii să „africanizeze” Europa prin introducerea 
de mamifere? Ţinutul natal al maurilor era în afara Europei 
şi unora dintre ei le era foarte dor de casă. Oda închinată 
de Abd al-Rahman | unui palmier care, „la fel ca mine, 
trăieşte în cel mai îndepărtat colţ al Pământului”, a 
inaugurat o temă majoră în poezia andaluză.* După 
cucerirea Granadei în 1492 şi expulzarea maurilor din 
Europa, a existat o pauză în introducerea animalelor care, 
cu câteva excepţii, a durat până în epoca imperiilor 
europene. 


O excepţie importantă este crapul comun (Cyprinus 
carpio), un peşte supradimensionat care se găsea iniţial pe 
cursul inferior al Dunării şi pe alte râuri care se vărsau în 
Marea Neagră. El a ajuns în vestul Europei în jurul anului 
1000 d.Hr., mulţumită călugărilor care creşteau aceşti 
peşti în iazuri, pentru a-i ajuta pe oameni să respecte zilele 
de post în care se putea mânca peşte, dar nu şi carne 
roşie. In câteva sute de ani, creşterea crapilor a devenit o 
afacere importantă, iar crapul a devenit locuitor 
naturalizat în multe dintre apele Europei.” 


Capitolul 40. Animalele 
Imperiului 


Următorul val important de imigranţi avea să sosească de 
dincolo de Atlantic. Încă de când vikingii au întemeiat 
aşezări pe coasta Labradorului, în secolul al X-lea, 
europenii au început să refacă treptat o legătură cu Lumea 
Nouă care existase ultima dată înainte de la grande 
coupure, în urmă cu 34 de milioane de ani. Deschiderea de 
către Columb a unei noi căi maritime, în 1492, a făcut ca 


Europa să devină iarăşi ţinutul de la răscrucea lumii, 
pentru că se afla la confluenţa unei reţele comerciale 
globale ce cuprindea Asia, Africa şi Lumea Nouă. În secolul 
al XVI-lea, Montaigne a descris catastrofa care a venit 
odată cu expansiunea europeană: 


Atât de multe oraşe frumoase jefuite şi demolate; atât de 
multe naţiuni distruse sau aduse într-o stare de dezolare; 
atâtea milioane de oameni inocenți de toate vârstele, 
naţiile şi sexele masacrați, distruşi, trecuţi prin sabie; şi 
cea mai bogată, mai frumoasă şi mai bună parte a lumii 
răsturnată cu susul în jos, distrusă şi desfigurată de dragul 
comerţului cu perle şi cu piper.! 


Dar impactul a fost resimţit şi în Europa, pentru că afluxul 
de plante şi de animale în Europa a fost atât de mare, 
încât ecosistemele continentului au fost pe deplin răvăşite. 
lar unele specii europene au fost împinse la limita 
extincţiei. 


Unul dintre cele mai rezistente produse de pe drumul 
deschis de Columb a fost un alt hibrid european important 
- platanul londonez. Poate vă amintiţi că platanii antici 
prosperau în Europa acum 85 de milioane de ani, în epoca 
dinozaurilor. Prin urmare, ei sunt unele dintre fosilele vii 
ale Europei. O familie care numără un singur gen şi o 
duzină de specii, platanul are ca rude apropiate protea şi 
banksia. Platanul londonez hibrid, pe care îl vedem de-a 
lungul străzilor oraşelor din întreaga lume, este de departe 
cea mai cunoscută specie. Ca să îl cităm pe botanistul şi 
scriitorul Thomas Pakenham, originile acestui „misterios 
mongrel” sunt obscure. Dar printre speciile-părinte pot fi 


identificate platanul oriental (Platanus orientalis) şi 
sicomorul american (Platanus occidentalis).2 


Platanul oriental are o istorie cât se poate de ciudată. 
Originar din sud-estul Europei şi din Orientul Mijlociu, el s-a 
extins spre vestul Europei cam în acelaşi timp în care 
primii agricultori aduceau în vest viţa-de-vie, măslinul, 
castanul şi nucul. Dar, în timp ce aceste specii sunt surse 
de hrană importante, platanii nu produc nimic folositor, 
nici măcar cherestea. Poate că oamenii din Neolitic 
apreciau frumuseţea lor şi umbra pe care o ofereau în 
timpul verii. 


Speciile-părinte (platanul oriental şi sicomorul american) 
cresc natural în estul Europei şi respectiv în estul Americii 
de Nord, şi sunt probabil separate încă din vremea în care 
geoflora arcto-terţiară a fost distrusă de începutul erelor 
glaciare, în urmă cu 2,6 milioane de ani. Platanul 
londonez a apărut pentru prima dată prin hibridizare în 
secolul al XVII-lea şi a ajuns curând să fie foarte apreciat 
pe fondul poluării de la începuturile Europei industriale, 
atât pentru toleranța lui la aerul poluat, cât şi pentru 
scoarţa care i se desfăcea în bucăţi, trunchiul curăţindu-se 
astfel singur de funingine. 


Romanii apreciau castanul comestibil pentru fructul lui 
brun, lucios, şi l-au răspândit pe scară largă în Europa. Şi, 
începând din vremea imperiului, rudele lui sălbăticite 
îmbogăţesc pădurile Europei. Unii dintre cei mai buni 
colonişti sunt cei ale căror seminţe sunt împrăştiate de 
păsări: acesta este motivul pentru care palmierii morişcă 
asiatici şi laurii de camfor cresc până la poalele Alpilor 
europeni. Chiar şi eucalipţii australieni au reuşit să 
formeze păduri în ţinuturile ce înconjoară Mediterana. De 
fapt, cel mai răspândit eucalipt din Australia, eucaliptul 


roşu de râu, şi-a primit denumirea ştiinţifică după 
specimenele care creşteau la Mănăstirea Camaldoli, la 
vest de Florenţa, cândva înainte de 1832. 


Vreme de mai multe secole, traficul transatlantic de 
animale s-a desfăşurat într-un singur sens - din Europa 
spre America. Doar în ultimii 200 de ani, vieţuitoare din 
America au început să se stabilească în Europa. Un rol 
foarte important l-a jucat comerţul cu blănuri. În anii 1920, 
nurci americane au evadat din fermele în care erau 
crescute pentru blană şi s-au stabilit în sălbăticie. În ultima 
vreme, li s-au alăturat nurcile americane eliberate de 
activiştii pentru drepturile animalelor. Specia a ajuns să se 
răspândească în mare parte a Europei şi a dislocat nurca 
europeană, care este acum în pericol de extinctie. 


Castorii americani au fost eliberaţi în sălbăticie în Finlanda 
în 1937. La vremea aceea exista convingerea greşită că 
atât castorii americani, cât şi cei europeni ar fi o singură 
specie, iar castorii americani au fost aduşi în Finlanda în 
cadrul unui program de repopulare şi ca sursă de blană. 
Dar ei s-au dovedit superiori competitiv nativilor, iar în 
1999 s-a estimat că 90 la sută din castorii din Finlanda 
erau din specia americană. Acum sunt în curs eforturi de 
eradicare, pentru salvarea speciei autohtone. 


Bizamul este un rozător acvatic de dimensiune medie, 
originar din America de Nord, care poate fi găsit acum 
aproape peste tot în Eurasia temperată. Şi el a fost 
introdus în urmă cu un secol ca sursă de blană, dar a 
evadat rapid. Bizamii distrug diguri şi baraje din lemn, 
recolte, dar aproape toate eforturile de eradicare, sau 
chiar de control, au rămas fără rezultat. Priveam recent 
unul cum înoată prin noua „sălbăticie” europeană la 
Oostvaardersplassen, în Olanda, şi eram mulţumit că 


măcar nu există o versiune europeană a lui pe care să o 
elimine. 


Nutria este un rozător mare din America de Sud, cu 
aspectul şi obiceiurile unui bizam supradimensionat. 
Nutriile au fost aduse prima dată în Europa în anii 1880 şi, 
la fel ca nurca şi bizamul, au evadat rapid. Din cauza 
pagubelor pe care le aduc vegetației semiacvatice, s-au 
încercat programe de eradicare în multe ţări, inclusiv în 
Marea Britanie, unde, după o campanie costisitoare şi 
insistentă, s-a reuşit în sfârşit eradicarea în 1989. Totuşi, 
nutriile rămân larg răspândite în Europa continentală şi 
este foarte probabil ca numărul şi răspândirea lor să 
crească, pe fondul încălzirii climei. 


Victoria Aliaților în Europa, în 1945, în care americanii au 
jucat un rol central, a adus cu ea influxul propriu de 
invadatori americani. Poate că asta s-a întâmplat pentru 
că, vreme de câteva decenii după încheierea celui de-al 
Doilea Război Mondial, a părut că America nu putea să 
facă nimic greşit. Împreună cu zecile de mii de soldaţi 
americani staţionaţi pe tot continentul a venit o adunătură 
pestriță de mascote militare şi de animale de companie 
hotărâte să-şi găsească un nou cămin în Europa. Veveriţa 
cenuşie americană fusese deja introdusă în Marea Britanie 
în 1876, iar astăzi domină multe zone din Anglia, unde 
dislocă veveriţele roşcate autohtone. In Irlanda, veveriţele 
cenuşii le-au izgonit pe cele roşcate decenii de-a rândul, 
după introducerea lor, în 1911. Însă, când populaţia de 
jderi de copac a început să-şi revină după persecuția 
oamenilor, veveriţele cenuşii au început să dispară.+ 
Probabil că veveriţele cenuşii erau fără apărare în faţa 
jderilor, pe când cele roşcate - care au evoluat odată cu 
prădătorii - se pricepeau mai bine să se ferească de ei. 
Poate că în viitor se va ajunge la un echilibru, în care vor 


coexista jderii de copac, veveriţele roşcate şi o populaţie 
mult redusă de veveriţe cenușii. 


Veveriţele cenușii nu au ajuns în Europa continentală până 
în 1948, când au fost eliberate două perechi la Stupingi, în 
apropiere de Torino. In 1966 au mai fost importate cinci, 
eliberate la Villa Gropallo, lângă Genova. În final, o a treia 
introducere s-a făcut în 1994 la Trecante, tot în Italia. 
Populaţia din Stupingi a prosperat, iar în 1997 se 
răspândise deja pe 380 de kilometri pătraţi. Astăzi, din 
diferite motive (printre care o regulă instituită prin 
Convenţia de la Berna, care este cel mai important tratat 
din Europa privitor la conservarea speciilor sălbatice), 
italienii încearcă să elimine acest intrus american.5 


În anii 1950 a fost introdus şi iepurele nord-american cu 
coadă de bumbac (Sylvilagus floridanus), care s-a adaptat 
foarte bine şi s-a înmulţit mai ales în unele zone ale Italiei. 6 
Nu se ştie cum interacționează cu speciile native de iepuri 
sălbatici şi domestici. Există acum şi populaţii de căprioare 
cu coadă albă - originare şi ele din America - în mai multe 
ţări, inclusiv în Cehia. Imediat după al Doilea Război 
Mondial s-a instalat foarte hotărât şi ratonul. Americanii, 
ruşii şi germanii (care îl numeau Waschbăr, ursuleţul 
spălător) au trecut peste adversităţile din trecut şi au 
participat cu toţii la colonizarea cu ratoni a Europei. 


Ascensiunea ratonilor a început în aprilie 1934, când un 
crescător german de pui foarte milos l-a rugat pe un 
pădurar din nordul landului Hessa să-i elibereze în pădure 
ratonii pe care îi crescuse ca animale de companie. Cu 
toate că nu avea aprobare oficială, pădurarul a fost de 
acord, iar astăzi zona din jurul oraşului Kassel, din Hessa, 
are una dintre cele mai dense populaţii de ratoni de pe 
Pământ - între 50 şi 150 de exemplare pe kilometru 


pătrat. O a doua eliberare - de data aceasta a 25 de ratoni 
- s-a petrecut în 1945, când un bombardament a avariat o 
fermă de blănuri de la Wolfshagen, la est de Berlin. În 
2012, se estima că peste un milion de ratoni cutreieră prin 
Germania.” 


În 1958, ruşii au eliberat 1 240 de ratoni pe teritoriul 
Uniunii Sovietice, să fie vânaţi pentru blană. Rezultatul a 
fost că regiunea Caucazului este plină astăzi de animalele 
cu mască desenată pe faţă. În 1966, militari din forţele 
aeriene americane staţionaţi în nordul Franţei au eliberat 
câţiva ratoni pe care îi aveau ca mascote, creând o nouă 
pacoste locală. După ce secolul american a luat sfârşit, 
europenii nu au mai privit cu ochi buni multe dintre 
animalele imigrate, iar unele au fost exterminate. Dar 
altele au părut decise să devină membri permanenţi ai 
unei noi faune europene. 


În Europa au ajuns şi câteva specii asiatice, inclusiv cerbul 
Sika din estul Asiei, o rudă apropiată a cerbului roşu. El s-a 
răspândit în mare parte din continent şi a început să 
hibridizeze cu cerbul roşu, aşa că este considerat de unii o 
ameninţare la adresa speciilor native: şi totuşi istoria 
bogată a hibridizării ar trebui să avertizeze împotriva 
acestei gândiri simpliste. Câteva exemplare de muntiac, 
un cerb de mici dimensiuni, au scăpat în 1925 de la 
Woburn Abbey, Anglia, iar descendenţii lor prosperă astăzi 
în Anglia şi în Ţara Galilor. Aceşti cerbi miniaturali, cu 
coarne drepte şi canini lungi la masculi, amintesc de cerbii 
care populau din abundență Europa în urmă cu 10 
milioane de ani. 


Câinele enot este o altă specie din Asia care şi-a găsit o 
nouă casă în Europa.******** Mai mult de 10 000 de enoţi 
au fost eliberaţi în sălbăticie în diverse locuri din Uniunea 


Sovietică, între 1928 şi 1958, ca sursă de blană. Ei au fost 
observați prima dată în Polonia în 1955 şi în Germania de 
Est în 1961. Au ajuns acum în centrul Norvegiei şi se 
răspândesc în Europa Centrală. Enoţii se hrănesc cu vietăţi 
mici, inclusiv broaşte, fapt care mă face să mă îngrijorez 
pentru soarta unora dintre cei mai vechi supraviețuitori din 
Europa, familia broaştelor-mamoş. Danezii, cel puţin, s-au 
săturat de enoţi şi îi extermină. 


Marsupialele par nişte invadatori foarte puţin probabili. 
Ultimele marsupiale native din Europa semănau mai 
degrabă cu oposumul american, iar linia lor de evoluţie s-a 
stins în urmă cu aproximativ 40 de milioane de ani. Dar 
descendenţii cangurilor pitici care au scăpat dintr-o 
grădină zoologică prin anul 2000 prosperă astăzi într-o 
pădure din vestul Parisului. Francezii par să îi simpatizeze, 
primarul din Emance spunând că „fac parte din viaţa 
noastră de mai bine de 20 de ani”. Specia a avut şi mai 
mult succes în Marea Britanie. În anii 1970, mai mulţi 
canguri pitici cu gât roşu au scăpat din diverse parcuri cu 
animale sălbatice, iar urmaşii lor hoinăresc astăzi liberi pe 
Insula Inchconnachan, în Loch Lomond, în 
Buckinghamshire şi în Bedfordshire. Un grup numeros şi 
înfloritor de canguri pitici poate fi găsit în Curraghs, o 
rezervaţie naturală din Insula Man. 


Un singur amfibian - broasca africană cu gheare - a 
devenit specie invazivă în Europa. Această creatură 
africană fără limbă, fără dinţi şi exclusiv acvatică este unul 
dintre cele mai ciudate amfibiene, renumit pentru urâţenia 
şi lăcomia lui. Cu siguranţă că n-ar fi părăsit niciodată 
țărmurile africane, dar faptul că este foarte uşor de ţinut în 
viaţă în laborator l-a făcut un subiect ideal pentru 
experimente. A fost prima creatură care a fost clonată 


vreodată şi prima broască în spaţiu (în 1992, câteva 
exemplare au fost luate pe naveta spaţială Endeavour). 


Mai mult decât orice însă, specia îşi datorează răspândirea 
unui fenomen bizar descoperit în 1930 de biologul 
Lancelot Hogben. Nu se ştie de unde i-a venit o asemenea 
idee, dar Hogben a descoperit că, dacă injectează urina de 
la o femeie gravidă unei broaşte africane, în câteva ore 
aceasta urmează să depună ouă. Inainte să fie disponibile 
testele chimice de sarcină, în anii 1960, broaştele africane 
cu gheare erau ţinute în laboratoare medicale şi spitale din 
toată lumea pentru confirmarea gravidităţii. Multe au 
scăpat sau au fost eliberate, inclusiv întemeietorii unei 
populaţii care s-a stabilit în sudul Ţării Galilor. 


Curios, dacă ne gândim că Pipidae (familia căreia îi 
aparţine broasca africană cu gheare) este considerată a fi 
rudă apropiată cu acea familie străveche şi dispărută de 
amfibieni din Europa, Paleobatrachidae. Cu siguranţă sunt 
similare din punct de vedere ecologic. Poate ar trebui să 
trecem cu vederea aspectul ei grotesc şi să considerăm 
broasca cu gheare din Ţara Galilor un înlocuitor ecologic, 
într-o oarecare măsură, al venerabililor paleobatracieni din 
Europa. 


În ultimul secol, apele dulci ale Europei au fost colonizate 
de un mare număr de specii invazive, printre care ţestoasa 
cu tâmple roşii, cinci soiuri de raci de râu, bibanul-soare, 
păstrăvul curcubeu, somnul negru şi bibanul american. 
Toate sunt din America de Nord, deşi trebuie spus că şi 
crevetele ucigaş (originar din zona Mării Negre) a colonizat 
vestul Europei.******** Între anii 2000 şi 2012, California şi 
Louisiana au exportat peste 48 de milioane de țestoase cu 
tâmple roşii în toată lumea.* Deloc surprinzător, vietatea 
este considerată acum cea mai invazivă specie din lume. 


După o pauză de multe milioane de ani, papagalii zboară 
din nou pe cerul Europei. Incepând din anii 1960, 
papagalul cu guler trandafiriu, a cărui răspândire originară 
acoperă zone întinse din Africa şi din sudul Asiei până la 
Himalaya (unde s-a obişnuit cu frigul), a fost văzut în 
centrul Romei şi în suburbiile Londrei, uneori instalat 
confortabil în arborii de gumă. Papagalul călugăr, originar 
din Argentina şi din ţările învecinate, rezistă bine la frig. A 
fost văzut pentru prima dată în libertate în Europa în 1985 
şi de atunci s-a răspândit într-o zonă vastă. Autorităţile 
britanice au început recent să îşi facă griji din pricina 
răspândirii lui şi s-ar putea să ia măsuri. Dar noi păsări 
invazive continuă să sosească, inclusiv cioara de casă 
indiană, văzută în oraşul Hook din Olanda în 1998 după ce 
a călătorit clandestin pe o navă. ******** Mi s-a spus şi că 
pe Coasta de Azur s-a stabilizat deja o mică populaţie de 
cacadu alb. Imi plac papagalii cacadu, cu toată înclinația 
lor de a distruge lemnul din ferestre, uşi şi şarpante. Dacă 
aş fi european, aş lua măsuri împotriva lor - cu tristeţe, nu 
cu mânie - înainte să fie prea târziu. 


Capitolul 41. Întoarcerea 
lupilor în Europa 


Natura urăşte vidul şi, oriunde i se dă cea mai mică şansă, 
ripostează împotriva extincţiilor. La aproape 10 000 de ani 
după ce leul şi hiena vărgată au venit în Europa, un alt 
carnivor îşi croieşte drum spre vest, singur şi fără nici un 
fel de protecţie. Până acum o jumătate de secol, şacalul 
auriu putea fi întâlnit doar la est de Bosfor, în Turcia. 
Câteva exemplare au reuşit să ajungă cumva în Grecia şi 
în sudul Balcanilor. Cele mai recente semnalări (şi ucideri) 


au avut loc în Estonia, Franţa şi Olanda. Se pare că, în 
curând, şacalul auriu va cutreiera pe ţărmul european al 
Atlanticului. 


Această răspândire cu viteză de blietzkrieg nu este cumva 
rezultatul densităţii foarte mici a lupilor în Europa? 
Succesul şacalului auriu şi declinul lupului s-ar putea să nu 
fie altceva decât o coincidenţă. In cea mai mare parte a 
Pleistocenului, Europa a fost locuită şi de canide de 
mărimea lupilor, şi de canide de mărimea şacalului, cele 
de mărimea  şacalului fiind îngrădite la regiunea 
Mediteranei înainte să dispară cu totul, acum 300 000 de 
ani. Este posibil ca şacalul auriu să fi preluat rolul ecologic 
al rudei lui dispărute. Oricum, şacalul auriu este un nou 
carnivor de dimensiune medie important în Europa şi a 
venit aici ca să rămână. 


Sosirea şacalului auriu a avut loc într-un moment unic din 
istoria europeană. După milenii de război, foamete şi 
expansiune neobosită a populaţiei umane, deceniile de 
pace de după al Doilea Război Mondial au adus o nouă 
prosperitate. Populaţia umană a Europei a început să se 
stabilizeze şi să se concentreze în oraşe şi pe câmpiile de 
coastă. Satele din zone îndepărtate şi mai greu accesibile, 
inclusiv din unele zone muntoase, sunt abandonate şi 
natura începe să recâştige terenul. Dar de data aceasta nu 
mai există decrete regale care să ceară noi eforturi pentru 
a lichida lupii şi alte sălbăticiuni. Aceste animale sunt 
văzute acum ca nişte curiozităţi care sunt tolerate sau 
chiar precaut primite. Focile se zbenguie la Canary Warf, în 
Londra, în Olanda sunt văzuţi lupi, iar mistreţii hoinăresc 
pe străzile Romei. În doar câteva generaţii, ecologia 
Europei s-a schimbat atât de dramatic, încât s-a lansat o 
repopulare cu lupi (şi poate o vrăjire) a continentului. 


Până în anii 1960, lupii erau în pragul extincţiei în Europa. 
Doar în România mai erau prezenţi într-un număr 
semnificativ. Dar în 1978 lupii au ajuns din nou în Suedia, 
descendenţi ai unei perechi care venise din Finlanda. 
Populaţia de lupi din Suedia a început să crească 
semnficativ odată cu sosirea unui nou migrant, cu un set 
de gene proaspete. In 2017, erau peste 430 de lupi în 
Suedia şi Norvegia. Norvegia vrea să menţină o populaţie 
care să producă între patru şi şase rânduri de pui pe an şi 
încearcă să restricţioneze lupii într-o mică regiune de la 
graniţa cu Suedia. 


La sud de Scandinavia, numărul lupilor creşte aproape 
peste tot. Unele populaţii în creştere, cum este cazul 
Franţei, întâmpină o opoziţie puternică din partea 
fermierilor. În ansamblu însă, expansiunea lupilor este, 
deocamdată cel puţin, neîngrădită. În anul 2000, în 
Germania exista o singură haită de lupi. Acum sunt peste 
50 şi nimeni nu pare să fie deranjat. Aceeaşi atitudine 
predomină în Danemarca, unde în 2017 s-a născut primul 
rând de pui de lup după multe secole. 


La începutul anului 2018 a fost văzut un lup în regiunea 
Flandra, din Belgia, primul după mai mult de un secol. 
Belgia este ultima ţară din Europa continentală care mai 
rămânea să fie recolonizată cu lupi, aşa că, la nivel 
naţional cel puţin, întoarcerea lupilor în Europa este 
completă. Atitudinile faţă de mediu, protecţia oferită 
naturii de legislaţia europeană, creşterea densităţii 
cerbilor şi a mistreţilor în apropierea oraşelor, precum şi 
depopularea bruscă a zonelor de munte şi de deal - toate 
acestea au ajutat la expansiunea lupilor. Există acum mai 
mulţi lupi în Europa decât în Statele Unite, inclusiv Alaska! 


Repopularea cu lupi a Europei înseamnă aducerea lupilor 
şi oamenilor la o apropiere nemaiîntâlnită din Epoca 
Pietrei, iar apariţia unor conflicte între oameni şi lupi pare 
inevitabilă. Mişcările pentru protecţia animalelor fiind în 
plin avânt, unii vor pleda pentru salvarea vieţii fiecărui lup. 
Alţii vor pleda pentru un compromis între nevoile lupilor şi 
cele ale oamenilor. Pe măsură ce se răspândesc, lupii îi 
întâlnesc pe descendenţii lor care, în urmă cu 30 000 de 
ani, au ales să trăiască alături de noi. De atunci, 
descendenţii acelor lupi iubitori de oameni au fost 
transformați de intensa presiune a evoluţiei în câini. lar 
astăzi câinii vagabonzi sunt mult mai numeroşi decât lupii. 
România, de exemplu, are 150 000 de câini vagabonzi şi 
doar 250 de lupi, în timp ce în Italia sunt 800 000 de câini 
fără stăpân şi în jur de 1 500 de lupi. 


Ecologiile lupilor şi câinilor s-au îndepărtat una de alta în 
moduri foarte intersante. Lupii vânează cerbi şi alte 
animale mari, dar câinii, după milenii în care s-au hrănit cu 
resturi în jurul aşezărilor noastre, s-au învăţat să mănânce 
aproape orice şi ucid orice pradă, de la şoareci la zimbri, 
câinii vagabonzi formând haite ca să vâneze mamifere 
mari. Insă, în vreme ce câinii flămânzi ne provoacă milă, 
sunt şanse foarte mari să împuşcăm un lup flămând. 


Lupii şi câinii se pot împerechea, producând urmaşi fertili. 
Ei hibridizează, de fapt, de foarte multă vreme, după cum 
o dovedeşte laika, un câine foarte asemănător cu lupii 
întâlnit astăzi în preajma multor locuitori ai Siberiei.! Cei 
care se ocupă cu protejarea naturii sălbatice încearcă 
frecvent să elimine hibrizii câine-lup, deoarece se tem că 
vor sfârşi prin a înlocui lupii. Dar o astfel de acţiune ar 
trebui să fie foarte bine gândită. Hibrizii sunt o parte atât 
de importantă a evoluţiei europene, încât s-ar putea 
argumenta că o specie hibridă este mult mai potrivită pe 


un continent pe care oamenii l-au modificat atât de 
profund. Asemenea hibrizi ar fi oricum rezultatul evoluţiei 
lupilor care trăiesc în apropierea oamenilor. Ar trebui 
atunci să-i acceptăm, atâta vreme cât ei îndeplinesc 
aceleaşi funcţii ecologice ca adevărații lupi sălbatici? 
Întrebarea morală dacă noi, hibrizii Homo sapiens-Homo 
stupidus, ar trebui să permitem hibridizarea dintre Canis 
lupus familiaris sălbăticiţi şi Canis lupus lupus, este una 
complexă, ca să nu spunem mai mult. Încercând să 
controlăm evoluţia prin împiedicarea  hibridizării, s-ar 
putea ca acţiunile noastre să fie periculoase şi 
destabilizatoare. 


* 


În 2004, un urs brun din Italia a hoinărit până în Germania. 
JJl, sau Bruno, cum a ajuns să fie cunoscut, era primul urs 
brun văzut în Germania din 1838. Într-o ţară a cărei 
capitală are un urs pe stema oraşului, ai fi putut crede că 
întoarcerea creaturii avea să fie sărbătorită. Insă, pe 26 
iunie 2006, la doar doi ani după sosire, Bruno a fost 
urmărit de vânători şi împuşcat - pe muntele Rotwand, din 
Bavaria. Mulţi germani au fost de fapt încântați de 
întoarcerea ursului brun, însă Bruno avea o problemă de 
familie. Povestea lui tristă începuse cu nişte ani în urmă, 
când zece urşi aduşi din Slovenia fuseseră eliberaţi în zona 
centrală a Alpilor italieni. Printre ei erau şi părinţii lui JJ1, 
Jurka şi Joze. 


Se pare că mama lui Bruno, Jurka, semăna prea mult cu 
strămoşii ei carnivori de acum mii de ani, iar pofta ei de 
carne a fost moştenită de puii pe care i-a avut. Când a fost 
împuşcat, Bruno avea deja la activ 33 de oi, patru iepuri 
domestici, un porcuşor de Guineea, nişte găini şi câteva 


capre. După cum a explicat Edmund Stoiber, preşedintele 
landului Bavaria, Bruno era un Problembăr, un urs 
problemă. Şi astfel, într-un proces început de strămoşii 
noştri cu mii de ani în urmă, Bruno şi fratele lui au fost 
eliminaţi din bazinul genetic, într-un efort de a face 
generaţiile viitoare de urşi bruni mai sedentare - şi 
vegetariene. 


Mulţi oameni  condangă îmblânzirea urşilor pentru 
spectacole la colţ de stradă sau la circ, dar puţini îşi dau 
seama cât de profund am alterat noi ecologia urşilor 
sălbatici. De-a lungul a mii de ani, am creat o specie mai 
temătoare şi mai docilă - care este, din perspectivă 
ecologică, o versiune miniaturizată a ursului de peşteră 
vegan, mai adaptată să supravieţuiască în Europa dens 
populată de azi. 


Locuitorilor din nordul Italiei le plac urşii lor sălbatici, dar în 
1999 populaţia de urşi din provincia Trento scăzuse la doar 
două exemplare, fără nici o şansă de reproducere. Aşa că 
au fost importaţi zece urşi din Slovenia. Programul a fost 
un mare succes şi astăzi în regiune trăiesc în jur de 60 de 
urşi. Dar lucrurile nu au mers ca pe roate. Recent, o 
ursoaică a fost împuşcată de autorităţi, după ce a atacat 
un excursionist. Intâmplător sau nu, jumătate dintre 
problemele cu _ urşii din Trento au fost provocate de 
membrii familiei lui Jurka şi Joze, aşa că Jurka, mama, a 
fost dusă în captivitate. Fără îndoială că numărul 
conflictelor va creşte pe măsura înmulţirii urşilor. 
Deocamdată însă, în ltalia cel puţin, comportamentul 
urşilor şi al oamenilor pare să evolueze în direcţia 
coexistenţei paşnice. 


Populaţiile de urşi se refac şi în alte părţi ale Europei. 
Datorită protejării atente, cei câțiva urşi care 


supravieţuiseră în Suedia s-au transformat în 50 de ani 
într-o populaţie sănătoasă de peste 3 000 de exemplare, 
iar două mici grupuri din nordul Spaniei încep să crească, 
după mulţi ani de stagnare aproape de pragul critic. Dar 
populaţia din Abruzzo, la doar două ore de mers cu maşina 
de Roma, este în imposibilitate de extindere. Din cauza 
lipsei de habitat, rămâne redusă la 50-60 de exemplare, 
ceea ce o face vulnerabilă la consangvinitate şi extincţie. 


În Europa de Est, ursul brun este încă prezent în număr 
mare în numeroase ţări, printre care Croaţia, Slovenia, 
Bulgaria şi Grecia. Dar pentru a vedea o populaţie cu 
adevărat înfloritoare trebuie să mergi în România, unde 
peste 3 000 de exemplare umblă încă în libertate - 
mulţumită tiranului iubitor de urşi Nicolae Ceauşescu, 
care, într-un fel de caccia medieval reinventată, îşi 
rezervase dreptul de a vâna urşi. Astăzi sunt atât de mulţi, 
încât unii s-au învăţat să coboare să caute mâncare prin 
containerele de gunoi de la periferia Braşovului. Populaţia 
actuală de urşi din Europa este, în ansamblu, în stare bună 
şi mai numeroasă decât cea din 48 de state ale SUA (unde 
sunt cunoscuţi sub numele de grizzly). 


Râsul iberic este cel mai mare carnivor unic în Europa. În 
Epoca Pietrei era răspândit în sudul Europei, iar mai 
aproape de vremurile noastre popula Peninsula Iberică şi 
sudul Franţei. Dar cu o jumătate de secol în urmă a intrat 
într-un declin abrupt, provocat de reducerea prăzii lui de 
bază (iepurii), de accidentele de maşină, de pierderile de 
habitat şi de vânătoarea ilegală. La începutul secolului XX, 
populaţia scăzuse la doar 100 de exemplare, dintre care 
25 erau femele apte de reproducere, concentrate în două 
grupuri în Montes de Toledo şi Sierra Morena. Un program 
masiv de reproducere în captivitate, sprijinit de Uniunea 
Europeană şi cu un cost de 100 de milioane de euro, a 


reuşit să recupereze râsul iberic din pragul extincţiei şi 
astăzi există peste 500 de exemplare. Salvarea lui este 
unul dintre cele mai mari succese de conservare văzute 
vreodată în Europa. 


Râsul eurasiatic este o felină mai mare care odată a 
coexistat cu râsul iberic, dar era mult mai răspândit decât 
acesta din urmă, acoperind aproape toată Europa. La 
începutul secolului XX, ultimele lui refugii erau în 
Scandinavia, în ţările baltice, în Carpaţii României (care 
sunt raiul european pentru carnivorele mari) şi în Alpii 
Dinarici, în Bosnia-Herţegovina. Între 1972 şi 1975, opt 
râşi sălbatici din Carpaţi au fost eliberaţi în Munţii Jura, în 
Elveţia, unde acum trăiesc peste 100 de exemplare, iar 
unii au fost relocați mai spre est, în cantonul St. Gallen. Au 
urmat şi alte reintroduceri, în alte părţi ale Europei, iar 
acum se discută chiar despre reintroducerea râsului în 
Scoţia. 


Secole de-a rândul, focile au fost vânate intens în Europa 
şi multe populaţii au ajuns să se reproducă în peşteri. Dar 
oamenii le urmăreau şi le ucideau chiar şi acolo. Irlandezul 
Thomas O'Crohan a lăsat o relatare a unei astfel de 
vânători, care a avut loc pe insula Great Blasket, la 
sfârşitul secolului al XIX-lea: 


Peştera era... un loc foarte periculos, pentru că în ea se 
forma un vârtej foarte puternic şi trebuia să înoţi pe 
margine... Vârtejul avea o mare forţă de aspirație. Gura 
peşterii se umplea de apă iar şi iar, de ajungeai să îţi pierzi 
speranţa că-l vei mai vedea vreodată pe cel prins 
înăuntru... 


Căpitanul bărcii a spus: „Bine, pentru ce am venit aici? 
Este cineva gata să meargă în văgăuna aia?” Unchiul meu 
i-a răspuns: „Merg eu, dacă mai vine cineva cu mine”. Un 
alt om din barcă a spus: „Vin eu cu tine”. Era un bărbat 
care venise pentru că avea mare nevoie de carne, căci 
trăise toată viaţa cu porţii mici de mâncare... 


Unchiul lui O'Crohan nu ştia să înoate, dar el şi celălalt 
bărbat au mers cu o frânghie ţinută în dinţi, şi chibrituri şi 
lumânări puse sub pălărie. După mari eforturi, au reuşit să 
ucidă toate cele opt foci care se adăposteau în peşteră. 
Mult mai târziu, în 1920, O'Crohan avea să scrie: „Ciudat 
cum se schimbă lucrurile. Nimeni n-ar mai pune gura 
astăzi pe o bucată de carne de focă... şi totuşi în zilele 
acelea era o importantă sursă de hrană pentru oameni”.2 
Când vânătoarea a încetat, şi-au revenit şi populaţiile de 
foci comune şi de foci cenuşii. Insula Great Blasket este 
astăzi abandonată şi sute de foci cenuşii se înmulţesc pe 
plajele ei. 


Dar nu toate focile din Europa s-au descurcat atât de bine. 
Din foca-călugăr din Mediterana mai sunt în viaţă doar 700 
de exemplare, în patru populaţii. lar genealogia ei este 
una străveche: în Australia au fost găsite fosile vechi de 
aproximativ 6 milioane de ani. Până în secolul al XVIII-lea, 
foca s-a reprodus pe plaje, dar acum foloseşte doar peşteri 
inaccesibile. Hărţuirea permanentă, populaţia redusă până 
în punctul critic şi poluarea oceanelor continuă să-i 
pericliteze viitorul. 


S-au făcut multe şi pentru refacerea populațiilor de păsări 
răpitoare ale Europei. După reintroducere, gaia roşie 
zboară din nou pe cerul Angliei, vulturii de mare cu coadă 
albă pe cel al Scoției, iar în Parcul Mercantour din Alpii 


Maritimi poate fi văzut zăganul. Unele răpitoare chiar şi-au 
mărit aria de răspândire fără ajutor extern, cum ar fi 
vulturii de mare de la Oostbaardersplassen, unde în 2006 
s-a stabilit din proprie iniţiativă o pereche, care de atunci 
se reproduce în fiecare an. 


Vulturii revin, însă nu fără o asistenţă considerabilă. În 
Munţii Rodopi, la graniţa dintre Bulgaria şi Grecia, este în 
derulare un program care îşi propune să protejeze vulturii 
negri şi vulturii-grifon. Aceste păsări magnifice, care sunt 
printre cele mai mari dintre toate zburătoarele, sunt în 
pericol din cauza fermierilor, care pun stârvuri otrăvite să 
ucidă prădătorii. Patrule cu câini special dresați caută 
aceste cadavre şi încearcă să le îndepărteze înainte să 
apuce vulturii să le consume. Există, de asemenea, mulţi 
vulturi-grifon în Balcani, iar o colonie nouă s-a format în 
regiunea italiană Abruzzo. Astăzi, unii vulturi care au fost 
marcați în Balcani sunt văzuţi din Gargano până în 
Abruzzo, astfel încât populaţiile se unesc. Dar pentru ca 
Europa să îşi recupereze complet varietatea şi densitatea 
populațiilor de răpitoare, vor trebui luate măsuri pentru a 
lăsa pe teren cadavre de animale domestice, o practică 
strict interzisă în prezent de Uniunea Europeană, chiar şi în 
rezervaţiile naturale. 


Populaţiile europene de carnivore, erbivore mari şi 
vieţuitoare care se hrănesc cu stârvuri sunt acum mai 
sănătoase decât au fost cel puţin în ultimii 500 de ani. Cu 
toată populaţia ei de 741 de milioane de oameni, Europa 
redevine un loc minunat pentru natura sălbatică. Dar pe 
măsură ce unele fiare sălbatice ale Europei străvechi sunt 
readuse la viaţă, intră în declin cunoscuta „sălbăticie” a 
Europei cu câmpuri cultivate şi garduri vii, celebră din 
scrierile englezeşti pentru copii ale lui Beatrix Potter. 


Capitolul 42. Primăvara tăcută 
a Europei 


Europa a fost prima regiune de pe Pământ care a fost 
industrializată şi tot prima din vremurile moderne care a 
cunoscut o creştere explozivă a populaţiei. A fost, de 
asemenea, prima care a intrat în tranziţia demografică (în 
care şi ratele naşterilor, şi cele ale deceselor au scăzut 
abrupt, ceea ce a făcut ca populaţia să se stabilizeze şi, în 
unele cazuri, să intre în declin). În mare parte a Europei, 
populaţia este menţinută acum prin imigrație sau este în 
scădere. Aceste schimbări profunde au fost însoţite de 
dezvoltarea unei noi agriculturi, în care munca oamenilor a 
fost înlocuită de maşini şi în care s-a intensificat cultivarea 
celor mai bune soluri, aşa cum s-a întâmplat pe aproape 
toate continentele. 


Peisajele agricole din Europa secolului al XIX-lea erau 
rezultatul a mii de ani de influenţă umană şi aceasta este 
ecologia care a inspirat prezentarea naturii din cărţile 
pentru copii - un peisaj cu garduri vii, crânguri şi lunci de-a 
lungul râurilor - mici zone seminaturale care au reuşit să 
supravieţuiască efectelor puternice ale activității 
oamenilor. Este o Europă a creaturilor mici - a şoarecilor 
de câmp şi a popândăilor, a vrăbiilor şi a broaştelor - care 
s-au adaptat de-a lungul a mii de ani traiului într-un mediu 
manipulat de oameni. lar elementele acestui mediu nu s- 
au schimbat prea mult vreme de câteva milenii - până 
spre sfârşitul secolului XX. Dispariţia crângurilor şi a 
gardurilor vii este o lovitură pentru mulţi europeni, pentru 
că este dispariţia unui vis legat de imaginile puternice ale 
unei copilării idilice şi libere. Dar dacă vrem să le păstrăm, 


va trebui să existe cineva care să dorească să cultive 
câmpurile şi să îngrijească gardurile vii din cărţile lui 
Beatrice Potter, cu abilităţile şi tăria unor personaje din 
romanele lui Thomas Hardy. 


Marile schimbări care au dus la dispariţia gardurilor vii 
sunt provocate de noile tehnologii şi de hotărârea Europei 
de a-şi asigura hrana, care a iniţiat un proces pe care l-am 
putea denumi declin industrial. Agricultura industrializată 
necesită suprafeţe mari, aşa că gardurile vii au fost 
smulse, în favoarea câmpurilor vaste înconjurate cu 
garduri de sârmă. Eficientizarea practicilor agricole a dus 
la folosirea inclusiv a colţurilor mici şi îndepărtate ale 
fermelor, care odată fuseseră oaze de sălbăticie. Apoi a 
început scăldarea întregului peisaj într-o serie de chimicale 
cu rol agricol - îngrăşăminte, erbicide şi pesticide - şi care 
s-au dovedit fatale pentru multe vieţuitoare mici. 


Printre victime se numără fluturii şi chiar furnicile, deşi 
declinul nu este parcă nicăieri mai evident decât printre 
păsările Europei. Un grup de cercetători a urmărit 144 de 
specii de păsări din Europa vreme de 30 de ani. Folosind 
datele ONG-ului Birdlife International, ei au estimat că, din 
1980 până în 2009, numărul păsărilor din Europa a scăzut 
cu 421 de milioane.! Aşa cum era de aşteptat, pierderile 
cele mai mari s-au înregistrat în rândul speciilor de fermă. 
Studiul a dezvăluit însă şi creşteri puternice în rândul unor 
specii rare, probabil ca rezultat al creşterii suprafeţelor 
sălbatice în zone îndepărtate, precum şi al eforturilor de 
conservare. Pierderi extrem de mari s-au înregistrat în 
peisajul agricol al Germaniei, unde se estimează că între 
1980 şi 2010 au dispărut 300 de milioane de perechi apte 
de reproducere din specii de păsări mici - o scădere de 57 
la sută. Una dintre cele mai afectate este ciocârlia, al cărei 
cântec, odinioară omniprezent, se aude acum extrem de 


rar. Dar chiar şi cele mai numeroase dintre păsări, cum 
sunt vrăbiile (care s-au introdus singure în Europa acum 
10 000 de ani), piţigoii şi graurii sunt puternic afectate. 


De la încântătorul coada-rândunicii din Corsica - unul 
dintre cei mai frumoşi fluturi ai Europei - până la obscurele 
furnici parazite, multe insecte sunt acum în pericol. 
Furnica Formica pratensis este probabil dispărută total din 
Marea Britanie, iar furnica roşie, Formica exsecta şi 
Formica picea sunt şi ele în pericol din cauza agriculturii 
industrializate. Şi mai grav este că s-au înregistrat scăderi 
masive ale populațiilor de insecte chiar şi în rezervaţiile 
naturale. Folosirea pesticidelor şi a erbicidelor are un 
impact uriaş, chiar dacă invizibil, tocmai la baza lanțurilor 
trofice.? 


Reglementările agricole ale Uniunii Europene nu au reuşit 
să combată aceste ameninţări. După cum a explicat un 
biolog spaniol: 


Cu toate reformele anterioare, Politica Agricolă Comună 
(PAC) continuă să sprijine în general un model de 
agricultură intensiv şi de mare impact, care nu este 
potrivit cu actualele provocări societale şi de mediu.* 


O evaluare a găsit perspective favorabile doar pentru 16 la 
sută dintre habitate şi 23 la sută dintre specii. Lucrurile ar 
sta cu siguranţă altfel dacă toţi europenii ar reuşi să se 
pună de acord asupra necesităţii de a-şi păstra patrimoniul 
natural. În ultimii 40 de ani, politicile agricole ale Uniunii 
Europene s-au schimbat dramatic - în direcţia sprijinirii 
unor practici mai prietenoase cu mediul şi a unei folosiri 
mai puţin intensive a solurilor şi a terenurilor. Dar unele 


aspecte ale politicii ei agricole continuă să acţioneze spre 
distrugerea de ecosisteme. 


Problema este clară, dar amploarea schimbării necesare 
pentru a o aborda este uriaşă, iar eforturile făcute până 
acum au fost insuficiente. Reformele nu vor fi uşor de 
formulat şi de aplicat, mai ales că încă nu ne-am dat 
seama pe de-a-ntregul cum să ne hrănim şi să ne 
întreţinem sustenabil la scara necesară. Cu toţii admirăm 
eficienţa, dar în agricultură eficienţa înseamnă să 
înfometăm multe specii până le facem să dispară. După 
cum a remarcat purtătorul de cuvânt al BfN (Agenţia 
Federală Germană pentru Conservarea Naturii), Franz 
August Emde: „Fermierii obişnuiau să lase câteva tulpini 
nerecoltate. Asta le dădea şoarecilor de câmp ceva de 
ronţăit şi era şi în beneficiul păsărilor.” În multe locuri, 
fermierii sunt din nou încurajați să lase porţiuni de câmp 
necultivate sau nerecoltate şi, cu asistenţă financiară, 
unele suprafeţe mari de teren agricol, cum ar fi cele 1 400 
de hectare ale domeniului Knepp din zona de sud-est a 
Angliei, sunt retrase din producţie şi redate naturii.” 


Natura are o capacitate remarcabilă de refacere după 
distrugerile provocate de om. Mark-Oliver Rodel, de la 
Muzeul de Istorie Naturală din Berlin, a studiat 
comportamentul reproductiv al amfibienilor care trăiesc în 
locuri puternic afectate de oameni. Ei posedă o capacitate 
uimitoare de a-şi diversifica tiparele reproductive, iar 
Rodel crede că, după 2 000 de ani de perturbări, s-au 
adaptat genetic. Nu sunt surprins. In 90 de milioane de 
ani, evoluția trebuie să-i fi învăţat ceva despre 
supraviețuirea în Europa. 


Globalizarea reprezintă un alt tip de ameninţare la 
biodiversitatea Europei. Gândacul-croitor asiatic, depistat 


pentru prima dată în Italia în anul 2000, a ajuns probabil în 
Europa în paleţii de lemn. Este o ameninţare pentru mai 
multe soiuri de foioase, printre care arțarul, mesteacănul 
şi salcia, care nu au nici o protecţie naturală împotriva lui.8 
Larvele ucid copacii săpând tuneluri prin lemnul viu; 
fiecare larvă poate consuma până la un metru cub de 
lemn înainte să se transforme în pupă. 


Gândacul sculptor de smarald este un alt invadator asiatic 
ale cărui larve atacă preferenţial frasinul. Aceşti gândaci 
mari şi frumoşi sunt doar două dintre nenumăratele specii 
de bacterii, ciuperci şi nevertebrate care atacă arborii şi 
care au ajuns în Europa în ultimele decenii, din marele 
motor al evoluţiei care este Asia. Rezultatul este că 
aproape orice tip comun de arbore european este atacat 
acum de o boală sau de un parazit de origini asiatice. 
Procesul a început acum 50 de ani, când printre ulmii din 
Europa a făcut ravagii o maladie fungică transmisă de 
gândaci şi numită eronat „boala olandeză a ulmului” 
(boala fiind, de fapt, asiatică). Mai recent, moartea subită 
a stejarilor, declinul acestora, ofilirea fagilor, tăciunele 
castanului dulce şi cancerul castanului sălbatic au infestat 
pădurile Europei. 


În trecutul geologic, când podul pe uscat spre Asia 
temperată era larg deschis şi climatul favoriza migraţia 
copacilor, aceştia au venit cu agenţii lor patogeni cu tot. 
Dar pentru că podul spre Asia este astăzi unul uman, 
implicând transportul de cherestea, de seminţe şi de 
butaşi, bolile ajung înaintea copacilor care ar putea să le 
reziste. Potrivit scriitoarei botanice Fiona Stafford, singurul 
mod de contracarare constă în imitarea a ceea ce s-a 
întâmplat în trecut, şi anume plantarea în pădurile 
europene a varietăţilor asiatice ale speciilor în pericol, 


deoarece acestea au evoluat împreună cu bolile şi au 
rezistenţă la ele.* 


Toate aceste schimbări se petrec în timpul celei mai rapide 
modificări a climei din toată istoria geologică. Tendinţa de 
încălzire actuală este de cel puţin 30 de ori mai rapidă 
decât încălzirea care a topit banchizele enorme de la 
sfârşitul ultimului maxim glaciar, iar încălzirea măreşte 
temperaturile pornind de la un nivel care era oricum unul 
dintre cele mai ridicate din ultimele trei milioane de ani din 
istoria Pământului. Marile calote de gheaţă nu vor mai 
avansa dinspre nord: Pleistocenul - una dintre cele mai 
tumultuoase ere din agitata istorie geologică a Pământului 
- a luat sfârşit. 


Temperaturile globale sunt deja cu 1°C mai mari decât 
erau în urmă cu 200 de ani, iar Europa se încălzeşte mai 
repede decât media globală. Pădurile şi poienile Europei 
înfloresc mai timpuriu primăvara şi păsările migrează mai 
devreme. Insecte cum sunt fluturii, de exemplu, nu apar 
mai devreme, dar ajung mai departe spre nord decât 
obişnuiau. Schimbarea climei este un proces, nu o 
destinaţie, iar schimbările viitoare vor avea impact şi mai 
puternic. Atât tundra arctică - un teren vital pentru 
reproducerea a numeroase specii, inclusiv gâsca 
migratoare - cât şi pajiştile alpine sunt în pericol să fie 
sufocate de pădure. lar aceasta va însemna să ne luăm 
adio de la floarea de colţ şi de la gâsca sălbatică. 


Chiar dacă se realizează obiectivele din Acordul de la Paris 
din 2015 privind schimbările climatice, zonele de coastă 
ale Europei vor fi afectate şi unele oraşe vor fi înghiţite de 
mările în creştere. Dacă ţările din toată lumea nu îşi vor 
onora obligaţiile asumate la Paris, climatul ar putea reveni 
la condiţiile din Pliocen, când în Europa prosperau creaturi 


ecuatoriale şi vipere uriaşe. Avem toate motivele să 
presupunem că productivitatea agricolă şi stabilitatea 
politică vor fi şi ele în pericol în Europa. Numele pe care 
Ernst Haeckel l-a dat strămoşilor noştri neanderthalieni, 
Homo stupidus, s-ar putea să fie încă valabil în ceea ce ne 
priveşte. 


Capitolul 43. Resălbăticirea 


Cum ar putea să fie Europa? Apare acum un nou concept 
în gestionarea de către om a sistemelor naturale. 
Resălbăticirea - reintroducerea creaturilor sălbatice şi a 
proceselor ecologice pierdute - devine tot mai populară la 
scară globală, dar originile ei sunt europene şi tot în 
Europa se fac şi cele mai substanţiale eforturi pentru 
punerea ei în practică. Organizația independentă 
Rewilding Europe  (Resălbăticind Europa) derulează 
programe ample. Obiectivele ei sunt să restabilească 
procesele naturale în ecosisteme, să creeze zone sălbatice 
acolo unde prezenţa umană este minimă şi să introducă 
erbivore mari şi prădători de top în regiunile din care 
aceştia au fost eliminaţi. Programul intenţionează să se 
concentreze pe zece zone, fiecare de cel puţin 100 000 de 
hectare, din vestul lberiei până în România, Italia şi 


Ce îşi imaginează europenii când se gândesc la 
resălbăticirea continentului lor? Unele proiecte citează 
descrieri făcute de Tacit, sugerând că europenii caută din 
nou inspiraţie în „Timpul Visării”. Alţii însă gândesc la 
scară geologică, în termeni de zeci de mii sau milioane de 
ani. Este de aşteptat ca ideile oamenilor despre cum ar 


trebui să arate o Europă sălbatică să fie diferite, dar 
trebuie obţinut un acord asupra principiilor de bază. 


Ar trebui ca aceia care se ocupă de resălbăticire să creeze 
o Europă ca în vremea romanilor, sau ca în urmă cu 20 
000, ori (în lumina schimbărilor climatice) ca în urmă cu 
două milioane de ani? Rezultatele ar fi, în toate aceste 
cazuri, extrem de diferite. Odată ce au stabilit principiile 
de bază, responsabilii proiectului ar trebui apoi să vadă ce 
specii relevante încă mai există, care sunt necesităţile 
ecologice ale acestora şi ce specii actuale ar putea 
funcţiona ca substituenţi ecologici pentru cele dispărute. Ei 
ar urma să stabilească suprafaţa minimă necesară pentru 
asemenea specii, să izoleze şi să îndepărteze orice specie 
care n-ar trebui să se afle acolo, iar în final să reintroducă 
specia selectată. Resălbăticirea Europei, aşa cum este 
practicată în prezent, nu este chiar atât de metodică. Unii 
responsabili lasă, pur şi simplu, natura să-şi urmeze cursul, 
cu intervenţii minime, în timp ce alţii se concentrează în 
special asupra a trei specii de megafaună - zimbrii, caii 
sălbatici şi bourii - care sunt, printre altele, şi speciile care 
apar cel mai des în arta preistorică europeană şi pe care 
Tacit, Herodot şi alţi scriitori din Antichitate le-au văzut în 
Europa, uneori în turme uriaşe. 


Resălbăticirea nu este ceva cu totul nou, şi nici istoria ei 
nu este în întregime onorabilă, pentru că primele eforturi 
au fost făcute de nazişti în anii 1930 şi 1940. Fraţii Lutz şi 
Heinz Heck erau directorii grădinilor zoologice din Berlin, 
respectiv Munchen. Lutz a intrat în SS în 1933. A devenit 
prieten apropiat al lui Hermann Göring şi era obsedat de 
versiunea proprie,  pervertită, a „Timpului  Visării” 
european - o sălbăticie în care arienii puteau să vâneze 
animale sălbatice periculoase de genul pe care îşi imagina 


că le urmăriseră triburile teutonice în perioada romană şi 
pre-romană. 


O parte importantă din programul lui Lutz consta în 
reintroducerea bourilor, astfel încât rasa superioară să 
aibă animalul ei special pe care să îl vâneze, unul puternic 
şi periculos, potrivit omului ideal arian. Lutz şi fratele lui 
Heinz au început cu „soiuri primitive” de vite domestice, 
pe care le-au selectat nu doar după mărime şi formă, ci şi 
după agresivitate, motiv pentru care aproape toate vitele 
fraţilor Heck aveau să fie omorâte mai târziu. Ele nu 
prezentau nici o asemănare cu bourii din punct de vedere 
genetic. Incercările de a recrea bourii au fost reluate. 
Programul Tauros, sprijinit de o fundaţie olandeză şi de un 
grup de universităţi, face experimente cu opt rase vechi 
de vite europene folosind tehnologii ADN recente pentru a 
înmulţi selectiv animalele cu o proporţie mare de ADN de 
bour european. La sfârşitul anului 2015, programul 
produsese peste 300 de animale, dintre care 15 sunt 
încrucişări la a patra generaţie. Într-un final, responsabilii 
programului speră să poată elibera bourii „recreaţi” în 
ţinuturi sălbatice, unde să poată trăi relativ liberi.! 


Lutz Heck a decis că pădurea Biatowieza era locul perfect 
pentru a crea această sălbăticie. Naziştii au ucis sau au 
izgonit mii de oameni, distrugând mai mult de 300 de sate. 
Printre victimele lor s-au numărat şi mulţi evrei care se 
ascunseseră în adâncurile pădurii. Astăzi, Biatowieza este 
considerată ca făcând parte din patrimoniul mondial, ca un 
simbol al pădurilor primitive, virgine, din Europa de 
odinioară. Uităm de rolul jucat de nazişti în crearea ei şi de 
faptul că zona fusese înainte intens populară, folosită 
secole de-a rândul pentru culturi agricole şi exploatări de 
lemn. Odată ce au dispărut oamenii, fraţii Heck au eliberat 
acolo zimbri, urşi şi vite Heck, deşi este puţin probabil ca 


naziştii să fi avut timp să vâneze. În mai 1945, ruşii au 
ajuns la Berlin şi Heck era ocupat cu apărarea grădinii lui 
zoologice, care funcţiona ca una din ultimele redute ale 
naziştilor din oraş. La sfârşitul războiului, ruşii au încercat 
să îl judece pe Heck pentru crime de război, dar acesta nu 
a apărut niciodată în faţa instanţei. A murit pe 6 aprilie 
1983, la Wiesbaden. 


Când îşi imagina o Europă acoperită cu o pădure uriaşă, 
primordială, Lutz Heck se inspira în parte din Germania, 
scrisă în anul 98 d.Hr. Istoricul roman Tacit descria aici 
Germania ca fiind acoperită cu sylvum horridum. Şi Adolf 
Hitler şi Heinrich Himmler au încercat fără succes să 
obţină singura copie medievală existentă a lucrării - Codex 
Aesinus - de la posesorii ei, conții de Jesi din Ancona. Dar 
ce înţelegea Tacit prin sylvum horridum? A fost Germania 
odată o uriaşă pădure primordială sau era acoperită de 
crânguri şi tufişuri spinoase, lăsate în urmă de marile cirezi 
de erbivore?2 


În alte lucrări, Tacit a afirmat cu siguranţă că unele părţi 
ale Germaniei erau peisaje puternic modificate de om, cu 
sate, terenuri cultivate şi cirezi. Dar tot el a spus că fiecare 
zonă tribală era înconjurată de un fel de sălbăticie 
nelocuită. Este uşor de imaginat că zonele acestea 
funcționau ca rezervaţii de vânătoare, în care animalele 
sălbatice se bucurau de o anumită protecţie, măcar pentru 
că tribul se temea să nu vină alţii să le vâneze. Este posibil 
ca aceste zone să fi fost, de fapt, caracterizate de un 
amestec de pădure cu mlaştini şi tufişuri spinoase. Marea 
diversitate de plante care au nevoie de lumină a Europei - 
printre care alunul, păducelul şi stejarul - vine şi ea în 
sprijinul ipotezei unei păduri întrerupte de luminişuri. Să 
deplângi pierderea _virginităţii silvane a Europei, 
reprezentată de acele presupuse păduri teutonice de 


nepătruns pe care Tacit le numeşte sylvum horridum, este 
aproape sigur o greşeală. 


Singurul lucru bun care pare să fi ieşit din obsesiile lui Lutz 
Heck este supraviețuirea cailor sălbatici asiatici (caii lui 
Przewalski) de la Grădina Zoologică din Varşovia. El i-a 
mutat în siguranţă, la Grădina Zoologică din Munchen a 
fratelui Heinz. În 1945, în întreaga lume mai rămăseseră 
doar 13 cai Przewalski, aşa că Lutz a jucat un rol crucial 
pentru supraviețuirea speciei - aşa cum a recunoscut cel 
puţin un muzeu al Holocaustului.? Tentativa lui Heck de 
resălbăticire serveşte şi la dovedirea unui fapt important: 
europenii sunt acum cei care stăpânesc pământurile pe 
care le ocupă. Cum doresc ei, aşa va deveni ţinutul. lar 
dacă dorinţele lor sunt toxice şi periculoase, atunci 
această voinţă se va manifesta în natură. Europenii nu pot 
să nu-şi asume responsabilitatea pentru modelarea 
propriului mediu; şi chiar retragerea de la conducere va 
avea consecinţe profunde. 


Ideea că Europa străveche era o uriaşă pădure primordială 
este contestată de unul dintre cele mai mari proiecte de 
resălbăticire a ei - cel de la Oostvaardersplassen, în 
Olanda. In aprilie 2017, am mers acolo să-l întâlnesc pe 
Frans Vera, un ecologist cu un cuvânt greu de spus în 
dezvoltarea proiectului. Cei aproape 60 de kilometri pătraţi 
la a căror modelare au ajutat Frans şi colegii lui au mai 
puţin de 70 de ani vechime. Inainte de asta, s-au aflat sub 
apele mării. Mie mi s-a părut ceva extraordinar, dar 
olandezii sunt atât de obişnuiţi să-şi creeze singuri uscatul 
încât abia dacă s-a comentat ceva în timpul turului pe care 
l-am făcut. Privind spre vasta suprafaţă prin aerul ceţos al 
dimineţii, doar cu siluetele fantomatice ale morilor de vânt 
şi ale clădirilor industriale în zare, aveam senzaţia că m- 


am întors în timp, scena amintind de Africa neatinsă încă 
sau de îndepărtata Arctică. 


Să umbli pe jos prin Oostvaardersplassen este o 
experienţă ameţitoare. Urmele şi dejecţiile păsărilor şi ale 
animalelor sunt atât de dese prin iarba scurtă, încât este 
imposibil să calci printre ele. lar iarba era atât de firavă la 
acel început de primăvară, încât părea să fie mai mult 
pământ gol. Aproape că nu-mi venea să cred că putea 
susţine atât de multă viaţă sălbatică. În timp ce priveam, 
sute de gâşte-călugăriţă şi-au luat zborul când a trecut pe 
deasupra un uriaş vultur de mare, apoi s-au aşezat din nou 
pe sol, ca o mantie, odată ce primejdia a trecut. Mirosul, 
sunetele şi imaginile trebuie să fi fost cele ale unei Europe 
bogate din Pleistocen, pierdută de atâta vreme încât ne-a 
dispărut şi din imaginaţie. 


Mândria proiectului de la Oostvaardersplassen sunt însă 
mamiferele mari. Poneii Konik tropăiau pe lângă noi în mici 
haremuri sau grupuri familiale, cu blana lor frumoasă 
cenuşiu-cafenie care îţi crează iluzia că priveşti o pictură 
rupestră animată. In ochii unui necunoscător, Konik par să 
semene cu caii sălbatici şi odată se credea că ar descinde 
din tarpan - ultimul cal sălbatic din Europa.* Poneii 
britanici Exmoor, cu botul lor alb - o trăsătură atât de 
evidentă în reprezentările din arta rupestră europeană - 
oferă un alt simulacru. Dar asemănarea se limitează la 
estetică, pentru că nici una dintre rasele actuale de cai nu 
este mai apropiată genetic decât alta de strămoşul lor 
sălbatic. 


Un grup de cerbi roşii, condus de un mascul cu nişte 
coarne magnifice, s-a uitat la noi când am trecut şi apoi a 
luat-o la fugă. Pământul era presărat cu oase de-ale 
semenilor lor. Fiind o specie nedomesticită, cadavrele lor 


sunt singurele care, potrivit legii, pot fi lăsate pe câmp, 
pentru hrana vietăţilor care consumă stârvuri. În zare 
vedem nişte animale mari, având pe cap coarne în formă 
de liră, ciudat de cunoscute. Sunt substituenţii de bouri, 
obţinuţi din diferite rase de vite domestice. Unora le 
lipseşte culoarea uniformă şi întunecată a blănii, ceea ce 
distruge, în ochii mei cel puţin, iluzia de megafaună din 
era glaciară. 


Oostvaardersplassen are un sol alcalin excepţional de 
bogat - genul de pământ râvnit de agricultori. Nu există 
bolovani în spatele cărora s-ar putea adăposti lăstarii, iar 
iarba crescută pe un sol atât de bogat poate susţine 
numărul mare de mamifere, care influenţează şi ele tot ce 
creşte acolo. Rezultatul este o păşune bogată şi foarte 
întinsă, întreruptă doar în părţile ei cele mai joase de 
insule de stufăriş crescut în peticele mlăştinoase. Ceea ce 
este evident că lipseşte sunt copacii. Puţinii copaci care 
cresc acolo sunt într-o stare jalnică. Cu scoarţa smulsă de 
jur-împrejur de cerbi, siluetele lor scheletice punctează din 
loc în loc câmpia, dându-i un aer funebru. În afara 
tufişurilor bizare de porumbar şi păducel, pe care sute de 
boturi le-au păscut până le-au lăsat fără urmă de verdeață, 
puţine dintre plantele vii crescuseră mai sus de gleznele 
mele. Era posibil ca acei bonsai ţepoşi, mă întrebam eu, să 
fie celebrul sylvum horridum al lui Tacit? 


În termenii ecologiei lui, Oostvaarderplassen, cu cele 4 
000 de vite, cerbi şi cai neobişnuiţi, aminteşte de stepa 
mamuţilor sau de savana cu iarbă scurtă din Masai Mara. 
Mulţi văd aici un experiment eşuat. Alţii, pur şi simplu, 
urăsc copacii uscați. l-aş ruga insistent să compare 
Oostvaarersplassen nu cu acea Europă imaginară din 
epoca de aur, ci cu un continent demult dispărut în care 


mamiferele mari, nu practicile agricole, au fost cele care 
au modelat peisajele. 


Prin crearea rezervației de la Oostvaarderplassen s-au şi 
pierdut unele lucruri, inclusiv 37 la sută dintre speciile de 
păsări care existau acolo în 1989; cele mai multe erau 
adaptate la o Europă agricolă sau parţial împădurită.5 
După părerea mea, s-au câştigat însă mult mai multe. 
Oostvaarderplassen evocă o Europă măreaţă şi sălbatică, 
o versiune la scară mică a migraţiei de animale sălbatice 
din Serengeti; dar există o diferenţă majoră. La 
Oostvaarderplassen lipsesc prădătorii mari, vulpile fiind cel 
mai mare canid din rezervaţie. Excluderea carnivorelor a 
avut câteva implicaţii, inclusiv ceea ce pare să fie o 
densitate nenaturală de erbivore. O alta este că oamenii 
sunt nevoiţi să ia locul lupilor şi al felinelor mari. Din 
raţiuni umanitare, rangerii patrulează zona, mai ales în 
timpul iernii, şi împuşcă animalele considerate prea slabe 
să poată supravieţui până la venirea primăverii. 


Natura continuă să fie la cârmă în Oostvaarderplassen. Un 
vultur egiptean a descoperit locul şi a prosperat până când 
a murit din cauză că s-a aşezat pe o cale ferată. Vor găsi 
drumul până acolo şi lupii sau şacalii aurii? În Olanda au 
fost zăriţi deja trei lupi, aşa că pare posibil. Chiar şi un elan 
- evadat dintr-un parc zoologic - şi-a găsit pentru scurt 
timp adăpost acolo. Era o femelă care a avut doi pui, dar 
s-a aventurat pe calea ferată, la fel ca vulturul, şi a fost 
ucisă, iar apoi unul dintre puii ei a fost împuşcat. Poate că 
mistreţii vor fi primele mamifere mari care să ajungă la 
Oostvaardersplassen pe cont propriu, pentru că se află 
deja la Nobelhorst, la doar câţiva kilometri distanţă. Dacă 
vor reuşi, îi aşteaptă un adevărat ospăț cu ouă de păsări şi 
alte delicatese. Şi astfel marele experiment merge mai 
departe. Dacă ar fi după mine, m-aş ocupa în primul rând 


de acea cale ferată ucigaşă - izolând-o cu un gard sau 
mutând-o. 


Au existat odată planuri de unire a acestei câmpii întinse 
cu alte rezervaţii naturale din Olanda şi cu zonele sălbatice 
din Germania, ceea ce ar fi făcut posibilă migraţia 
naturală. Guvernul olandez a achiziţionat mare parte din 
terenul necesar, dar apoi a fost ales un guvern de dreapta. 
Fermierii au protestat că se risipeau astfel pământuri 
bune, iar unora li s-a permis să răscumpere terenurile pe 
care le vânduseră, la preţuri mai mici decât primiseră 
pentru ele. Negativismul politicienilor a derutat opinia 
publică şi aşa a fost distrusă o viziune măreaţă. Sper că 
vastul experiment care este  Oostvaarderplassen va 
continua. |Invăţăm mai mult cu fiecare an, pentru că 
provoacă răspunsuri pline de imaginaţie, care ajută la 
îngrijirea terenului în cele mai inovatoare feluri. 


La celălalt capăt al Europei, în România, se desfăşoară un 
experiment de resălbăticire cu totul diferit. În centrul lui se 
află Carpaţii, care formează un arc muntos şi bine 
împădurit, habitat pentru o treime dintre urşii Europei şi 
pentru multe alte specii sălbatice. În România, natura 
sălbatică este prezentă din abundență chiar şi în zonele 
exploatate agricol, iar primăvara poienile se umplu de flori 
sălbatice. Aceasta se întâmplă, în parte, datorită 
perpetuării unor practici agricole vechi, mai puţin 
distructive, cu păstori care încă îşi mai îngrijesc turmele şi 
cu vehicule trase de cai, o prezenţă obişnuită la ferme şi 
pe drumuri. Din cauza abundenței carnivorelor în România, 
căprioarele, cerbii şi iepurii sunt mai greu de găsit. 


Fundaţia Conservation Carpathia este o organizaţie 
nonprofit care deţine o mică fermă de 400 de hectare de 
păşune în apropierea satului Cobor, din Transilvania. Am 


stat acolo în aprilie 2017, să văd cum acţionează 
organizaţia ca model pentru agricultura ecologică din 
regiune. Christoph Promberger, directorul executiv, mi-a 
povestit despre proiectul principal al organizaţiei, care se 
derulează în Munţii Făgăraş, fără îndoială cea mai 
sălbatică regiune din Europa. 


Regiunea Făgăraş este extraordinar de accidentată şi de 
frumoasă, combinând peisajele în stil elveţian cu o 
populaţie considerabilă de urşi, lupi, râşi, căprioare şi cerbi 
roşii. Cu satul cel mai apropiat la o distanţă de 40 de 
kilometri sau mai mult de locul proiectului, pădurile sunt 
cât de izolate se poate în Europa. Şi totuşi ele au ajuns să 
fie puternic amenințate, după înlăturarea lui Nicolae 
Ceauşescu. Pădurile României fuseseră naţionalizate, dar 
în primii ani ai perioadei post-comuniste foştii proprietari 
au primit înapoi câte un hectar fiecare din fosta lor 
proprietate. Câţiva ani mai târziu suprafaţa a fost mărită la 
10 hectare, iar în 2005 proprietăţile lor au fost restituite 
integral. De teamă să nu le fie luate pământurile înapoi, 
cei mai mulţi proprietari s-au grăbit să taie copacii, să 
obţină un profit rapid. Ca să prevină o catastrofă totală, 
Conservation Carpathia a început să cumpere terenurile 
împădurite restituite proprietarilor. 


Conservation Carpathia deţine deja 15 000 de hectare de 
pădure sau de teren împădurit recent şi are în plan să mai 
cumpere 45 000 de hectare. Există propuneri de a crea în 
Făgăraş un parc naţional de aproape 200 000 de hectare. 
Rewilding Europe a eliberat deja zimbri în Carpaţi, iar 
Conservation Carpathia avea şi ea planuri, în 2018, să 
reintroducă zimbrul. Pentru că nu există planuri de 
introducere şi pentru alte specii, din ecosistemul 
făgărăşan vor lipsi vulturi şi şoimi, cai sălbatici şi bouri 
(sau echivalentul lor), ca să nu mai vorbim de marile 


carnivore ale Europei din era glaciară. Dar, la fel ca 
Oostvaarderplassen, promite să fie un experiment cât se 
poate de interesant. 


Oostvaarderplassen şi Făgăraş fac parte dintr-un mare 
proiect  paneuropean de  redescoperire a naturii 
continentului. Ambele merită să fie perfecţionate şi 
dezvoltate. N-ar trebui să ne grăbim să resălbăticim 
Europa şi nici să ignorăm unele provocări importante, 
printre care de prim rang este rolul vietăţilor ce se hrănesc 
cu stârvuri. Cu toată îndelungata istorie a hienei în Europa, 
nimeni nu pare să dorească întoarcerea ei pe continent, 
iar vulturii au dispărut din cea mai mare parte a uscatului, 
tentativele de reintroducere lovindu-se de numeroase 
obstacole, de la birocraţie la reţele electrice, căi ferate, 
momeli otrăvite şi pesticide. Singurul vultur văzut în 
România în perioada recentă a murit din cauza apei 
contaminate cu pesticide. 


Nu toate acţiunile de resălbăticire se fac cu aprobare 
oficială. In 2006, o mică populaţie de castori a apărut 
misterios pe râul Otter, în Devon. Cineva trebuie să-i fi 
eliberat fără permisiune sau dezbatere publică. Autorităţile 
au vrut să-i elimine, dar localnicilor le plăcea să aibă 
castorii în preajmă şi au făcut mare tărăboi, aşa că s-a 
renunţat la plănuita eradicare. Britanicii au reputaţia că nu 
le plac regulile, aşa că poate ar trebui să anticipăm şi alte 
reintroduceri neplanificate. Dar potenţial există şi în estul 
Europei, în locuri ca Rusia, unde reglementările sunt lejere 
şi unde o bogăţie enormă este concentrată în mâinile 
câtorva privilegiați. 


Capitolul 44. Recrearea 
giganţilor 


La fel ca trolii şi spiriduşii din poveşti, mare parte din 
megafauna Europei s-a retras de multă vreme în ţinuturi 
îndepărtate sau invizibile: aşa se face că rudele elefanților 
dispăruţi din Europa aleargă fără să le recunoască nimeni 
în pădurile din Congo, în timp ce genele bourilor, urşilor de 
peşteră şi ale neanderthalienilor stau ascunse în genomul 
vitelor, al urşilor bruni şi al oamenilor. lar departe spre 
nord, ADN-ul mamuţilor şi al rinocerilor lânoşi zace într-un 
somn perpetuu, îngheţat în adâncul permafrostului. 
Spiriduşii cei isteţi care lucrează la fabrica de idei au 
descoperit vraja de care este nevoie pentru a readuce 
aceşti giganţi dispăruţi în ţinuturile lor ancestrale - prin 
reintroducere, înmulţire selectivă sau inginerie genetică. 
Dacă europenii au gânduri modeste, Europa va rămâne un 
loc de dimensiuni reduse - o umbră a gloriei ei naturale de 
odinioară. Dar dacă au gânduri măreţe, orice este posibil. 


Animalele sălbatice dispărute ale Europei pot fi împărţite 
în patru categorii; 1) cele care au supravieţuit şi trăiesc şi 
astăzi în afara Europei; 2) cele care pot fi recreate prin 
înmulţirea selectivă a rudelor lor domestice; 3) cele care ar 
putea fi reconstituite prin inginerie genetică; 4) cele care, 
la nivelul actual al cunoaşterii şi al tehnologiei, sunt 
irecuperabile. 


Speciile cel mai uşor de recuperat sunt cele care 
supraviețuiesc în alte părţi: hiena pătată, leul, leopardul, 
bivolul de apă şi, fără îndoială, elefantul cu coli drepţi 
(cunoscut şi ca elefant african de pădure), ca să numim 


doar câteva, au dispărut toate din Europa, dar pot fi găsite 
în Africa sau în Asia. Următorul grup, ca uşurinţă a 
recuperării, este cel al animalelor care pot fi readuse la 
viaţă prin înmulţire selectivă, dar în această categorie 
intră doar bourii, caii sălbatici europeni şi neanderthalienii. 
Din punct de vedere tehnic, recuperarea 
neanderthalienilor ar fi cea mai uşoară, pentru că 
reproducerea umană este foarte bine înţeleasă şi genomul 
omului de Neanderthal este cunoscut. Dar ultimii care au 
încercat înmulţirea selectivă a oamenilor au fost naziştii, 
iar ideea este profund imorală - sunt sigur că fantoma lui 
Lutz Heck ar fi foarte interesată. 


Printre speciile irecuperabile trebuie enumerate cele trei 
tipuri de rinocer din Europa (lânos, al lui Merck şi cu bot 
îngust), elanul gigant şi specii insulare cum este 
Myotragus. Dar studiul ADN-ului preistoric înregistrează 
progrese rapide şi nu peste mult timp s-ar putea să fie 
recuperat genomul mai multor specii. A treia categorie - 
speciile care ar putea fi reconstituite prin inginerie 
genetică - ne duce la limitele cele mai avansate ale 
cunoaşterii ştiinţifice. În 2008 s-a făcut o tentativă de 
recuperare a unei subspecii de ibex, bucardo spaniol. 
Utimul exemplar, o femelă, a murit în anul 2000, dar cu un 
an înainte cercetătorii au prelevat câteva fragmente din 
urechi. Ei au transplantat ADN din țesuturile congelate şi l- 
au inserat în celule de capră domestică. Unul dintre 
embrionii astfel creaţi a supravieţuit până la naştere, dar 
iedul de bucardo a murit după doar şapte minute, din 
cauza dificultăţilor de respiraţie.! 


Dintre speciile dispărute, principalii candidaţi pentru 
reconstituire genetică sunt, în termeni de fezabilitate, 
mamutul lânos, ursul de peşteră şi leul de peşteră. Revive 
and Restore este o organizaţie dedicată folosirii geneticii 


pentru salvarea speciilor în pericol şi pentru reconstituirea 
celor care au căzut victime extincţiei.2 Ea derulează o 
gamă variată de proiecte, de la încurajarea folosirii unui 
substitut sintetic al sângelui de crab-potcoavă (specie care 
este pescuită în exces pentru sângele utilizat în industria 
farmaceutică), până la sprijinirea echipei de la Harvard 
care încearcă reînvierea mamutului lânos. 


La începutul lui februarie 2017, presa din toată lumea a 
anunţat că mamutul lânos avea „să se întoarcă din morţi” 
până în 2018. De fapt, George Church, care conduce 
Harvard Wolly Mammoth Revival Team, a anunţat că 
echipa lui speră să obţină, până în 2018, un embrion viabil 
- poate doar câteva celule - al unei creaturi care să 
conţină un amestec de gene de elefant asiatic şi de 
mamut lânos. Un mamufant, dacă preferaţi. Date fiind 
cunoştinţele noastre actuale despre  hibridizarea 
elefantului, aceasta nu mai sună atât de scandalos ca 
altădată. De fapt, poate ar trebui să vedem tehnologia 
CRISPR (o tehnologie care permite ca gene de la o specie 
să fie inserate la o alta) ca o continuare a evoluţiei prin 
hibridizare a elefanților, aşa cum s-a întâmplat vreme de 
milioane de ani. 


Chiar şi această ambiţie mai limitată vorbeşte elocvent 
despre progresele rapide care se fac în domeniul inversării 
extincţiei. Church şi echipa lui intenţionează să creeze un 
mamufant introducând într-un ovul de elefant asiatic gene 
care fac celulele roşii din sânge să funcţioneze eficient la 
temperaturi mici, care determină formarea unui strat mai 
gros de grăsime sub piele şi o blană foarte bogată - toate 
din genomul mamutului lânos. Echipa a făcut deja 45 de 
schimbări pe cele 1 642 de diferenţe care există între 
genomul elefantului şi cel al mamutului lânos. Dar acesta 
este doar începutul. ADN-ul nuclear trebuie apoi introdus 


într-un embrion, la fel cum ADN-ul nuclear al oii Dolly a 
fost înlocuit pentru a crea prima oaie clonată din lume. 


Echipa nu intenţionează să folosească un ovul recoltat de 
la un elefant, ci să creeze unul din celule epiteliale. In 
final, embrionul va trebui găzduit într-un uter artificial 
vreme de 22 de luni, până să se obţină un pui de 
mamufant. De aici încolo, va trebui „fabricată” o turmă de 
mamufanţi diversificată genetic şi cu o structură de vârstă 
adecvată, pentru ca „specia” să poată fi reintrodusă în 
ecosistemul ei. Nu mă îndoiesc că, în timp, totul va fi 
posibil. Dar, mai întâi, este nevoie ca oamenii să se 
hotărască dacă este dezirabil. 


Reîncarnarea genetică a uriaşilor pierduţi ai Europei nu ar 
fi ultimul pas, pentru că ar trebui creată o zonă suficient 
de mare şi de fertilă, în care să poată umbla în voie sute, 
dacă nu mii dintre aceste megamamifere. Europa este 
departe de a fi ideală pentru a recrea stepa mamuţilor. 
Dar în Siberia este deja în curs un mare proiect, care 
urmăreşte exact asta.X******* Dacă mamuţii pot fi 
reintroduşi, atunci foarte probabil că pot urma ursul de 
peşteră şi leul de peşteră. Dar ce beneficiu ar aduce 
recrearea lor? Dacă într-o bună zi va fi nevoie de un 
superprădător în proiectul de resălbăticire a Europei, leul 
din zilele noastre pare un candidat mai bun decât leul de 
peşteră, pentru că este adaptat condiţiilor mai calde 
predominante în prezent. Şi, exercitând o presiune 
selectivă asupra ursului brun pentru a-l face erbivor, am 
recreat deja efectiv o ursidă mare erbivoră, care ocupă 
nişa ecologică a ursului de peşteră. Dacă Europa va fi 
resălbăticită în această epocă de încălzire, atunci în 
centrul atenţiei trebuie să se afle speciile de climat 
temperat, cum sunt leul şi elefantul cu colţi drepţi, dar 
chiar şi cea mai mare zonă de sălbăticie din partea 


temperată a continentului este în prezent prea mică 
pentru ele. Dar se anticipează că, în anul 2030, în Europa 
vor fi 30 de milioane de hectare de terenuri agricole 
abandonate. Cele mai multe parcuri naturale din Europa 
se află pe terenuri în proprietate privată, iar proprietarii de 
pământ acceptă, în general, deciziile în interesul 
comunităţii. Conceptul european flexibil şi adaptabil de 
proprietate a pământului şi oportunităţile deschise de 
abandonarea terenurilor sunt cele pe care trebuie să se 
concentreze generaţiile viitoare, dacă vor să realizeze 
visul ce se naşte, al unei Europe cu o megafaună 
dinamică. 


Dar ar trebui europenii să încerce să recreeze o 
megafaună europeană importând specii similare celor pe 
care le-au avut odată şi care trăiesc acum în alte părţi ale 
lumii? După părerea mea, argumentul moral este 
indiscutabil: este inacceptabil să le cerem locuitorilor 
Africii, al căror număr ar putea ajunge la patru miliarde 
până în anul 2100, să trăiască alături de lei şi elefanţi, în 
timp ce europenii refuză să facă asta. Dacă doar le cerem 
altora să poarte o astfel de povară disproporţionată, mă 
tem că nu va mai fi loc pentru elefanţi în lumea aceasta.5 


Nivelul la care sunt abandonate terenurile în Europa este 
deja atât de mare, încât proiectele de resălbăticire se 
derulează doar pe o parte infimă din acestea. Cele mai 
multe terenuri sunt subiectul unui uriaş experiment 
neplanificat, lipsit total sau cu prea puţină supraveghere 
ştiinţifică şi în care viitorul este determinat de specii aflate 
întâmplător acolo. În zona muntoasă Colline Metallifere din 
provinciile italiene Grosseto şi Siena, de exemplu, 
abandonarea terenurilor a creat o vastă sălbăticie nouă, 
care este acum de o diversitate extraordinară. Cu toată 
poziţionarea ei în peisajul extrem de îngrijit al Toscanei, 


regiunea are cea mai mică densitate a populaţiei din toată 
Italia, dar şi una dintre cele mai mari biodiversităţi. Pe 
versanţii însoriţi cresc maquis, iar restul este acoperit de o 
pădure foarte diversă, ce include stejar, ilice, castan şi 
plop. Vegetaţia de la etajul inferior al pădurii tinere este 
păscută de căprioare, cerbi lopătar şi cerbi roşii - ultimele 
două specii scăpate din captivitate în ultimele decenii. In 
Toscana nu există râşi, aşa că populaţia de cerbi este 
densă şi are un impact puternic asupra vegetației de la 
etajul inferior. Doar câteva specii de plante care nu le sunt 
pe plac, ca ienupărul, mai trec acum de stadiul de lăstar şi, 
dacă nu se face nimic, cerbii vor crea pe Colline Metallifere 
o viitoare pădure foarte săracă. 


Unii sunt de părere că oamenii nu ar trebui să încerce să 
dirijeze dezvoltarea ecosistemelor din noile ţinuturi 
sălbatice ale Europei, imaginându-şi că, dacă sunt lăsate 
în pace, acestea se vor întoarce la o stare primordială, 
dezirabilă. Dar este deja clar că nu se va întâmpla asta şi 
că, lăsând actualul amestec aleator de erbivore mari şi 
carnivore să acţioneze ca arhitecţi peisagişti, rezultatul va 
fi o pădure mai puţin diversă şi neproductivă. Marile 
decizii, în ceea ce priveşte managementul uman, implică a 
hotărî ce erbivore mari şi ce carnivore să fie eliberate pe 
un teren neîngrijit. Pentru a lua decizii înțelepte, este 
nevoie de o viziune pe termen lung. 


Luigi Boitani trăieşte în mijlocul pădurilor în creştere din 
Colline Metallifere, în Toscana. La puţin timp după ce s-a 
mutat acolo, a semănat o ghindă lângă casă. Astăzi este 
un copăcel prosper, de cinci metri înălţime. Imi pot 
imagina ce copac mare şi frumos va deveni, cu puţin 
noroc, până în 2030, dar şi lui Luigi, şi mie ne este greu să 
anticipăm ce pădure va apărea în viitor şi, de altfel, cum 


va fi întreaga Europă de acum în 180 de ani. Singurul lucru 
de care suntem siguri este că vor fi o mulţime de surprize. 


Să urcăm în maşina noastră a timpului pentru o ultimă 
călătorie - într-o viitoare Europă imaginată peste 180 de 
ani, să vizităm stejarul lui Luigi la maturitate. Ne apropiem 
de un continent care, într-o privinţă, seamănă cu 
arhipelagul de demult: oraşele se detaşează ca nişte 
insule legate între ele prin coridoare de transport, fiecare 
înconjurat de o zonă de sere şi de alte structuri îngrădite 
care produc hrana de care are nevoie populaţia. In loc să 
fie separate de mare, oraşele Europei sunt separate de 
suprafeţe vaste de păduri şi crânguri - rezultatul secolelor 
de abandonare a terenurilor. Aterizăm lângă stejarul lui 
Luigi, care creşte într-un crâng cu iarbă deasă, înconjurat 
de palmieri, arbori gingko, magnolii, precum şi castani, 
stejari şi mesteceni; ajutată de schimbările climatice, 
geoflora arcto-terţiară a progresat mult în reinstalarea ei 
în Europa. 


În poiana din faţa noastră sunt două statui. Una este în 
onoarea unui oligarh rus din secolul XXI, care şi-a eliberat 
uriaşa colecție de animale sălbatice pe terenurile 
abandonate din estul Europei. Mulțumită lui, Europa are 
din nou lei, hiene pătate şi leoparzi. A doua statuie 
omagiază o femeie vizionară de origine olandeză care a 
strâns fonduri pentru un proiect în vederea strângerii 
ultimilor rinoceri de Sumatra şi elefanţi cu colţi drepţi care 
mai existau în lume, ca să fie eliberaţi pe un domeniu 
îngrădit creat din terenuri agricole recent abandonate în 
vestul Europei. Primind mâncare şi adăpost, ei s-au 
adaptat la noul climat. Până la urmă, gardul a fost 
demontat, iar elefanții şi rinocerii au început să cutreiere 
din nou pădurile europene. 


Un grup de turişti din Africa şi din Asia, care speră să vadă 
elefanţi şi rinoceri, este condus de o fată tânără, ghid 
european. Ea le explică turiştilor că Africa şi Asia au avut şi 
ele odată o megafaună, dar aceasta nu a supravieţuit 
creşterii explozive a populaţiei umane şi haosului politic 
din secolul XXI. Arată spre un elefant cu trăsături 
asemănătoare mamutului. Este un mamufant, căruia 
moştenirea genetică mixtă îi permite să ocupe nişa 
ecologică a mamutului şi totuşi să supravieţuiască în clima 
mai caldă a Europei. Ghidul explică şi că oamenii de ştiinţă 
au descoperit că ecosistemele Europei aveau nevoie de 
două specii de elefant ca să rămână diverse şi sănătoase, 
aşa că a fost creat mamufantul prin inginerie genetică. 
Primele specimene au învăţat comportamentele necesare 
pentru supravieţuire fiind adoptate de turme de elefanţi cu 
colţi drepţi. Dar acum există suficient de multe exemplare 
să-şi formeze propriile turme. 


Ghidul este înarmat doar cu un baston mic, de înaltă 
tehnologie, şi totuşi fata se simte în largul ei printre 
animalele uriaşe din jur - ca şi ghizii australieni pe 
teritoriul rechinilor şi al crocodililor. Tocmai această 
familiaritate cu natura este trăsătura pentru care sunt 
renumiţi europenii. Pentru că tinerii europeni nu locuiesc 
doar în oraşe; mulţi trăiesc şi în ecosistemele complexe la 
a căror creare au dat o mână de ajutor, pădurea oferind 
aventură şi posibilitatea de a învăţa ceva nou. Stilul de 
viaţă al europenilor este foarte diferit de cel al restului 
populaţiei lumii, care este concentrată în megaoraşe fără 
acces la zonele sălbatice. Oameni dinamici şi aventuroşi, 
europenii se gândesc întotdeauna la ceva nou. 


Un elefant reprezentat pe panoul leului din Peştera 
Chauvet este lipsit de blană şi ciudat de suplu. Deşi 


trăsăturile esenţiale sunt ambigue, este posibil ca 
imaginea să reprezinte un elefant cu colţi drepţi. 


Datele sunt prezentate fără marjele de eroare, care se pot 
întinde pe câteva mii de ani. Astfel, cea mai probabilă dată 
pentru sosirea oamenilor în Europa este acum 38 000 de 
ani, iar extincţia neanderthalienilor este datată acum 39 
000 de ani. În realitate, ambele evenimente s-ar putea să 
se fi petrecut în intervalul dintre acum 35 000 şi acum 40 
000 de ani. 


Fiinţele mici strâns asociate cu ele, cum ar fi gândacii de 
bălegar, au dispărut şi ele din Europa. In general însă, 
speciile vertebrate mai mici care au populat Europa în 
perioada de maxim glaciar şi-au găsit refugiu undeva pe 
continent. 


Deşi ne gândim la lei ca fiind africani, până nu demult ei 
erau răspândiţi în vestul Asiei, o populaţie relicvă 
supraviețuind în vestul Indiei. 


Schimbarea climatică progresează astăzi de 30 de ori mai 
repede decât în orice alt moment din ultimii 2,6 milioane 
de ani. 


Inexplicabil, a sărit cu o zi înainte de data ce figurează pe 
scrisoare. 


Pika din Sardinia (Prolagus sardus) cântărea aproximativ o 
jumătate de kilogram. Animal care se adăpostea în vizuini, 
se găsea din abundență la momentul aşezării oamenilor. 
Este posibil să fi supravieţuit pe insula Tavolara, în largul 
țărmului de nord-est al Sardiniei, până în 1780, când şi 
această insulă a fost colonizată. 


Este posibil ca şoarecele ţepos din Cipru să fi supravieţuit 
şi el, deşi pare să fie în pragul extincţiei, iar în Insulele 
Canare din Atlantic supraviețuiesc de asemenea două 
specii endemice de chiţcani. Celelalte specii de şoareci şi 
chiţcani de pe insulă, despre care se spune uneori că sunt 
unice, ar putea să fie de fapt descendenţi ai unor imigranţi 
recenți. 


Femelele cântăresc 17-34 de kilograme, iar masculii 67- 
117 kilograme. 


La bătrânețe, paznicii i-au povestit lui Luigi Boitani 
aventurile trăite sub conducerea lui Videsott. 


Organizaţii ca Parks Africa şi Thin Green Line sprijină astfel 
de rangeri. 


Erau cu siguranță prezenți în urmă cu 800 000 de ani. 


Şobolanul negru era originar din sud-estul Asiei. Există 
dovezi ale prezenţei şobolanilor negri în Europa şi în 
Levant înaintea romanilor, dar el s-a răspândit pe scară 
largă doar în vremea acestora. Cerbul lopătar introdus de 
romani în Marea Britanie pare să fi dispărut. Specia a fost 
reintrodusă în perioada normandă. 


Waterton era un excentric autentic, care adora să se 
deghizeze în sperietoare de ciori şi să stea în copaci, să 
pretindă că era câine şi să-şi muşte de picior musafirii sau 
să-i gâdile cu peria de curăţat praful de cărbune. Era 
foarte temut pe domeniul lui din cauza entuziasmului cu 
care trata bolile chiriaşilor. Lăsarea de sânge făcea parte 
invariabil din cură. 


Cu toată asemănarea lor aparentă cu ratonii, enoţii sunt 
canide. 


America de Nord are habitate de apă dulce mult mai mari 
decât Europa. 


Patru rase de gâşte au devenit invazive în Europa - gâsca 
egipteană, indiană, canadiană şi chinezească. 


Organizațiile Rewilding Europe sunt WWF-Olanda, ARK 
Nature, Wild Wonders of Europe şi Conservation Capital. 


Proiectul, cunoscut ca Pleistocen Park, este condus de 
Serghei Zimov. Pe teritoriul îngrădit sunt prezenţi deja cai, 
elani, boi moscaţi, wapiti şi zimbri. 


Envoi 


În oraşul german Worms, o sculptură medievală reprezintă 
o femeie care ţine o broască-mamoş, sugerând că femeia 
este ea însăşi o moaşă.! Europenii sunt eternele moaşe ale 
mediului lor înconjurător: fiecare interacţiune pe care o au 
cu natura ajută la naşterea unei noi Europe. Să sperăm că 
generaţia actuală este una de moaşe cu viziune. 


Mulţumiri 


Luigi Boitani a contribuit cu multe materiale privind Europa 
ultimului mileniu, precum şi cu inegalabilele lui cunoştinţe 
despre carnivorele europene şi despre dilemele gestionării 


terenurilor abandonate. Părerile noastre nu coincid în 
privinţa tuturor celor exprimate în această carte. Orice 
eroare îmi aparţine şi orice punct de vedere controversat 
este responsabilitatea mea. 


Kate şi Coleby Holden m-au însoţit în multe dintre 
călătoriile necesare pentru a scrie această carte. Kate a 
citit manuscrisul şi a oferit numeroase comentarii 
folositoare. li sunt profund recunoscător lui Brian Rosen 
pentru că mi-a împărtăşit din cunoştinţele lui 
impresionante despre geologia şi paleontologia Europei. 
Kris Helgen a citit întregul manuscris şi a corectat 
numeroase erori. Jerry Hooker mi-a împărtăşit cu 
generozitate rezultatele cercetărilor lui despre primele 
mamifere şi mi-a oferit mult din timpul său, lămurind 
numeroase aspecte din preistoria şi paleontologia 
europeană. In ultima lui săptămână de viaţă, Colin Groves 
a făcut o critică a primei treimi a manuscrisului, în 
obişnuitul lui stil acid şi umoristic, iar Martin Aberhan şi 
Johannes Müller, amândoi herpetologi, mi-au explicat 
cercetările lor importante. O parte din scrierea şi 
cercetarea pentru această carte au fost completate pe 
când predam la Institutul de Studii Postuniversitare din 
Geneva. Directorul lui, profesorul Philippe Burrin, m-a 
sprijinit cu discuţii stimulatoare şi cu încurajări. Mulţumiri 
speciale lui Claudio Segre, pentru minunata lui ospitalitate 
şi pentru că m-a susţinut cât am predat acolo. În România, 
Enrico Peinyi şi personalul de la Seneca Publishing, în 
special Anastasia, Irina, Cătălina, Mihaela, Maria şi 
Christie, au făcut din vizita noastră o experienţă foarte 
plăcută şi instructivă. Angajaţii de la Wildlife Carpathia şi 
de la Geoparcul Haţeg au fost şi ei extrem de generoşi cu 
timpul pe care ni l-au acordat. Dr. Valentin Paraschiv, dr. 
Dan Grigorescu şi dr. Ben Kear merită cu toţii mulţumirile 


mele, pentru că m-au ajutat cu informaţii şi cu discuţii. 
Nick Rowley mi-a atras atenţia asupra situaţiei proaste în 
care se află păsările mici din Europa, iar Geoff Holden m-a 
informat cu privire la multe alte subiecte şi a citit o 
variantă a manuscrisului. În final, le datorez mulţumiri 
editorilor mei de la Text Publishing, Michael Heyward şi 
Jane Pearson, care au făcut ca această carte să fie mult 
mai bună. 

